
La ora aceea a dimineţii, țărmul insulei era încă învăluit în 
nuaţele roz-albăstrui ale zorilor. În larg, plutind pe valurile de 
culoarea smaraldului, Allison Hill făcea toate eforturile posibile 
pentru a-și păstra ochii deschişi și a-și putea pilota barca cu 
motor în timp ce traversa golful, în drum spre estuar. 

Datorită exaltării de care era cuprinsă în acel moment, uitase 
de oboseală. Nu dormea de douăzeci și patru de ore și de o 
săptămână trăia într-o stare de euforie. Plecase din New York la 
începutul nopţii și peste șase ore, după un drum istovitor cu 
mașina de la Savannah, sosea sleită de puteri la destinaţie. 

Opri motorul și se trânti din nou pe banchetă. Mica 
ambarcatiune se balansa destul de primejdios atunci când Allison 
se întinse leneșă și căscă, în timp ce se uita fix spre țărmul care 
căpătase acum reflexe bleu-verzui de la lumina intensă și clară a 
dimineţii. 

Ajunsese în sfârșit la destinaţie! Adică la Ransome'Cay, insula 
ei! Cât de mult o iubea ... și totuși, deși investise de câteva 
săptămâni în ea mulți bani și muncă, parcă nu-i venea să creadă 
că locul acela superb era cu adevărat al ei. Vreme de câteva clipe, 
se întrebă dacă nu cumva chiar aceea era cauza acelui sentiment 
pe care îl avea încă de la plecare, imediat după citirea 
testamentului, pentru ca să desfășoare o asemenea activitate 
intensă. Oare toată acea agitaţie nu era motivată de superstiție? 
Ca şi cum, aruncându-se cu trup și suflet în acțiune, şi-ar fi însușit 
insula și n-ar mai fi putut nimeni să i-o ia înapoi. 

O pală de vânt îi ciufuli părul bogat, care îi mângâia faţa ca un 
văl negru. Simţind că nu mai vede nimic, Allison își scutură capul 
cu putere. I-ar prinde foarte bine un duș rece! 

Atunci își aduse aminte că văzuse într-un mic golf izolat, 
numit Buttonhook Cove, nu departe de locul în care se găsea, o 
cascadă. Cândva, cineva avusese ideea strălucită de a devia cursul 
micului râu al insulei și să creeze acea cădere de apă minunată 
care era foarte folositoare pe timp de caniculă. După ce verifică 
dacă adusese cu ea un prosop, Allison porni din nou motorul și 
se îndreptă hotărâtă spre golf. 

Amară barca lângă țărm, își lăsă sandalele pe banchetă și 
alergă până la cascadă, lăsând în urmă amprenta pașilor ei în 
nisipul auriu. Apa ţâșnea clipocind veselă dintr-un zid format din 
vegetaţie luxuriantă. Parfumul ameţitor de caprifoi îi izbi nările și 
simţi că i se învârtește capul. Admiră apoi crengile unei magnolii 
înflorite, care strălucea în primele raze ale dimineţii. 

După ce se dezbrăcă rapid, se apropie cu prudență de 
cascadă, vâri vârful piciorului în bazin și îl scoase repede, 
tremurând. Apa i se părea rece ca gheaţa, dar Allison nu era 
femeia care să se descurajeze atât de uşor. Se apropie hotărâtă de 
jetul de apă, reținându.-și o clipă respiraţia în timp ce valul pur și 
simplu îngheţat îi cădea pe umeri, spate, sâni și picioare. Stând 
cu degetele picioarelor chircite pe nisipul fin, scoase un adânc 
suspin de satisfacție. 

După primul moment de surpriză, dușul se dovedi o 
adevărată desfătare. Avea impresia că trăiește din nou. Inima îi 
bătea puternic în piept şi se simţea din nou plină de energie. 
Simţurile îi fură cuprinse de o extraordinară stare de bine, 
oboseala parcă-i dispăruse ca prin farmec și timp de o clipă, un 
zâmbet de încântare îi pluti pe buze. Tocmai ea, care dădea atât 
de puţină atenţie felului cum arăta, devenea acum conștientă de 
fineţea de mătase a pielii ei, de subțirimea taliei și de rotunjimile 
seducătoare ale șoldurilor. Așa ceva nu i se mai întâmplase de 
când avea optsprezece ani, iar în prezent Allison avea douăzeci și 
şase ... 

După ce se învioră complet, se simţi extraordinar. În 
momentul în care întindea mâna după prosop, tânăra zări ceva 
care se mișca pe țărm. Cu ochii măriţi de uimire, se uită cu gura 
căscată la creatura ciudată care ieșea din apă. 

Era un bărbat! Sau cel puţin așa credea ... deoarece 
spectacolul care îi apăruse în faţa ochilor aducea mai mult cu un 
tablou mitologic sau cu o sculptură de Michelangelo decât cu 

realitatea. Ca și când ar fi vrut să alunge o vedenie, Allison se 
frecă la ochi, dar când îi deschise din nou, imaginea nu numai 
că nu dispăruse, dar devenise și mai clară. 

Bărbatul și animalul ieșiră din valul înspumat, și de sub 
copitele calului păreau să scapere scântei. Vreme de câteva 
secunde, Allison avu impresia că are de-a face cu o fiinţă de basm, 
ale cărei cap, braţe și piept erau de om, iar restul trupului de 
animal. Abia avu timp să zărească picioarele lungi și musculoase 
pe care se mulau niște blugi decoloraţi, că animalul impozant se 
cabră, făcând să-i strălucească în soare potcoavele. 

Extrem de uimită, Allison admira acel spectacol care părea 
mai degrabă o nălucire, fără să se gândească nici o clipă la faptul 
că era goală-pușcă. Urmărea fascinată cele două creaturi în timp 
ce se apropiau de ea în galop. Când ajunse lângă magnolie, 
călăreţul trase brusc de frâu şi calul se cabră din nou, lovind aerul 
cu potcoavele lui argintii. 

În clipa aceea, Allison întâlni privirea intensă a bărbatului. Îi 
fură de-ajuns doar câteva secunde pentru a remarca faţa cu 
trăsături aspre, autoritare, cu pielea bronzată de soare, ca și 
bustul lui musculos. Părul des și blond îi umbrea fruntea cu 
șuvițele lui rebele și ochii acestuia, de culoare verde-cenușiu, 
păreau la fel de adânci și misterioși ca şi marea din care abia 
ieşise. EI îşi cufundă privirea în ochii ei și tânăra simţi că se 
năruie pământul sub ea. 

În clipa următoare, armăsarul negru icni și reveni cu copitele 
pe nisip. Atunci, străinul își desprinse privirea din ochii ei și, fără 

să se grăbească, îi admiră graţioasa și eleganta siluetă. Era evident 
mulțumit de ceea ce vedea. Cât despre Allison, aceasta uitase de 
orice pudoare și rămăsese nemișcată, de parcă se transformase în 
stană de piatră. Dar când necunoscutul întinse mâna spre 
magnolie, tânăra își reveni brusc. El rupse din copac o floare 
uriașă de culoare albă. 

Ea luă jenată și cu obrajii în flăcări prosopul, se înfășură în el, 
apoi se întoarse spre călăreț, având pe faţă o expresie dură și 
serioasă. 

— Oricine ai fi, spuse ea cu o voce tremurând de furie, îţi cer 
să părăsești imediat această insulă! Trebuie să știi că te afli în 
acest moment pe insula mea! 

— Bărbatul se încruntă, apoi pe buze îi apăru un zâmbet 
ironic. Izbucni într-un râs zgomotos, care o făcu să se înfioare pe 
Allison. 

— Așadar acest loc aparține unei zâne ... spuse el pe un ton 
cald și plăcut. Și eu care credeam că sunt proprietarul acestei 
insule ... Dar sper că nu ne vom certa din cauza acestui fleac, 
nu-i aşa? Continuă să te scalzi, frumoasă Venus ... 

Zâmbi din nou, dezvăluind o dantură de un alb strălucitor. 
Apoi, făcând un gest amplu, aruncă floarea albă, care ateriză la 
picioarele tinerei ... 

La comanda străinului, calul se răsuci brusc și se depărtă 
repede în galop, lăsând în urma lui amprenta potcoavelor în 
nisipul neted şi auriu. Allison îi urmări cu privirea până când 
dispărură printre palmieri, la capătul celălalt al plajei. 

Îi venea tare mult să le strige să se întoarcă, dar se abţinu. 

Acum, Allison recunoștea calul! Era Cherokee, armăsarul 
bandei de nomazi care rătăcea prin insula aflată într-o stare de 
semisălbăticie. El aparţinea lui Brett Ransome, un văr al 
răposatului său soț, Tyler Hill. Nimeni nu mai reușea să-l încalece 
pe Cherokee și toată lumea îl lăsa în pace, pentru că erau 
convinși că va ucide pe oricine ar încerca să pună șaua pe el, 
evident în afară de Brett Ransome. 

Fără voia ei, Allison admiră curajul acestui necunoscut care 
îndrăznise să vină pe insulă și să-l îmblânzească pe nărăvașul 
bidiviu. Era de datoria ei însă să-l anunţe pe Bunker, paznicul 
insulei, să facă în așa fel încât un asemenea incident să nu mai 
aibă loc. Indiferent când va ajunge însă la vilă, probabil că va fi 
totuși prea târziu. 

Şi-l imagină pe misteriosul călăreț cu trupul bronzat galopând 
prin pădure până la capătul celălalt al lui Ransome Cay și apoi 
aruncându-se în valuri pentru a ajunge la țărm înot. Era un drum 
lung de făcut, dar calul era puternic și bărbatul nu părea să fie 
lipsit de curaj. I-o luase cu mult înainte, așa că nu va reuși în nici 
un caz să-l oprească. Și acest lucru îl citise în ochii lui ... 

Ochii lui ... Când își aminti de ei, Allison scoase fără voia ei un 
suspin. Îi simţi din nou fixati asupra ei, strălucitori ... și 
îndrăzneţi! Dar cu toate astea, nu era supărată pe el, dimpotrivă, 
vreme de câteva clipe visă că stătea călare pe cal în spatele lui, 
ținându-l cu braţele de mijloc și simţindu-și fața șfichiuită de 
vântul rece ... 

— Şi de ce nu? ṣopti ea. 

În definitiv ce putea să facă dacă necunoscutul luase cu 
împrumut calul lui Brett Ransome? Nu-i datora nimic vărului 
soțului său, pe care nici măcar nu-l cunoștea. Vreme de patru ani, 
cât durase căsnicia lor, Tyler refuzase cu îndărătnicie să-i 
vorbească despre el, sub pretextul că între ei există un fel de 
vendetă despre care prefera să nu facă nici un comentariu. 
Atunci, de ce s-ar simţi obligată să recupereze cu orice preţ 
superbul armăsar al lui Brett Ransome? 

Ea își răspunse printre dinţi, frecându-se de zor cu prosopul: 

— Pentru că insula este a mea! 

În calitatea ei de proprietar, era răspunzătoare de tot ce se 
petrecea pe teritoriul acesteia ... 

După ce se îmbrăcă, tocmai se pregătea să se întoarcă la barca 
ei cu motor, când privirile i se opriră asupra florii, care își etala 
pe nisip petalele ei albe și lucioase, de parcă ar fi făcute din ceară. 
După o clipă de ezitare, o luă de jos, puţin cam rușinată de gestul 
ei. 

Când ajunse la ambarcatiune, o aruncă nepăsătoare pe 
scaunul pasagerului și se așeză la cârmă. Apoi, alungându-l din 
minte pe frumosul necunoscut, Alison se sili să reflecteze asupra 
noului ei statut de proprietar al insulei Ransome's Cay. 

De fapt, povestea era într-un fel o ironie a sorții ... Deși își 
petrecuse luna de miere pe insulă, tânăra nu se gândise nici o 
clipă că într-o bună zi locul acela mirific va fi al ei și cu atât mai 
putin că îl va primi moștenire de la soțul ei. 

Se despărţise de multă vreme de Tyler și nu mai avea pentru 
el decât un vag sentiment de milă amestecată cu dispreţ. Ce mai 
ipocrit! Pe vremea când era foarte tânără, se îndrăgostise 
nebunește de el și iată că, la moartea lui, Tyler îi făcea acest 
cadou extraordinar și de neînțeles ... 

Tyler Ransome Hill. Își amintea felul orgolios în care își rostea 
numele. Spunea tuturor acelora care voiau să-l asculte că era 
descendentul marelui John Tyler, al zecelea președinte al 
Statelor Unite. Bineînţeles că nu era adevărat, dar în cele din 
urmă începuse să creadă și el acea legendă pe care o inventase el 
însuși. 

În schimb, pomenea destul de rar de strămoșii lui din familia 
Ransome, cei care-i lăsaseră totuși moștenire Ransome!'s Cay. De 
aceea, după moartea lui, atunci când Herb Canby, prietenul lui 
cel mai vechi, dar și avocatul lui, o sunase pe Allison să o anunţe 
că testamentul fostului ei soţ stipula că ea urma să moștenească 
insula, tinerei femei nu-i venea să creadă. Se îndoise întotdeauna 
de seriozitatea profesională a lui Herb Canby, care părea mai 
interesat de viaţa mondenă decât de meseria de om al legii. 

Totuşi, Herb insistase atât de mult, jurându-se că discutase 
despre acea problemă cu Tyler chiar cu câteva zile înainte de 
accident şi că acesta îi ceruse în mod oficial să fie menţionată 
acea clauză, încât trebuise să accepte. Allison nu putea concepe 
totuși că vroia să-și bată joc de ea! 

Dar toată afacerea aceea i se părea uluitoare! Bineînţeles că la 
începuturile căsniciei lor, Tyler îi ţinuse niște prelegeri 

pasionate:"Ce e al meu e și al tău, iubirea mea”. Parcă îi auzea și 
acum vocea mieroasă. După aceea îi fluturase prin faţa ochilor o 
foaie de hârtie spunându-i că acela era testamentul lui, prin care 
îi lăsa tot ce avea. Peste câteva luni, Allison observase că, de fapt, 
acel gest plin de generozitate nu era decât un pretext josnic 
pentru ca să poată să pună mâna pe averea ei. 

Ce naivă era pe vremea aceea! Imediat ce se căsătoriseră, la 
propunerea lui Tyler, deschiseseră un cont comun în bancă. Prin 
urmare, vreme de câteva luni, duseseră o viață luxoasă și 
costisitoare într-un imens apartament dintr-una din clădirile 
selecte ale New Yorkului. 

Dar într-o bună zi, la ușa ei a sunat un portărel. Verificând 
apoi niște informaţii, descoperise că Tylor nu plătise nici chiria și 
nici oamenii de serviciu de câteva săptămâni. În plus, sumele 
mari pe care i le dădea în mod regulat pentru cheltuielile ei 
personale proveneau de fapt din propriul cont! 

Continuându-și ancheta, aflase îngrozită că așa-zisele lui 
"călătorii de afaceri” aveau loc de fapt pentru a întreţine legături 
cu vreo telefonistă fermecătoare sau o stewardesă, după cum era 
cazul. Tyler nu lucrase niciodată în viaţa lui și de altfel nici nu 
avea de gând. 

Între ei avusese loc o scenă îngrozitoare și Allison plecase 
trântind ușa în urma ei. După această dramă cum să-și poată 
închipui că nu-și schimbase testamentul? Dar poate Tyler nu se 
gândise la eventualitatea unei morţi premature ... Condusese 
întotdeauna mașina prea repede și de data asta, mașina lui sport 

care mergea cu o viteză de două sute de kilometri pe oră, 
derapase la o curbă ... 

Pe de altă parte, Tyler era în stare să fi procedat așa în mod 
intenţionat. Dat fiind că îl cunoștea bine, îl vedea spunându-și în 
sinea lui că, lăsându-i  Ransome's Cay, făcea o faptă bună, 
reparând astfel tot răul pe care i-l făcuse ... își spuse ea cu un 
zâmbet ironic pe buze. 

Acum nu mai simţea nici o amărăciune și totuși, în trecut îl 
urâse mult pentru că îi ruinase tinereţea. 

Allison dădu din umeri și se îndreptă spre vilă, devenind 
brusc nerăbdătoare să se întoarcă acasă. Într-adevăr, ardea de 
nerăbdare să vadă expresia lui Peg atunci când îi va spune că i se 
garantase la New York faptul că în ziua inaugurării, locurile vor fi 
toate ocupate! De patru iulie, ziua naţională a Statelor Unite, 
insula devenea o staţiune balneară de lux. 

Izbucni într-un râs cristalin care se pierdu în aerul curat și i se 
păru că mica ei ambarcaţiune zbura pe deasupra valurilor. Pentru 
prima oară de la începutul acestei aventuri, Allison avea impresia 
că ea și Peg aveau șansa să câștige pariul. Allison mizase totul pe 
acea afacere: ce mai rămăsese din averea ei, serviciul pe care îl 
avea și viața liniștită pe care o ducea alături de niște oameni 
deosebiți. Pentru a veni pe această insulă, fusese nevoită să-l 
părăsească pe Bob Birch, prietenul ei cel mai bun... 

Toată lumea o sfătuise — și Bob cel mai vehement — să vândă 
Ransome's Cay. Nu avea banii necesari cu care să plătească taxa 
de succesiune și nici pentru cheltuielile de întreţinere a acesteia 

... Fireşte că așa dicta rațiunea ... Scăpând de insula aceea care îi 
complica existența, Allison putea să investească în niște acţiuni 
sigure care i-ar fi adus o rentă suficientă pentru tot restul zilelor 
ei ... Dar Allison nu era un om raţional ... 

Din fericire, avusese o aliată de nădejde: Peg Crewes, care, de 
la moartea soţului ei, se ocupa de un mic hotel situat în Munţii 
Adirodacks. Ea fusese singura din grupul ei de cunoscuţi care nu 
o luase drept nebună atunci când își anunţase intenţia de a 
transforma insula în club de vacanţă. Dimpotrivă, Peg o asigurase 
că era o idee excelentă. După cum spunea prietena sa, Allison 
avea "suficientă îndrăzneală” ca să ducă afacerea la bun sfârșit. În 
orice caz, putea să conteze pe ajutorul lui Peg, care avea deja 
oarecare experienţă în domeniul hotelier. 

Edwin Barron, vicepreşedintele firmei de experți contabili 
Carston&Ames, pentru care lucra Allison, îi dăduse o mulţime de 
sfaturi și o încurajase foarte mult. El nu reprezenta pentru tânără 
numai un simplu patron, ci și un model de urmat și un prieten. 
O angajase după despărţirea de Tyler şi se interesase 
îndeaproape, ca un tată, de evoluţia carierei sale. Allison ar fi 
suportat cu greu ideea că nu e de acord cu ea în privinţa acestui 
proiect. Edwin Barron o sfătuise să facă niște cursuri serale 
pentru a obţine diploma de expert contabil. Avusese întotdeauna 
o mare încredere în ea, atribuindu-i uneori niște sarcini destul de 
grele și forțând-o astfel, aproape în pofida voinţei sale, să 
avanseze pe scara ierarhică a firmei. Fără el și presiunea 
permanentă pe care o exercita acesta asupra ei, Allison n-ar fi 

descoperit puterea calmantă pe care o aveau cifrele și nici faptul 
că avea un talent real de manager. 

Allison zâmbi când își aduse aminte de observaţia lui din ziua 
în care îi mărturisise tremurând din toate încheieturile ce avea de 
gând să facă la Ransome's Cay. 

— Tu ești un om raţional, Allison, îi spusese el. Dacă asta este 
dorinţa ta, şi dacă ești hotărâtă să ai succes, poţi să încerci, 
nimeni nu te poate opri. Evident, sunt trist pentru că îmi pierd 
în felul acesta cea mai bună colaboratoare, dar bănuiesc că cel 
mai rău lucru care ţi s-ar putea întâmpla ar fi acela de a pierde 
insula, nu-i așa, dragă Allison? Dar dacă dorești să te întorci la 
noi, poţi s-o faci liniștită. Carston & Ames te va întâmpina cu 
braţele deschise, în cazul în care voi mai fi aici. 

Vocea lui Edvin îi răsuna și acum în urechi, în timp ce mergea 
de-a lungul țărmului care acum strălucea în soare. Deodată, 
deveni conștientă de importanţa vorbelor lui Edwin: fără acordul 
lui, n-ar fi îndrăznit niciodată să se lanseze în această aventură. 

De atunci trecuse ceva vreme și astăzi se bucura s-o poată 
anunța pe Peg că reuşise să convingă una din cele mai mari 
companii de cărţi de credit să publice despre Ransome's Cay și 
fermecătoarea ei vilă colonială, un articol în viitorul ei buletin 
lunar, care era în realitate o revistă pentru călătorii extrem de 
luxoase. 

Totuși, chiar în clipa aceea, Allison uită complet de Peg și de 
viitoarea stațiune balneară, deoarece ajunsese în dreptul locului 
în care dispăruse necunoscutul. 

Când își aminti scena care avusese loc lângă cascadă, constată 
destul de mirată de altfel, că nu se simţea deloc jenată de cele 
petrecute. Se înroşise la faţă nu din cauză că fusese surprinsă 
goală de către un necunoscut, ci pentru că pierduse controlul 
asupra situaţiei. 

Allison se apropie de țărm. Potcoavele armăsarului lăsaseră pe 
nisip urme adânci, pe care marea le ștergea treptat. La vederea 
acelei imagini, se simţi cuprinsă de o emotie ciudată. 

Revăzu trupul gol până la brâu al bărbatului, umerii lati, talia 
îngustă și modul în care făcea un tot unitar cu calul său 
impunător. 

— Semăna cu un centaur, şopti ea. 

Simti cum i se aprinde în trup o flacără uitată de multă vreme 
şi pe care o credea stinsă pentru totdeauna ... Cu trupul străbătut 
de un fior plăcut, se uită cu atenţie spre pădurea luxuriantă, cu 
vaga speranţă că va mai zări o dată silueta acelei fiinţe vrăjite, în 
a cărei existenţă nici nu îndrăznea să creadă. 

Dar nimic nu tulbura liniştea pădurii și atunci se depărtă de 
țărm. Zâmbetul care-i plutea pe buze era ușor ironic. Recunoștea 
acea senzaţie, acea febră care o cuprindea din cap până-n 
picioare. Brusc și dintr-o dată ... Din cauza acelei emoţii se 
măritase cu Tylor, confundând propria dorinţă cu o iubire 
reciprocă. Atunci când își dăduse seama ce greșeală făcuse, 
simţise că se rupe ceva în interiorul ei și inima îi îngheţase. De 
atunci, nici un bărbat nu mai reușise să stârnească în ea o 
asemenea emotie. 

Și iată că astăzi, într-un mod inoportun, dar și deplasat, se 
trezise că e dominată de o tulburare pe care nu credea să o mai 
simtă vreodată. Într-o anumită măsură, acest fapt o mai liniștea. 
Măcar vedea că nu o părăsiseră pentru totdeauna genul acela de 
emoții ... dar de ce acest eveniment avusese loc în asemenea 
împrejurări? De ce nu i se întâmplase în preajma lui Bob Birch? 
De ce numai când îl văzuse pe acest ... 

Nu-și duse gândul până la capăt. Își pierduse oare minţile? 
Acest călăreț de vis nu era de fapt decât un banal hoţ de cai! 

Nervoasă, acceleră motorul la maximum. Mica ambarcatiune 
brăzdă o dâră în apa limpede a golfului. 

Ajunse repede la vilă, maiestuos conac în stil colonial cu trei 
etaje, care se înălța pe vârful unui deal al cărui versant plin de 
vegetaţie cobora până la mare. În lumina strălucitoare a zorilor, 
aceasta părea aproape ireală. 

Dar cu privirea ei pătrunzătoare, Allison zări silueta lui Peg în 
grădină. Era îmbrăcată într-o rochie largă, în culori vii, cu motive 
florale, care se potrivea perfect cu strălucitorul ei păr roșcat. În 
schimb, faţa ei cu obraji bucălaţi și nasul mic și drept dovedeau 
că avea o fire blândă și liniștită. Allison urmărea cu privirea acea 
pată de culoare care contrasta cu verdele dimprejur, în timp ce 
trecea în umbra magnoliei de deasupra terasei. 

Tânăra legă frânghia bărcii de ponton și își aruncă 
geamantanele pe scândurile netede ale acestuia, decolorate de 
soare. Apoi sări din ambarcaţiune și merse în picioarele goale 
până la pajiște. 

— Peg! Hei, Peg! strigă ea. 

Prietena ei se întoarse imediat spre ea și cobori panta în 
goana mare, cu un zâmbet larg pe buze. 

— Te-ai întors acasă! Ce mult mă bucur că te văd! Nici nu știi 
... spuse ea gâfâind în timp ce se apropia cu braţele larg deschise 
pentru a o îmbrățișa pe prietena ei. 

— Am adus vești bune, o anunţă Allison. 

— Ia zi! Ce s-a întâmplat? Povesteşte-mi ... 

Allison îi relată evenimentele pe nerăsuflate cu ochii aţintiți 
asupra figurii din ce în ce mai bucuroase a lui Peg. Rezumă în 
câteva fraze șederea ei de zece zile la New York. Amănuntele 
puteau să mai aștepte, ele putea fi savurate și mai târziu. 
Deocamdată, cel mai important era faptul că vor putea să 
deschidă staţiunea turistică! 

— E un început bun, nu-i așa? observă ea în cele din urmă, cu 
un zâmbet triumfător pe buze. 

— Bravo! exclamă Peg. Ştiam că ești în stare să rezolvi 
problema. Hai să bem niște șampanie, deși e cam devreme ... 

— Ca să-ţi spun sincer, Peg, aș prefera să mă culc puţin. Sunt 
atât de obosită, încât cred că aș putea să stau în pat o săptămână 
întreagă! 

— Atunci, vom sărbători victoria după ce te vei trezi! îi 
răspunse Peg. 

— Bineînţeles, dar înainte să mă vâr în așternut, aș vrea să mă 
pui la curent cu tot ce s-a întâmplat pe aici în lipsa mea. 

Peg se opri şi-i aruncă o privire mustrătoare lui Allison. 

— În orice caz, nu s-a întâmplat nimic care să nu poată aștepta 
până te vei odihni puţin ... Ah, da, există un iaht uriaș în lagună, 
la capătul celălalt al insulei. De aseară, toată lumea nu mai 
vorbește decât despre asta. Hoddy și Max au dispărut și am o 
grămadă de treabă de făcut. Ah! Pramatiile astea! Cu cât fac mai 
puțină treabă, cu atât se poartă mai frumos! E vai de pielea lor, 
dacă pun mâna pe ei! 

Allison se uită amuzată la figura prefăcut amenințătoare a 
prietenei sale. Cei doi fii gemeni ai ei, în vârstă de vreo 
cincisprezece ani, erau folosiţi la vilă ca oameni buni la toate, dar 
mama lor nu le lăsa nici o clipă de răgaz. Allison se bucura că 
aceștia mai dădeau bir cu fugiţii din când în când și spera ca Peg 
să nu-i găsească prea curând. Își înăbuși un căscat care îi aduse 
lacrimi în ochi. Sosise timpul să se ducă la culcare! 


KKK 


În același timp, în pădure, necunoscutul, după ce făcu o 
ultimă baie în mare, începu să se plimbe călare pe Cherokee. Era 
un călăreț excelent și trupul lui urmărea perfect ritmul calului 
său, de parcă ar fi fost o singură ființă. Figura lui cu trăsături 
colțuroase era foarte serioasă. Era faţa energică a unui bărbat 
matur cu pielea tăbăcită de trecerea vremii, dar și de soare și 
briza mării. 

Îşi îndreptă privirea spre larg și își miji ochii orbiţi de 
strălucirea valurilor. 

Ransome's Cay! După zece ani de absenţă, se întorsese în 
insula lui, pe bucăţica aceea de pământ care aparținea familiei lui 
de multe generaţii. Ea avea de altfel o istorie extraordinară, unul 
din strămoșii lui câștigând-o la o partidă de cărți. Brett nu reușise 
nici până acum să afle cine începuse să cultive aici bumbac și 
arbori de indigo care îi îmbogăţise pe cei din familia Ransome. 
Fusese jucătorul norocos sau fiul lui? Dar în prezent, acea epocă 
prosperă apusese de mult. Bumbacul fusese distrus de o molimă 
cumplită, iar indigoul se obținea acum prin procedee chimice. 
Brett era ultimul Ransome și unicul proprietar al insulei. 

În urmă cu o seară, inima începuse să-i bată mai tare atunci 
când "Ulysse" aruncase ancora în lagună, la nord de Ransome's 
Cay. Visa de multă vreme să coboare pânzele mari și albe ale 
velierului său cu trei catarge acolo, acasă la el ... după călătoria 
aceea lungă în jurul lumii ... 

— Marinarul s-a întors în port, şopti el zâmbind trist, dar și 
ironic în același timp. 

Deoarece Brett, atunci când părăsise Ransome's Cay, jurase 
că nu se va mai întoarce niciodată aici. Plecase pentru totdeauna, 
şi cu toate astea se întorsese. 

— Chiar în dimineaţa aceea, însă, fusese fascinat în mod destul 
de periculos de o necunoscută. "Insula mea", spuse acea tânără 
fermecătoare, probabil fiica uneia din familiile din Ransome's Cay, 
devenită o adevărată frumuseţe în timpul lungii sale absente. 

Și femeia din cauza căreia părăsise insula în urmă cu zece ani 
era la fel de frumoasă. Brett se învățase minte în urma 
experienţei lui nefericite și în consecinţă își jurase să nu se mai 
lase ademenit de farmacele acelor sirene. 

Dar Margo nu fusese o mică sălbăticiune ca aceea care făcea 
duș sub cascadă, își aminti el cu tristeţe. Rafinata Margo ... În 
seara aceea, fugise de ea furios la culme, trântind ușa vilei în 
urma lui, ca să decoleze cu micului avion cu un motor. Pe vremea 
aceea, avea douăzeci și patru de ani. Oare făcuse rău că lăsase 
totul în urma lui? 

Nu. Abia acum realiza acest lucru. Dacă ar fi rămas, era 
convins că l-ar fi ucis pe vărul lui, Tyler Hill. Revedea și acum 
scena, cu cea mai mare claritate ... 

— Nu te ... enerva în ... halul ăsta! se bâlbâise Tyler în timp ce 
se îmbrăca tremurând. Am cunoscut-o înaintea ta. Oricum, nu 
te-a iubit niciodată. 

Cuprins de o furie vecină cu nebunia, Brett sărise asupra lui 
Tyler ca să-l strângă de gât. Își strângea mâinile în jurul gâtului 
său, când deodată întâlnise privirea lui Margo. Îi dăduse însă 
drumul, uluit. Frumoasa tânără care stătea întinsă goală pe pat îi 
amintea de o panteră însetată de sânge. Dorea ca ei să se bată pe 
viață şi pe moarte! Tot acel episod îi trecu prin faţa ochilor ca 
secvențele unui film. 

— Așa este? o întrebă el întorcând spre ea faţa lipsită de orice 
expresie. 

— Credeam că știi acest lucru, îi răspunse ea cu răceală în glas. 

De fapt, nu mai e un secret pentru nimeni. 

— Dar de ce? strigă Brett abţinându-se să n-o pălmuiască. 

— Ce întrebare! Ştii foarte bine că nu e drept să fii singurul 
moștenitor! 

— Vă vedeaţi și înainte de a ne căsători, nu-i așa? 

Vocea lui părea să vină de foarte departe. În clipa aceea, totul 
începu să se învârtă în jurul lui. 

— Sunteţi amanți, mai adăugă el în șoaptă uitându-se fix în 
ochii ei. 

Cuvintele pe care le rostise îi sunară urât în urechi, dar Margo 
nici nu clipi. 

— Doar nu voiai să mor de plictiseală! îi spusese ea fără milă. 
Adevărul e că nu ești deloc nostim, dragule. Trebuie să recunoști 
și tu. Pe când cu Tyler, e cu totul altceva ... 

Margo ... soţia lui de abia un an de zile. De dragul ei plecase 
de pe insula lui și se stabilise la Atlanta ca să lucreze în compania 
familiei lui. Ce mult suferise din cauza acelei schimbări! Ura viaţa 
de la oraș, unde banii și profitul reprezentau principalul subiect 
de discuţie atât la birou, cât și seara, la petreceri. 

Și cu toate astea, atunci când îi lăsase pe Tyler și pe Margo în 
vila de pe Ransome's Cay, se întorsese la Atlanta. Își consumase 
toată energia în cadrul companiei, încercând să uite de tristeţe 
muncind pe brânci, de dimineaţa până seara târziu. 

Brett era convins că atâta vreme cât vărul său era în viaţă, nu 
putea să se întoarcă pe insulă. EI și Tyler posedau fiecare câte o 
jumătate din Ransome's Cay și Tyler refuza cu încăpățânare de 

ani în șir să-i cedeze partea lui. Nu din cauză că n-ar fi avut nevoie 
de bani, deoarece încercase să le-o vândă altora, dar fără succes. 
Cine ar fi dorit să cumpere o jumătate de insulă? 

Apoi, într-o bună zi, în urmă cu patru ani, Tyler venise la el la 
birou. Îi propunea să-i vândă partea lui! După ce Margo plecase 
cu un alt bărbat, Tyler se însurase, ceea ce îl dusese la ruină. 
Acum, era într-o situaţie disperată. 

Pe moment, lui Brett nu-i venise să creadă ce noroc dăduse 
peste el. Va putea în sfârșit să-și vadă visul cu ochii! 

Pentru că, încă de la vârsta de optsprezece ani, avea în cap 
ideea de a reînvia Ransome's Cay. După cultivarea bumbacului și 
a arborelui de indigo, într-adevăr economia de subzistență a 
insulei suferise transformări reorientându-se spre pescuit, 
activitate din care reușeau să se întrețină mai multe familii. Apoi, 
într-o noapte întunecată, fără lună, o tornadă devastase totul. Ca 
urmare a acesteia, se produsese o schimbare și în ecologia 
marină și treptat bancurile de creveţi și stridii dispăruseră. 
Populaţia indigenă își pierdea astfel principalul mijloc de trai. 
Tinerii părăsiseră insula, pentru a căuta de lucru în altă parte. 

Brett fusese foarte afectat de acele evenimente triste. Într-un 
an, își găsise toţi prietenii din copilărie plecaţi când veni să-și 
petreacă vacanţa pe insulă. Nu mai rămăseseră decât Bunker, 
paznicul, și soţia lui, Effie. În clipa aceea, își jurase să reînvie 
economia de pe Ransome's Cay. 

În acest scop, după ce își obținuse diploma la Harvard, 
începuse să se intereseze de tehnicile acvaculturii. 

Imediat ce se ştiu unicul proprietar al insulei, cumpără iahtul 
Ulysse, și-l transformă în vas de cercetări acvatice, apoi angajă 
niște marinari care erau în același timp și oameni de ştiinţă. 

Ulysse își începu călătoria în jurul lumii din golful Arcachon, 
din Franţa, care este unul din cele mai mari centre de cultură a 
stridiilor. După aceea, făcu escală în Port Erin, din Anglia, la 
Guaymas din Mexic, în golful Paradisului din Hawaii. Ulysse 
rămăsese apoi mai mult de un an în porturile Japoniei, în timp 
ce echipajul studia cultura creveţilor și structurarea unui mediu 
submarin artificial favorabil reproducerii stridiilor. 

În urmă cu câteva săptămâni, când Brett primise telegrama 
prin care era anunțat că murise Tyler, părăsise imediat San 
Diego, unde terminase un stagiu de pregătire la Institutul 
Oceanografic. Pentru el, acea veste era un semnal că putea în 
sfârșit să-și pună planurile în aplicare. 

Nu-l mai ura pe Tyler, ba chiar îi era milă de el. Vărul lui 
coborâse prea jos pentru a-l mai face răspunzător de faptele 
săvârșite în trecut. În plus, se însurase cu femeia aceea, care în 
loc să-l salveze de el însuși, îl forţase să se îndatoreze și mai mult, 
pentru a face faţă cheltuielilor ei extravagante ... Oare cum se 
numea individa? Parcă ... Allison. Da, așa este. Nu ţinea deloc să 
dea vreodată ochii cu ea. 

Îşi imagina că semăna pe undeva cu Margo, având aceeași 
expresie de lăcomie în privire. Tyler fusese atras de genul acesta 
de femei: frumoase dar interesate. Nu, nu voia cu nici un chip 
s-o cunoască pe văduva lui Tyler! 

Deodată, își spuse, nu fără un dram de cinism, că de fapt tipa 
îi făcuse un mare serviciu. Dacă n-ar fi fost ea şi înclinația ei 
pentru lux, Tyler nu s-ar fi ruinat și nu s-ar fi hotărât niciodată să 
vândă partea lui din Ransome's Cay. Fără iresponsabilitatea și 
egoismul acesteia, ar fi avut acum în proprietate numai jumătate 
din insulă! La acest gând, Brett schiţă o grimasă. 

Cherokee ajunsese acum într-o poieniţă uriașă în care erau 
adunaţi toți caii. Brett îl zări imediat la celălalt capăt al pajiștii pe 
Bunker, paznicul, cu o găleată în mână. Își înfipse uşor călcâiele 
în burta animalului și se năpusti în galop în direcţia bătrânului. 
Acesta îl întâmpină cu un zâmbet de bun venit. Asistase la 
nașterea lui Brett. El și soţia lui îl iubeau ca pe propriul lor copil. 

— Nici acum, după atâţia ani, nu știu cum reușești să te mentii 
în şaua acestui cal. observă el atunci când Cherokee opri brusc în 
faţa lui. 

Faţa brăzdată de riduri a pescarului arboră o expresie șireată. 

— Mărturisesec că la început mi-a fost cam greu. A fost 
gata-gata să mă arunce din șa, dar i-am arătat repede cine e 
stăpânul! îi spuse Brett râzând. 

Sări apoi de pe cal și încredinţă animalul vechiului său 
prieten. Bunker scoase frâul armăsarului, care se depărtă 
imediat într-un nor de praf. 

— A trecut multă vreme de când nu ne-am mai văzut, Bunker, 
spuse Brett cu vocea plină de emoție. Spune-mi cum se simte 
Effie? Ard de nerăbdare s-o îmbrăţişez ... 

— E foarte bine. Şi ea e nerăbdătoare să te vadă. 

— Şi Jimmy? 

Bătrânul lăsă capul în jos. 

— Ne-a părăsit, spuse el pe un ton trist. 

Brett puse îngrozit mâna pe braţul paznicului. 

— Îmi pare rău ... n-am știut ... şopti el uluit. 

Dar Bunker izbucni în râs și adăugă: 

— Nu, nu, e sănătos tun! Numai că pe aici nu mai e nimic de 
lucru pentru el. Acum are familie, adică o soţie și un copil de 
întreținut. Din cauza asta a plecat în nord. Ne scrie din când în 
când. A găsit un post de muncitor la o fabrică de cauciucuri. 
Salariul este bun, dar parcă nu e același lucru. Ce mult regretă 
viaţa de la Ransome's Cay! Și nouă ne e atât de dor de el... 

Brett se uită cu atenţie la figura brăzdată de riduri a 
prietenului său. Pe buze îi apăruse un zâmbet șiret. 

— Ei bine, spune-i că se poate întoarce. Am nevoie de el! 

— Cum?! exclamă bătrânul, cu un aer neîncrezător. 

— Da, și îi voi da același salariu, ba chiar mai mare decât are 
acum. 

Dar Bunker părea în continuare că nu-l crede. 

— Nu, e imposibil, bombăni el clătinând din cap. Nu e nimic 
de făcut aici pentru el. Nu va voi să primească pomană de la tine 
și Effie nici atât. Suntem prea mândri ca să acceptăm așa ceva ... 

— Cine a vorbit despre pomană? exclamă Brett ridicând tonul. 
Am într-adevăr nevoie de ajutor. 

Ne așteaptă o muncă foarte grea! Insula noastră va reînvia! 
Înţelegi ce vreau să spun, Bunker? 

Brett îi explică apoi pe scurt paznicului planul lui, iar acesta îl 
ascultă cu cea mai mare atenţie. Ochii lui măriţi de uimire 
dovedeau că era surprins. Apoi pe faţa lui apăru o expresie de 
ușurare și fericire. 

— Effie nu mă va crede când îi voi da vestea asta bună! spuse 
el scoțând din buzunar o batistă în carouri pentru a se șterge la 
ochi. Trebuie să vii cu mine. 

Îşi suflă nasul cu zgomot ca să-și mascheze emoția. 

— Am înţeles, îl aprobă Brett, dar mai am câte ceva de făcut pe 
vas. După aceea mă voi duce la vilă. Ce bine o să mă simt când o 
să dorm și eu într-un pat adevărat! În vechea mea cameră ... 

Datorită stării de euforie care-l cuprinsese, nu observă aerul 
brusc îngrijorat al bătrânului său prieten. Înainte să plece, spuse 
totuși, indiferent: 

— Ai idee cine poate fi frumoasa tânără pe care am surprins-o 
azi-dimineaţă la cascadă? 

Acum, pe figura paznicului se putea citi o uimire totală. 

— Era înaltă, suplă și avea ochii negri. Probabil era o fată de pe 
insulă ... 

Bunker pălise, în ciuda bronzului de pe faţă. Evitând privirea 
lui Brett, acesta îngăimă: 

— Nu ... adică ... bănuiesc că s-a întors doamna Hill de la New 
York. 

— Doamna Hill? repetă Brett, uluit. 

— Da, soţia ... vărului ... tău. 

Brett se încruntă și bombăni: 

— Allison Hill? Deci, ea era! Ce caută aici? 

— Am impresia că s-a stabilit în vilă împreună cu prietena ei, 
spuse prudent Bunker. Au de gând să o transforme în ... 

Cuvintele îi încremeniră pe buze în momentul în care observă 
că în ochii lui Brett se aprinde o sclipire primejdioasă. Tânărul 
nu-l mai asculta și rosti printre dinţi: 

— Femeia asta n-are dreptul să pună piciorul pe insulă! N-am 
invitat-o și n-o voi invita niciodată! Cine se crede, mă rog? Doar 
n-a venit din cauză că a fost soţia lui Tyler ... și oricum, erau 
despărțiți de mulţi ani ... 

— Ăă ... îl opri Bunker, fără prea multă tragere de inimă, ea 
crede că insula este a ei. 

— Poftim? 

— Liniștește-te, Brett, nu e ... 

— Nu încerca să-i iei apărarea, Bunker, i-o reteză sec tânărul. 
Te vei duce la ea şi-i vei cere politicos să-și facă bagajele și s-o 
şteargă în cel mai scurt timp posibil! Nu vreau să dau ochii cu ea. 
Eu voi fi pe barca mea. Anunţă-mă atunci când va pleca. 

— Dar ... eu ... începu Bunker, foarte stânjenit. 

— Şi în plus, are neobrăzarea să vină împreună cu un bărbat! 

Deodată, paznicul se enervă și-i dădu replica: 

— Am pomenit despre o prietenă și adevărul e că este o 
doamnă foarte respectabilă. Are doi băieţi care au făcut treabă 
bună la vilă, te rog să mă crezi. Casa ajunsese o ruină și numai 
datorită lor o vezi atât de albă! În plus, cred că eşti incorect! Tatăl 
tău a dorit ca fiecare din ramurile familiei să fie proprietarul unei 

părți din insulă, și chiar dacă Tyler era un pierde-vară, asta nu 
înseamnă că soţia lui nu are dreptul ... 

— Nu are dreptul la nimic! La absolut nimic! explodă Brett, 
scos din sărite. l-am cumpărat partea lui Tyler. Cât despre 
aventuriera de nevastă-sa, nici nu vreau să aud de ea! Ransome's 
Cay este a mea, numai a mea! 

Bunker se uită fix la el, uluit. 

— Nu mi-am dat seama, și după părerea mea, doamna Hill ... 

— Doamna Hill poate să se ducă dracului! Crezi că m-aș fi 
gândit să fac insula asta din nou rentabilă dacă aș fi știut că Tyler 
are încă jumătate din ea? 

— De unde vrei să știu treaba asta? spuse paznicul dând din 
umeri, de data asta ușor enervat. Mie nimeni nu-mi spune 
niciodată nimic ... și în plus, tu semnezi mereu cecuri pentru 
întreținerea vilei şi a parcului ... 

— Pentru că Tyler n-ar fi scos nici un bănuț din buzunar 
pentru Ransome's Cay! Avea ceva mai bun de făcut cu banii lui! 
De exemplu să ofere bijuterii scumpei doamne Allison Hill! $i 
după toate astea, ai vrea să mă duc să o salut! Descurcă-te cum 
ştii ca să mă scapi de prezenţa ei ... 

— Nu e chiar atât de simplu pe cât crezi, Brett, îi spuse 
paznicul cu asprime în glas. S-a instalat în casă de câteva 
săptămâni bune. A făcut tot posibilul s-o readucă în stare de 
funcționare și banii necesari i-a scos din propriul buzunar. Ea și 
prietena ei, doamna Crewes, s-au atașat foarte mult de Ransome's 
Cay și, de ce să nu recunosc, ne-am obișnuit și noi cu ele. 

Sunt nişte doamne foarte simpatice. 

Brett oftă, exasperat. 

— Am înţeles. Îi vom da înapoi banii investiţi acestei doamne, 
dar mai întâi trebuie să plece! 

— Dar ea are de gând să rămână, Bret, protestă Bunker 
aproape în șoaptă. A transformat casa în ... 

— În ce? îl zori tânărul cu un aer furios. 

— În hotel, îngăimă Bunker lăsând capul în jos. 

— Poftim? urlă Brett. 

— Da, a angajat oameni de pe insulă care s-o ajute la bucătărie. 
În plus, mai au nevoie și de femei de serviciu ... nu sunt multe 
locuri de muncă și ... 

— Deocamdată poate că nu sunt, i-o reteză sec Brett, dar îţi 
promit că în curând va fi de lucru pentru toată lumea! Du-te și 
spune-i doamnei Hill să plece. Nu e dorită de nimeni aici. 

— Du-te tu şi dă-i vestea cea bună, Brett. Eu refuz să fac așa 
ceva. 

Tânărul se uită la vechiul său prieten cu un aer surprins. Era 
pentru prima oară în viaţa lor când se certau. În plus, în adâncul 
sufletului său se simţea vinovat. După eșecul căsniciei lui, se 
purtase foarte urât cu femeile care-i ieșeau în cale. A făcut totul 
ca să le frângă inimile ... și toate astea numai cu scopul de a se 
răzbuna pe Margo. 

După aceea se mai calmase, dar cele câteva femei cu care 
avusese aventuri nu reușiseră niciodată să-i risipească 
neincrederea. 

Și iată că acum destinul îl pusese la încercare, forțându-l să 
dea ochii cu cea care luase locul lui Margo, cu acea Allison cu 
care se însurase Tyler, spre nenorocirea lui. 

Brett îl strânse de umeri pe paznic, cu un zâmbet de scuză pe 
buze. 

— Am înţeles, Bunker, o să mă duc. Nu știu ce m-a apucat. 
Totuși, de obicei nu sunt un laș ... oftă el cu ironie în glas. 

Bunker se uită la el, abătut. 

— Îţi spun cu toată sinceritatea, Brett, nu pot să fac așa ceva. 
Doamna Hill a fost extrem de corectă cu noi și ar fi peste puterile 
mele să-i produc o asemenea durere. Spune-i-o tu, cu gura ta ... 

— Asta şi am de gând. Dar mai întâi mă duc la bancă. 

Dat fiind că paznicul părea să aştepte o urmare, Brett adăugă 
rânjind: 

— Și mă voi duce s-o vizitez pe frumoasa doamnă Hill în 
după-amiaza asta. 


Capitolul 2 


— Trezeşte-te. Allison! 

Tânăra, sculată brusc dintr-un somn adânc, o privi pe prietena 
ei cu ochii pe jumătate închiși. 

— Ce s-a întâmplat? bombăni ea. 

— Vărul lui Tyler, Brett Ransome. E la parter și nu vrea să plece 
până nu vorbeşte cu tine. 

Allison se uită la Peg cu un aer buimac. 

— Spune-i că nu pot să-l primesc, îi șopti ea mijindu-și ochii ca 
să poată vedea cât era ceasul pe cadranul deșteptătorului 

Dormise şase ore. 

— Crezi că te-aș fi trezit dacă aș fi reușit să scap de el? spuse 
Peg cu un aer nervos. Deși era încă într-o stare de toropeală. 
Allison îşi dădu seama că prietena ei era foarte speriată. 

— Ce s-a întâmplat? spuse ea ridicându-se deodată în capul 
oaselor. 

— Se petrec niște lucruri foarte ciudate, dar încă n-am reușit 
să aflu despre ce anume este vorba, îi explică Peg încruntată. 
Iahtul despre care ţi-am vorbit, ei bine află că e al lui. 

Acum Allison se trezise de-a binelea. 

— În cazul ăsta, e clar că Brett Ransome se află pe insulă încă 
de aseară, exclamă ea îngrozită. 

— Exact. Ce se întâmplă, Allison? Nu mai înțeleg nimic ... 

— Cum arată individul? Descrie-mi-l, o zori tânăra, cu inima 
bătându-i mai tare în piept. 

— E înalt, statură de sportiv, începu Peg devenind brusc 
visătoare. Foarte frumos, bronzat ... 

Când auzi vorbele ei, Allison se albi la faţă. "Dumnezeule, e el 
„.. îşi spuse ea. 

— Și are părul blond ... Dar de ce mă întrebi? Te-ai întâlnit deja 
cu el? 

— Da, adică oarecum, îngăimă Allison jenată. Azi-dimineaţă îl 
călărea pe Cherokee prin valurile de pe țărm. M-am ... m-am 
gândit că e un hoţ de cai, apoi nu m-am mai gândit la el. Eram 
prea obosită. Aveam de gând să-l anunţ pe Bunker după ce mă 
trezeam. 

— Dar cum de ești atât de sigură că era Brett Ransome? o 
întrebă prietena ei cu un aer de îndoială. 

— Corespunde descrierii pe care i-ai făcut-o tu, spuse Allison 
râzând. Cum aș putea să mă înșel? 

— Ai observat cumva și culoarea ochilor lui? spuse Peg cu un 
zâmbet şiret pe buze. 

— Nu, minţi Allison, îmbujorându-se la faţă. 

— Bine ... oftă Peg, dar fii atentă! În ciuda aspectului său 
seducător, bărbatul ăsta e dur și lipsit de inimă. Probabil că are 
obiceiul să zdrobească tot ce întâlnește în calea lui ... 

— Nu vezi că exagerezi? i-o reteză Allison, sărutând-o pe 
obrazul bucălat. Te gândești mereu numai la ce e mai rău. 

— E posibil, mărturisi Peg zâmbind, dar am impresia că-ţi 
poartă pică în legătură cu ceva anume. Poate că e vorba despre 
Ransome!'s Cay? 

— Mă sperii, Peg, dar cred că n-ai dreptate. Nici el și nici 
altcineva nu poate revendica această insulă! Ea este a mea! Și nu 
am nici o intenţie să o vând! 

Peg nu-i răspunse, dar se uită îngrijorată la prietena ei. Nu o 
mai văzuse niciodată în starea aceea, cu ochii strălucitori și 
obrajii în flăcări. 

Dar deja Allison era în picioare și își punea un halat pe ea. 

— Mă îmbrac imediat și cobor, Peg. Poţi să-l rogi să mai aștepte 
cinci minute? 

După ce plecă Peg, Allison își puse pe ea niște pantaloni 
bleumarin și o cămașă bărbătească de culoare albă, ale cărei 
mâneci le suflecă. Se încălță apoi în niște sandale fără toc pe care 
le cumpărase dintr-un magazin elegant din New York. 

Se așeză în faţa oglinzii și se privi mulțumită. Avea un aer 
extrem de serios. De data asta, ea va deţine controlul asupra 
situaţiei! Dat fiind că părul negru îi cădea în dezordine pe umeri, 
îl prinse într-o coadă de cal austeră. În felul acesta nu va mai 

îndrăzni nimeni să se uite la ea decât ca la o femeie de afaceri, își 
spuse ea ca să se mai liniștească puţin. Deși încercase din 
răsputeri, nu reușea să scape de amintirea scenei de lângă 
cascadă ... 

Peste câteva minute cobora cu un mers hotărât scara uriașă, 
lăsând să-i alunece cu nepăsare mâna de-a lungul balustradei din 
acaju. Dar siguranţa ei era numai aparentă. Privea pe furiș silueta 
înaltă a bărbatului care se plimba nervos de colo-colo prin holul 
de la intrare. Deodată el îi observă prezenţa și se opri brusc, 
ridicând spre ea o figură dură și rece. 

Allison simţi că îi îngheaţă sângele în vene și se crispă. Nu 
rostiră nici un cuvânt în timp ce se apropia încet de el, fără să-i 
întindă mâna și fără să-i adreseze vreun zâmbet. Tânăra femeie 
avea ciudata impresie că era atrasă de el ca de un magnet. 

În cele din urmă rămase nemișcată pe a treia treaptă, 
nemaisimţindu-se în stare să avanseze spre el. O recunoscuse ... 
Obrajii îi luară foc și inima începu să-i bată și mai tare în piept. 
Străduindu-se să rămână calmă, îl salută cu un semn din cap. 

— Sunt Allison Hill şi mă bucur foarte mult să te cunosc, reuși 
ea să rostească. 

Fl nu-i răspunse la salut și i se adresă cu asprime: 

— Lasă politeţurile, doamnă Hill. 

Noi doi ne-am mai întâlnit, nu-i așa? Hai să nu mai pierdem 
timpul și să trecem la fapte! 

Se uită urât la ea, dar tânăra femeie nu lăsă privirea în jos. 
Refuza să se lase intimidată de un om atât de obraznic! 

— Dacă ai ceva să-mi spui, domnule Ransome, atunci te ascult, 
spuse ea pe un ton pe care l-ar fi vrut degajat. Dar dacă n-ai nimic 
împotrivă, aș prefera să discutăm în salon. 

Ea cobori ultimele trepte și o luă înainte, pentru a-i arăta 
drumul. Trecând pe lângă el, aproape îl atinse, și crezu pentru 
o clipă că tânărul se va răsuci pe călcâie, o va prinde în braţe și o 
va lipi cu spatele de zid. Dar el nu făcu nimic din toate astea. 
Rămas nemișcat lângă scară, părea cufundat în gânduri. 

După ce ajunse în salon, Allison se așeză în fotoliul care se 
găsea vizavi de ușă și admiră visătoare umerii laţi ai lui Brett 
Ransome. Fu cuprinsă brusc de o emoție stranie. Ce se întâmpla 
cu ea? De ce nu reușea să scape de tulburarea aceea amestecată 
cu dorinţe și temeri? Ce avea oare de era atât de atrasă de 
persoana lui? Era evident un bărbat dur, așa cum ghicise Peg mai 
devreme. Era convinsă că nu-i prea păsa de sentimentele altora și 
cu atât mai puţin de cele ale femeilor. 

Deodată, el se întoarse și se apropie de ea cu pași mari. Pe faţă 
avea aceeași expresie întunecată ca înainte, dar acum ochii îi 
scăpărau de furie. Când ajunse în faţa fotoliului în care stătea 
tânăra, se sprijini cu mâinile de braţele acestuia și se aplecă spre 
ea, fără să spună nici un cuvânt, dar cu un zâmbet batjocoritor pe 
buze. Ea se înfioară, dar nu-l respinse. Allison parcă era 
hipnotizată de el. 

Apoi, oftând adânc, Brett luă loc în fotoliul din faţa ei. 

— Mi-a spus Bunker că ai făcut schimbări la vilă. Aș vrea să știu 
și eu cine ţi-a dat acest drept, începu el pe un ton acuzator. 

— Cine mi-a dat dreptul? exclamă Allison, luată pe nepregătite. 
Treaba asta nu te privește pe dumneata, domnule Ransome. 

— Te înșeli, îi răspunse el răbdător, ca și cum ar fi vorbit cu un 
copil încăpățânat. Sunt Brett Ransome, ultimul vlăstar al vechii 
familii Ransome. Mi se pare că însuși acest fapt îmi permite să te 
întreb ce cauti aici și de ce ai transformat această casă în hotel! În 
plus, te-aș ruga să părăsești insula cât mai curând posibil! 

Allison se uită la el cu gura căscată și cu ochii măriți de uimire. 
Deci, nu știa că ei îi lăsase Tyler insula! Cum să-i explice? Probabil 
Că va suferi un șoc atunci când va afla că nu era proprietarul lui 
Ransome!'s Cay! Ca să-l menajeze, spuse cu un zâmbet forțat: 

— Sunt sigură că vei aproba transformările pe care le-am făcut, 
deși n-am operat prea multe, pentru că am vrut să păstrăm totul 
aşa cum era mai înainte. Numai tapetul de pe pereţi a fost 
înlocuit și am zugrăvit ... şi evident, am modernizat băile. 

Pe măsură ce vorbea, ochii îi străluceau din ce în ce mai tare, 
ca și cum ar fi vrut ca el să-i împărtășească entuziasmul. Dar Brett 
stătea încruntat și nici măcar nu părea să asculte. 

— De ce te interesezi abia acum de Ransome's Cay? îl întrebă 
ea pe neașteptate, nu atât din curiozitate, cât pentru a-l face să 
vorbească. 

Mi s-a spus că n-ai mai trecut pe aici de zece ani. 

Când auzi aceste cuvinte, Brett se albi la faţă, îi aruncă lui 
Allison o privire furioasă și-i răspunse cu asprime în glas: 

— Din motive personale, dar absența mea nu are nici o 
legătură cu problema de față. 

Așadar, nu-i era de nici un folos că se purtase politicos cu el, 
constată Allison cu tristeţe. Oare venise numai cu scopul de a-și 
lua înapoi Ransome's Cay? În cazul acesta, de ce mai încerca să 
discute cu ea? 

— Te rog să mă scuzi, spuse ea ridicându-se din fotoliu. Am o 
grămadă de treabă de făcut. Eşti însă binevenit la vilă. Alege orice 
cameră dorești ... 

— Binevenit, ai spus? exclamă Brett, furios. Dar cine te crezi, 
mă rog? 

— Proprietarul insulei, spuse Allison calm, privindu-l drept în 
ochi. 

— Minti! Nu e adevărat! urlă el scrâșnind din dinţi 

— Mi-a lăsat-o Tyler moștenire. Ştiu foarte bine că dumneata 
n-ai putea să moștenești nimic de la el... 

— Pentru că nu exista nimic care să poată fi moștenit! i-o 
reteză Brett. 

— Poftim? 

— Ransome's Cay nu era a lui. 

— Nu te cred! spuse Allison, încercând să-și ascundă tremurul 
mâinilor. 

— Te felicit, doamnă Hill, eşti o actriță desăvârșită, dar hai să 
fim ceva mai serioşi. 

Dar Allison nu-l asculta. Era evident că bărbatul acela nu se 
dădea înapoi de la nimic ca să obţină ce dorea. 

— Acum înţeleg de ce Tyler nu ţinea deloc la dumneata, spuse 
ea cu dispreț. Nobila dumitale familie nu i-a lăsat decât palma 

asta de pământ și acum, după ce a murit, vrei să i-o iei înapoi și 
pe asta. Nu te mai mulțumești cu un iaht, domnule Ransome? 

Brett nu-i răspunse imediat. Se uită îndelung la figura ei, ca și 
cum ar fi încercat să-i citească gândurile. Apoi continuă cu o voce 
mai blândă: 

— Toate astea ţi le-a înșirat vărul meu, nu-i așa? 

— Nu, dar nu e greu de ghicit cum stau lucrurile. Tyler n-ar fi 
avut niciodată atâţia bani ca să-și permită un iaht. 

— În privinţa asta, nu te voi contrazice, doamnă Hill, îi 
răspunse Brett cu un zâmbet ironic. 

Allison simţi că i se înroșesc obrajii. Era clar că bărbatul 
încerca s-o impresioneze, și fără voia ei, de fiecare dată când faţa 
lui cu trăsături aspre exprima furie, ea cădea pradă unei emoții 
paralizante. Trebuia să se apere de el, cel puţin până când va 
putea să se consulte cu Herb Canby. 

— Nu văd ce rost are această discuţie, spuse ea cu răceală în 
glas. Eşti învitatul meu. Poţi să rămâi aici cât dorești. N-am uitat 
că ești un membru al familiei lui Tyler, dar nu încerca să mă 
convingi că ești adevăratul proprietar al insulei. Nu sunt chiar 
atât de fraieră ... 

Îi întoarse apoi spatele, dând să plece, dar bărbatul o prinse 
brusc de braţ, pentru a o face să se răsucească spre el. Deodată, 
se treziră faţă-n faţă, privindu-se în ochi. 

Ca și ceva mai devreme, la cascadă, deveni brusc conștientă 
de trupul ei. Se găseau atât de aproape unul de celălalt, încât 
atingea cămașa lui Brett și nu mai lipseau decât câţiva centimetri 

să stea lipită de pieptul lui. Nemaisimţindu-se în stare să-i 
suporte privirea multă vreme, își lăsă ochii ceva mai jos, unde 
întâlni buzele tânărului, care i se părură de o senzualitate 
tulburătoare. Cuprinsă de ameţeală, încercă să se elibereze din 
încleștarea lui, dar degetele lui se strânseră ca o menghină în 
jurul încheieturilor ei. 

— Calculează cât ai cheltuit pentru a renova vila și îţi voi da 
toţi banii, spuse el cu vocea vibrând de furie. După aceea, 
dumneata și prietena dumitale veţi părăsi insula. De la moartea 
lui Tyler, nu mai faci parte din familie și nici nu ești invitata mea 
. E clar? 

— Da, îi răspunse Allison încercând să-și păstreze calmul, dar 
tot mai cred că minti, aşa că rămân! Insula asta îmi aparţine. 

— Nimic din ce e aici nu e al dumitale, doamnă Hill! Nici 
măcar o petală de magnolie! 

Fiind luată pe nepregătite, Allison se înroși la față. Fără voia 
ei, îl revăzu așa cum fusese de dimineaţă, călare pe Cherokee, cu 
înfățișarea unui centaur ... Nu, trebuia să-și alunge din minte acel 
gând, dar de ce oare inima îi bătea atât de tare în piept? Deodată, 
în timp ce se pregătea să se elibereze printr-o smucitură din 
încleștarea individului, buzele lui se lipiră brutal de ale ei, iar el 
o strângea în braţe de-i tăiase răsuflarea. 

După primul moment de surpriză, renunţă să se mai lupte și 
supărarea îi dispăru. Sărutul lor deveni din ce în ce mai pasional. 
Fu cuprinsă de o slăbiciune stranie. Senzaţii de mult uitate 
reînviau din adâncul fiinţei ei. Brett o mângâie senzual pe braţ, 


42 GEORGIA HARRIS 


lăsându-i o dâră de foc la trecerea mâinilor lui. Allison suspină cu 
voluptate și simţi cum dispar ca prin farmec toate rezervele pe 
care le mai avea faţă de el. Se afla în braţele centaurului de la 
Buttonhook Cove și era inutil să se mai zbată. O dorinţă 
arzătoare o străbătea din cap până-n picioare. 

Peste câteva secunde însă, el o împinse cu un gest furios. 

— Te-aş fi sărutat încă de dimineaţă, dacă nu te-aș fi confundat 
cu o fată de pe insulă, îi șopti Brett la ureche. 

Vocea lui caldă și duioasă o făcu să se înfioare pe Allison. Ea 
tresări uşor. 

— Şi de ce te abţii față de fetele de pe insulă? șopti ea, 
inhalând mirosul fin al parfumului emanat de trupul lui. 

— Pentru că pe ele le respect. 

Aceste cuvinte avură asupra lui Allison efectul unei palme. 
Vraja se rupsese, și fu nevoită să revină brusc la realitate. Bărbatul 
care se afla în faţa ei n-avea nimic dintr-o creatură de vis, era de 
fapt un aventurier ... o brută lipsită de inimă. Se dădu înapoi, 
dezgustată. 

— Şi, dacă am înţeles bine, n-ai nici un pic de respect pentru 
soţia vărului tău, spuse ea cu lacrimi în ochi. 

— Exact, doamnă Hill, îi răspunse Brett pe un ton glacial. Îi 
cunosc gusturile lui Tyler, așa că știu ce gen de femeie l-a atras 
întotdeauna! Dar mărturisesc că trebuie să te felicit ... Dumneata 
măcar ai reușit să-l convingi să te ia în căsătorie ... 

Era prea mult pentru Allison. Simţindu-se profund jignită, îi 
trase o palmă răsunătoare și el schiță o grimasă, apucând-o 

imediat de mână. Era din nou prizonieră. Deodată, afară se auzi 
bâzâitul unui motor de avion și amândoi ciuliră urechile. După 
ce trecu momentul de surpriză, Allison exclamă: 

— Dă-mi drumul! N-ai nici un drept să mă jigneşti în halul ăsta! 
Dar Brett n-o mai asculta. Părea cufundat în gânduri. 

— Vom termina discuţia asta ceva mai târziu, bombăni el în 
cele din urmă, eliberându-i mâna. 

Allison îl privi, uluită, în timp ce el traversa salonul. Acesta 
trânti ușa în urma lui și în clipa următoare auzi o mașină 
demarând în trombă. 

Ușurată, dar în același timp nervoasă la culme, oftă și se 
îndreptă încet către scară. Tocmai se pregătea să intre în camera 
ei, când Peg, vizibil roasă de curiozitate, apăru brusc în faţa ei. 

— Spune-mi și mie ce s-a întâmplat? se interesă prietena ei. 

— A fost de-a dreptul grosolan! o asigură ea, simțind că-i dau 
lacrimile. 

— Dar ce ţi-a spus? o presă Peg, care murea de curiozitate. 

Allison se uită câteva secunde la ea, fără să-i răspundă. 
Trebuia oare să-i împărtășească sentimentele ei sau numai s-o 
informeze în legătură cu pretenţiile lui Brett? 

— Nimic important, răspunse ea evaziv. Sunt atât de obosită, 
încât nici nu pot să gândesc coerent. 

Mă duc să mă mai odihnesc puţin și mâine-dimineaţă îţi voi 
face un raport complet. Promit! 

Fără să mai aștepte reacţia lui Peg, tânăra dispăru în camera 
ei. 

— Ar trebui să mănânci ceva, îi spuse Peg. N-ai pus nimic în 
gură de azi-dimineaţă. 

— Nu mi-e foame, spuse Allison cu o voce abătută, doar mor 
de somn ... 

Totuși, după cinci minute, Peg bătea la ușa ei. 

— Peg? Tu ești? Intră ... 

Tânără adusese o tavă uriaşă pe care se îngrămădeau feluri de 
mâncare apetisante: pilaf cu salată asortată, și ca desert îngheţată 
din fructe exotice, evident culese de pe insulă. Peg era o 
bucătăreasă desăvârșită. În ciuda a ceea ce spusese ceva mai 
devreme, Allison înfulecă totul cu poftă. Peg, care stătea la 
picioarele patului, o privea cu atenţie. 

— Chiar nu vrei să-mi dezvălui nimic din ceea ce ai discutat cu 
acel individ? spuse ea cu o notă de șiretenie în glas. 

— Îţi jur că îţi spun mâine, Peg! 

— Eşti prea secretoasă, Allison. Sunt sigură că aș putea să te 
ajut. 

— Nu, nu poţi să faci nimic, spuse tânăra. 

Așadar, Peg fu nevoită să mai aibă răbdare până în seara 
următoare, după ce Allison își pierduse toată ziua încercând să 
dea de Herb Canby la telefon. Stăteau amândouă în salon și beau 
suc de fructe. Allison îi povesti ce se întâmplase, omiţând însă 
faza cu sărutul şi întâlnirea de la cascadă. 

— Și a avut tupeul să-mi spună că îmi va înapoia cheltuielile 
făcute de la sosirea noastră și până acum, îţi dai seama? Dacă ar 
fi fost după el, acum am fi avut deja bagajele făcute! Ce dobitoc! 

— Oh, Allison! exclamă Peg cu un aer abătut. Ce-o să ne facem 
acum? După părerea lui Hoddy și Max, care își petrec tot timpul 
spionând iahtul, sunt pe cale să înalțe o adevărată tabără în 
nordul insulei. În după-amiaza asta, un avion a adus un biolog 
celebru, nu i-am reţinut prea bine numele. Aproape au terminat 
de construit un fel de ambarcaţiune ușoară specială pentru 
cercetarea fundului mării. E evident că Brett Ransome are 
pretenţia să rămână. Cum ai de gând să te descotorosești de el? 

— Habar n-am! recunoscu ea, devenind brusc visătoare. 

Urmă o pauză, după care Peg se interesă cu prudenţă: 

— Allison ... nu te supăra, dar ... chiar ești ... sigură că insula 
asta îti aparține? 

— Bineînţeles! ripostă imediat Allison. Dacă n-ar fi așa, de ce 
aș mai fi abandonat totul ca să vin aici? Și ţi-am mai cerut și ţie să 
mă ajuţi, asumându-ţi în felul acesta mari riscuri ... din cauza 
mea. 

Nu, Peg, n-aş fi acţionat niciodată așa dacă aș fi fost convinsă 
că n-am dreptul să posed această insulă. Problema nu e aceea că 
nu știu dacă sunt adevăratul proprietar al insulei, ci mai degrabă 
cum să scap de Brett Ransome! 

— După părerea mea, ar trebui să refuzi să te mai vezi cu el 
înainte să consulti un avocat. Îi dai toate elementele dosarului şi 
după aceea e de datoria lui să se ocupe de această afacere. 

— Am încercat deja să iau legătura cu Herb, dar n-am avut 
succes. 

— Nu locuiește în New York? 

— Ba da, am încercat să-l vizitez când am fost acolo, dar mi-a 
răspuns numai robotul telefonic. Același lucru mi s-a întâmplat și 
astăzi. 

— Când ai vorbit cu el ultima oară? 

— În ziua în care a deschis testamentul. Pleca a doua zi din 
New York ca să se ducă la festivalul de la Cannes, dar a promis că 
va îndeplini toate formalităţile administrative după ce se va 
întoarce. Eu sunt singura moștenitoare, din cauza asta nu era nici 
O grabă ... 

— Herb Canby ăsta nu mi se pare un tip prea serios, observă 
Peg clătinând din cap. 

— Așa este, oftă Allison, nu prea ai de unde să-l apuci. 

— Şi bănuiesc că e și amator de petreceri mondene. 

— Da, dar nu m-a minţit. Am citit cu ochii mei cele scrise de 
Tyler. 

— Măcar a legalizat documentul? o întrebă Peg pe un ton 
aspru. 

— Păi ... nu cred, mărturisi Allison cam fără tragere de inimă. 
Pleca a doua zi în Europa și n-a mai avut timpul necesar ... Din 
fericire, a avut totuși amabilitatea de a mă suna, că altfel ... 

— De fapt ce ştii despre el? se interesă Peg în stilul ei realist. 

— E un vechi prieten, îi răspunse Allison făcând un gest evaziv 
cu mâna. Nu cred că e necinstit. Poate că e cam leneș, dar e un 
om drept ... El și Tyler au copilărit împreună, au stat la aceeași 
gazdă în timpul colegiului și au rămas cei mai buni prieteni. Am 
totuși încredere în el. 

Dar încruntarea ei din sprâncene nu-i scăpă lui Peg. 

— Vrei să spui că e un copil răsfăţat, trase ea concluzia. 

— Într-un anume sens, da. Provine dintr-o familie bogată și 
practicarea meseriei de avocat nu e neapărat indispensabilă 
pentru el, dar asta nu-i pune sub semnul întrebării integritatea 
morală. 

— Nu, doar seriozitatea, nu crezi? 

— Nu. Dacă s-a făcut o greșeală, probabil că a fost vina mea. 
Nu am insistat îndeajuns în legătură cu legalizarea testamentului, 
dar nu m-am gândit nici o clipă că ar putea să-și prelungească 
șederea în Franţa. Totul s-a petrecut atât de repede și într-un 
mod atât de neașteptat ... Am avut foarte multe probleme de 
rezolvat, așa că e normal să-mi fi scăpat anumite lucruri! 

Prietena ei clătină din cap cu un aer dojenitor. 

— Cum ai putut, Allison, să neglijezi un element atât de 
important? Ai organizat de minune toate celelalte probleme și ai 
uitat de cea mai importantă! Asta chiar e culmea! 

Tânăra dădu din umeri. 

— Nu-ţi face griji! Nu e nimic atât de grav. Îşi construiesc o 
tabără în nordul insulei, și ce-i cu asta? Atunci când se va 
întoarce, Herb va face lumină în afacerea asta. Brett Ransome va 
fi nevoit să plece și totul se va termina cu bine ... Herb mi-a dat 
asigurări că pot să fac orice pe insulă, în afară de a o vinde. Te 
rog să mă crezi că își cunoaște meseria. Ransome's Cay îmi 
aparţine și nimeni nu mă va putea convinge că nu e aşa. Eu sunt 
singura moștenitoare! 

— Eşti sigură? 

— E singurul lucru de care sunt absolut sigură, Peg. Am văzut 
testamentul cu ochii mei, semnat de Tyler de față cu martori. 
Herb mi l-a dat să-l citesc. Chiar m-a asigurat că vorbise din nou 
cu el cu câteva zile înainte de accident ... Tyler îi spusese că nu 
vedea nici un motiv pentru care ar vrea să-și schimbe ultimele 
dorinţe. 

Ochii lui Peg se măriră de uimire. 

— Asta mi se pare un gest foarte generos din partea lui Tyler, 
spuse ea. 

— Da, mai ales când mă gândesc la tot ce i-am spus înainte să 
ne despărțim, adăugă Allison cu o figură tristă. 

— Ce nu-mi place, e că Brett Ransome susţine sus și tare că el 
e proprietarul insulei! Ai face bine să-l găsești pe avocatul tău ca 
să treacă la treabă și să facă lumină în afacerea asta. 

— Nu-ţi face griji, Peg, încercă s-o liniștească Allison. Mă ocup 
eu de tot. 

În ciuda calmului său, în sinea ei tremura de spaimă. Ce se va 
întâmpla cu Ransome's Cay? Până la urmă cine va fi proprietarul 
acestui colț de rai? Era convinsă că va câștiga războiul pe plan 
legal ... dar ce se va alege de sentimentele ei față de Brett? Putea 
oare să controleze și această problemă? 


Capitolul 3 


Bucătăria uriașă a vilei era foarte veche. Grinzile din lemn 
contrastau cu tavanul alb și podeaua pardosită cu gresie de 
culoarea cărămidei. Agățate de jur-împrejurul încăperii, vase mari 
de bucătărie din alamă luceau în lumina blândă care se strecura 
printre jaluzelele lăsate. Aici era domeniul lui Effie, soţia lui 
Bunker. Allison ţinea foarte mult la bătrână și în fiecare 
dimineaţă îi făcea o mare plăcere să coboare, să ia micul dejun și 
să stea puţin la taifas cu stăpâna bucătăriei. Dar în dimineaţa 
aceea tânăra era tăcută și ţinea gânditoare ceașca de cafea 
fierbinte cu ambele mâini. Urmărea cu o privire visătoare agitația 
lui Effie între chiuvetă și aragaz. 

Văzând-o pe bucătăreasă, Allison își amintea de luna ei de 
miere. În afară de câteva riduri în plus, Effie nu se schimbase 
deloc de atunci, în timp ce ea ... Își aminti că în vara respectivă, 
se refugiase adesea în încăperea primitoare, lângă femeia aceea 

care devenise repede pentru ea un fel de a doua mamă. Primele 
deziluzii ... fuseseră cumplite și Allison avusese nevoie de alinare 
în acele momente ... 

Totuși, nu dusese ceea ce unii numeau "o viaţă ușoară. 
Allison fusese foarte vulnerabilă și naivă înainte de căsătorie. 
Acum își dădea seama că de fapt trecuse direct de la copilărie la 
faza de adult, fără să cunoască adolescenţa! 

Tatăl ei murise când avea treisprezece ani, într-un accident de 
mașină. Mama ei, care nu-și mai revenise niciodată de pe urma 
întâmplării acesteia, se îmbolnăvise grav. Atât de grav, încât 
Allison trebuia să stea aproape tot timpul lângă ea, nelipsind 
decât ca să se ducă la școală. Acolo era prea timidă ca să se poată 
împrieteni cu băieţii din clasa ei. După moartea mamei, s-a înscris 
la o facultate din sudul Statelor Unite. Allison nu putea suporta 
să trăiască singură în Connecticut, casa părintească părându-i-se 
îngrozitor de goală. Așa că plecă și se trezi în mijlocul unor colegi 
mult mai maturi și mai experimentați decât ea. Dezorientată și 
ușor speriată, în cele din urmă căzuse în braţele primului tânăr 
care îi făcuse curte. Avusese ghinionul să dea peste Tyler Hill ... 

Când văzu farfuria plină cu brioşe pe care i-o punea Effie 
dinainte, Allison reveni la realitate. 

— Oh, Effie! exclamă ea. Pur și simplu mă răsfeți! 

— Şi de ce nu? spuse bucătăreasa zâmbind. Ce e rău în asta? 
Toată lumea are dreptul să fie răsfăţată. 

— Așa e, mulțumesc, Effie, spuse Allison râzând. Stai și tu jos, 
să mai flecărim putin. 

— Mă întorc imediat. Mă duc să iau o ceașcă. 

În timp ce se uita după ea, se întrebă ce se mai întâmplase cu 
Jimmy. Effie vorbea despre el cu foarte multă tristeţe ... Spunea 
că ura fabrica la care lucra și că ducea o viaţă grea. Visa să se 
întoarcă într-o bună zi pe insulă, dar Effie părea să nu mai creadă 
că acest lucru va deveni vreodată posibil. Totuși, Allison trăgea 
nădejde că în curând, în cazul în care staţiunea balneară va primi 
numărul de clienți prevăzut de ea, va putea să-l angajeze pe fiul 
lui Bunker și al lui Effie la vilă. Nu voia însă să-i promită nimic 
bătrânei, pentru a nu o dezamăgi ulterior. Astfel că de fiecare 
dată se mulțumea doar să se intereseze de soarta acestuia. 

— Ai mai primit vreo veste de la Jimmy? o întrebă ea pe 
bucătăreasă, când aceasta se întoarse spre ea. 

Spre mirarea tinerei, figura lui Effie se lumină, în loc să se 
întunece, ca de obicei. 

— Da, da, ba chiar excelentă! 

— Minunat! Mă bucur pentru tine, Effie! exclamă Allison luând 
mâinile bătrânei într-ale ei. 

— Nu aţi aflat? o întrebă Effie cu un aer ușor neliniștit. 

— Nu. Nu uita că m-am întors numai de două zile. 

— Păi ... am bănuit că dacă v-aţi întâlnit cu domnul Brett ... 
domnul Ransome vreau să spun ... 

— Domnul Ransome? 

Ce rol joacă el în întoarcerea fiului tău? 

Allison nu era decât pe jumătate mirată. Ştia că Brett Ransome 
era în stare de orice ca să-și atingă scopurile. 

— EI l-a angajat, dar aveam impresia că acţionaţi de comun 
acord cu el, insistă Effie. 

— Vezi bine că nu! răspunse Allison, enervată. Nu știu nimic 
despre mișcările acestui domn! 

Peste faţa bucătăresei trecu o umbră. Lăsă apoi capul în jos, 
devenind brusc tăcută. 

— Effie, continuă Allison, îmi pare rău, nu da atenţie toanelor 
mele. Îmi pare tare bine pentru tine, dar te rog să mă înţelegi și 
pe mine. Brett Ransome s-a instalat aici fără să mă anunţe. 

— Totuși, fiecare din dumneavoastră e proprietarul a jumătate 
din insulă. Allison se uită o clipă la ea, cu gura căscată de uimire. 

— Poftim?! Dar e imposibil! protestă ea cu voce slabă. 

— Asta era în orice caz dorinţa tatălui lui Brett. A lăsat o parte 
din Ransome's Cay fiului său și cealaltă parte lui Tyler, acesta din 
urmă reprezentând cealaltă ramură a familiei, îi explică foarte 
calm, Effie. Era un om foarte drept. 

— Asta înseamnă că tatăl lui Tyler nu avea nimic! trase tânăra 
concluzia, din ce în ce mai mirată. 

Înseamnă că Tyler o minţise încă de la început! 

— Bătrânul colonel Hill n-a avut niciodată vreun sfant, aprobă 
Effie. Ransome era numele mamei lui. Biata femeie! Soţul a 
ruinat-o, iar fiul ei semăna ca o picătură de apă cu tatăl lui. Era la 
fel de risipitor ca și el ... Din fericire, l-ai părăsit la timp. De altfel, 
el nu venea niciodată aici. Pretindea că se plictisește cu noi. 
Singura dată când şi-a prelungit ceva mai mult șederea, a fost cu 
ocazia lunii voastre de miere. 

— Deci, Ransome's Cay nu i-a aparținut cu adevărat lui Tyler, 
observă Allison căzută pe gânduri. 

— A lui era numai jumătate din ea, îi confirmă Effie. Dacă 
mi-ar fi trecut vreo clipă prin cap că nu știți, v-aș fi spus imediat 
totul. 

Allison ridică spre bătrâna bucătăreasă o privire tristă. 

— Da, Tyler v-a minţit, oftă luând mâna tinerei. 

— Așa cum a făcut încă de la început! Trăia în minciună și 
refuza să recunoască faptul că nu era un moștenitor bogat, un 
milionar! Ar fi trebuit să-mi dau seama, am fost o proastă ... 

— Tyler era un foarte bun actor și un mare seducător ... dar 
n-a fost niciodată cinstit. Încă de când era mic ... dar cred că deja 
am spus prea multe, se opri ea și se ridică de pe scaun. 

După ce rămase câteva clipe nemișcată pe scaun uitându-se la 
Effie cu un aer absent, Allison se duse în salonaș și se uită spre 
telefon. Trebuia neapărat să ia legătura cu Herb Canby la New 
York. Ca de obicei însă, robotul telefonic își spuse mesajul, după 
care vocea lui Herb cerea să i se lase numele și adresa. 

Allison închise telefonul, în culmea disperării. Se simţea 
prinsă în capcană din cauza propriei sale greșeli. De ce nu-i 
ceruse lui Herb să legalizeze testamentul înainte să se lanseze 
într-o asemenea aventură? 

leşi în grădină, s-o caute pe prietena ei. Era sigură că Peg va 
şti să-i dea un sfat bun. 

— După părerea mea, singura soluţie e să continuăm ce am 
început. Deschiderea staţiunii e fixată pentru patru iulie, adică 

peste cinci zile ... așa că trebuie să terminăm pregătirile. Nu avem 
nici o clipă de pierdut. 

— Știu, știu, bombăni Allison. Dar cu toate astea, tot trebuie să 
împart insula cu acest individ care n- are decât o singură idee în 
cap, aceea de a se descotorosi de noi! 

— E adevărat că ne poate provoca multe necazuri, oftă Peg. 
Dar trebuie să existe o modalitate legală prin care să te poţi apăra 
împotriva lui. 

— N-am reușit să dau nici acum de Herb. 

— Ştii cumva la ce club din New York merge de obicei? 

— Da, dar cei de acolo nu-mi vor da niciodată date despre el. 

— Asta depinde de cum le prezinti situaţia, îi sugeră Peg cu o 
sclipire șireată în ochi. 

— Ai dreptate, mă duc să mă apuc de treabă! Peste câteva 
minute, vorbea deja cu unul din administratorul clubului. 

— Mă numesc Allison Hill și sunt o clientă a lui Herb Canby. ÎL 
caut în legătură cu o moștenire. Mi-a spus data la care se întoarce 
de la festival, dar am uitat să mi-o notez. Mă simt foarte jenată, 
deoarece aveam întâlnire și ... 

Fără să ia în seamă turuiala ei, persoana de la capătul celălalt 
al firului răspunse cu răceală: 

— ÎL aşteptăm să vină la dineul nostru anual, pe şapte iulie. 

După ce închise telefonul, Allison oftă ușurată. Măcar acum 
avea un fir. Totuși, până atunci nu putea să facă nimic. Trebuia 
însă să se comporte ca și cum Brett Ransome n-ar fi existat 
niciodată și să pregătească ziua inaugurării. 

Dar cum să facă abstracţie de prezenţa aceea care de douăzeci 
şi patru de ore căpătase atâta importanță pentru ea? În timp ce 
doar la câţiva kilometri mai la nord, lucra și el la ... 

— Dar ce anume face? șopti Allison dându-și seama în acel 
moment că Effie nu-i spusese nimic despre planurile lui Brett. 

Uitând imediat de hotărârea ei, se ridică rapid şi se îndreptă 
spre bucătărie, dar când ajunse la ușa salonașului, se opri. Dacă 
ar trage-o mai mult de limbă pe Effie, atunci aceasta ar începe să 
bănuiască ceva ... și Allison nu voia cu nici un chip ca cineva să 
observe tulburarea pe care i-o provocase acel bărbat! 

Atunci, de la cine să se informeze? Bunker s-ar putea să-i 
raporteze totul lui Brett. Își petrecea zilele în golful în care era 
ancorat iahtul vărului lui Tyler ... la fel ca Hoddy și Max, băieţii 
lui Peg. 

Venindu-i brusc o idee, Allison se răsuci pe călcâie. 

Hoddy și Max! Ei știau cu siguranță ce punea la cale Brett 
Ransome și de ce se întorsese pe insulă după zece ani de absenţă. 
Trebuia deci să-i găsească! 


KK 


Allison era prima care recunoștea că dacă n-ar fi fost Hod și 
Max Crowes, ar fi lăsat în plata Domnului Ransome's Cay încă din 
prima lună, când primise devizul antreprenorului referitor la 

lucrările de la vilă. Totuși nu ceruse ceva extraordinar! Allison 
n-avusese intenţia să transforme clădirea aceea veche într-un 
hotel ultramodern, dar niște reparaţii simple, zugrăveala și câteva 
lucrări de tâmplărie și instalaţii costau o avere! Nu dispunea de 
asemenea mijloace financiare. 

Tocmai se pregătea să se întoarcă în Statele Unite, când Peg o 
sfătuise să-i sune pe fiii ei. Hod și Max reprezentau ultima ei 
speranță, deşi se îndoia că cei doi liceeni pot da de capătul 
acestei sarcini grele. 

Dar se înșelase. Gemenii se dovediră a fi nişte meșteri 
excelenți, pricepându-se să repare, să instaleze, să lipească și să 
... Zugrăvească. Aceștia făcură o treabă impecabilă, demnă de 
niște profesioniști. 

Erau plini de farmec, simpatici, harnici și mereu puși pe şotii. 
Fiind din fire curioși, erau la curent cu tot ce se petrecea pe 
insulă. De altfel, mama lor le reproşa mereu acest lucru, 
spunându-le că sunt "indiscreti". Acesta era singurul subiect 
asupra căruia nu erau de acord. Peg considera că astfel pierdeau 
timpul de pomană. 

În timp ce se apropia de hambar, auzi zgomotul sacadat 
produs de un ciocan. Lăsându-se condusă de auz, dădu ocol 
clădirii imense din lemn care fusese zugrăvită de curând în alb. 

Hoddy și Max reparau trei mașini cu motor electric pe care le 
scoseseră din hambar pentru a-i plimba pe clienţii viitoarei 
stațiuni. Allison le zări ciufurile roșcate pe deasupra uneia din 
caroserii. 

În clipa în care ajunse în dreptul lor, avu loc o explozie și 
motorul uneia din mașini se transformă pentru câteva secunde 
într-un joc de artificii. Tânăra tresări puternic și scoase un strigăt 
de spaimă. 

— Tâmpitule! strigă unul dintre frați. Nu puteai să oprești 
motorul? 

Dat fiind că încă nu-i remarcaseră prezenţa, Allison îşi drese 
glasul, apoi tuși. Amândoi fraţii ridicară ochii în același timp și 
Allison le văzu feţele oacheșe murdare de fum și vaselină. 

— Bună dimineaţa, le spuse ea zâmbindu-le larg. Nu vreau să 
vă deranjez prea mult, dar aţi putea să-mi spuneţi și mie ce fac 
nou-veniţii în port? 

Trăsăturile celor doi adolescenţi se luminară dintr-o dată. 

— Construiesc un centru de creștere a stridiilor. E 
nemaipomenit! 

— Tare aș vrea să vă cred, le spuse Allison încruntând din 
sprâncene. Dar ce știe Brett Ransome despre acest domeniu? 

— Oh, foarte multe! o asigurară gemenii foarte convinși. 

— În plus, oricum a adus și un specialist în acvacultură, pe 
profesorul McGinnis. Și el e un tip nemaipomenit! 

Allison zâmbi. "Nemaipomenit" părea să fie cuvântul lor 
preferat. 

— A venit cu avionul acum câteva zile, preciză Hoddy, un 
Beechcraft. Allison își aminti huruitul care pusese capăt discuţiei 
sale cu Brett. Asta explica de ce pe faţa tânărului apăruse o 
expresie gânditoare. 

— Dacă vom putea să facem să meargă motorul ăsta, vom reuși 
să vedem ce se întâmplă acolo, adăugă Max arătând spre mașina 
plină de praf cu un semn din cap. În pricipiu, trebuia să-și 
înceapă exploatarea astăzi. Brett şi-a dat cuvântul că vom putea 
să ne uităm atunci când se vor scufunda. Au un echipament de 
scafandru pe care mi-ar plăcea și mie să-l încerc ... 

— Cred că mă voi duce să arunc și eu o privire acolo. Pot să 
iau vreuna din mașinile celelalte? Par a fi într-o stare mai bună. 

— Nu prea sunt, spuse Hoddy, dar funcţionează. După ce le 
revopsim și le punem alte scaune, vor fi ca noi. 

— Sunt convinsă, îi asigură Allison râzând. Văd cheia în 
contact... 

— Chiar vrei să te folosești de ea? o întrebă Max, surprins. 

— Pe curând, băieţi, le strigă ea ca să poată fi auzită prin 
zgomotul asurzitor produs de motor. 

Allison o luă pe drumul plin de hârtoape care înconjura 
insula, căruia Max și Hoddy îi spuneau "tunelul". Acesta se 
afunda în pădure și la un moment dat bolta de verdeață părea că 
devine și mai îngustă. Din fericire, din loc în loc apărea la câte o 
cotitură a drumului o poiană uriașă. 

De fiecare dată când Allison vedea pe vreunul din rarii 
locuitori ai insulei, bătrâni în cea mai mare parte, oprea mașina 
și stătea cu el câteva minute de vorbă. Toţi discutau despre 
dificultatea de a crește orice altceva pe pământul acela în afară de 
fructe și foarte puţin porumb. "Briza marină distruge tot" repetau 
toți clătinând din cap. 

Dar dincolo de lamentaţii, Allison bănuia că se ascunde o 
profundă deznădejde. Acei oameni făceau parte din niște familii 
care trăiau pe insula aceea de mai multe generaţii. În prezent, 
probabil erau ultimii care vor muri pe palma aceea de pământ. 
Allison le cunoștea foarte bine problemele și nu uitase nimic din 
ceea ce-i spuseseră odinioară, cu ocazia scurtei ei vizite. 
Într-adevăr, în timpul lunii de miere, Tyler, nemaigăsindu-și 
astâmpăr, făcea adesea călătorii scurte la New York, lăsând-o 
singură la Ransome's Cay. Absenta lui n-o deranja însă deloc pe 
tânără, care profita de ea pentru a cunoaște populaţia băștinașă. 
Toată lumea se purtase atât de frumos cu ea, încât le rămăsese 
recunoscătoare. 

Pe măsură ce dragostea pentru soţul ei se diminua, cea pe 
care o simţea faţă de Ransome's Cay devenea din ce în ce mai 
puternică, Cu toate astea, nici măcar nu visase ca într-o bună zi 
să revină aici în calitate de proprietar și nici că un alt Ransome 
aproape o va seduce! La acest gând, se înfioră ușor. 

— Ducă-se la toţi dracii Ransomii ăștia! bombăni ea aprope în 
şoaptă. 

Din cauza lui Tyler și a maniei grandorii de care suferea 
acesta,  moștenise jumătate dintr-o insulă pentru care mai 
trebuia să se lupte ca s-o păstreze! 

Și în cazul în care Brett i-ar intenta proces ... nu va reuși în 
nici un fel să facă rost de cel mai bun avocat şi nici nu-i mai 
rămăsese ceva din ce-i lăsaseră moștenire tatăl şi mama ei. Brett 
va câștiga și ea va pierde insula ... 

— Nu, sub nici o formă așa ceva nu se va întâmpla! spuse ea 
scrâșnind din dinți. 

Insula aceea reprezentase foarte mult pentru ea! După voiajul 
de nuntă, când se întorsese la New York, visa adesea că se află 
sub soarele arzător de pe Ransome's Cay, inspirând mireasma 
ameţitoare a florilor exotice. După părerea ei, acel loc devenise 
rapid un cadru fermecat, un fel de paradis pe pământ în care 
totul era posibil ... Acest gând o urmărise de-a lungul anilor și nu 
uitase niciodată șederea în vila albă din vârful dealului care 
domina oceanul. De câte ori nu se întorsese cu mintea în locurile 
acelea? 

În Ransome's Cay se simţea la ea acasă și aici voia să rămână. 
Dacă Brett voia război ... ei bine, se va lupta cu el! 

Maşina rablagită ieși din pădurea întunecată şi dădu de o plajă 
imensă cu nisip fin. Orbită de reflectarea razelor soarelui pe 
întinderea aceea vastă, Allison miji ochii. Opri motorul și zări la 
capătul celălalt al golfului, sub un stejar imens, două cabane din 
prefabricate. Se întrebă cum procedaseră ca să le aducă aici. Apoi 
observă o șalupă uriașă în mijlocul golfului. Pe puntea acesteia se 
agitau niște oameni. Unul din ei era probabil Brett Ransome. 

Privirea tinerei reveni din nou la căsuțe, care păreau goale. 
Mânată de curiozitate, Allison porni din nou motorul și se 
îndreptă spre stejarul uriaș. Inima îi bătea foarte tare în piept. În 
timp ce ea se apropia încet, ușa uneia din cabane se deschise. 
Tânăra își tinu răsuflarea ... dar nu era Brett. Bărbatul care stătea 
la câţiva metri de ea era aproape complet chel. În adâncul 

sufletului, Allison era uşor dezamăgită. Dar oare Brett era 
înăuntru? Bărbatul se apropie acum de mașina ei oprită în 
mijlocul drumului. 

— Bună ziua! spuse el politicos. Daţi-mi voie să mă prezint ... 
Sunt doctorul McGinnis. Probabil că dumneavoastră sunteţi 
doamna Crewes sau doamna Hill ... 

Îi întinse mâna prin geamul deschis al portierei. Ea i-o strânse 
zâmbind, cam mirată de primirea lui călduroasă. 

— Da, sunt Allison Hill, spuse ea. Deci, Brett Ransome v-a 
pomenit de numele meu ... 

O sclipire șireată se aprinse în ochii albaștri ai profesorului. 

— Nu. Prietenul nostru Brett a fost cam tăcut zilele astea. 
Gemenii mi-ai spus ... 

— Hoddy și Max! exclamă Allison coborând din mașină, 
simțindu-se dintr-o dată ceva mai liniștită. 

— Sunt nişte meșteri foarte pricepuţi. Mi-ai făcut deja o 
mulţime de servicii. 

— Aşa este. Sunt foarte valoroşi, recunoscu Allison. Ne-au 
vorbit şi nouă despre dumneavoastră. S-ar părea că sunteţi 
specialist în acvacultură și sunteţi "nemaipomenit". 

Doctorul McGinnis izbucni în râs. 

— Sunt biolog și specialist în problemele acvaculturii, dar n-aş 
îndrăzni niciodată să spun că sunt "nemaipomenit"! Oricum, zise 
el, acest compliment mă onorează. Vreţi să vizitaţi laboratoarele 
noastre? După câteva secunde de ezitare, Allison se interesă cu 
gravitate: 

— Sunteţi singur? 

Biologul se încruntă, mirat. Allison simţi că se înroșește ca 
racul la faţă: 

— Vă este frică de mine? Mă simt măgulit! 

— Nu, nu asta am vrut să spun, îngăimă ea jenată la culme. 

— Nu trebuie să vă fie teamă, locul acesta e pustiu. Nimeni nu 
va vedea că aţi venit să ne spionaţi, adăugă el râzând vesel. 

— Recunosc că sunt foarte curioasă, răspunse Allison ușurată. 
La ce servește șalupa? 

— Deocamdată ne folosim de ea ca bază pentru explorarea 
fundului mării, dar mai târziu va trebui să ne servească drept 
punct de ancorare pentru ramele crescătorie ... 

— De stridii bănuiesc, îl opri Allison. 

— Da, şi de creveţi. 

— Şi de ce aţi construit aceste cabine? Nu aveţi loc suficient pe 
șalupă? 

Biologul aprobă cu un gest din cap. 

— Am nevoie de o suprafaţă de lucru stabilă, ca să pot verifica 
exactitatea analizelor pe care le fac. Cealaltă ne folosește drept 
locuinţă temporară. 

— Deci, nu dormiti pe iaht? întrebă Allison, mirată. 

— Nu întotdeauna. În plus, nu e chiar un iaht, adică un vas de 
vacanţă. "Ulisse" e unul din cele mai mari vase de exploatare 
ştiinţifică din lume! 

— Nu știam, mărturisi tânăra, devenind brusc preocupată. 

— Brett se află la bordul ei de patru ani de zile. 

A făcut turul lumii pentru a-și aprofunda cunoștințele 
referitoare la acvacultură. Vă supăraţi pe mine dacă vă spun ceva? 
o întrebă doctorul McGinnis pe neașteptate. 

— Deloc, îl asigură ea aruncându-i o privire iscoditoare. 

— Ei bine, după părerea mea, Brett ar fi preferat să-și 
stabilească de fapt cartierul general în altă parte. 

— La vilă, nu-i așa? spuse repede Allison cu inima bătându-i 
puternic în piept. 

— Da. Am navigat împreună de la Key West și pe toată durata 
călătoriei mi-a lăudat tot timpul frumosul lui conac colonial. Îmi 
descria parcul şi mă punea să-mi aleg una din cele zece camere! 
Părea să se bucure foarte tare de revederea acestei case. 

— Si acum? 

— Nu mai vorbeşte despre ea. De când am sosit aici, e 
posomorât și prost dispus. Nu mai înțeleg nimic. 

Biologul se uită intens la figura tinerei. Ea lăsă ochii în jos, 
stânjenită. 

— Domnul Ransome poate să vină acolo oricând dorește. 
Camera lui îi stă la dispoziţie. I-am spus-o chiar eu, spuse ea cu 
răceală în glas. Apoi, redeveni surâzătoare și-i spuse: 

— Si dumneavoastră sunteţi binevenit la mine, domnule 
doctor. 

— Vă mulțumesc, dar asta nu răspunde întrebării mele, îi 
răspunse el încruntând din sprâncene. 

— Domnul Ransome ar fi trebuit totuși să vă pună la curent, 
spuse ea uitându-se spre șalupă. Dar probabil a înţeles că 

Ransome!'s Cay îi aparţine, când de fapt eu sunt proprietarul a 
jumătate din insulă ... 

Allison rezumă în câteva minute situaţia și, căpătând 
încredere datorită bunăvoinţei interlocutorului său, îi dădu 
amănunte în legătură cu planurile ei de a pune în funcţiune o 
staţiune balneară. 

— Nu vreau să fie un hotel de lux. Nu vom putea primi decât 
vreo cincisprezece clienți odată. Ţinem mai ales la păstrarea 
autenticităţii atmosferei. În interior nu am bătut un cui, n-am 
refăcut nimic, absolut nimic. Vila trebuie să rămână ca mai 
înainte, altfel şi-ar pierde din farmec. 

— Dar spuneti-mi ... spuse omul de știință căzut pe gânduri, 
dacă aveti fiecare în proprietate jumătate din insulă, bănuiesc că 
dumneavoastră sunteţi cea care a moștenit terenul pe care a fost 
construită casa ... 

Când auzi aceste cuvinte, Allison se făcu albă ca varul la faţă. 
Nu se gândise niciodată la acest aspect al problemei. Atunci când 
aflase că nu era singura moștenitoare a insulei, bănuise că ea și 
Brett Ransome vor găsi o soluţie pe cale amiabilă. Reacţia 
violentă a tânărului o aruncase însă într-o asemenea stare de 
perplexitate, încât se agățase de ideea că era acoperită din punct 
de vedere legal, fără să se gândească mai departe. Și dacă terenul 
lui Tyler nu includea și casa? Această eventualitate o făcea să 
tremure de spaimă. 

— Doriţi să vizitaţi laboratoarele noastre? 

Vocea doctorului McGinnis o smulse brusc din gânduri. 

— Cu plăcere, răspunse ea repede, bucuroasă de apariţia 
acestei diversiuni. 

Îl urmă în căsuţa montată pe piloni. Când ajunse înăuntru, fu 
foarte mirată să descopere un echipament extrem de modern. 

— Nu mai trăim în epoca eprubetelor, observă biologul văzând 
aerul ei surprins. Aparatura e electronică. 

— E foarte impresionant, spuse Allison trecând în revistă cu 
interes seria de ecrane montate pe carcasa imensă din metal 
negru. 

— Veniti să vă uitaţi prin microscop, îi propuse doctorul 
McGinnis. 

Timp de peste un sfert de oră Allison îl ascultă cu atenţie și 
astfel înţelese intenţiile lui Brett. Prin acvacultură, avea de gând 
să reînvie economia insulei. Acesta era visul vietii lui şi de aceea 
făcuse înconjurul lumii. 

Un vis ... Acest cuvânt părea să fie cel mai corect pentru a 
caracteriza planul plin de fantezie al lui Brett. Ca și vărul lui, 
Tyler Hill, era un copil răsfățat. Pe moment acvacultura îl amuza, 
dar ce se întâmpla atunci când se va plictisi de noua lui jucărie? 
ÎL va face să se întoarcă aici pe Jimmy? ... Tânărul își va părăsi 
postul de la fabrică și se va muta cu toată familia pe insulă ... 

— Vă mulțumesc pentru timpul petrecut cu mine, domnule 
doctor, spuse Allison zâmbindu-i călduros. Aș fi bucuroasă să vă 
primesc la vilă. 

— Voiam să vă pun o întrebare ... începu biologul, pe un ton 
şovăitor. În legătură cu Max și Hoddy. Ei ar dori să-i învăţ să se 

scufunde cu costumul de scafandru pe care l-am adus cu noi. 
Până acum n-am îndrăznit să le dau vreun răspuns, deoarece nu 
voiam să încalc voința mamei lor. Știţi cumva dacă dânsa s-ar 
opune acestui lucru? 

— În privința asta, pot să vă asigur că da. Lui Peg îi e groază de 
apă și deși băieţii sunt înotători excelenți, își iese din minţi de 
fiecare dată când îi vede zbenguindu-se în valurile oceanului! 

— Aș putea încerca s-o conving ... Hoddy și Max mi-au făcut 
atâtea servicii, încât nu am curajul să le refuz această bucurie. 

— În cazul acesta, ar trebui să veniţi la noi. Sunt convinsă că 
Peg va avea deplină încredere în dumneavoastră. 

Acum, se aflau în pragul ușii și Allison se pregătea să-i întindă 
mâna doctorului McGinnis, când deodată acesta exclamă: 

— Dar iată-l pe Brett! 

Allison întoarse repede capul și zări silueta înaltă a lui Brett 
Ransome îndreptându-se spre ei. Vreme de o clipă, revăzu cu 
ochii minţii centaurul de la Buttonhook Cove. Cu obrajii în flăcări, 
îi venea s-o ia la goană, dar era deja prea târziu. Din locul în care 
se afla, adică în plin soare, el n-o putea vedea în întunericul 
cabanei. ÎI urmărea cu privirea de parcă ar fi fost vrăjită. 

— Din nefericire, vom avea musafiri, spuse biologul pe un ton 
şiret. 

Tânăra nu-i răspunse. Brett, aflat acum sub umbra stejarului 
uriaș, se uită la ea urcând în continuare panta. O recunoscu 
imediat pe Allison și făcu o ușoară mișcare de retragere, dar apoi 
expresia feţei lui se aspri îngrozitor de tare. 

— La revedere, domnule doctor, și vă mulţumesc încă o dată. 
Veniti să nă vedeţi. Vom fi încântați să vă primim, iar Peg se va 
bucura să vă cunoască, spuse ea pe nerăsuflate, întinzând mâna 
biologului. 

— Plăcerea a fost de partea mea, îi răspunse el în mod 
curtenitor înainte să se întoarcă spre Brett. Brett, avem un 
musafir ... 

Dar tânărul nu acordă nici o atenţie prietenului său. O privea 
în ochi pe Allison cu un aer încruntat. Tânăra rămăsese 
înțepenită în același loc, ca o statuie. 

— Aşadar ţi-ai făcut calculele, bănuiesc, îi aruncă el cu o voce 
plină de artag. 

— Ce calcule? 

— Lista cu cheltuielile făcute la vilă, nu face pe proasta! 

— Brett, te rog ... protestă doctorul McGinnis. 

— Treaba asta nu te privește pe tine, doctore, spuse Brett 
printre dinţi, uitându-se în continuare la Allison. Asta e o 
problemă de familie, nu-i așa, doamnă Hill? 

— Uite ce e, domnule Ransome, protestă Allison enervată, eu 
nu încerc să pun mâna pe insula asta prin mijloace necinstite ... 

— Serios? spuse el pe un ton mieros. Atunci, de ce nu mi-ai 
adus lista? 

Dat fiind că Allison nu-i răspundea, Brett se întoarse spre 
biolog. 

— Îţi dai seama? Eu sunt destul de mărinimos ca să-i restitui 
banii cheltuiţi pentru renovarea vilei și ea ... 

— Cum îndrăznești!? explodă tânăra, roșie la faţă de furie. 

— ... l-am cerut să facă o listă cu tot ce a cheltuit, pentru că nu 
se făcea să fur de la văduva vărului meu, nu-i așa? continuă Brett, 
neluând în seamă privirea feroce a lui Allison. 

— Şi după aceea, ce ai de gând? Îmi vei cere să plec? 

— Exact! Îti semnez un cec și te trimit acasă. 

— Cât de generos ești! îl ironiză Allison. Dar cine te crezi, mă 
rog? 

— Acela care sunt, adică proprietarul insulei Ransome's Cay! 

— N-o să reușești să mă fraierești, domnule Ransome, îi spuse 
ea cu fermitate. Am aflat în dimineaţa asta că într-adevăr nu sunt 
singurul proprietar al insulei, dar jumătate din ea e a mea și n-o 
voi pierde pentru nimic în lume! E bine să știi treaba asta! L-am 
rugat pe avocatul meu să studieze problema! 

Apoi, fără să mai aștepte răspunsul lui, îi întoarse spatele și se 
îndreptă cu pași mari spre rabla pe care o parcase ceva mai sus, 
la marginea drumului. Demară în trombă și lăsă în urmă plaja cu 
nisip alb, pătrunzând în pădure. Atunci, observă că ceea ce luase 
întotdeauna drept niște scoici mici care acopereau drumul erau 
de fapt cochilii de stridii. 


Capitolul 4 


Lipsise prea multă vreme, își spuse Brett Ransome în timp ce 
urmărea cu privirea cum se depărta vechea mașină târându-se 
prin toate hârtoapele drumului. Ar fi trebuit să ia primul avion de 
la San Diego spre Savannah chiar în ziua în care aflase că murise 
Tyler. Ulysse şi echipajul acestuia putea foarte bine să traverseze 
și fără el canalul Panama. De ce nu-i dăduse prin cap că fosta soţie 
a lui Tyler, văzând locul liber, va încerca să pună mâna pe el? 

În timpul ultimei săptămâni din drumul lung care îl adusese 
aici, în fiecare seară adormise gândindu-se că în curând se va 
întoarce în casa în care se născuse. Revedea cu ochii minţii patul 
mare din camera lui, situată deasupra salonașului. Trecuse atâta 
timp de atunci ... 

De unde să știe că va da aici peste văduva vărului său? În plus, 
aceasta era clar că nici nu se gândea să plece. Și cu toate astea, va 
trebui să părăsească neapărat vila, vila lui! 

Atunci când o privise de pe puntea lui Ulysse, în după-amiaza 
în care sosiseră, foarte albă, cocoţată în vârful dealului de un 
verde superb, inima începuse să-i bată mai tare. Și, cu răsuflarea 
tăiată de emotie, ca în copilărie, numărase cei cinci piloni groși 
ai verandei. 

Era atât de bucuros să-și poată privi locuinţa fără idei 
preconcepute. Margo dispăruse de mulți ani de acolo și el se 
vindecase de iubirea aceea nefericită, se vindecase odată pentru 
totdeauna ... 

Pierdut în gânduri, Brett nu observase privirea dojenitoare a 
doctorului McGinnis. Privind în gol, acesta evoca frumuseţea 
uluitoare a lui Allison. Trebuia să recunoască sincer că Tyler avea 
gusturi rafinate. 

Imaginea trupului ei gol din spatele perdelei de apă a 
cascadei îi reveni în minte, ca și talia subțire şi picioarele ei lungi. 
Doamna Hill era într-adevăr superbă! Lăsă să-i scape un oftat. 
Margo îl făcuse să înțeleagă în urmă cu mulţi ani câtă perfidie se 
putea ascunde într-un trup perfect. Nu era naiv. Allison Hill 
întocmise un plan pentru a pune mâna pe Ransome's Cay și el 
trebuia să i-l dejoace cu orice preţ, deși încă nu ştia cum să 
procedeze. Acesta era de fapt și motivul pentru care se purtase 
atât de agresiv cu ea ceva mai devreme. Fu cuprins deodată de un 
ciudat sentiment de vinovăţie la acest gând și se întoarse spre 
biolog pentru a se justifica. 

Brett fu foarte surprins să vadă asprimea din privirea 
doctorului McGinnis. 

— Această tânără nu ne făcea decât o vizită politicoasă, spuse 
biologul fără să-i lase lui Brett răgazul necesar pentru a se 
explica. E o tânără fermecătoare și chiar nu văd de ce i-ai vorbit 
atât de urât! 

— Tu ai părerea ta și eu pe a mea, îi răspunse cu răceală Brett. 
Bănuiesc că știi cu cine ai vorbit. 

— Cu văduva vărului tău, evident, îi răspunse biologul dând 
din umeri. Dar asta nu îţi dă dreptul să o tratezi ca pe o hoață. 

— Uite ce e, McGinnis, spuse Brett nervos la culme, femeile lui 
Tyler nu mă interesează. Nu vreau nici măcar să mai vorbim cu 
ea. Dacă mă va forţa s-o fac, să nu se mire de ce o să urmeze! 

— Dar doamna Hill a fost soţia vărului tău, nu o cucerire 
oarecare! 

Și Margo fusese o soţie, soţia lui, își spuse el cuprins brusc de 
un val de tristeţe. 

— Numai o cretină sau o aventurieră putea să se mărite cu 
Tyler. Şi doamna Hill nu e în nici un caz fraieră! 

— În privinţa asta n-o să te contrazic, dar dacă a fost o naivă, o 
fată nevinovată? 

— Nevinovată! repetă Brett, izbucnind într-un râs ironic. 

Dar biologul nu se descurajă. 

— Probabil că era foarte tânără atunci când s-a căsătorit și nu 
era așa cum e acum. Poate chiar vărul tău a făcut-o să-și piardă 
iluziile. Probabil că pe vremea aceea nu avea mai mult de 
optsprezece ani. 

— În cazul ăsta, de ce încearcă să pună mâna pe insulă? 

Sunt sigur că nu-i aparţine ei! 

— După părerea mea, între voi doi există o neînțelegere. Nu 
ştiu în ce constă, dar pot să te asigur că Allison Hill e cât se poate 
de sinceră. Va trebui să te duci să-ţi ceri scuze pentru ieşirea de 
mai devreme. 

— Deci, și tu ai căzut în plasa farmecului ei! După Bunker și 
Effie ... 

Vorbele îi rămaseră însă pe buze. Din cauza unei femei, era 
gata să se certe cu cel mai bun prieten al lui, acela care de-a 
lungul atâtor ani de încercări îl susținuse, îl ajutase și-i ridicase 
moralul în momentele de cumpănă ... Trebuia neapărat ca 
biologul să înţeleagă exact cum stau lucrurile. 

— Te rog ... hai să nu ne certăm, începu el cu o voce mai 
blândă. Crede-mă, însă, că Allison Hill nu e virtutea întruchipată, 
așa cum pari înclinat să gândești. Tyler n-a pierdut timpul cu ea. 
A învăţat foarte bine lecţia de la el. Locul a rămas liber și atunci 
s-a instalat aici. 

— Ai uitat că e convinsă că are acest drept. L-a moștenit pe 
Tyler Hill, observă omul de știință. 

— Totuşi nu se poate să nu știe că Tyler mi-a vândut mie 
partea lui ... 

— De ce ar ști? îl întrebă prietenul lui, încruntându-se. 

Dar deja Brett începuse să relateze ceea ce credea el că era 
povestea lui Allison. 

— Atunci când Tyler a murit fără să-i lase moștenire nici un 
sfant, primul lucru pe care l-a făcut a fost de a căuta ceva din care 

să poată scoate bani. Vila era goală. Face investigatii despre mine 
și află că eu fac turul lumii la bordul lui Ulysse, de unde trage 
concluzia că nu mă interesează ce se mai alege de Ransome's Cay. 
Dar cum nu deţine titlul de proprietate, nu poate vinde insula. 
Astfel că nu-i mai rămâne decât o soluţie: să scoată profit de pe 
urma ei, transformând-o într-o staţiune balneară de lux. 
Continuând tradiţia fermecătorului ei soț, găsește o femeie care 
s-o urmeze, împreună cu cei doi copii solizi ai ei. Ei sint cei care 
fac toată treaba, în timp ce doamna se odihnește ... 

— Nu e adevărat! i-o reteză biologul, supărat. 

Dar fără să ia în seamă observaţia prietenului său, Brett, căruia 
îi făcea o plăcere deosebită să o ponegrească pe Allison, 
continuă: 

— Sunt convins că nu-i plătește pe cei doi băieţi. Probabil că 
i-a promis marea cu sarea mamei lor, fără să le dea nici un ban! 
Dacă aș fi ajuns aici cu o lună mai târziu, aș fi fost nevoit s-o aduc 
în faţa instanţei, ca s-o pot expulza de pe insulă. Staţiunea 
balneară ar fi fost un fapt împlinit. Ce inteligentă e! Este sigură 
că, descurajat fiind de tărăgănelile unui proces, aș accepta un 
compromis, sau mai rău, aş despăgubi-o ... și oricum, ar pleca în 
final cu mai mulţi bani în buzunar decât la sosire ... 

— Îţi dai seama că ești pe cale de a o acuza de escrocherie? 
exclamă biologul, uluit. Nu-ţi stă deloc în caracter să faci așa ceva, 
Brett. Nu credeam că poti fi atât de nedrept. Înţeleg foarte bine 
că îi păstrezi ranchiună vărului tău, deși nu știu de ce, dar mi se 
pare inadmisibil să te răzbuni pe o femeie nevinovată! ... 

— Stai puţin, eu ... îl opri Brett. 

Dar prietenul lui continuă, ridicând tonul: 

— ... Sunt sigur că Tyler a minţit-o. De fapt, asta nu m-ar 
surprinde prea tare. A crezut că e moștenitoarea întregii insule și 
când și-a dat seama că nu avea nimic, n-a încercat să nege acest 
lucru. Mi-a dat chiar ea asigurări că Tyler era în stare de lucruri și 
mai cumplite! Și nu există nici un pic de tristețe în vorbele ei. 
Stau şi mă întreb dacă nu cumva mai e îndrăgostită și acum de el! 

Brett îi aruncă o privire posomorâtă. Această ultimă 
presupunere i se părea total nefondată. 

— Văd că nu știi să reziști farmecului unei femei frumoase 
spuse el zâmbindu-i ironic prietenului său. 

— Se poate, răspunse iritat biologul, mai ales când se află în 
dificultate. 

Brett se încruntă. 

— Nu-ţi mai face atâtea griji pentru ea. Știu să recunosc o 
aventurieră atunci când o întâlnesc! Ea ştie perfect cum stă 
situaţia. Nu se poate ca doamna Hill să nu știe că am cumpărat 
partea lui Tyler. Prima datorie a unui avocat după deschiderea 
unui testament este de a verifica valoarea terenului respectiv, 
pentru a calcula nivelul taxei de succesiune. 

— Așa este, dar dacă avocatul respectiv neglijează să legalizeze 
testamentul? 

— Poftim? 

— Da, așa mi-a spus ea. Individul a plecat în Europa și n-a mai 
dat nici un semn de viață! Era un prieten al vărului tău, Tyler. 

— E imposibil! exclamă Brett, care însă păru tulburat. 

— După deschiderea testamentului, doamna Hill a fost atât de 
emoţionată, încât a uitat să mai insiste pe lângă el ca să se ocupe 
de validare. Când a vrut s-o facă, a fost prea târziu. Nu reușește 
nici acum să dea de el. 

— Un avocat n-ar face niciodată o asemenea greșeală, bombăni 
Brett. 

— Se numește Herb Canby, poate că îl cunoști ... 

— Herb Canby ... da, bineînţeles, e un vechi prieten al lui 
Tyler. Din câte îmi amintesc, nu era interesat decât de viața 
mondenă. Îi place la nebunie să se distreze şi meseria de avocat 
nu e decât de faţadă ... 

— Vezi? Deci neglijenţa lui nu e atât de ilogică. 

Brett căzu pe gânduri. Pentru prima oară de când debarcase 
pe Ransome's Cay, își dădu seama că greșise neavând încredere 
în Allison Hill. 


KKK 


În același timp, zdruncinată bine de hârtoapele drumului, 
Allison tuna și fulgera împotriva lui Brett Ransome. Cum 
îndrăznise să-i vorbească pe tonul acela? Parcă ar fi fost o hoaţă! 

Totuși, în adâncul sufletului se simţea puţin vinovată. Nu se 
dusese tocmai la capătul celălalt al insulei ca să-și satisfacă în 

sfârșit curiozitatea? Ducându-se acolo, exista o şansă din două să 
se întâlnească totuși cu el. 

Fusese de-a dreptul penibil, dar asta nu trebuia s-o mire. Îi 
revăzu fața furioasă, cu sprâncenele încruntate. Ce diferit era de 
cel din urmă cu câteva zile, din faţa cascadei ... 

Ca într-un film, scena i se derulă prin faţa ochilor. Calul imens 
care ieşea din valuri, sclipirea potcoavelor în lumina zorilor, 
trupul gol până la brâu al bărbatului, ochii lui pătrunzători ca o 
mângâiere pe trupul ei gol ... Allison strânse și mai tare de volan, 
luptându-se cu toate forțele împotriva tulburării care o 
cuprinsese. Se mai înșelase o dată, cu Tyler, și n-avea de gând 
s-o ia de la capăt. Brett Ransome nu era decât un bărbat aspru și 
rece, extrem de nedrept cu ea ... 

Când opri mașina în spatele hambarului, observă că băieții 
dispăruseră. O găsi pe Peg așezată la biroul ei, întocmind o listă 
cu ce mai era de făcut la patru iulie, data inaugurării staţiunii. 
Allison luă loc lângă ea și se puse pe treabă, bucuroasă că nu era 
obligată să-i povestească despre vizita din golf. 

După ce rămaseră mai bine de o oră cufundate în stabilirea cu 
precizie a programului, trecură la o ocupaţie mai amuzantă, adică 
la atribuirea camerelor diferiților clienţi. 

Allison lăsă în grija prietenei sale să ia toate hotărârile 
necesare, mulțumindu-se să aprobe cu un aer absent, deoarece 
nu reușea să uite de Brett Ransome şi de amenințările acestuia. 
Se aștepta aproape să-l vadă apărând dintr-un moment în altul, 
împreună cu muncitorii lui, hotărât s-o arunce afară din casă pe 

ea, pe Peg și pe gemeni. Dar oare era în stare de așa ceva? În 
adâncul sufletului, se îndoia de asta. 

Peg se uita uneori la ea cu o privire iscoditoare, așteptând să 
i se confeseze, dar Allison nu se putea hotări să-i vorbească. De 
ce să-și mai facă griji şi Peg? își spuse ea. În plus, probabil că 
dădea dovadă de prea multă imaginaţie. 

— Nu mă asculti deloc, observă în cele din urmă Peg, pe un 
ton de reproș. 

— Scuză-mă, Peg, şopti Allison. Nu știu ce am, sunt agitată ... 

— Bine, am să repet. De ce n-am da camera cu balcon perechii 
care are două fetiţe? Și pe Bob Birch unde o să-l punem? 

Allison făcu tot posibilul să-i propună idei lui Peg, dar se 
simţea lipsită de vlagă și demoralizată. Apoi petrecură restul 
după-amiezii punând perdele la ferestre, întocmind meniuri, 
consultând-o pe Effie în legătură cu petrecerea pe care trebuia 
s-o dea pe patru iulie. Nu era indicat să nu sărbătorească ziua 
independenţei Statelor Unite numai pentru că se aflau pe o 
insulă situată în largul oceanului! 

După părerea lui Allison, orele se scurgeau cu o încetineală 
exasperantă. Auzea mereu în urechi vocea lui Brett: "Îți semnez 
un cec și te trimit acasă!" spusese el cu ură. Aștepta cu nerăbdare 
să se sfârșească ziua aceea îngrozitoare. 

După cină, Peg îi propuse pe un ton vesel: 

— Eşti pregătită, Allison, de o partidă de majong? 

Partidele de majong deveniseră obișnuite seara la vilă. Hoddy 
era cel care descoperise vechiul joc vârât într-un sertar al 

comodei din salon. Fuseseră toţi entuziasmați de noua distracţie, 
dar Allison aprecia cel mai mult frumuseţea pieselor de fildeș și 
parfumul misterios al cutiei de lemn de santal în care erau puse. 
Găsea o plăcere aproape senzuală în manevrarea acelui joc de 
domino din alte timpuri și din altă civilizaţie. 

Dar astăzi Allison era prea obosită ca să se mai poată 
concentra asupra jocului. 

— Îmi pare rău, Peg. Mai degrabă am chef să mă duc să mă 
plimb puţin. Ne-am petrecut toată ziua închise în casă. Simt 
nevoia să respir aer curat. 

— Bănuiesc că te duci să faci o plimbare călare, așa că nu cred 
că mai are rost să te întreb dacă să te însoțesc ... 

— Nu, nu trebuie, îi răspunse Allison. Mi-a spus Bunker că ar 
trebui s-o punem la treabă pe Godiva. 

Când ajunse în camera ei, Allison își puse repede niște blugi 
și se încăltă în adidași. Apoi își trecu peste cap un tricou pe care 
îl dăduse la New York să fie imprimat cu litere verzi pe fond alb: 
"Ransome's Cay". 

Peste câteva minute, după ce își prinse părul bogat la spate, 
cobori scara uriașă a vilei. 

Afară era foarte cald. Umezeala excesivă a aerului i se păru la 
început de nesuportat lui Allison. Pe moment se simţi tentată să 
renunte la planul ei și să se retragă la răcoare, în casă, dar ideea 
de a rămâne închisă între patru pereţi rumegându-și gândurile 
negre o încurajă să meargă mai departe. 

Spera că iapa se va lăsa prinsă ușor. 

O aştepta de altfel o surpriză plăcută: Bunker o dusese pe 
Godiva în boxa ei și o ţesălase. Allison nu mai avea decât să-i 
pună frâul și şaua. 

Atunci când se urcă în șa, iapa era însă deja transpirată. Unde 
putea să se ducă la ora aceea? În pădure în nici un caz, deoarece 
atmosfera era sufocantă din cauza căldurii. Mai rămânea malul 
mării ... Preţ de câteva secunde, revăzu cu claritate imaginea unui 
bărbat și a unui armăsar ieșind din spuma valurilor. Fu străbătută 
brusc de un fior voluptuos. 

— De ce nu? șopti ea cu un zâmbet uşor pe buze. 

Fascinată brusc de viziunea aceea magică, își înfipse călcâiele 
în coastele calului. Godiva porni în galop spre ocean. Având 
impresia că respiră în sfârșit, Allison inspiră cu plăcere aerul 
înmiresmat al amurgului. 

Nu mai auzea decât şuieratul vântului pe lângă urechi și 
bocănitul potcoavelor Godivei pe poteca ce cobora până la plajă. 
De la dușul făcut la cascadă în ziua sosirii ei, nu se mai simţise 
atât de bine. I se părea că zboară peste vegetaţia luxuriantă, ca 
într-un vis. 

Imediat ce dădu de nisip, Allison porni în galop direct spre 
valuri. Oferindu-și faţa mângăâierilor soarelui aflat la apus, care 
înroșea orizontul, Allison se lăsă legănată de ritmul calului său. 
Atunci când deschise din nou ochii, iapa se opri brusc, gata s-o 
arunce din șa. Tânăra se prinse de coama ei ca să nu cadă și o 
îndemnă să meargă mai departe. Godiva făcu câţiva pași și se opri 
din nou. Atunci, Allison îi strigă: 

— Dii, Godiva! 

Încet și cu multe prudență, calul se scufundă în apă până la 
burtă. 

— Mai departe, Godiva, mai departe! urlă ea din toate puterile. 

Și curând, erau departe de țărm. Deodată, Godiva nu mai 
ajunse cu picioarele la fund. Pur și simplu înotau! Deasupra apei 
de culoarea safirului, nu se mai vedeau decât coama blondă a 
calului amestecată cu părul de culoarea antracitului al tinerei. 

Cufundată în apa limpede, Alison se simţi extrem de bine, ca 
și cum ar fi scăpat de o mare greutate. 

Atunci când, văzând că iapa obosise, Allison o îndemnă să se 
întoarcă pe plajă, se simţi oarecum tristă. Își va putea păstra oare 
acel sentiment de implinire și vioiciune care o stăpânea în acel 
moment? Știa bine că nu era posibil. Îndoielile, durerea, 
neliniștea o vor asalta din nou fără milă. 

În schimb calul, foarte fericit să simtă din nou pământul sub 
copite, galopă mult timp prin valurile de la țărm. Răcorită de baie 
și total destinsă, Allison lăsă frâul Godivei slobod. 

Peste câteva clipe, ajunseră în lagună. În mijlocul apelor 
liniștite se afla iahtul cu trei catarge Ulysse. Iahtul lui Brett! Inima 
lui Allison începu să bată mai repede ca de obicei. Uitând de 
toate, trase brusc de frâie. Ascultătoare, Godiva se opri și începu 
să pască iarba din jurul ei. 

Privind spre vasul superb, Allison începu să se întrebe de ce 
oare întâlnirile ei neașteptate cu Brett Ransome erau mereu 
înconjurate de mister? 

Oftă, sări jos din șa și se așeză pe iarbă, cu bărbia sprijinită pe 
genunchi și privirea visătoare. 

De ce oare tot ce avea vreo legătură cu vărul lui Tyler era, în 
mintea ei, înconjurat de o aură magică? Nu reușea să înţeleagă. 
Nu exista totuși nimic ireal în vorbele aspre pe care le rostise el 
în urmă cu numai câteva ore ... Atunci de ce, din moment ce o 
ameninţa că o expulzează de pe Ransome's Cay, și-l imagina încă 
în postura de centaur, galopând în lumina rozalie a zorilor? Și 
prin ce minune se găsea ea acolo, la ora cea mai frumoasă a zilei, 
în momentul în care soarele apunea ca o bilă de foc care se 
cufunda în ocean la orizont? Ce căuta în faţa clădirii de un alb 
strălucitor care se profila pe fundul de un verde-închis al pădurii, 
formând un tablou de o frumuseţe care îți tăia pur și simplu 
răsuflarea? 

Allison își scutură părul greu și negru care se desfăcuse în 
timpul cursei. Nu trebuia să-și dea frâu liber imaginaţiei. Brett 
Ransome era o creatură rea şi enervantă care nu-și ascundea 
deloc antipatia faţă de ea. Uneori avea un aer dur și trist, își spuse 
ea înfiorându-se de teamă. În orice caz, era clar că era la fel de 
lacom ca Tyler. Nu numai că moștenise toată averea familiei și 
jumătate din Ransome's Cay, dar voia să-i ia și ei, pe care Tyler de 
fapt o ruinase, puţinul pe care-l avea. 

Fără să facă pe văduva nefericită, exploatată și lipsită de 
apărare, i se părea totuși scandalos ca bărbatul acela să-i smulgă 
sub ameninţare singurul cadou adevărat pe care i l-a făcut 
vreodată soțul ei, probabil pentru ca tânăra să-l ierte. Deoarece 

acesta pur și simplu o furase. Simţi o ușoară tristeţe când își 
aminti de falnicul personaj care fusese Tyler. Era păcat că cel mai 
nobil gest al lui fusese pe punctul de a fi umbrit de necinstea 
propriului său văr! 

Allison încercă să-și amintească felul cum reacţionase ea 
atunci când, în urmă cu numai câteva ore, o atacase în faţa 
laboratorului ordonându-i să părăsească insula, care era totuși a 
amândurora. Dar în ciuda eforturilor ei, imaginea unui centaur 
care ieşea din mare în lumina zorilor îi reveni din nou în minte. 
Cu ochii la valuri, visă din nou la scena mitologică. Un bărbat 
bronzat, gol până la brâu, îi arunca la picioare o floare de 
magnolie. 

Aroganta călărețului era amestecată cu o anumită doză de 
curtoazie. Pur și simplu adusese un omagiu zânei din cascadă, 
adică tinerei inocente. 

Reveria îi fu tulburată brusc de Godiva care, speriată de ceva, 
o luă din loc, icnind foarte tare. Își smuci capul și-și smulse frâul 
din mâinile lui Allison, care încerca în zadar să-l prindă din nou. 

— Hoo, Godiva! urlă ea atunci, în timp ce iapa se depărta în 
galop. 

Allison alergă după ea strigând-o din toate puterile, știind că 
Godiva nu se va întoarce la ea. Deodată, își prinse piciorul 
într-o rădăcină și căzu pe pământul nisipos. 

Când se ridică în capul oaselor, simţi o durere atât de 
puternică la glezna dreaptă, încât o prinse ameteala. Simţindu-se 
pe punctul de a leșina, se întinse din nou pe pământ și închise 

ochii. Se găsea într-o situaţie foarte proastă: era în mijlocul 
pădurii, la câțiva kilometri de vilă şi se lăsase întunericul. Avea 
glezna luxată, dacă nu chiar ruptă. Așadar nu se punea problema 
să se întoarcă acasă pe jos. 

Uitându-se la palmierii care se legănau deasupra ei, se gândi 
cu groază la eventualitatea de a-și petrece noaptea sub cerul 
liber. Înainte să se ducă la culcare, Peg nu verifica niciodată dacă 
se întorsese acasă. Și-ar fi spus probabil că Allison se strecurase 
tiptil în camera ei, epuizată de plimbarea călare, vrând să nu-i 
mai deranjeze de la partida lor de mahjong. Și chiar dacă din 
întâmplare și-ar da seama că lipsește, nimeni n-ar ști unde s-o 
caute pe insula aceea cufundată într-un întuneric total. 

Căută din priviri o bucată de lemn de care să se poată folosi 
împotriva animalelor sălbatice. Atunci auzi în depărtare tropotul 
unui cal. 

Tânăra se ridică puţin și strigă din toate puterile: 

— Ajutor! Ajutor! 

Apoi ciuli urechile. Nu părea să se miște nimic în jurul ei. 

— Ajutor! repetă ea şi mai tare. 

De data asta, frunzișul unui tufiș se dădu la o parte pentru a 
face loc să treacă un călăreț gol până la brâu. Era Brett, călare pe 
Cherokee. 

— Dumnezeule mare! oftă Allison. Se vede treaba că n-am nici 
un dram de noroc! 

— Ce ţi s-a întâmplat? De ce strigi? o întrebă Brett, oprindu-și 
armăsarul uriaș în faţa ei. 

În ciuda durerii pe care o simţea, Allison reuși să se ridice cu 
greu şi-i răspunse cu demnitate: 

— Nimic. 

— M-ar mira să fie așa. Eşti albă la faţă ca și tricoul de pe tine. 

— N-am nimic, serios, repetă Allison pe un ton prefăcut 
indiferent. 

— În plus, eşti udă toată ... 

Pentru prima oară, Allison deveni conștientă de halul în care 
arăta. 

Părul încâlcit îi căzuse peste faţă, hainele ude i se lipiseră de 
piele, scoțându-i în evidență formele trupului ... 

Brett Ransome o privea din cap până-n picioare, întârziind 
mai mult asupra rotunjimilor ei voluptuoase. 

— Bănuiesc că ţi-a fugit calul, spuse el în cele din urmă, 
zâmbind ironic și continuând s-o privească. 

— Dacă nu erai tu și blestematul tău de armăsar, Godiva ar fi 
fost și acum lângă mine. 

— Nu da vina pe Cherokee, iapa aceea a fost mereu foarte 
fricoasă. O sperie până și o muscă, spuse Brett. În orice caz, nu 
poti rămâne aici! Așa că voi ... 

— N-o să faci nimic! i-o reteză repede Allison. Lasă-mă în pace! 

Acum avea ochii aburiţi de lacrimi. Adăugă cu o voce furioasă: 

— Pleacă! Nu vreau să te mai văd. Niciodată! 

Allison făcu un pas înapoi. Simti un junghi ascuţit în gleznă și 
nu-și putu stăpâni un geamăt de durere. Dacă Brett n-ar fi 
sprijinit-o, cu siguranţă s-ar fi prăbușit la pământ. 

— E adevărat că între noi există un conflict deschis, dar asta nu 
înseamnă să faci pe martira, doamnă Hill, spuse el ironic. 
Linișteşte-te, stai jos și ne vom uita să vedem ce ai la picior. 

Ochii lui Allison  începură să arunce fulgere. Rămase 
nemișcată. Atunci, Brett sări din şaua calului şi din două salturi 
se afla lângă ea. O luă pe sus și o forţă să se așeze. 

Vreme de câteva clipe, rămase lipită de pieptul lui. Închise 
ochii, ameţită, trezindu-se deodată într-o altă lume. Din fericire, 
reveni la realitate la contactul cu nisipul fierbinte. 

— Tine frâul lui Cherokee, dar de data asta ţine-l bine, îi 
ordonă Brett. Ridicându-se într-un cot, ea se uită la glezna deja 
foarte umflată: Brett desfăcea șireturile adidasului. 

— Îmi pare rău dar trebuie să ţi-l scot, o anunţă el cu o voce 
blândă, care pe tânără o făcu să tresară. 

Durerea fu atât de puternică, încât își mușcă buzele ca să nu 
urle. Apoi, spre mirarea ei, Brett scoase din buzunarul 
pantalonilor un briceag și-l deschise. Inima ei îi bătea ca o tobă 
în piept. Fără să-i ceară voie, Brett spintecă într-o clipă cracul 
blugilor care îi apăsa pe umflătură. Simţindu-se dintr-o dată mai 
ușurată, se abținu să mai protesteze. 

— Poţi să mişti degetele? o întrebă el stând aplecat deasupra 
ei. Foarte bine ... perfect ... nu e decât o entorsă. 

— Cum poti să fii atât de sigur? Din câte ştiu, nu ești medic, 
spuse ea cu asprime în glas. 

— Nu sunt chiar medic, dar ești pe aproape ... adică am ceva 
experienţă în domeniu, îi răspunse el cu un zâmbet ironic pe 

buze. Medicul nostru de pe bordul lui Ulysse suferă de rău de 
mare. Atunci când e vreme proastă, stă numai în cabină și tocmai 
în momentele acelea se găsește câte un membru al echipajului 
să-și rupă un picior! Hai, acum ridică-te în picioare! 

— Nici nu mă gândesc! rosti Allison, fixându-l cu o expresie 
furioasă pe faţă. 

— Fii rezonabilă! Dacă nu te vei ocupa de gleznă cât mai 
curând posibil, îţi va lua multe săptămâni să te refaci. 

Dat fiind că tânăra tăcea, el adăugă: 

— Pentru ca așa ceva să nu se întâmple, te voi duce la vilă. Te 
rog să ai încredere în mine. 

— Încredere? repetă Allison, uluită. După tot ce mi-ai spus? 
Încerci să-mi iei ce-i al meu, mă jigneşti, mă ameninţi ... Prefer să 
nu știu prin ce mijloace ai reușit să moștenești întreaga avere a 
familiei Ransome. Probabil că tu ești vinovat de ceea ce a devenit 
Tyler. 

— Tyler şi-a făcut-o cu mâna lui, n-a fost nevoie de ajutorul 
meu, îi răspunse Brett pe un ton aprig, aruncându-i o privire 
sumbră. 

— Totuși, avea mai mult farmec decât tine, îi aruncă ea în lipsă 
de alte argumente. 

— Te rog să mă scuzi, nu cunoșteam acest aspect al 
caracterului său. 

— Mă uimeşti! Dacă ai şti ce părere avea despre tine! 

— Nu știu, dar o să-mi spui tu, o asigură el apropiindu-și faţa 
de a ei. 

— Cum te-ai purta cu cineva care te-ar fi jefuit? 

— Deci, asta era versiunea lui Tyler, observă Brett căzând 
brusc pe gânduri. 

Simţindu-se ușor vinovată, Allison preciză ușor nervoasă: 

— Cel puţin așa lăsa să se înţeleagă. 

— Din câte văd, l-ai crezut. 

— Ce motiv aș fi avut să mă îndoiesc de vorbele lui? Nu încerci 
acum să-mi iei tot ce mi-a rămas de la Tyler, adică jumătate din 
Ransome!'s Cay? 

— Am impresia că anumite puncte trebuie lămurite, spuse 
Brett ridicându-se în picioare. Dar nu e nici locul și nici timpul 
potrivit. Ar trebui mai întâi să ne ocupăm de glezna ta. 

O domina de la înălțimea staturii lui de atlet care se profila pe 
cerul violet în înaltul căruia apăruse o lună plină de culoare 
roșcată. Allison avu din nou senzaţia că se află în faţa unui zeu în 
carne și oase. 

Brett mângâie îndelung coama lui Cherokee, conducându-l 
încet spre Allison. 

— Oprește-te! strigă tânăra, albindu-se brusc la faţă la vederea 
armăsarului impunător care se apropia. 

— Nu te speria, n-o să te calce în picioare. E extrem de delicat, 
spuse Brett râzând. 

— Chiar ai de gând să mă urci pe fiara asta? îl întrebă ea cu un 
aer de îndoială. 

— De ce nu? Trebuie doar să-mi urmezi instrucţiunile și totul 
va fi bine. 

— Nu suport durerea, gemu Allison atingându-și pielea 
umflată. Fii serios domnule Ransome! Calul ăsta n-a fost călărit 
de zece ani! 

— Ai dubii în legătură cu Cherokee, ceea ce mă întristează, o 
ironiză Brett. Mai bine taci din gură și prinde-te cu un braţ de 
gâtul meu. 

La ideea că se va trezi cocoţată în spatele acelui armăsar 
nărăvaș, Allison fu cuprinsă de panică și se dădu înapoi, 
împingându-l pe tânăr din toate puterile ei, în momentul în care 
el se lăsă pe vine în faţa ei. El o prinse de umeri și o lipi cu spatele 
de pământ. Pe obrajii tinerei începuseră să se prelingă șiroaie de 
lacrimi. 

— Brută ce ești! M-a durut foarte tare, exclamă ea pe un ton 
furios. 

Allison nu mai plânsese din copilărie, cu ocazia morții tatălui 
ei. Era o senzaţie ciudată, fierbinte, dar și plăcută în același timp. 
— Ce dobitoc sunt! bombăni Brett ridicându-se în picioare. 

— Du-te, pleacă! strigă ea între două hohote de plâns. 

— Te rog să te liniștești. 

Vocea lui avea nişte accente tandre care pe tânără o 
emoţionară. În clipa următoare, spre mirarea lui Allison, acesta îi 
întoarse spatele și se duse să se ocupe de cal. 

— Stai cuminte, Cherokee, îi ordonă el. 

Când auzi aceste cuvinte, armăsarul nu mai tropăi. Allison era 
uluită. I se spusese mereu că Cherokee era un diavol și că nu 
putea fi încălecat de nimeni. 

După ce mângâie grumazul lui Cherokee cu un aer gânditor, 
Brett se întoarse spre Allison. 

— N-am nici un dram de respect faţă de cei care își însușesc cu 
forța un bun oarecare, spuse el cu seriozitate. 

Se apropie apoi de ea și se întinse pe nisip, lângă ea. 
Simţindu-se tulburată, ea păru cufundată în contemplarea 
stelelor care se aprindeau una câte una pe firmament. 

— Tot ce vreau să fac este să te duc înapoi la vilă, ca să putem 
să tratăm glezna asta. Doresc să te determin să încaleci pe 
Cherokee spre binele tău, dar dacă vrei, pot să mă duc după 
Jeep. Asta o să-mi ia cam o oră. 

Nedumerită de această schimbare te ton, Allison deveni 
dintr-o dată conştientă de apropierea tânărului. Piciorul lui Brett 
îl atingea pe al ei. O căldură bruscă o năpădi fără voia ei. Încă din 
prima clipă se simţise atrasă de el ca de o forță irezistibilă și iată 
CĂ acum se trezea într-o noapte cu lună plină, în mijlocul naturii, 
aproape lipită de trupul lui! 

Brett Ransome se ridică într-un cot, se aplecă spre ea și-i şopti 
cu o voce plină de tandrete: 

— Așa pot să te văd. Apropo de Cherokee ... Te-ai mai linişti 
dacă ţi-aș spune că am petrecut o vară întreagă, pe vremea când 
aveam optsprezece ani, învăţându-l să meargă în cerc, ca pe un 
cal de circ? Bineînţeles că n-am reușit, dar Cherokke a rămas cel 
mai ascultător cal cu putinţă ... dacă e cu mine, evident ... 

Brett izbucni într-un râs cristalin care o făcu să se înfioare pe 
Allison. Acesta doar schiţă un zâmbet. 

Era pentru prima oară când îl vedea atât de vesel. 

— Nu te mint, întreabă pe oricine de pe insulă. Te rog să ai 
încredere în mine. 

De data asta tânăra nu mai spuse nimic. Dat fiind că ea 
continua să tacă, Brett se aplecă și mai tare deasupra ei, o luă de 
bărbie și-i şopti: 

— Uită-te la mine, Allison. 

Încă nu-i mai rostise numele până atunci, cel puţin nu în 
prezenţa ei. În timp ce se întorcea spre el și în ochii ei negri se 
reflecta luna, simţea cum inima îi bătea foarte tare în piept. 

Buzele celor doi tineri se împreunară și răsuflările li se 
amestecară într-un sărut pasionat. Cu vârful degetului el îi urmări 
conturul obrazului, apoi mâna cobori sub tricou și-i mângâie 
pieptul. Allison scoase un suspin de protest, dar el îi atinse ușor 
sfârcurile întărite ale sânilor. Atunci, străbătută de un fior de 
plăcere, Allison se lipi și mai tare de el, respirând greu, amețţită 
de o dorinţă care se cerea astâmpărată. 

Ca și cum ar fi suferit un șoc electric, Brett se desprinse de ea 
și sări în picioare. Respirația îi era încă neregulată și ochii lui 
păreau foarte verzi în lumina lunii. 

Simţindu-se brusc părăsită, Allison se ridică în capul oaselor 
fără să mai ia în seamă durerea de la gleznă. Avea o senzaţie 
cumplită de gol interior. Pentru a se opri din tremurat, își 
încrucișă braţele la piept, ca și cum i-ar fi fost frig. 

— Te rog să mă ierti, rosti cu greutate Brett, încruntând din 
sprâncene. Nu știu ce m-a apucat. 

Hai să mergem, până nu e prea târziu! 

O ridică de jos și ea rămase sprijinită într-un singur picior. 
După ce-l aduse pe Cherokee lângă ea, o aşeză pe crupa calului, 
sfătuind-o să rămână cu ambele picioare pe aceeași parte a 
acestuia. Apoi, încălecă și el armăsarul, care în timpul întregii 
operaţii stătuse nemișcat. După ce se așeză în spatele ei, Brett o 
înconjură cu braţele lui musculoase. 

— Vezi, e foarte ușor. Sper că nu-ți mai este frică. 

— Nu, recunosc că n-am văzut în viaţa mea un cal mai liniștit, 
îl asigură ea cu toată sinceritatea. Dar mi-e teamă să nu alunec. 

— Pune piciorul drept pe grumazul calului. Așa. Acum e bine 
proptit. Dii, Cherokee! Dă-i drumul! 

În timpul ce armăsarul se urnea din loc, Allison se lipi și mai 
tare de pieptul lui Brett. Însă când Brett imprimă calului mersul 
în galop, Allison simţi deodată că parcă visează. 


Capitolul 5 


Vocea raţiunii îi șoptea totuși la ureche că nu trebuia să fie 
naivă, că bărbatul acela era de fapt dușmanul ei, dar tânăra n-o 
asculta. Ghemuită confortabil în braţele lui, se lăsă legănată de 
ritmul de galop al calului. 

Picioarele acestuia loveau nisipul cu un zgomot înăbușit în 
timp ce în depărtare marea argintie datorită razelor lunii își 
continua zbuciumul permanent. Întregul peisaj era scăldat într-o 
lumină feerică și frunzele copacilor păreau făcute din catifea de 
culoare închisă. Pe tot parcursul drumului, nici unul, nici celălalt 
nu rostise nici un cuvânt, probabil de teamă să nu rupă vraja 
acelui moment unic. 

Zărind ferestrele luminate ale vilei, Allison își spuse că în 
curând o va lăsa singură. Se lipi și mai tare de el, cu inima plină 
de neliniște. O apăsare ușoară a braţelor tânărului o făcu să se 
înfioare de voluptate. 


INSULA CENTAURULUI 93 


Deodată, la o cotitură a potecii, armăsarul ocoli o buturugă. 
Dezechilibrându-se brusc, Allison încercă să revină la poziţia 
iniţială agăţându-se cu ambele mâini de coama lungă și deasă a 
lui Cherokee. Fu străfulgerată de o durere cumplită și i se păru 
că e pe punctul să cadă din șa, dar Brett Ransome o prinse 
imediat. 

Totuși, acest incident o ajută să-și recapete sângele-rece. Se 
aplecă uşor în faţă, în așa fel încât să evite orice contact cu trupul 
lui Brett. Acesta însă nu încercă să se apropie din nou de ea. 

Peste câteva minute ajunseră în faţa treptelor din faţa intrării 
vilei și Brett sări jos de pe cal. O luă din nou pe tânără în braţe 
și, în ciuda protestelor ei, o duse pe sus în camera ei. Peg veni 
imediat la căpătâiul prietenei sale. Brett îi ceru trusa farmaceutică 
și începu să panseze glezna rănită a lui Allison, după care 
dispăru, asigurând-o că se va mai interesa de sănătătea ei. Allison 
se uită în urma lui cu tristeţe, dar nu îndrăzni să-l oprească, de 
teamă ca prietena ei să nu ghicească sentimentele absurde pe 
care le avea faţă de tânăr. 

De ce Brett Ransome se deranjase să-i vină în ajutor? Bărbatul 
pe care îl cunoștea, acela care o ameninţase în golf, n-ar fi profitat 
de starea ei de slăbiciune pentru a-i smulge niște promisiuni? 
Crezuse că avea de-a face cu un individ necinstit, care nu se 
dădea înapoi de la nimic pentru a obține ceea ce dorea și când 
colo, o adusese foarte amabil acasă! Nu mai înțelegea nimic! Oare 
adversarul fără milă se transformase într-o fiinţă omenească? 

Îşi aminti strălucirea zbuciumată a ochilor lui verzi. 

Probabil că Brett nu va deveni niciodată prietenul ei. Prea 
multe vorbe grele își adresaseră unul altuia, dar spera ca, în urma 
evenimentelor din seara aceea, s-o trateze măcar cu mai mult 
respect. 

Deoarece Brett Ransome demonstrase foarte clar că nu era o 
brută, deși acest nou aspect nu simplifica în vreun fel lucrurile. 

Într-adevăr, până acum, forţa irezistibilă care o atrăgea către el 
nu fusese în mintea ei decât o iluzie, fructul unei imaginaţii 
surescitate din cauza oboselii. În dimineaţa în care se întorsese 
pe insulă fusese extenuată de drumul lung și de activitatea 
frenetică depusă în timpul șederii la New York. Văzându-l pe 
Cherokee ieșind din ocean împreună cu Brett Ransome gol până 
la brâu, se gândise imediat la un centaur și la ora aceea magică a 
zorilor de zi, luase visul drept realitate. 

Dar acum se simţea extrem de vulnerabilă și nu se putea abtine 
să nu se gândească la pasiunea ei din tinereţe faţă de Tyler. Fusese 
de fapt un foc de paie, nu o iubire durabilă ... Dorinţa care 
mocnea în ea de când îl întâlnise pe Brett Ransome semăna prea 
mult cu cea pe care o simtise în timpul facultăţii. Și totuși, în seara 
aceea, îmbrăţișarea lor avusese în ea atâta tandrete, încât începuse 
să-şi imagineze un alt fel de ... Își reveni însă la timp și își aminti 
ce-i strigase în fața biologului ceva mai devreme, în după-amiaza 
aceea. Sfâșiată de sentimente contradictorii, Allison nu reuși să-și 
găsească multă vreme somnul. 

A doua zi dimineaţă, la ora șapte și jumătate, în timp ce-și 
examina glezna întrebându-se cum va reuși să se dea jos din pat 

pentru a cobori să ia micul dejun, Peg intră în camera ei ducând 
în braţe o tavă uriașă. 

— Peg, vino să mă ajuţi, gemu Allison când o văzu pe prietena 
ei, 

— Ai răbdare! îi ordonă Peg, punând tava pe noptieră. Dă-mi 
voie să mă uit ... Simţi ceva? 

Peg apăsă cu degetele în bandaj. 

— Absolut nimic, numai că am piciorul îngheţat. Asta se 
datorează ideilor tale și ale lui Brett Ransome să-mi pun 
comprese cu gheaţă! 

— Nu-l critica, Allison, pe salvatorul tău, o certă cu blândeţe 
Peg. Se pricepe la treaba asta. Mi-am schimbat părerea în legătură 
cu el. De altfel, uită-te și tu! Piciorul ţi s-a dezumflat! 

Allison se aplecă, surprinsă să constate că glezna ei aproape 
îşi recăpătase aspectul obișnuit. 

— E incredibil, șopti ea, surprinsă de rapiditatea cu care se 
vindecase. În timp ce se pregătea să pună piciorul în pământ, Peg 
exclamă: 

— Nu, n-o face încă! Domnul Ransome ţi-a recomandat să nu 
mergi fără un pansament elastic. Uite, ai ce să mănânci, o anunţă 
ea. Între timp, mă ocup eu de pansament. 

Peg scoase o bandă de cauciuc din buzunar. 

— Am înţeles, să trăiţi! spuse Allison strâmbându-se la ea. 


KKK 

În același timp, în bucătăria uriașă a vilei Brett Ransome o 
săruta cu afecțiune pe bătrâna Effie pe obraji. 

— Cât de mult mă bucur că te văd! exclamă el luând-o în braţe 
şi ridicând-o de la podea. 

Bucătăreasa râdea de plăcere. 

Oh, domnule Brett ... nici nu știți ce bucuroasă sunt ... Dar de 
ce a trecut atâta vreme până să mă vizitaţi? îl întrebă ea cu ochi 
strălucitori. 

— Nu voiam să vin cu mâinile goale, îi răspuse Brett dându-i 
un pachet învelit în hârtie fină. Probabil că Bunker ţi-a povestit ce 
am început să facem în golf. De când am sosit, nici n-am avut 
răgazul să-mi desfac bagajul ... Sper că îţi va plăcea acest suvenir 
de la mine ... 

— Oh, dar nu trebuia, domnule Brett, protestă bătrâna 
desfăcând panglica aurie cu degete nerăbdătoare. 

Despături apoi un kimono lung din mătase roșie, împodobit 
cu multe broderii. 

— Dar e superb! Oh, domnule Brett, n-ar fi trebuit, e prea 
frumos pentru mine. N-am văzut în viaţa mea ceva mai frumos și 
mai plăcut la pipăit ... 

— Sunt convins că-ţi vine foarte bine. Îmbracă-te cu el, să văd 
dacă e măsura ta ... 

El o ajută să și-l pună și-i înnodă chiar el cordonul. 

— Culoarea nu e cumva prea vie pentru vârsta mea? se interesă 
Effie, pipăindu-i mâneca amplă. 

— Deloc, ești splendidă, Effie, şi foarte seducătoare, te asigur. 


INSULA CENTAURULUI 97 


Să vezi cum va reacționa Bunker ... 

— Domnule Brett! exclamă bucătăreasa făcând ochii mari de 
uimire. Mă faceţi să roșesc ... 

Atunci Brett scoase din buzunarul hainei un pachet lunguieț 
de culoare roz și un altul, mai mic, de culoare maro. 

— Acesta e pentru dumneata ... E un parfum, îi spuse el 
întinzându-i cutia. Și acesta este pentru Bunker. E o pipă 
englezească pe care i-o voi da eu mai târziu. 

— Oh, domnule Brett, repetă Effie, emoţionată profund. V-aţi 
gândit la toţi în timp ce eraţi departe, la celălalt capăt al lumii ... 

Bătrâna avea lacrimi în ochi. 

— Scopul meu nu era acela de a mă întoarce aici, acasă la 
mine, alături de voi? 

O sărută ușor pe frunte. 

— Şi acum, te rog să-mi povestești tot ce s-a întâmplat în lipsa 
mea, adăugă el trăgând un scaun lângă ea. 

— Stai jos. Mă duc să aduc niște cafea. 

Peste un minut, Brett asculta cu atenţie povestea cam 
dezlânată a bucătăresei. 

— Eu şi Bunker vă suntem foarte recunoscători că îl aduceţi pe 
Jimmy acasă, spuse ea în cele din urmă izbucnind în plâns. 
Pierdusem orice speranţă, și uite că dumneavoastră și doamna 
Hill ... 

— Doamna Hill ... chiar, ce părere ai despre ea? 

Effie se șterse la ochi și se uită la Brett cu o privire 
dojenitoare. 

— Bunker mi-a vorbit despre părerea pe care o aveţi despre ea, 
spuse ea după ce reflectă îndelung. După părerea mea, vă înșelaţi 
de la un capăt la celălalt. Dânsa nu e aşa cum o credeţi 
dumneavoastră ... 

— În cazul acesta, lămurește-mă cum stă situaţia, îi propuse 
Brett cu calm. 

Îi luă mâinile în ale lui și-i zâmbi afectuos. 

— Ştii foarte bine că am ţinut întotdeauna cont de sfaturile 
tale, Effie, adăugă el. 

— O cunosc pe doamna Hill de foarte multă vreme, de când 
s-a măritat cu vărul dumneavoastră, Tyler. Bănuiesc că n-aţi aflat 
că el a adus-o aici în luna lor de miere ... Doamna Hill a petrecut 
pe insulă în jur de trei luni, în timp ce dumneavoastră eraţi la 
Atlanta, neglijând Ransome's Cay ... 

— Ştii foarte bine că nu puteam să mă întorc, răspunse Brett 
privind-o drept în ochi. Adu-ţi aminte ce s-a întâmplat ... 

— Așa este, recunoscu Effie, uitându-se în podea. 

— Munceam pe brânci la fabrica de cherestea, ca să nu mă mai 
gândesc la nefericirea mea. 

— lertaţi-mă, domnule Brett, oftă ea. Înseamnă că nu erati la 
curent cu șederea lui Tyler și Allison la Ransome's Cay. 

— Nu. Cred totuși că Bunker ar fi trebuit să mă anunţe și pe 
mine, observă Brett cu o ușoară asprime în glas. 

— Nu ne-ati răspuns la scrisori și, oricum, Tyler avea jumătate 
din insulă, îi răspunse repede bucătăreasa retrăgându-și mâinile 
din cele ale tânărului. 

— Aşa este, îmi pare rău, dar acum toate astea au luat sfârșit, 
spuse el cu o figură brusc întunecată. 

Effie îi aruncă o privire mirată, dar de teamă să nu pară 
indiscretă, se abţinu să ceară amănunte în legătură cu sensul 
vorbelor lui. 

— Doamna Hill era foarte tânără când a debarcat pe insulă. 
Avea abia optsprezece ani. S-a îndrăgostit pe loc de Ransome's 
Cay și a explorat fiecare colțișor al acesteia. Toată lumea a 
îndrăgit-o aici. Tinem foarte mult la ea. Biata copilă! Soţul ei o 
lăsa singură în majoritatea timpului. Ea rămânea cu noi la vilă în 
timp ce el pleca pe continent pentru niște așa-zise "afaceri"! 

— Și în realitate pentru a juca la cazinou sau a cheltui în 
neștire ceea ce-i rămăsese din avere, interveni Brett cu un suspin 
exasperat. 

— Probabil. Dar ea era atât de frumoasă cu ochii aceia 
nevinovaţi și părul negru, lung și ondulat! Peste câteva 
săptămâni, învățase să călărească pe armăsari și galopa singură 
prin pădure. Uneori însă era atât de tristă, încât venea la mine la 
bucătărie pentru a pregăti împreună o rețetă specială "pentru 
Tyler". 

Spera mereu că se va întoarce dintr-o zi într-alta. Apoi, într-o 
bună dimineaţă, Tyler a venit și a anunţat-o că se vor întoarce la 
New York. Am plâns tare mult văzând-o că pleacă ... 

— Într-adevăr, Tyler era lipsit de inimă, spuse Brett clătinând 
din cap cu dispreţ. De ce naiba s-a măritat cu el? Poate că spera 
că va deveni bogată... 

— Da' de unde! protestă Effie. Nu e genul ei! Probabil că Tyler 
a minţit-o în legătură cu averea lui, dar pentru ea acest aspect nu 
conta. Era îndrăgostită la nebunie de el. Cum puteți să credeţi că 
avea vreun interes în toată afacerea asta? Nu vă știam atât de 
cinic, domnule Brett! 

Tânărul nu-și putu stăpâni un zâmbet. 

— Am îmbătrânit, Effie, am devenit mai înţelept. 

— Nu toate femeile sunt ca Margo, îi spuse bucătăreasa 
privindu-l pieziș. 

Uşor surprinsă de adevărul observaţiei sale, Brett rămase 
tăcut. 

— Oricum, Allison era bogată pe vremea aceea. Moștenise 
averea părinţilor ei. După părerea mea, Tyler a profitat de pe 
urma ei. Însă ce știu sigur, e faptul că îl adora pur și simplu, în 
ciuda pocinoagelor lui ... Stau și mă întreb dacă nu cumva mai e 
și acum îndrăgostită de el... 

Ca şi cum s-ar fi simţit jignit, Brett o opri pe un ton aspru: 

— Dar e monstruos ... Cum să fie posibil așa ceva? Cum putea 
să-l mai iubească pe acela care a lăsat-o fără nimic? 

— În primul rând, că nu permite nimănui să-l vorbească de rău 
pe Tyler, îi explică bucătăreasa. 

— Asta nu înseamnă nimic, răspunse Brett, căzând brusc pe 
gânduri. Este vorba probabil despre orgoliu, loialitate 
respectul faţă de cel dispărut ... Purtarea ei mi se pare mai 
degrabă lăudabilă. 

După câteva secunde de gândire, Effie recunoscu zâmbind: 

— Da, Allison are un caracter foarte nobil, dar mai e ceva. Ieri 
i-am sugerat că ar putea să se recăsătorească. Știţi ce mi-a spus? 
"După ce am fost soţia lui Tyler, niciodată!" 

Dar acum Brett era total cufundat în gânduri și conversaţia lor 
se stinse de la sine. După ce o sărută din nou pe Effie, Brett se 
întoarse în golf la echipa lui. 

În timp ce Cherokee făcea să scrâșnească sub copitele lui 
resturile de de cochilii al căror sidef strălucea în lumina blândă 
ce pătrundea cu greu prin bolta vegetației tropicale, tânărul 
reflecta adânc. 

De la moartea tatălui său, îşi petrecuse o mare parte din viaţă 
reparând greșelile lui Tyler, scuzându-se faţă de cei pe care, 
într-un fel sau altul, acesta îi jignise. Astfel că după accidentul 
vărului său, se simţise oarecum ușurat. Și acum, se afla în faţa 
celei mai jalnice dintre victimele lui Tyler: o tânără nevinovată și 
naivă care, pentru el, își distrusese tinereţea! 

Gândea așa deoarece, în cazul în care Allison a moștenit 
oarece avere înainte de căsătorie, era convins că Tyler se grăbise 
s-o toace. Altfel de ce ar fi venit să-i propună să cumpere partea 
lui din Ransome's Cay? 

Brett era profund tulburat. Avea o mare stimă pentru onoarea 
familială și nu refuzase niciodată să despăgubească pe cineva, dar 
în faţa cazului lui Allison era foarte descumpănit. 

Pierderea averii părinţilor ei probabil o afectase foarte tare pe 
tânără, şi bănuia că se consolase oarecum spunându-și că într-o 
bună zi va primi Ransome's Cay. Oare cum va reacționa atunci 

când va afla că acel testament nu reprezenta decât ultima 
minciună a lui Tyler? ÎI lua cu fiori pe șira spinării încă de pe 
acum. Luându-i insula, oare o va distruge? 

Cu inima strânsă de îngrijorare, porni cu Cherokee în galop. 
Amintirea marii frumuseti a lui Allison îi reveni din nou în minte. 
O revedea așa cum o surprinsese în dimineaţa aceea, la cascadă. 
Alungând cu greu din memorie acea imagine, redeveni raţional. 

Avea intenţia fermă de a-i oferi o despăgubire și a o trimite 
acasă. Deoarece, în ciuda seducţiei pe care o exercita asupra lui, 
nu voia să se lase luat de val. 

În urmă cu mulți ani, fusese îndrăgostit nebunește de o 
femeie, de Margo, care abuzase de încrederea lui. Cu Allison însă, 
era altceva. Ceva mult mai puternic decât dorința părea să-l 
atragă spre ea. S-ar fi putut chiar să se îndrăgostească de ea ... 
Dacă nu ar fi fost atât de atașată de Tyler ... Căci acum era convins 
că rămăsese credincioasă memoriei soţului său. 


Capitolul 6 


După ce se întoarse în golf, Brett Ransome îl căută în zadar pe 
doctorul McGinnis. După ce văzu că nu e nici în laborator și nici 
în cabana de alături, Brett coborî pe malul mării. Barca 
pneumatică de culoare gri era încă pe plajă. Însemna că biologul 
nu se afla pe șalupă. 

În clipa următoare auzi în spatele lui zgomotul produs de 
mașinuţa electrică pe trei roţi a echipei de explorări. Se grăbi să 
iasă în întâmpinarea prietenului său. 

— Ce s-a întâmplat, Brett? se interesă omul de ştiinţă oprind 
motorul vehiculului și deschizând portiera acestuia. Ia spune-mi, 
e ceva care nu e în regulă pe vas? 

— Am un aer chiar atât de preocupat? spuse Brett, schiţând un 
zâmbet. 

— Mai mult decât preocupat, e pur și simplu catastrofal! 

— Am ... adică ... Doamna Hill ... Ai avut dreptate. 


104 GEORGIA HARRIS 


Nu are intenţii rele, ci e sinceră. Trebuie s-o despăgubesc ... 
Dar nu știu cum ... 

— Ce s-a întâmplat de te-a făcut să-ți schimbi părerea? îl întrebă 
biologul, scărpinându-se în creștetul chel. 

— Am stat îndelung la taifas cu Effie în dimineaţa asta. Mi-a 
povestit toată întâmplarea ... 

Brett îi relată pe scurt prietenului său ce se petrecuse între 
Tyler și soția lui. 

— ... Vărul meu pur și simplu a ruinat-o pe tânăra cu care se 
căsătorise, încheie el încruntându.-se. 

Lui Brett îi venea din ce în ce mai greu să împace imaginea 
copilei inocente pe care Tyler o jefuise, cu cea a zânei de la 
cascadă și, în cele din urmă, cu femeia care-i ţinea piept cu atâta 
obrăznicie de câte ori se întâlneau. 

— Vărul tău a fost un monstru! exclamă doctorul McGinnis, 
uluit. 

— Mai degrabă iresponsabil, consideră Brett. Dar nu reușesc 
să înțeleg de ce continuă să-i ia apărarea! După tot ce i-a făcut! 
Probabil că şi-a pierdut minţile! ... 

— E la curent cu problema moștenirii? 

— Oricum, nu mă crede, îi răspunse Brett enervat. M-a acuzat 
că vreau s-o jefuiesc! Îţi dai seama? 

— De ce nu-i arăţi actele care dovedesc că vărul tău ţi-a vândut 
partea lui? 

Brett se uită o clipă la prietenul său cu un aer neîncrezător, 
apoi exclamă: 


INSULA CENTAURULUI 105 


— Ce idee bună! Mă duc imediat să cer să mi le trimită! Înainte 
de a fi prea târziu ... 

— E deja prea târziu, Brett, îi spuse biologul scoţându-și pipa 
din buzunar. M-am dus la vilă în dimineaţa asta ca s-o conving pe 
mama celor doi băieţi să mă lase să-i iniţiez în scufundări 
subacvatice, dar n-am reușit. Doamna Crewes mi-a spus că 
prietena ei a investit tot ce-i mai rămăsese din avere în casa aceea. 

Când auzi vorbele prietenului său, Brett se albi la faţă ca varul. 

— Tu ce-ai face în locul meu? întrebă el cu vocea plină de 
neliniște și privirea întoarsă spre largul mării. 

— Deocamdată nimic, îi răspunse biologul terminând de 
umplut pipa. Au muncit mult la pregătirea inaugurării stațiunii. 
Las-o să-și dea seama că afacerea ei nu e rentabilă și probabil va 
fi fericită să-i răscumperi suma investită. 

— Şi dacă, dimpotrivă, încep să aibă profit? 

— Oricum, l-ar merita, nu-i așa? replică scurt biologul. 

Dar Brett nu-l mai asculta. 

— Ce mi-ar plăcea să pun mâna pe Herb Canby! exclamă el 
furios. Dacă n-ar fi fost el, nimic din toate astea nu s-ar fi 
întâmplat! 

— Se va întoarce curând, cel mai târziu pe șapte iulie, îl 
informă doctorul McGinnis pe un ton calm, care contrasta cu 
nervozitatea prietenului său. 

— Atunci, să-l aşteptăm! spuse Brett făcând o grimasă plină de 
amărăciune. N-am curajul să-i spun chiar eu cum stau lucrurile. 
Las această bucurie în seama acelui avocat incompetent! Sper 

numai ca el să poată stabili cheltuielile făcute de doamna Hill cu 
repararea vilei ... 

— Şi nu uita că și-a părăsit şi postul pentru a veni aici, observă 
biologul. Din câte spune doamna Crewes, avea o slujbă foarte 
bună. A plecat de acolo, deși prietenii o sfătuiseră să n-o facă. 

Brett îl privi pe prietenul lui fără să-l vadă. Numai cu bani nu 
se va putea repara prejudiciul moral pe care-l suferise Allison 
Hill! Minciuna soțului și incompetenta unui avocat o induseseră 
în eroare! Totuși, ce putea să-i ofere în afară de o sumă de bani? 

O asemenea cheltuială ar fi provocat o gaură destul de 
importantă în finanţele sale, chiar în momentul în care avea 
nevoie de toţi banii lichizi pentru a pune în funcţiune un centru 
de creștere a stridiilor la Ransome's Cay, dar n-avea nici o 
importanță: După părerea lui, onoarea familei trecea înaintea 
tuturor celorlalte probleme ... 

— Şi tu, Brett, ai lăsat totul baltă ca să vii aici. 

— Așa e, recunoscu Brett. În tot acest timp cât am lipsit, am 
visat că o să mă întorc aici ... 

— Şi ai visat să construieşti un centru internaţional de cercetări 
în acvacultură. 

— Da, am de gând să transform Ransome's Cay într-un loc de 
întâlnire pentru oamenii de știință din toată lumea. 

— Şi cum intenţionezi să-i aduci aici? insistă biologul, cu o 
sclipire șireată în ochi. 

— Vorbindu-le despre frumuseţea insulei. Apa ei albastră, 
plajele aurii și ... 

— Și vechiul conac colonial. Pe scurt, vrei să le oferi niște 
vacante de studiu ... 

— Da, i-aș invita aici impreună cu familiile lor, recunoscu 
Brett. Ar putea să se plimbe cu barca, să călărească, să se relaxeze 
și în același timp să muncească. 

— Și cine ar urma să achite nota de plată? continuă doctorul 
McGinnis. 

— Fundaţia Ransome ... şi o asociaţie care luptă împotriva 
foametei ne-a promis că ne ajută. Dar trebuie să acţionăm repede 
și nu mai dispun de suficienţi bani pentru deschiderea centrului. 

— Ce vrei să spui? Având deja iahtul, laboratorul și tot 
echipamentul pe care l-am adus, vrei să spui că nu putem încă să 
începem cercetările? 

— Nu, dar n-am unde să-i cazez pe toţi acești savanţi înainte să 
termin lucrările necesare la vilă, bombăni Brett nemulțumit. E 
de-ajuns să pui în priză un aparat de ras electric și sar toate 
siguranţele din clădire! Nu mai funcţionează nimic ... 

— Poftim? exclamă biologul scoţându-și pipa din gură. Dar ce 
crezi că au făcut cele două prietene în săptămânile din urmă? 

— Au transformat vila în hotel, spuse tânărul pe un ton glacial. 

— Poate că planurile lor nu-ți convin, dar la fel de adevărat e 
că au refăcut complet interiorul, îi răspunse la fel de rece 
doctorul McGinnis. Între cei doi prieteni se lăsă o tăcere 
apăsătoare, apoi Brett şopti: 

— Poate, dar atâta vreme cât ele se află aici, sunt pur și simplu 
legat de mâini și de picioare. 

— Şi imediat ce vei organiza centrul, nu vei avea nevoie de un 
secretariat? Bănuiesc că n-ai de gând să te ocupi și de treburile 
administrative. 

— Evident că nu, îi răspunse tânărul dând din umeri și 
aruncând o privire furioasă prietenului său. Dar mai avem până 
atunci. Deocamdată, singura mea grijă e repararea prejudiciului 
cauzat văduvei lui Tyler. 

— Am impresia că nu m-ai înţeles, spuse biologul abătut. 

— Ba da, vrei să încredinţez lui Allison Hill și prietenei ei 
administrarea centrului. 

— Aceasta ar fi o bună modalitate de a o compensa pe doamna 
Hill, nu ţi se pare? 

Brett deschise gura să-i răspundă, dar se răzgândi: Doctorul 
McGinnis avea dreptate. 

— N-o să-i ceri să plătească chirie pe vilă, continuă 
interlocutorul său. 

Dar Brett nu-l mai asculta. Se gândea din nou la Allison, așa 
cum fusese cu o seară în urmă în brațele lui. Îi revedea ochii mari 
și întunecaţi strălucind de o tandreţe nemărginită în timp ce se 
apleca deasupra ei pentru a o săruta pe buze. Când își aminti 
fineţea pielii sale, se înfioră și acum. Ideea de a o vedea pe femeia 
aceea care-l tulbura, în fiecare zi, îl speria mai mult decât ar fi 
dorit. Ştia că nu-și va mai putea stăpâni multă vreme pasiunea 
pentru tânăra aceea care era și acum îndrăgostită de fostul ei soţ. 
Ca și cum ar fi dorit să-și alunge acel gând dureros din minte, 
scutură cu putere din cap. 

— Nici nu mă gândesc! exclamă el exasperat. 

Mirat de violenţa tonului său, biologul se uită la el cu un aer 
dojenitor. 

— Faci cum vrei, în definitiv treaba asta nu mă priveşte. Vrei să 
lași în grija lui Herb Canby să-i dea vestea? 

— De ce nu? Dacă i-aş spune eu, oricum nu m-ar crede. 

Biologul se uită cu asprime la Brett. 

— Îți dai seama cred că, de când am venit noi, aceste două 
femei trăiesc cu frica-n suflet? Se tem chiar că vei folosi forța 
pentru a le alunga de pe insulă. 

Brett lăsă capul în jos. 

— Recunosc că la început am fost cam agresiv, spuse el cu o 
voce șovăitoare. Mă voi duce în după-amiaza asta la ele ca să le 
liniştesc. Trebuie să ştie că nu voi lua nici o hotărâre înainte de a 
discuta cu Herb Canby. 

— Şi cu planurile ei în legătură cu casa? 

Brett dădu din umeri. 

— Pot să-și respecte angajamentele în vara asta, evident, dacă 
au deja clienți. 

Nu mă voi opune. Deocamdată instalarea echipamentelor îmi 
ocupă tot timpul, așa că nu am nevoie de casă. În plus, mă simt 
foarte bine aici, lângă iaht. 

— Apropo de centru, insistă doctorul McGinnis, ce crezi de 
ideea mea de a o angaja pe doamna. ... 

— Nici nu vreau să aud de așa ceva! aproape strigă Brett, scos 
brusc din sărite. 

Ochii lui aruncau fulgere. Îi întoarse spatele prietenului său 
fără să-l salute și plecă în direcţia plajei. 

— Pe curând! Vom vorbi despre problemele astea altă dată, îi 
aruncă el peste umăr. 


Kk 


Cam în aceeași vreme, la vilă, Allison stătea la masa din 
bucătărie cu piciorul sprijinit de un scaun, și făcea nişte liste de 
cumpărături pentru inaugurarea stațiunii balneare. 

Peg își vâri brusc capul prin crăpătura ușii. 

— Nu cumva i-ai văzut pe băieţi? o întrebă ea cu o expresie 
îngrijorată pe față. 

— De unde să știu eu unde sunt? Nu stau nici o clipă locului, 
îi răspunse Allison care le lua întotdeauna apărarea gemenilor. 
De ce? Ai iar nevoie de ajutorul lor? 

— Păi ... nu ... nu prea, dar există ... pe scurt, e vorba despre 
altceva, îngăimă Peg cu un aer ușor vinovat. 

— Bănuiesc ce te preocupă, Peg, spuse tânăra. Gemenii își 
petrec tot timpul pe iaht, nu-i așa? 

— Oh, Allison, sunt sigură că sunt și acum acolo. Doctorul 
McGinnis a venit în vizită adineauri și a insistat foarte mult să le 
dau voie să facă scufundări ... Bineînţeles că am refuzat, dar să știi 
că acel domn mi se pare demn de încredere ... 

— Sunt convinsă că are intenţii bune. Doctorul McGinnis le va 
interzice să se scufunde în ocean. 

Dat fiind că Peg nu părea convinsă, ea adăugă: 

— Până acum n-a făcut nimic, nu-i așa, în ciuda insistențelor 
lui Hoddy și Max! 

În momentul în care rostea aceste cuvinte, din grădină se 
auzi zgomot de voci. 

— Vorbești de lup ... spuse Allison. 

Cei doi adolescenţi apărură în pragul ușii. Se legănau de pe 
un picior pe altul, cu un zâmbet șiret pe buze. 

— Unde aţi fost? îi întrebă mama lor nervoasă. 

— Am pregătit un foc de artificii, o informă calm Max. 

— Ce tot înșiraţi voi acolo, copii!? 

— Da, un foc de artificii adevărat, cu niște sori multicolori, 
rachete ... adăugă Hoddy. Vom avea o petrecere pe cinste pe 
patru iulie! 

— Dar asta e o adevărată nebunie! E prea scump pentru noi, 
interveni și Allison, supărată. Ştiţi foarte bine că facem economii 
... Îmi pare rău, cred că era o idee foarte bună. 

— Dar încă nu știți totul! exclamă Max. Henry ... adică doctorul 
McGinnis, are un cufăr plin! Le-a cumpărat din Japonia în timp 
ce călătorea la bordul lui Ulysse ... Mai sunt niște dragoni ... 

— Oricum, mi se pare extrem de periculos, le-o reteză mama 
lor. 

— Numai dacă nu știi cum să umbli cu ele, îi dădu replica Max. 
Dar doctorul McGinnis e un adevărat specialist! 

Cele două femei se priviră și schimbară câte un zâmbet 
complice. 

— Și care e motivul pentru care doctorul McGinnis ne face 
onoarea de a-și împărți comorile cu noi? se interesă Allison cu 
ironie în glas. 

— Pentru că așa are el chef, se multumi să-i răspundă Hoddy. 
Îi place la nebunie să organizeze spectacole. 

— Henry ne-a spus că uneori, pe mare, în câte o noapte cu 
stele, a dat foc la artificii, adăugă fratele lui cu entuziasm. Zice că 
aici nu e același lucru, dar că oricum o să fie frumos. 

— Dacă vă interesează, va veni să vă facă o vizită spre seară, 
încheie Hoddy vârându-și mâinile în buzunarele blugilor și 
privindu-le pe rând pe Allison și pe Peg. 

— Bineînţeles că ne interesează! exclamă Allison. 

Dat fiind că gemenii rămăseseră pe loc uitându-se la tânără cu 
un aer triumfător, mama lor îi impinse afară din încăpere. 

— Şi acum ce mai așteptați? Daţi fuga și anunţaţi-l! 

Apoi ieși împreună cu ei. Allison o auzi punându-le o mulţime 
de întrebări referitoare la biolog. 

Peste o oră, își termină treaba. Nevrând s-o deranjeze pe 
prietena ei, Allison îşi puse încet jos piciorul bandajat, schiţând o 
grimasă. Spre bucuria ei, observă că n-o mai durea deloc. Se 
vindecase într-un timp record! 

Se ridică încet de pe scaun, sprijinindu-se cât mai mult posibil 
pe piciorul stâng. De fapt, mergea aproape normal, dar ceva mai 
încet decât de obicei. 

Peste un minut, se găsea în pragul salonului, față în faţă cu ... 
Brett Ransome care, instalat confortabil într-un fotoliu, se uita la 
ea cu o expresie ironică. 

— Ce cauţi aici? exclamă ea uluită. Cine ţi-a dat voie să intri? 

Pe buzele tânărului apăru un zâmbet zeflemitor. Ea își aminti 
roșind că totuși jumătate din insulă era a lui. 

— ie cine ţi-a dat voie să te ridici din pat? îi răspunse el 
încruntându-se, după care se ridică în picioare. O sfătuisem 
totuși pe doamna Crewes să nu te lase să pui piciorul în pământ 
astăzi. 

— Cu ce drept hotărăști tu ce e bine pentru mine? se înfurie 
Allison, cu obrajii în flăcări. Glezna mi s-a vindecat ... 

După o pauză, adăugă cam fără tragere de inimă: 

— Datorită tie. 

— Pot să spun că medicul e încântat de bolnava lui, spuse el 
salutând-o cu un aer ironic. Ca să fiu sincer, entorsa aceea nu era 
gravă, dar dacă vei continua să mergi, la sfârșitul zilei glezna se va 
umfla din nou! 

— Adevărul e că am cu totul alte lucruri de făcut decât să mă 
odihnesc, îi spuse cu agresivitate Allison, care nu suporta tonul 
lui arogant. Peste patru zile vila va fi plină de lume. Nici nu-ţi poţi 
închipui câtă muncă înseamnă asta. În mod normal, ar fi trebuit 
să fim gata, dar de când m-am întors de la New York, totul s-a 
petrecut atât de repede ... Ne-au mai rămas o grămadă de 
probleme de rezolvat ... 

— Așa mi-au spus și gemenii. 

De fapt am venit să te ajut, îi răspunse el privind-o în ochi. 
Până când sosește tot materialul, nu putem să facem nimic pe 
șalupă. Atunci ... dacă vă putem fi de vreun ajutor ... noi ... vă 
propunem ... să vă asistăm. 

Allison se uită la el cu gura căscată, neputând să-și ascundă 
stupefacţia. 

— Nu ... nu cred ... începu să spună cu o voce tremurândă. 

— Așteaptă! i-o reteză Brett. Știu că între noi există un conflict, 
doamnă Hill, dar n-ai spus chiar tu cu gura ta că de afacerea asta 
ar trebui să se ocupe un avocat? Și dacă informaţiile mele sunt 
exacte, al tău nu se întoarce din vacanță decât după patru iulie ... 

— Așa este, aprobă Allison, gândindu-se că probabil doctorul 
McGinnis îi adusese acest lucru la cunoştinţă. 

— În cazul acesta, accepti un armistițiu? se interesă tânărul 
apropiindu-se de ea. 

— Ca să fiu sinceră, domnule Ransome, spuse Allison făcând 
un pas înapoi, îmi vine greu să cred că ţi-ai schimbat atât de 
repede părerea despre mine ... 

— Acum nu mai am același punct de vedere, asta e tot, îi 
răspunse sec Brett. Te rog să nu mă iei totuşi drept un escroc! 

În vocea tânărului Allison observă multă tristeţe și de aceea 
tresări. Își aduse aminte pentru o clipă de Tyler. Oare putea să 
aibă încredere în Brett Ransome, din moment ce chiar ieri 
amenința că o expulzează cu forța? Nu mai știa ce să creadă. 
Totuşi, nu vedea ce ar fi avut el de câștigat din ajutorul pe care 
i-l oferea. 

Şi oricum, avea şi ea interesul să întreţină nişte relaţii cordiale 
cu celălalt proprietar al visului ... 

În acest punct ajunsese cu reflecţiile în momentul în care 
Brett îi întinse mâna și o întrebă: 

— De acord, Allison? 

Ca şi în seara trecută, atunci când îi rostise pentru prima oară 
numele, inima tinerei începu să-i bată și mai tare în piept. Ridică 
încet ochii spre el și, schiţând un zâmbet, își așeză mâna pe a lui. 

— De acord, Brett, spuse ea. 


Capitolul 7 


Ziua inaugurării sosi foarte repede. Vila nu fusese niciodată 
mai frumoasă și nici cerul atât de albastru, își spuse Allison 
mulțumită. 

Acum nu le mai rămânea decât să-i aştepte pe clienţi. Peste 
puțină vreme etajul întâi, adică salonul, sufrageria, biblioteca, 
salonașul, vor răsuna de zgomotul vocilor a vreo douăzeci de 
persoane. La gândul acesta, lui Allison i se pusese un nod în gât. 
Însă totul era gata. Un uşor miros de vopsea plutea prin casă și 
Allison verifică să vadă dacă se pusese în fiecare cameră câte un 
buchet de flori exotice. 

După ce inspectă toată casa, Allison se instală în salon și, 
privind fix la lustra din cristal strălucitor, se întrebă de ce 
întârziau băieţii. 

Peg, care se plimba de colo-colo prin încăpere, murea de 
nerăbdare. 

Hoddy și Max, împreună cu echipajul lui Ulysse, plecaseră de 
mai bine de o oră să-i ia pe pasagerii vasului care venea de la 
Savannah. Luaseră cele trei mașini vechi de la vilă, vopsite 
proaspăt în alb, ca și Jeepul domeniului. 

Imediat ce zăriseră prima mașină la capătul celălalt al 
parcului, se grăbiră să le iasă în întâmpinare cu un zâmbet larg 
pe buze. Jeepul închidea procesiunea cărând bagajele și mare le 
fu mirarea celor două femei când zăriră, între cei doi gemeni, o 
fată cu părul lung și blond și cu ochii mari și albaștri. 

Peg o împunse cu cotul pe prietena ei și-i șopti la ureche: 

— Cred că o să avem necazuri ... Pare o fată foarte drăguță ... 

Allison îi făcu cu ochiul. Și ea observase un aer nemulțumit pe 
feţele celor doi băieţi. 

Totuși, uită repede de ei, pentru a se ocupa de îndatoririle ei 
de gazdă. Așa cum prevăzuse, casa răsuna de un vacarm vesel de 
voci. Se simţea atât de fericită! După atâta muncă, plăcerea 
evidentă a clienţilor constituia în sine o recompensă. 

Într-adevăr, ultimele zile o puseseră la grea încercare pe 
tânără. Trebuise să depăşească o dificultate după alta, de la pana 
de cauciuc a Jeepului, la anularea cu numai o zi înainte, a livrării 
de crustacee pentru marea recepţie de pe patru iulie! Din 
fericire, Brett Ransome, anunţat la timp de către gemeni, 
telegrafiase imediat de la bordul lui Ulysse la Chesapeake Bay, 
cerând să li se livreze de urgenţă la Ransome's Cay stridii, creveţi 
și midii. Astfel, Allison făcu de mai multe ori apel la serviciile 
mereu eficiente ale lui Brett. 

După ce clienţii se instalară în camerele lor, Allison se prăbuși 
pe un fotoliu de pe verandă oftând adânc. Era atât de obosită ... 
dar și recunoscătoare ... Brett nu fusese singurul care o susţinuse 
în acea încercare cumplită. Peg, gemenii, doctorul McGinnis, 
Bunker, Effie, echipajul de pe Ulysse și mai ales locuitorii de pe 
Ransome's Cay! Veniseră cu braţele pline de flori pentru 
decorarea casei și cu coșuri întregi de legume și fructe pentru 
bucătărie. Ce s-ar fi făcut oare fără ei? 

Din nefericire, nu putea să invite pe toate lumea la cocteilul 
de inaugurare. Ar fi fost prea mulţi. Îi chemase totuși, din 
politeţe, pe Brett Ransome și pe doctorul McGinnis și spre marea 
ei mirare, aceştia acceptaseră. 

Absorbită de gânduri, Allison nu-l văzuse pe Bob Birch 
apropiindu-se cu pași mari de ea. Rămăsese în urmă, pe vas, ca 
să rezolve o problemă referitoare la bagajele lui. Tânăra uitase 
total de existenţa lui până în acel moment. 

— Bob! exclamă ea ridicându-se brusc în picioare. Cât mă 
bucur să te văd aici! Tonul ei era plin de emotie și un zâmbet 
amical îi plutea pe buze. 

— Allison! A trecut atâta vreme ... șopti tânărul luând-o de 
mâini și cufundându-și privirea în ochii ei. 

— Dar am vorbit ieri la telefon, îi aminti Allison cu un aer 
poznaș. Chiar m-ai sfătuit să vând partea mea din Ransome's 
Cay... 

— Insula ta e magnifică, Allison. Înţeleg acum de ce te-ai atașat 
atât de mult de ea ... 

Dar Allison nu-i răspunse. Privea pe deasupra umărului 
prietenului ei. Alarmat de tulburarea evidentă a tinerei, Bob 
Birch se întoarse repede. De ei se apropia un bărbat foarte înalt 
și bronzat. 

— Bob ... dă-mi voie să ţi-l prezint pe Brett Ransome, îngăimă 
Allison, cu obrajii în flăcări. Brett ... el e Bob Birch, unul din cei 
mai vechi prieteni ai mei din New York. 

Cei doi bărbaţi îşi strânseră mâna. 

— Ransome? Ah, dumneavoastră trebuie să fiți celălalt 
proprietar al acestei insule de vis, comentă Bob Birch zâmbind 
forţat. Am venit să-i urez noroc lui Allison ... 

— Sper că așa va fi! interveni tânăra care își mai revenise. 

Regretă însă imediat că vorbise cu atâta frivolitate, deoarece 
Bob Birch continuă: 

— ... Şi să o rog să fie soţia mea. Am de gând s-o conving să vă 
cedeze partea ei din Ransome's Cay. 

Uluită, Allison îi aruncă o privire furioasă. Cum îndrăznea să 
spună așa ceva? De ce i se adresa lui Brett cu atâta agresivitate? 

— Îmi pare rău că te dezamăgesc, domnule Birch, îi răspunse 
Brett cu o figură de marmură. Eu și Allison am hotărât de comun 
acord să nu facem nimic până la întoarcerea avocatului ei ... 

Allison își înăbuși un suspin de ușurare, dar Brett încă nu 
terminase ce avea de zis. 

— ... Vă rog să mă iertaţi că v-am deranjat, îi spuse el fără să se 
uite la tânără. Venisem numai să împrumut Jeepul ca să mă 
întorc în golf. Trebuie să mă schimb înainte de cină ... 

— Bineînţeles, poţi să-l iei, șopti Allison, roșie la faţă de rușine 
şi de furie. Probabil că Hoddy a lăsat cheile pe tabloul de bord. 

— Perfect, mulțumesc, spuse Brett zâmbind. 

Allison se uită la Brett cu sufletul plin de neliniște în timp ce 
se depărta cu pași mari. Era îngrozită la gândul că ar fi putut să 
creadă că Bob și cu ea... 

— Îți voi arăta camera, Bob, continuă ea întorcându-se spre 
prietenul ei ca şi cum nu s-ar fi întâmplat nimic. 

— Sper că nu mi-ai rezervat-o pe cea mai frumoasă! 

Allison dispăru în casă, urmată de Bob. Brett, aflat deja la 
volanul mașinii, îi spiona cu coada ochiului. 


KK 


Din punctul de vedere al organizării, seara nu putea fi mai 
reușită. 

Effie le servi o cină gustoasă. Pulpa de porc cu zahăr brun, 
muștar și whisky, cu garnitură de portocale și pătrunjel avu un 
succes uriaș şi nu mai rămase nici o firimitură din tarta cu 
rubarbă. 

Totuși, atunci când se ridică de la masă și-i invită pe oaspeții 
săi în salon, Allison nu era pe deplin satisfăcută. Atmosfera era 
glacială. Îşi închipuise că aperitivul servit înainte de masă cu 
punciul minunat cu mentă pregătit de Bunker, îi va ajuta să facă 

mai ușor cunoștință unii cu alţii, dar, din nefericire, fiecare 
rămăsese în mijlocul micului său grup. 

— Invitaţii tăi nu sunt prea vorbăreţi. 

Vocea caldă a lui Brett Ransome o făcu să tresară. Se întoarse 
repede spre el și tânărul se uită fix în ochii ei cu un aer gânditor. 

— Probabil că sunt obosiţi din cauza călătoriei, îi răspuse cu 
asprime Allison intrând în încăperea uriașă. 

Brett o urmă cu un zâmbet ironic pe buze. 

Oaspeţii conacului se răsfiraseră prin cameră, de parcă ar fi 
răsuflat ușuraţi că nu mai erau nevoiţi să facă iar conversaţie. 
Proprietarii lanţului de baruri de noapte se așezară în apropierea 
ușii de sticlă a verandei, în timp ce neurochirurgul și soția lui 
admirau vitrina cu porțelanuri de la capătul celălalt al salonului. 
Pe canapea, informaticianul își fuma pipa cu un aer absent, 
nebăgându-i deloc în seamă pe vecinii lui și un bancher și soția 
lui îşi făceau deja planuri pentru a doua zi. Într-un colt, numai 
proprietarul unei agenţii de închiriat mașini stătea la taifas liniștit 
cu profesorul de management. Probabil vorbeau despre afaceri, 
își spuse Allison din ce în ce mai stânjenită. 

Toţi oamenii aceia nu aveau oare nimic să-și spună? se întrebă 
tânăra nevenindu-i să creadă că era posibil așa ceva. Totuşi, se 
adunaseră aici ... pe insulă! Atunci îi veni o idee. Singurul lor 
punct comun era acela că toţi aleseseră să-și petreacă vacanţa la 
Ransome's Cay! În ochii ei negri apăru o sclipire şireată în timp 
ce traversa salonul pentru a ajunge la Brett Ransome și la părinții 
fetei blonde. 

În timp ce se apropia cu mersul ei grațios, rochia i se unduia 
la fiecare pas și privirea lui Brett, cu un amestec de îndrăzneală 
și de admiraţie, o învăluia din creștet până-n tălpi. 

— Oh, Brett, spuse ea ridicând vocea într-un mod nefiresc. Aș 
vrea foarte mult să-mi spui povestea insulei Ransome's Cay. 
Extraordinar, ce se spune despre ea! 

Tânărul îi aruncă o privire mirată, dar Allison obținuse ceea ce 
dorise: reușise să capteze atenţia tuturor celor din salon. 

— E adevărat că un strămoș al tău a câștigat-o la cărţi? insistă 
ea. 

De data asta, figura lui Brett se lumină de un zâmbet ironic. 
Înţelesese ce voia tânăra. 

— Da, da, domnule Ransome, ce s-a întâmplat cu adevărat? 
spuseră gemenii în cor. 

— Am înţeles, copii, spuse Brett punându-și ceașca de cafea pe 
o măsuţă. Stră — stră — stră — străbunicul meu a câștigat această 
insulă la pocher. Poate că așa ceva vi se pare de necrezut, dar mai 
am și acum careul lui de ași! E adevărat că aceste cărți sunt cam 
îngălbenite, dar sunt intacte și ... 

În timp ce vorbea, Allison, aflată lângă el, se bucura de noua 
lor complicitate. Dar prezenţa lui Brett acţiona asupra ei ca o 
băutură magică și se trezi admirând eleganța costumului său din 
in de culoare gri care-i accentua bronzul pielii. 

Încet-încet, ca să audă mai bine, se apropiaseră toţi de Brett și 
formau acum un cerc în jurul lui și al lui Allison. Vocea lui cu un 
timbru grav îi captiva pe ascultători. În timp ce-l asculta, tânăra 

deveni conștientă de profundul atașament al lui Brett față de 
Ransome!'s Cay. I se făcu deodată rușine de felul cum se purtase 
mai înainte cu el. Cum îndrăznise să-și închipuie că își pierduse 
interesul pentru insulă? Era evident că aceasta reprezenta 
raţiunea pentru care mai trăia! Îi îndrăgea până și ultimul grăunte 
de nisip! ... Din acel moment, începuse să-l înțeleagă. 

— ... dar Ransome's Cay nu e izolată, le explică Brett. Face 
parte dintr-un arhipelag situat în apele statului Georgia, după 
cum știți. Unele insule sunt nelocuite și turme mari de porci 
mistreți trăiesc pe ele în stare de sălbăticie. Se mai întâlnesc pe 
ele și cerbi și bineînţeles aligatori! Unele insule sunt protejate de 
stat, iar altele au fost transformate în staţiuni balneare de lux, 
cum este Jekyll Island. Prin anii douăzeci, își petreceau acolo 
vacanţa cei din familiile Rockefeller, Astor, Morgan și Vanderbilt, 
pe bani foarte mulţi ... Dar asta a fost înainte de marea criză ... 

Profitând de o pauză, Max îi spuse pe neașteptate: 

— Dar despre pirați ce știi, Brett? Nu ne-ai spus încă nimic 
despre ei. Barbă-Neagră nu venea să-și ascundă comorile prin 
golfurile insulei Ransome's Cay? 

— E posibil ... cum poţi să fii sigur după două sute de ani? 

Dat fiind însă că musafirii îl priveau curioși, Brett preciză: 

— Barbă-Neagră era un pirat înspăimântător, celebru pe 
vremea lui. S-au făcut o mulţime de filme despre ei, nu-i așa, 
băieţi? 

— Da, spuse Hoddy. Își făcea niște codițe din părul bărbii pe 
care le lega cu panglici roșii. Zicea că e frate cu dracul! 

— În orice caz, așa spune legenda, recunoscu Brett. Îşi lipise 
în jurul capului niște lumânărele din cânepă pe care le aprindea 
pentru a apărea în faţa dușmanilor lui într-un nor de fum. De 
fapt, una din insulele noastre, situată ceva mai la nord, se 
numeşte Barbă-Neagră. Se spune că ar fi îngropat acolo o 
comoară ... 

— Şi nimeni n-a găsit-o încă! spuse Max entuziasmat. 

— În anii douăzeci, statul a transformat-o în rezervaţie 
naturală. E interzis să deranjezi viaţa animalelor sălbatice ... 

Gemenii își aruncară o privire dezamăgită. 

— ... dar și noi, la Ransome's Cay, avem un secret al nostru, 
adăugă Brett zâmnind cu șiretenie. 

Cei doi adolescenţi îl priviră foarte curioși. 

— ... Harta care se spune că ar indica locul comorii se găsește 
agățată pe peretele bibliotecii. Dacă vreunul dintre voi doreşte să 
o descifreze ... 

— Oh, da! exclamară Hoddy şi Max într-un glas. Aș putea ... 

— Bineînţeles, aprobă Brett, dar vă avertizez că nu sunteţi 
primii care vă încercaţi norocul. Am avut deja niște vizitatori de 
pe continent care au venit special în acest scop. Toţi au luat 
plasă... 

— Dar poate că noi o vom găsi, sugeră Hoddy în culmea 
entuziasmului. 

— Poate, cine ştie? îi răspunse Brett gânditor. Evident că am 
încercat și eu, dar fără succes. Vânătoarea de comori e deschisă, 
prieteni! 

După ce rosti aceste cuvinte, tânărul continuă să-și bea 
cafeaua liniştit. Toţi se întoarseră la locurile lor, iar Hoddy şi Max 
o încojurară pe adolescenta blondă cu ochi mari și albaștri. Dar 
acum gheața se spărsese și oamenii discutau aprins. 

Curând, toată lumea salută sosirea formaţiei de jazz pe care o 
angajaseră pentru petrecere. Muzicienii se instalară pe verandă. 
Jimmy, fiul lui Bunker și Effie, cânta la chitara electrică. 

Pentru prima oară după incidentul din după-amiaza aceea, 
Allison se trezi lângă Bob Birch. Când își aminti ce se întâmplase 
ceva mai devreme, tânăra fu cuprinsă de furie. De data asta însă 
nu se mai abţinu. Ridicând vocea pentru a acoperii zgomotul 
asurzitor din jurul lor, îl întrebă indignată: 

— Cine ţi-a permis, Bob, să-i propui lui Brett să-mi cumpere 
partea mea din insulă? 

-Sper că nu înţelegi din asta că încerc să mă amestec în ceva 
ce nu mă privește! strigă și Bob Birch, vizibil supărat. 

Dar deja Allison își revenise. Dădu din umeri adoptânt un aer 
indiferent. 

— Trebuie să ştii că oricum n-are nici o importanţă, n-am nici 
cea mai mică intenţie să vând, îl anunţă ea cu hotărâre, vorbind 
ceva mai încet. Bob Birch se uită îndelung la ea, fără să spună 
nimic. Din cauza muzicii foarte ritmate, nu reușeau să se audă. El 
se aplecă la urechea tinerei: 

— Hai să ieşim afară, îi propuse el. Vreu să-ţi spun ceva. 

Allison aruncă o privire prin încăpere și, văzând că nimeni nu 
avea nevoie de ea, îl luă de braţ pe prietenul ei: 

— Şi eu, îi răspunse ea. 

Peste câteva minute, se instalaseră confortabil în scaunele din 
răchită de pe terasa din fața salonașului. 

După ce-și scoase sandalele, Allison își sprijini piciorul drept 
de fotoliul din faţa ei. 

— Sunt obosită, oftă ea dând capul pe spate. 

— Mă uimesști, pur și simplu! spuse Bob Birch cu asprime în 
glas. Conacul ăsta necesită prea multă muncă din partea ta ... 

— Ştiu, dar ce vrei ... ador insula asta. 

— Şi eu o ador pe Allison ... Să știi că am vorbit foarte serios 
ceva mai devreme. Am venit cu intenţia de a-ţi cere să devii soţia 
mea. Te asigur că nu e o faptă necugetată ce fac acum. 

Tânăra îi luă mâinile cu afecţiune. 

— Ştiu, Bob, şopti ea zâmbindu-i amical. Eşti cel mai bun și cel 
mai drag prieten al meu ... dar nu pot să mă mărit cu tine. Am 
mai discutat despre acest subiect, îţi amintești? 

— De ce mă refuzi, Allison? insistă el. 

— Pentru că nu cred în căsătoria lipsită de iubire. 

— Şi tu nu mă iubeşti ... 

— Îmi pare sincer rău, Bob. Simt multă afecţiune pentru tine, 
dar ... 

Tânărul își smulse mâinile dintre ale ei cu un gest furios. 

— ... Nu te-am minţit niciodată, Bob, continuă ea, hotărâtă 
să-l facă să înţeleagă și să lămurească lucrurile o dată pentru 
totdeauna. Am fost îndrăgostită o dată în viaţă și mi-a fost 
de-ajuns! 

— Tyler Hill! Deci nu-l vei uita niciodată! spuse Bob printre 
dinţi. Știu că nu am farmecul lui, dar ... trebuie să ai încredere în 
mine, Allison! 

Încredere ... Vocea lui Bob se pierdu în noaptea înstelată, 
lăsând-o pe Allison cufundată în gânduri. Tyler o învățase să nu 
aibă încredere în bărbaţi, în special când aceștia mai erau și 
seducători, și nici în dorinţa ei ... Această lecţie fusese dură și 
n-o uitase niciodată. Acum, în mintea ei încolţea o îndoială. Dar 
dacă de fapt prima ei căsătorie nu fusese decât o experiență 
nefericită? 

Văzând că tânăra tăcea, Bob Birch se ridică încet în picioare și 
spuse oftând: 

— Bine. Atunci am plecat ... 

Allison tresări. Tristeţea și dezamăgirea pe care le simţi în 
vocea prietenului ei o emoţionară profund. Nu schiță însă nici un 
gest pentru a-l reţine. 

— E o vreme superbă, adăugă el. Mă duc să mă plimb puţin 
prin parc înainte de culcare. Noapte bună, Allison. 

— Noapte bună, Bob, șopti Allison cu un nod în gât. 

— Dacă vei trece vreodată prin New York, dă-mi un semn. 
Mâine-dimineaţă plec cu vaporașul. Probabil că nu ne vom mai 
vedea înainte de asta. 

Plecă în direcţia plajei, fără să se mai uite la ea. După ce Bob 
dispăru în întuneric, Allison rămase mult timp în fotoliul de 
răchită, cu ochii aţintiţi la stele. 

Îi era recunoscătoare lui Bob. 

O făcuse conștientă de nebunia ei. Cum își imaginase că toţi 
bărbaţii seducători seamănă cu Tyler Hill? Inima ei bătuse o dată 
pentru un bărbat nedemn de ea, dar asta nu însemna că nu mai 
putea să bată şi pentru altul! 

Stând aplecată pentru a-și pune sandalele din nou în picioare, 
Allison nu văzu silueta înaltă care apăruse încadrul ușii. Dar când 
se ridică, nu fu mirată să observe prezenţa lui Brett Ransome. 

— Am auzit tot, îi spuse tânărul pe un ton foarte sincer. 

Allison se înfioră de groază. Deşi nu distingea prea bine 
trăsăturile lui Brett în întuneric, bănuia expresia lui încruntată și 
sclipirea aspră a ochilor lui verzi-cenușii. 

— Ai... începu ea să spună, uluită. 

— Da, tot ce i-ai înşirat prietenului tău, spuse el printre dinți. 

— Dar nu aveai nici un drept să asculti pe la uși! protestă 
Allison cu obrajii în flăcări. 

— De ce nu? Doar sunt acasă la mine, nu-i aşa? Dar acum voi 
pleca ... Stiu la ce să mă aştept. 

— Ce vrei să spui cu vorbele astea misterioase? îl întrebă 
supărată tânăra. 

Dar Brett se depărtase deja și dispăruse în întuneric. Peste 
câteva secunde auzi Jeepul demarând. 

Allison se prăbuși, într-un fotoliu. Totul se desfășurase atât de 
bine până atunci! I se păruse că în câteva ore ea și Brett se 
apropiaseră foarte mult. În plus, în urmă cu puţină vreme, făcuse 
o descoperire minunată. Își dăduse seama că mariajul ei cu Tyler 
nu fusese decât un accident. De ce trebuia să se termine cu o 

ceartă? Nimic nu prevestise acest deznodământ și nu înţelegea ce 
anume îl deranjase în discuţia ei cu Bob, care să-i fi provocat 
tânărului o reacţie atât de violentă... 

Dar Allison, epuizată de ziua aceea plină de evenimente, nu 
mai avea forța de a gândi. O durea glezna și-i era somn, așa că o 
şterse discret şi urcă în camera ei. 


Capitolul 3 


Atunci când, a doua zi dimineaţă, Allison trase perdelele, 
Jeepul era parcat ca de obicei în faţa ușii bucătăriei, deși abia se 
iviseră zorii. Trebuia să înțeleagă din asta că de acum încolo el 
refuza să o mai ajute? 

Dimineaţa se scurse fără ca el să dea vreun semn de viaţă. 
Allison începu să se îngrijoreze cu adevărat, deoarece își aminti 
că Brett îi promisese să-i livreze crustacee pentru seara de patru 
iulie. 

— Eşti foarte nervoasă astăzi, Allison, observă Effie încruntând 
din sprâncene. 

— Oh, Effie, crezi că domnul Ransome își va aminti de stridii? 

— Dacă asta te nelinișteşte, poţi să stai fără grijă. Domnul Brett 
își ține întotdeauna promisiunile, decretă Effie cu o ușoară 
asprime în glas. Peste câteva ore, când văzură că după-amiaza se 
apropie de sfârșit și Brett încă nu venise, locuitorii de pe 

Ransome's Cay începură să coboare spre plajă. Aflată în culmea 
exasperării, Allison nu știa ce să facă. Cu ce să hrănească atâta 
lume? În total șaptezeci și cinci de persoane, inclusiv un bebeluș 
de şapte luni și o doamnă în vârstă de o sută doi ani, domnișoara 
Dade! Unele familii se instalaseră pe Ransome's Cay de mai bine 
de două sute de ani. Din nefericire, majoritatea celor mai tineri 
plecaseră după tornada care distrusese bancurile de stridii. Și 
familia Ransome fusese nevoită să deschidă o firmă pe continent, 
şi anume o fabrică de cherestea, care se dezvoltase foarte repede, 
având astfel posibilitatea de a întreţine conacul și insula 
Ransome's Cay. Dar acum se adunase toată lumea și văzduhul 
răsuna de strigătele copiilor. Feţele bătrânilor străluceau de 
fericire. Datorită lui Brett, erau din nou locuri de muncă pe 
insulă! 

Dar tot datorită lui Brett petrecerea urma să fie ratată, își 
spuse Allison în pragul disperării. 

Peg, aflată la câţiva pași de ea, dădea instrucţiuni unui grup de 
adolescenţi care o ascultau cu atenţie. 

— Tony și Steven, voi veți împărţi cupele cu şampanie ... aveți 
grijă să nu le spargeti ... iar voi, fetele, veţi trece ... 

În același timp, jos, pe plajă, adulţii acopereau cu feţe de 
masă multicolore mai multe mese lungi montate pe capre de 
lemn, flecărind veseli. Se auzeau peste tot hohote de râs. Treptat, 
oaspeţii conacului se amestecară cu locuitorii insulei și dădură o 
mână de ajutor la pregătirea marelui foc care ar fi trebuit să 
servească gătirii stridiilor după reţete de prin partea locului. 

În timp ce se lăsa încet înserarea, Allison arunca priviri 
îngrijorate spre vilă. În vârful catargului, drapelul american care 
flutura în cinstea independenţei Statelor Unite părea să o sfideze. 
Brett încă nu sosise! 

Tocmai se pregătea să deschidă iar discuţia cu Effie în această 
problemă, când auzi un zgomot de motor în depărtare. Un minut 
mai târziu, micul vehicul cu trei roți al echipei de exploatare 
ieşea din pădure, îndreptându-se spre plajă, cu Brett la volan și 
doctorul McGinnis lângă el. 

Allison se grăbi să le iasă în întâmpinare, nervoasă la culme. 

— Nici nu ne mai aşteptam c-o să veniţi! exclamă ea. Ce s-a 
întâmplat? 

— Îmi pare rău, nu știam că le vrei atât de devreme, bombăni 
Brett fixând-o cu asprime. 

Mirată, Allison îl urmă pe tânăr în spatele mașinii. Cabina era 
plină de lăzi cu stridii, scoici, creveţi ... Allison oftă ușurată și 
ridică spre Brett o privire pocăită, dar el deja plecase să-i ajute pe 
ceilalți să descarce. Tânăra îi ajută și ea după puterile ei, rușinată 
de faptul că îl bănuise pe nedrept. 

— Acum, prieteni, anunţă Brett după ce vehiculul fusese golit, 
eu și Henry ne ducem să mai luăm o încărcătură. Dar până 
atunci, iată o medalie ... 

Scoase din buzunar o medalie aurită sub formă de stridie. 

— ... care va fi a acelui sau a aceleia care va deschide mai multe 
cochilii în lipsa noastră. 

Cam peste o jumătate de oră, erau înapoi. 

Fiecare îşi numără cochiliile din găletușa lui și domnişoara 
Dade, centenara, câștigă. În aplauzele asistenţei, Brett îi prinse 
stridia de aur pe piept, în timp ce bătrâna zâmbea, roșie la faţă de 
fericire. 

În această atmosferă de sărbătoare, Allison își recăpătă repede 
buna dispoziţie. Brett își ținuse promisiunea. Nu văzuse în viața 
ei atâtea crustacee! Ligheane pline cu crabi, creveţi, scoici și 
stridii stăteau alături de homari uriași din Maine care, după ce 
fuseseră fierti, fuseseră așezați pe niște platouri uriașe. Toate 
acestea formau un tablou superb. Sosirea mâncării declanșase în 
rândurile invitaţilor o activitate frenetică și toată lumea participa 
la pregătirea ospățului. 

În timpul acesta, doctorul McGinnis, ajutat de gemeni și sub 
supravegherea atentă a lui Peg, făcea toate pregătirile pentru 
focul de artificii. 

Amintirea acelui patru iulie urma să rămână întipărit în 
mintea tuturor participanţilor. Luară masa la lumina torțelor, sub 
bolta cerului presărată cu stele strălucitoare. La o distanţă de nici 
o sută de metri, oceanul își rostogolea încet valurile și în ochii 
tuturor strălucea o bucurie intensă. Discuţiile erau foarte 
animate şi râsetele vesele. 

Unii dintre ei, ușor ameţiţi de şampanie, începură să cânte o 
melodie tradițională de pe insulă. Atunci toţi tăcură și cântară 
refrenul în cor. 

După masă, strânseră rapid mesele și doctorul McGinnis, din 
mijlocul pajiștii uriașe care urca lin spre casă, anunţă: 


134 GEORGIA HARRIS 


— Doamnelor și domnilor, am onoarea de a vă invita la un 
spectacol feeric! Nici măcar la Washington oamenii nu vor avea 
parte de un joc de artificii atât de frumos în seara asta! 

Peste câteva minute, mulțimea se adunase pe pajiștea uriaţă. 
Majoritatea stătea pe iarbă, iar câţiva copii mici deja dormeau în 
brațele mamelor lor. Alţii se plimbau de colo-colo și glumeau 
între ei. 

Dar când prima rachetă făcu să explodeze pe cer un imens 
soare roșu-portocaliu, toţi scoaseră exclamaţii prelungi, cu feţele 
ridicate spre acea apariţie magică. Urmară și altele după prima, 
de culoare verde, albastru, iar verde ... Apoi veni rândul 
dragonului să-și desfășoare panașul multicolor deasupra 
oceanului. Dar punctul de atracţie al spectacolului fu o 
reproducere, aproximativă, dar ușor de recunoscut, a conacului 
cu cele cinci coloane albe ale sale. Chiar și după ce imaginea 
dispăruse, aplauzele se prelungiră frenetic. 

Petrecerea nu era însă terminată. Primele note ale orchestrei 
lui Jimmy se auziră de sus, de pe veranda casei. Tinerii se 
îndreptară în mici grupuri spre conac, în timp ce cei mai în vârstă 
se pregăteau să se întoarcă acasă. Allison le ură tuturor noapte 
bună, cu un zâmbet recunoscător pe buze. 

Nu mai rămăseseră decât ici-colo câţiva întârziaţi. Allison 
scruta întunericul, sperând să-l recunoască pe Brett printre ei, 
dar în zadar. Probabil că plecase ... 

Allison își scoase sandalele și merse cu picioarele goale prin 
iarba umedă până sus. Nu se putea abtine să nu arunce câte o 

privire spre marginea pădurii. De ce îl căuta cu atâta disperare pe 
Brett? Pentru a-i spune că se îndoise de cinstea lui? Acest lucru 
părea absurd, și cu toate astea, trebuia să-l vadă, să-i vorbească, 
să-i explice ... 

Ce mult i se schimbase părerea despre el de la prima lor 
ceartă referitoare la insulă! Își dădea seama că, pe zi ce trecea, 
Brett devenea mai important pentru ea, aproape indispensabil ... 
O atracţie din ce în ce mai puternică o împingea mereu spre el și 
trebuia să dea dovadă de o voinţă supraomenească pentru a 
rezista tentatiei de a merge să se arunce în braţele lui ... Poate că 
de aceea se agăța de cel mai mic pretext pentru a se certa cu el... 

Totuși, de acum încolo un lucru era sigur. Brett Ransome era 
cinstea întruchipată. Deși se înșela în legătură cu Ransome's Cay, 
era foarte sincer. Dar Allison era proprietarul a jumătate din 
insulă și Herb Canby îi va aduce dovada în câteva zile. Oare cum 
va reacţiona Brett la vestea asta? Allison își făcea griji dinainte. 
Probabil va pleca pentru totdeauna la bordul lui Ulysse, după ce 
va refuza să împartă Ransome's Cay cu ca... 

Tânăra se opri în faţa imensului stejar de lângă vilă. Cuprinsă 
de o toană subită, se cățără până la bifurcarea crengilor și se 
așeză comod acolo. Se afla în umbră, dar vedea clar perechile 
dansând pe verandă. 

Briza marină îi ridica din când în când fusta de bumbac alb 
și-i mângâia plăcut brațele goale. Se uită la mulțimea 
dansatorilor. Peg se afla în brațele doctorului McGinnis și 
adolescenta blondă în cele ale lui Max. Stând ceva mai departe, 

Hoddy se uita la tânăra pereche cu un aer încruntat. Effie stătea 
într-un colț și se uita cu mândrie la Jimmy, care cânta la chitară 
pe scenă. Dar Brett nu se vedea nicăieri ... 

Allison închise ochii și își lipi obrazul de coaja aspră a 
trunchiului de copac. Brett plecase fără să o salute, ceea ce nu 
era deloc surprinzător, dat fiind felul în care se purtase cu el. De 
ce nu avusese încredere în el? 

— Ce naiba cauţi acolo, cocoţată în copac? 

Vocea cu intonaţii grave o făcu să tresară și fu pe punctul 
să-și piardă echilibrul. Sări jos, aproape în braţele tânărului. 

— Te căutam, îngăimă ea. 

— Prin copaci? o întrebă Brett cu o figură ironică. 

Allison zâmbi. 

— Trăseseam concluzia că te-ai întors în golf, preciză ea. 

— M-am dus numai s-o conduc pe o prietenă până casă... 

Allison lăsă privirea în jos de teamă să nu i se citească în ochi 
gelozia care pusese deodată stăpânire pe ea. 

— Ştiai că domnişoara Dode e cea mai veche prietenă a mea? 

Allison își stăpâni cu greu un oftat de ușurare. 

— Brett, începu ea ușor jenată, voiam să-ţi mulţumesc pentru 
ajutor. Oare mă vei ierta vreodată pentru vorbele jignitoare pe 
care ţi le-am spus când ai sosit pe insulă? ... Nu știu ce m-aș fi 
făcut fără ajutorul tău și al doctorului McGinnis. Îmi pare rău că 
m-am purtat atât de urât mai devreme, dar trebuie să mă 
înţelegi... Tyler ... 

Vorbele i se stinseră pe buze. 

Putea să-i explice lui Brett că Tyler o minţise atât de mult încât 
îl bănuia întotdeauna de ce putea fi mai rău? S-ar putea ca Brett 
să se simtă jignit ... Dar Brett deja exclamă. 

— Tyler, Tyler și iar Tyler! Nu-mi spune ce ţi-a îndrugat despre 
mine, pentru că nu mă interesează! Nu vreau să-i ascult 
calomniile! Mai ales din gura unei femei care l-a urcat pe un 
piedestal! ... 

— Poftim? Dar ... protestă, Allison uluită. 

Brett continuă nervos: 

— Nu pot să concep că mai poți fi și acum îndrăgostită de Tyler 
Hill! Mi se pare pur și simplu degradant pentru tine! Fidelitatea 
ta faţă de un bărbat care n-a făcut altceva în viață decât să mintă 
și să înșele e de-a dreptul bolnăvicioasă! Ascultă-mă cu atenţie, 
Alison Hill! Ai iubit un escroc, un leneș și un monstru. Moartea 
nu a schimbat nimic din toate astea. 

Allison se uită la el uluită, dar și îngrozită. Încerca oare să o 
facă să spună că nu fusese niciodată îndrăgostită de Tyler? Și în 
cazul ăsta s-o convingă că trebuia să-i cedeze partea ei de insulă? 
Se simţi străbătută de un fior de neliniște. 

De fapt, exact asta ar fi făcut, dacă Tyler nu i-ar fi tocat toată 
averea ... Pe moment, se simţi tentată să-i povestească totul lui 
Brett, dar își impuse să n-o facă. Era prea umilitor să fie nevoită 
să recunoască faptul că fusese victima lui Tyler! 

— Sunt mirată de ce spui, spuse ea ca şi cum i-ar fi fost jignită 
demnitatea. Nu văd de ce te-ar interesa pe tine sentimentele 
mele, trecute sau prezente, faţă de soţul meu ... 

După aceste cuvinte, se întoarse cu intenţia de a se uita spre 
vilă, dar el o opri punându-i o mână pe umăr. 

— Nu așa repede, bombăni Brett forțând-o să-l privească în 
ochi. 

Ea încercă să scape, dar el o opri prinzând-o de braţ. 

— Trebuie să-mi răspunzi, Allison, continuă el. Cum poţi să-l 
mai iubeşti pe acest bărbat după toată povestea asta cu 
testamentul? 

Când auzi cuvintele lui, Allison tresări. Avusese dreptate. Brett 
se gândea numai la testament. Voia să-i cedeze partea ei! 

— N-a fost decât o jumătate de minciună de fapt, îi răspunse 
ea furioasă. Nu avea decât o jumătate din insulă și ... 

— Te înșeli, frumoasa mea, îi răspunse dur Brett strângând-o 
şi mai tare de mână. 

— Dă-mi drumul, mă doare! gemu Allison. 

— De patru ani, nici un grăunte de nisip de pe insula asta nu 
mai e a lui Tyler! strigă el. 

Asta era deja prea mult! Allison își dădu frâu liber furiei 

— Şi îndrăznești să-l faci pe Tyler mincinos și escroc! exclamă 
ea. 

— Allison, în urmă cu patru ani ... rosti el rar. Pot să-ţi 
dovedesc. Mi-a vândut mie partea lui. 

Allison deveni lividă la față și-i răspunse: 

— Nu te cred! 

— Trebuie să-ţi spun de o sută de ori? strigă Brett, în culmea 
disperării. 

Tânăra se dădu brusc înapoi, gata să se prăbușească la 
pământ, dar Brett o prinse la timp și tânăra se trezi în braţele lui. 

— Oh, Allison, îi spuse el cufundându.-și faţa în părul lung și 
negru ca abanasul al tinerei. Te rog să mă ierti! M-am lăsat 
dominat de caracterul meu infect. 

Allison tremura din creștet până-n tălpi. I se părea că tot 
universul se prăbușise în jurul ei, deoarece acum era convinsă că 
Brett spunea adevărul. Tyler nu-i lăsase nimic! Da fapt nu o mai 
mira nimic din partea lui, ciudat i se părea doar că nu se gândise 
la așa ceva până în seara aceea! 

Pierduse totul dintr-o dată! Oare ce se va întâmpla cu ea? 
Întreaga ei viață i se dădea din nou peste cap ... 

Și-l crezuse pe Brett mincinos! Când își aminti de asta, îi 
înghetă sângele în vene! Nu o va ierta niciodată. Se îndoise de 
cinstea lui! Acum era sigură că el spusese adevărul încă de la 
început. 

— Brett ... începu ea să spună, aproape în şoaptă. 

— Nu mai spune nimic, Allison, îmi pare sincer rău. Ar fi 
trebuit să tac. Am uitat de pactul nostru, e vina mea. 

Ca pentru a o consola, o luă în braţe și o strânse la pieptul lui. 
Ea închise ochii și-i simţi mirosul fin de apă de toaletă. Stând 
lipită cu obrazul de pieptul lui, auzea bătaia regulată a inimii lui. 
O ameţeală ciudată o cuprinse, ca şi un fel de exaltare compusă 
din dorinţa fizică și din sentimentul unei recunoștinţe fără 
margini. El nu o ura! Profund tulburată, lăsă frâu liber lacrimilor 
să-i curgă pe obraji. 

Rămaseră multă vreme îmbrățișaţi, sprijiniți de un trunchi de 
copac, intimitatea fiindu-le protejată de întunericul nopții. 

În cele din urmă, Brett îi mângâie obrazul cu vârful degetului. 
Dându-și seama că ea plângea, îi ridică blând bărbia, forțând-o 
să-l privească în ochi. 

— Nu plânge, spuse el pe un ton repezit care contrasta cu 
gesturile lui pline de tandrete. Nu te ajută cu nimic. Îţi promit că 
paguba pe care ţi-a produs-o minciuna lui Tyler va fi recuperată. 

Allison ardea de nerăbdare să-i spună că nu jelea pierderea 
insulei, ci pentru că nu găsea cuvintele potrivite pentru a-și 
exprima sentimentele a căror profunzime pur și simplu o speria. 
Simţindu-se neputincioasă, preferă să tacă. 

Tulburată de violenţa emoţiilor ei, fără să-și dea seama, își 
strecurase mâna sub cămașa tânărului. Acum simţea sub degete 
mușchii puternici şi proeminenți. O căldură imensă o năpădi din 
cap până-n picioare, în timp ce Brett îi șoptea cu o voce răgușită: 

— Nu voiam să te revăd, dar a fost peste puterile mele să n-o 
fac. Nu știu ce forţă mă atrage spre tine. 

Fl îi acoperi brusc buzele cu gura, într-un sărut pasionat. 
Allison suspină de fericire. Fu străbătută de un fior de plăcere și 
se lipi și mai tare de el. 

Mâinile lui Brett îi mângâiau acum șoldurile, trezind în trupul 
ei focul mistuitor al dorinţei. 

Ea cedă mâgăâierilor lui, învingându.-și orice reținere, simțind 
că nu mai trăiește decât pentru sărutările lui fierbinţi. Brett îi 
ridică tricoul și îi dădu jos bretelele sutienului. 

Dar la o distanţă de câţiva pași, răsunară în întuneric vocile și 
hohotele de râs ale invitaţilor. Erau probabil dansatorii care 
veniseră să se răcorească în bătaia brizei mării. 

— Vino cu mine. Aici am putea fi văzuţi, şopti Brett la urechea 
lui Allison care reveni brusc la realitate. 

Allison nu opuse nici o rezistenţă când el o prinse de mijloc 
și o conduse într-o direcţie necunoscută. Se afundară în pădure 
şi merseră câteva minute pe sub bolta de verdeață până găsiră o 
poieniţă presărată cu un covor de mușchi și mentă. Allison 
inspiră cu lăcomie aerul curat. 

Deasupra lor, un corn de lună își aruncă razele palide asupra 
pădurii fermecate. 

După ce o ajută să se aşeze jos, Brett începu să o dezbrace cu 
gesturi de o infinită delicateţe. În timp ce Allison rătăcea cu 
privirea prin broderia strălucitoare a stelelor de pe cer, avea 
impresia că visează. Atunci când fu goală, Brett își cufundă capul 
între sânii ei. Mânată de un tardiv reflex de pudoare, Allison 
încercă să-l respingă, dar el se opuse cu hotărâre. Buzele lui 
coborâră încet până la pântecele ei plat și urcară apoi spre gât. Ea 
lăsă să-i scape un strigăt răgușit și își vâri mâna sub cămașa lui 
Brett. În contactul senzual cu pielea lui netedă tresări, străbătută 
de un fior de voluptate. El o ajută să se ridice, fără să rostească 
nici un cuvânt. 

Peste câteva secunde stăteau în picioare unul în faţa celuilalt 
complet goi. Cu răsuflarea tăiată, Allison admiră proporţiile 
perfecte ale trupului lui Brett. Se gândi preţ de o clipă la o statuie 


142 GEORGIA HARRIS 


grecească. Timpul se oprise în loc ... Brett o aștepta dintotdeauna 
acolo, în mijlocul cercului magic al acelei poieniţe ... 

Ea se uită ca hipnotizată la el, în timp ce acesta se apropia de 
ea. O prinse din nou în braţe și o întinse în mijlocul patului de 
mușchi și mentă. 

— Allison, zâna de la Buttonhook Cove! îi şopti el cu vocea 
răgușită. În noaptea asta eşti și mai frumoasă ca atunci ... 

Îi mângâie apoi fiecare formă a trupului, în timp ce-i acoperea 
gura cu buzele lui. Respirația lor deveni mai agitată și sângele 
părea că le fierbe în vene. El se întinse peste ea și răspândi părul 
lung al lui Allison pe covorul de verdeață. Cuprinsă de dorință, 
ea se arcui sub el. Atunci, el se desprinse puţin de ea, o privi 
drept în ochi și-i șopti: 

— N-am dorit niciodată o femeie așa cum te doresc pe tine 
acum. 

Cuprinsă de extaz, ea întinse braţele spre el cu zâmbet radios 
pe buze. Allison îl ruga, îl implora să facă dragoste cu ea. Îi era 
sete de el, precum ploaia era dorită de natură. 

După ce o mai privi câteva secunde cu admiraţie amestecată 
cu dorinţă, el se întinse din nou peste ea și o pătrunse suspinând 
de plăcere. Uniţi de aceeași febră interioară, trupurile lor se 
mișcară într-o armonie perfectă, atingând împreună culmea 
extazului final. 

Când își reveniră, îmbrăţișaţi strâns în mijlocul poieniței, 
cornul lunii strălucea chiar deasupra capetelor lor. Pe moment 
cu simțurile domolite, deveniră treptat conștienți ce ceea ce-i 


INSULA CENTAURULUI 143 


înconjura. Oceanul se auzea în depărtare și insula părea că 
plutește în derivă în largul mării ... 

Observă că bărbatul de lângă ea, în semiintunericul care-i 
înconjura, părea poleit cu aur, ca în dimineaţa de la Buttonhook 
Cove ... Părul lui blond strălucea în lumina slabă a lunii. Allison 
mângâie îndelung pieptul lui musculos și șoldurile puternice ... 
În cele din urmă Brett se ridică într-un cot și se uită drept în ochii 
ei. Allison avu impresia că îi putea citi în suflet. O sărută la 
început cu tandrete, apoi din ce în ce mai pasionat, începându-și 
din nou lenta și voluptuoasa călătorie în lumea simţurilor, uitând 
total de restul lumii. 

Luminile de la conac se stinseră una câte una, lăsându-i 
într-un întuneric desăvârșit, dar nu-și dădură seama de asta. 
Tăcerea nopţii părea să-i învăluie în mantia ei protectoare. 

Allison, lipsită de orice grijă și fericită, în timp ce stătea 
ghemuită în braţele lui Brett, și-ar fi dorit să poată reţine imensa 
bucurie a acelui moment. Inspira mireasma de mentă și mușchi 
pentru a-și fixa pentru totdeauna acea amintire în memorie, 
deoarece mâine-dimineaţă vraja se va rupe. Ce se va întâmpla 
atunci? 

Pe o creangă a magnoliei de lângă vilă, o pasăre își înălță 
strigătul în noapte. Mâine, mâine, mâine, părea că repetă ea la 
nesfârșit. 

Allison se înfioră și Brett o strânse la pieptul lui, stârnindu-i 
din nou dorința. Făcură din nou dragoste, amețiţi de voluptatea 
momentului. 

Veni însă clipa în care trebuiră să se despartă. Brett se ridică 
primul și se îmbrăcă rapid. Apoi se aplecă iar deasupra ei, 
sărutându-i pielea mătăsoasă a sânilor. 

Allison se îmbrăcă fără grabă, prelungind cât putu de mult 
clipa aceea vrăjită. Peste câteva minute însă, Brett, cu un braț 
petrecut în jurul taliei sale, o însoțea pe drumul spre conac. 
Allison mergea cu capul sprijinit de umărul tânărului, în 
picioarele goale și cu sandalele în mână. 

Brett își luă rămas-bun de la ea în pragul ușii de la intrare. 
Înainte să plece, o luă în braţe și o mângâie cu mișcări pline de 
pasiune. Apoi, smulgându-se cu greu din îmbrățișare, se depărtă 
cu pași mari, fără să se mai uite înapoi. 


Capitolul 9 


Ziua următoare începu prost pentru Allison. 

Atunci când urcase în camera ei să se culce după plecarea lui 
Brett, tânăra auzise pendula din bibliotecă bătând de 
douăsprezece ori. Cum pusese capul pe pernă, adormise adânc. 

După un somn fără vise, se trezise numai după trei ore. Afară 
era întuneric beznă. Probabil că luna era acoperită de nori. Cu 
ochii deschişi larg în întuneric, se gândi la nebunia pe care o 
făcuse, deoarece se considera singura vinovată pentru ceea ce se 
petrecuse între ea și Brett. Putuse să-l respingă în orice clipă, dar 
n-o făcuse, și nu putea în nici un caz să-l acuze că îi forțase mâna! 

Fără să vrea, la amintirea îmbrăţișărilor lor, inima începu să-i 
bată mai tare în piept. 

Culmea ironiei! își spuse ea. După ce petrecuse toţi acei ani 
înfrângându-și dorinţa și ferindu-se de bărbaţi seducători, căzuse 
drept în brațele lui Brett Ransome, chiar după ce acesta îi 

dovedise cât de mult o dispreţuia! Cum putuse uita de 
demnitatea și de onoarea ei? Și el, cum putuse să facă dragoste 
cu o femeie care îl făcuse mincinos? 

Dându-și frâu liber pasiunii, Allison nu-și mai amintise cât de 
ipocrită era. De fapt, în ciuda pasiunii de care dăduseră dovadă 
amândoi, nimic nu se schimbase în situatia lor. În ultima vreme, 
crezuse că împărţirea insulei îi apropiase unul de celălalt, dar se 
înșelase, pentru că Brett o asigurase că nimic, nici măcar un 
grăunte de nisip de pe insulă, nu era al ei. Visul ei luase sfârșit ... 
Oare ce se va întâmpla cu ea de acum încolo? Vorbise ceva despre 
nişte compensaţii, despăgubiri ... Dar ea se și vedea 
întorcându-se la New York, reluându-și slujba de expert contabil, 
închiriind un apartament ... Nu-i plăcuse niciodată stilul acela de 
viață și iată că va fi nevoită să se întoarcă la el! Se înfioră de 
groază. Nu va mai reveni niciodată la Ransome's Cay ... și nu-l va 
mai vedea pe Brett! Atunci începea să se gândească din nou la 
poieniţa din pădure, cu mireasma de mentă și de mușchi. Pentru 
ca mai apoi să se lase din nou copleșită de tristeţe. 

Tânăra aștepta zorii cu nerăbdare și cu sufletul chinuit de 
neliniște. Atunci când dalele de gresie de pe jos începură să se 
albească, se ridică din pat, se spălă rapid și-și puse un tricou și 
niște blugi albi. 

Peste câteva minute, Allison stătea la masa din bucătărie în 
fața unei cafele aburinde și cu registrul de socoteli al conacului 
deschis în faţa ei. Căuta în muncă un remediu pentru necazurile 
ei, sau măcar o diversiune. 

Câţiva clienţi, veniți numai pentru weekend, trebuia să ia 
vaporul în dimineaţa aceea și ea le pregăti nota de paltă. Din 
fericire, acestora urmau să le ia locul nou-veniţii care făcuseră 
rezervarea până la sfârșitul săptămânii. Allison voia să-și 
dovedească ei însăși că staţiunea era rentabilă. 

Dar pe la jumătatea dimineţii, neochirurgul și soţia lui, care 
rezervaseră o cameră pentru zece zile, veniseră să o anunţe că 
pleacă, cerându-și mii de scuze. Îi spuseră că erau nevoiţi să se 
întoarcă acasă din motive personale, fără să precizeze care 
anume. 

Din discreţie, Allison nu le puse întrebări suplimentare, dar 
rămase totuși mirată de gestul lor. 

De aceea atunci când părinţii adolescentei blonde, însoţiţi de 
fiica lor, veniră și ei să plătească, Allison îi întrebă: 

— Vă deranjează ceva? Vă rog să nu vă închipuiţi că vreau să vă 
rețin, dar am deschis de curând staţiunea și facem tot posibilul să 
ne mulțumim clienţii ... 

Cei doi schimbară între ei o privire vinovată, care nu-i scăpă 
lui Allison. Atunci, fiica lor spuse: 

— Nu e vina dumneavoastră, o asigură ea dând din umeri cu 
un aer îmbufnat. Se plictisesc pur și simplu. Mi-e mi-ar plăcea să 
rămânem. 

Gândindu-se că într-adevăr tânăra nu avea de ce să se 
plictisească între Max și Hoddy, Allison zâmbi cu ironie. 

— Focul de artificii a fost într-adevăr superb, spuse mama ei, 
din ce în ce mai jenată. Dar acum nu se mai întâmplă nimic ... nu 

există nici cinematografe, nici magazine, nici teren de golf ... Cu 
ce să ne ocupăm timpul în aceste zece zile? 

Așadar plecară, spre marele regret al lui Hoddy și Max. Spre 
mirarea lui Allison, vasul care trebuia să-i ducă pe continent le 
aduse un client neprevăzut, un oarecare domn Orrin Travis. Dat 
fiind că se prezentă drept agent imobiliar din Los Angeles, Allison 
se interesă: 

— Locuiţi pe coasta de vest! Cum aţi descoperit insula noastră? 

— Îmi place foarte mult să călătoresc, se mulțumi să-i 
răspundă omul de afaceri. 

Atunci când Allison îi propuse să ia masa de prânz, el îi refuză 
oferta. 

— Dacă nu vă deranjează, aș prefera să mă duc la plimbare. 

— Cum doriţi, îi răspunse tânăra. Mă duc să vă pregătesc 
camera. Aveţi noroc că avem una liberă. Când veţi cobori, veți 
găsi o mașină în faţa ușii, care este la dispoziția dumneavoastră. 

Orrin Travis mulțumi și o urmă la primul etaj. Allison dădu 
apoi gemenilor indicaţii în legătură cu mașina și se întoarse la 
bucătărie ca să dea o mână de ajutor lui Effie la gătit. 

După masa de prânz, după ce clienţii urcaseră în camera lor 
sau plecaseră la plajă, Allison se prăbuși pe canapeaua din salon 
lângă prietena ei, Peg. I se părea că n-o mai văzuse de o veșnicie. 

— Ce s-a întâmplat, Peg? Pari foarte supărată, se interesă ea 
uitându-se la prietena ei. 

— E vorba despre Henry McGinnis. Mi-e teamă să nu-i înece pe 
copii cu ideile lui trăsnite ... gemu Peg. 

— Să fim serioşi, Peg, o certă Allison. Mulţi oameni fac 
scufundări, ceea ce nu e periculos dacă ești prudent. Hoddy și 
Max sunt nişte înotători excelenți. N-ar trebui să-ţi faci atâtea 
griji... 

— Nu-mi place să-i știu în ocean, asta e tot. Doctorul McGinnis 
zice că dacă băieţii învaţă să se scufunde, Brett le va da voie să 
participe la cercetări. Și acum când nu mai avem aproape deloc 
nevoie de ei la vilă, se plictisesc de moarte ... În plus, ar putea să 
câștige niște bani de buzunar. Totuși, nu mă pot hotări să le dau 
consimțământul. 

Constatând că era în zadar să mai încerce s-o convingă pe Peg, 
Allison devie discuţia spre un alt subiect, descriindu-l pe noul 
client, agentul imobiliar din Los Angeles ... 


KKK 


A doua zi, Orrin Travis rămase să ia masa de prânz la conac. 
După ce termină deliciosul sufleu rece din portocale făcut de 
Effie, se ridică de pe scaun și o urmă pe Allison în holul de la 
intrare. 

— Pot să discut ceva între patru ochi cu dumneavoastră, 
doamnă Hill? o întrebă el cu o voce mieroasă. 

Allison îi aruncă o privire bănuitoare, apoi îl invită să intre în 
salonaș. 

— Am parcurs Ransome's Cay de la un capăt la celălalt. E exact 
ceea ce caut, o anunţă fără să-i mai lase răgazul să se aşeze. Aveţi 
noroc, doamnă Hill, în curând vom fi bogaţi amândoi! 

Allison îi răspunse cu o voce bănuitoare: 

— Ce vreţi să spuneţi, domnule Travis? 

Există două soluţii, continuă agentul imobiliar netulburat. Ori 
îmi cedaţi mie insula, ori participaţi la proiect ... Vom construi 
aici cea mai frumoasă și mai modernă staţiune balneară din lume! 
Imaginaţi-vă sute de mici vile răspândite prin pădure și în poiana 
cea mare un centru comercial, cinematografe, baruri, magazine, 
pe scurt, locuri pentru distracţie .. Bineînţeles că vom păstra casa 
asta așa cum este acum. Ea va reprezenta pecetea autenticității 
insulei Ransome's Cay. 

Allison se uită uluită la bărbatul care gesticula în timp ce 
vorbea. 

— Vă pierdeţi timpul preţios, domnule Travis, spuse ea în cele 
din urmă. Ransome's Cay nu e de vânzare și oricum insula nu e 
a mea, în orice caz, nu în întregime. 

— Cum se numește adevăratul proprietar? se interesă agentul 
imobiliar scoțând un carneţel din buzunar. 

— Brett Ransome, vărul meu prin alianţă. El posedă cealaltă 
jumătate a insulei și nu pot să hotărăsc nimic fără acordul lui. 

— Unde pot să-l găsesc? Daţi-mi numărul de telefon. 

— Avem un litigiu în legătură cu Ransome's Cay, continuă 
Allison care căuta cu orice chip să-l descurajeze. Probabil că va 
avea loc un proces ... 

— Tocmai, i-o reteză Orrin Travis. Pot să vă feresc pe amândoi 
de multe necazuri evitând procesul ... Unde pot să dau de 
domnul Ransome? ... 

Allison ezită, dar de fapt Brett va ști cu siguranţă să găsească 
argumentele necesare ca să se opună acestui om, își spuse ea. Așa 
că îi arătă drumul care ducea spre golf. 

— Foarte bine, se găsește pe insulă. E acolo unde se leagănă 
un iaht? Am înţeles, spuse agentul imobiliar vârându-și carnetul 
în buzunar. 

Peste o oră se întorcea, cu răsuflarea tăiată și vădit furios. 
Allison observă cu satisfacţie că avea fața congestionată. Probabil 
că nu suporta căldura ... și nici emoţiile. 

— De ce m-aţi indus în eroare, doamnă? aproape strigă el, 
închizând ușa salonașului în urma lui. Dumneavoastră nu sunteţi 
proprietarul acestei insule mai mult decât mine! 

Inima lui Allison se strânse de îngrijorare. 

— V-am avertizat totuși că există un litigiu între noi, protestă 
ea. 

— Brett Ransome este stăpânul lui Ransome's Cay și 
dumneavoastră știți foarte bine acest lucru, urlă antipaticul 
personaj. Aţi fi putut să mă scutiţi de deranj. Nu va vinde 
niciodată! 

Dat fiind că Allison continua să se uite la el cu o expresie 
indignată pe faţă, el adăugă: 

— La ce oră pleacă următorul vas? Nu vreau să mai rămân nici 
o secundă aici! 

— E unul mâine-dimineaţă. Mi-e teamă că va trebui să mai 
rămâneţi o noapte cu noi, domnule Travis, îi răspunse Allison pe 
un ton tăios. Doar dacă nu doriţi să fiţi dus pe continent chiar în 
după-amiaza asta cu barca cu motor, contra unei sume 
suplimentare ... 

— Bineînţeles, voi plăti! spuse agentul imobiliar ștergându-și 
fruntea cu o batistă. Să mă aștepte persoana pe plajă până cobor. 

După aceste cuvinte antipatice, Orrin Travis dispăru trântind 
ușa în urma lui. Abia stăpânindu-și nervii, Allison îl rugă imediat 
pe Hoddy să-l însoţească pe domnul Travis până la țărm, apoi se 
ascunse în spălătorie, unde izbucni în plâns. 

Așadar, războiul cu Brett începea din nou ... Dar de ce? se 
întrebă ea în culmea disperării. Totul fusese bine până în seara în 
care acesta surprinsese din întâmplare discuţia cu Bob Birch. Ce 
putuse să-i spună prietenului ei care să-l înfurie atât de tare pe 
Brett? Își scotoci prin memorie, dar în zadar. Și în plus, aseară 
făcuseră dragoste ... Nu mai înțelegea nimic. 

— Allison! Unde ești? 

Vocea ascuţită a lui Peg răsuna în bucătărie și Allison ieși din 
ascunzătoarea ei cu un aer abătut. 

— Ce s-a întâmplat? se interesă imediat prietena ei. Eşti palidă 
la faţă ... și ai plâns! Ce ţi-a spus individul acela infect? 

— Nimic, nimic, îi răspunse Allison evaziv întorcându-și 
privirea în altă parte. Dar nu vreau să-l mai văd niciodată. O să-ţi 
povestesc mai târziu... 

Te rog să te ocupi tu de nota lui de plată. 

Fără să-i mai dea răgaz lui Peg să reacționeze în vreun fel, se 
năpusti în hol și urcă scara mare până la ea în cameră. 

Nici gemenii nu avură o săptămână mai bună. După ce li se 
interzisese să facă scufundări și rămânând în majoritatea timpului 
de capul lor, se puseră pe căutat comori. Scurta ședere a 
adolescentei blonde pe insulă trezise în ei un sentiment de 
rivalitate, aşa că nu căutară comoara împreună. Fiecare din ei 
pleca să exploreze insula de unul singur și evita pe cât era posibil 
compania celuilalt frate, deși Allison bănuia că se spionau tot 
timpul unul pe celălalt. Ca întotdeauna când era vorba de 
gemeni, Peg era moartă de îngrijorare. 

— Îţi dai seama, Allison? i se confesă ea prietenei sale. Ei riscă 
să se rătăcească prin pădure. Am auzit că se găsesc în ea aligatori 
și urși! Dacă nu sunt împreună, cine va veni să ne anunţe că s-a 
întâmplat ceva rău cu unul din ei? 

— Poate că ar fi bine să accepţi propunerea doctorului 
McGinnis, o sfătui Allison care lua prea în serios spaimele lui Peg. 
Măcar pe iaht ar fi din nou de nedespărţit! 

— Ai dreptate, am să mă gândesc la treaba asta. Oh, nu știu ce 
să mai cred ... 

Allison era uluită, dar din cu totul alte motive. Descoperirea 
că Ransome's Cay nu era de fapt a ei și absenţa lui Brett care se 
prelungea după noaptea petrecută împreună în pădure o 
tulburaseră profund. Se simţea copleșită de o ciudată impresie 
de vid sufletesc care făcea orice strădanie inutilă ... și cea mai 
mică bucurie imposibilă. 

În plus, clienţii de la vilă plecară unul câte unul. Le întindea 
nota de plată cu un zâmbet rușinat și plin de tristețe. Bănuia că 
fuseseră dezamăgiţi că nu găsiseră terenuri de tenis, piscine și 
cinematografe ... Unii se plângeau chiar și de lipsa unor curse 
regulate și dese care să-i lase pe continent ... putând astfel să 
petreacă din când în când o seară într-un bar de noapte de pe 
coastă! 

În ciuda dezamăgirii sale, Allison nu voia totuși să se dea 
bătută. 

Nu-i dădea voie orgoliul ei. 

— Trebuie să găsim o soluţie, Peg, spuse ea într-o seară. 
Trebuie să-i distrăm. Altfel riscăm să ne pierdem toţi clienţii! 

În adâncul sufletului, Allison se simţea vinovată că n-o 
informase pe prietena ei cum stau lucrurile în realitate. Mai 
devreme sau mai târziu va fi nevoită să-i spună totuși că în curând 
vor trebui să tragă obloanele afacerii, dar nu voia să o sperie ... 
Peg se ambala foarte repede, din nimic ... Dacă ar afla adevărul, 
risca să lase totul baltă imediat ... și Allison încă mai trăgea uşoare 
speranţe că, după întoarcerea lui, Herb Canby va pune lucrurile 
la punct ... 

— După părerea mea, nu vom reuși să-i distrăm. Sunt prea 
pretenţioşi, îi răspunse Peg cufundată în gânduri. Nu, nu 
Ransome's Cay trebuie transformată ... ci clienţii trebuie să se 
schimbe! 

— Ce vrei să spui? o întrebă repede Allison, devenind brusc 
foarte atentă. 

— Există în marile orașe mulți oameni care nu-și doresc decât 
un singur lucru, și anume să scape de aglomeratie, de zgomot, de 
poluare și să trăiască în sânul naturii, mai exact pe o insulă ca 
Ransome!'s Cay. 

— Ai dreptate, recunoscu Allison, nici nu m-am gândit la acest 
aspect. Dar cum să le facem cunoscută vila? Dând un anunţ la 
ziar? 

— Exact. "Cei care visaţi la nisip și soare, cei care îndrăgiţi 
conacele vechi situate într-un cadru idilic ..." 

— Dar e o idee excelentă, Peg! exclamă Allison cu ochi 
strălucitori. Să dăm un anunţ în New York Times! 


Capitolul 10 


Într-o vineri dimineaţă, înainte de micul dejun, înarmată cu o 
găleată și un burete, Peg urcase într-una din camere ca să curețe 
un covor vechi pe care un client, care plecase ceva mai devreme 
fără s-o anunţe de cele întâmplate, vărsase un pahar de coca cola. 

Allison, aplecată ca întotdeauna asupra registrelor de 
contabilitate din bucătărie, se gândea că viața putea fi mult mai 
simplă dacă oamenii ar semnala acel gen de incidente, înainte să 
fie prea târziu. Acum, nu se mai putea face nimic pentru 
îndepărtarea petei ... 

Deodată tresări, când auzi telefonul sunând în spălătorie. 
Lăsând baltă treaba pe care o făcea la aragaz, Effie se grăbi să 
răspundă. 

— E pentru tine, Allison, o anunţă ea. O convorbire cu New 
Yorkul. N-am înţeles prea bine numele domnului ... Cabi, Carbi... 
ceva în genul ăsta. 

— Canby! exclamă Allison ridicându-se brusc în picioare, cu 
inima bătându-i puternic în piept. Spune-i că ... 

Cuvintele îi ințepeniră pe buze și se uită la bucătăreasă cu o 
privire năucă. Nu, acum nu mai putea da înapoi. Trebuia să afle... 

— Ce s-a întâmplat cu tine? Nu te simţi bine? se interesă Effie 
cu un aer îngrijorat. 

— N-am nimic, Effie, mă duc să vorbesc, îi răspunse repede 
Allison dispărând în încăperea alăturată. 

După ce închise cu grijă ușa în urma ei, ridică receptorul. 

— Allison Hill la telefon, spuse ea cu o voce pe care și-ar fi 
dorit-o mai sigură. 

— Allison! Cum te mai simţi? Bănuiesc că ești în plină formă, 
exclamă Herb Canby de la capătul celălalt al firului. M-am întors 
ieri în ţară și am aflat că m-ai căutat. 

Din vocea cam prea veselă a avocatului, Allison înţelese că 
acesta încerca să scape cât mai repede de o corvoadă, 

— Așa este, răspunse ea pe un ton tăios. 

— Ăă ... păi ... am încercat să legalizez testamentul lui Tyler, 
dar ... e o mică problemă ... 

— Tyler n-a deţinut niciodată Ransome's Cay în întregime, 
nu-i așa? Nu avea decât jumătate din insulă ... 

— Îţi jur că habar n-am avut. Tyler mi-a spus: "Îi las insula lui 
Allison", și am tras concluzia că ... nu mi-aş fi închipuit niciodată 
că... 

— Că nu avea absolut nimic, asta vrei să mă anunti? Nici măcar 
o pietricică! 

Acum nu-și mai ascundea amărăciunea. 

— Îmi pare rău, Allison. Am scotocit prin toate documentele și, 
într-adevăr s-ar părea că a vândut partea lui vărului său, Brett 
Ransome, în urmă cu patru ani ... chiar după plecarea ta ... 

— Allison schiţă un zâmbet ironic. Tyler își vânduse unica lui 
avere după ce își pierduse unicul mijloc de subexistenţă ... adică 
pe ea, pe Allison! 

— Dă-mă în judecată, Allison, de fapt a fost vina mea, adăugă 
Herb pe un ton rugător. 

— Ce idee! exclamă tânăra. 

— Sunt solvabil, preciză Herb, ca și cum ea s-ar fi îndoit de 
buna lui credinţă. 

— Oh, Herb, nu mă îndoiesc că regreţi cele întâmplate, dar 
nu-i așa că nu poţi să mă despăgubești pentru daunele suferite? 

— Mă vei ierta vreodată, Allison? Sunt conștient că n-am fost 
prea serios ... 

— În privinţa asta, să nu te aștepți să te contrazic, Herb. N-ai 
nimic altceva de zis? Foarte bine, la revedere! Și te rog să-mi 
trimiţi documentele! 

După ce închise telefonul, Allison se prăbuși pe unicul scaun 
din spălătorie și își puse capul în mâini. Cosmarul devenise 
realitate ... 

Ea nu era decât o străină la Ransome's Cay. Ce căuta aici? 
Nimic din ce o înconjura nu era al ei ... Era o impostoare! Fu 
cuprinsă de un teribil sentiment de panică. 

— Effie, unde e Allison ... Să nu-i spui nimic mamei ... 

Vocea lui Max Crewes care se auzi din încăperea de alături era 
la fel de speriată ca și ea. Allison își reveni brusc. Visase sau Max 
părea să fie speriat de moarte? Dădu buzna în bucătărie. 

— Ce s-a întâmplat, Max? se interesă ea uitându-se atent la faţa 
desfigurată a băiatului care gâfâia din greu. 

— Hoddy ... Grota s-a prăbușit ... peste el. A fost ... vina mea! 

Apoi începu să vorbească fără șir. Allison îl forță să se așeze. 

— Mai stai puţin să-ți tragi sufletul. Îmi vei povesti totul 
imediat. Mai întâi, despre ce grotă este vorba? 

— Buttonhook Cove ... 

Surprinsă de cuvintele lui, Allison vru să facă un pas înapoi. 
Ele îi aduceau aminte de niște momente foarte plăcute ... 

— ... Ştiam că urmărea o pistă, așa că m-am luat după el. A 
descoperit o peșteră în spatele cascadei. Mă aflam în spatele lui 
și cred că am provocat o surpare mutând din loc un pietroi. 
Intrarea e acum complet blocată! 

— Doamne Dumnezeule! oftă Allison. Și Hoddy? S-a ... 

— EI se simte bine, o asigură Max. În orice caz, așa era atunci 
când l-am părăsit, dar dacă se mai produce o alunecare de teren 
... Am vorbit cu el înainte de a pleca. Există o crăpătură între 
două stânci, ceea ce îi permite să respire, altfel ... 

— Să mergem acolo până nu e prea târziu, i-o reteză Allison 
îndreptându-se spre ușă. 

— Stai puţin! Nu vom reuși niciodată să-l scoatem de acolo 
doar noi doi. Există cam o tonă de pietre între el și noi ... Ar fi 
mai bine să te duci să-i anunti pe Brett și pe doctorul McGinnis, 

în timp ce eu mă voi întoarce la cascadă ca să-l liniștesc pe 
Hoddy. 

Pe când ieşea, Max îi aruncă peste umăr. 

— Şi mai ales să nu-i spui nimic mamei, Effie, știi cum e ea... 

Allison aprobă cu un semn din cap. 

— Effie, poţi să-l rogi pe Bunker să vină și el cu noi? 

Peste câteva minute, aflată la volanul Jeepului pe drumul care 
ducea în golf, Allison se gândi în treacăt că era pentru prima oară 
după noaptea în care făcuseră dragoste, că-l revedea pe Brett. 
Dar își alungă repede gândul acesta din minte, concentrându-se 
asupra șleaurilor de pe drum. 

Atunci când, ieșind din pădure, îl văzu mergând pe plajă, 
sângele îi îngheţă în vene. Era atât de frumos! 

Gol până la brâu, cu blugii decoloraţi mulati perfect pe 
picioarele lui musculoase, semăna cu un semizeu din bronz și 
aur! Zgomotul produs de motor îl făcu să se întoarcă spre ea și 
imaginea aceea dispăru brusc. Fl alergă după ea: 

— Pentru numele lui Dumnezeu, Allison, ce s-a întâmplat? 
strigă el de departe. 

— Hoddy a fost blocat la Buttonhook Cove, strigă ea. 

Apoi, observând că nu vorbise prea clar, continuă: 

— A descoperit o peșteră în spatele cascadei în timpul stupidei 
lor vânători de comori și aceasta s-a prăbușit peste el. După 
părerea lui Max, ar fi nevoie de o echipă întreagă pentru a-l 
scoate de acolo. E viu şi nevătămat. 

— Toată lumea e pe șalupă. 

Mă duc imediat să le transmit un mesaj prin radio. 

Brett sări în mașină și Allison îl lăsă în fața cabanei de lângă 
laborator. 

— Așteaptă-mă, vin repede, îi ordonă Brett, după care dispăru 
în interiorul căsuţei. 

Peste treizeci de secunde, apăru din nou în faţa ei. 

— Hai să mergem, dar nu o lua pe drum. E mai scurt pe plajă. 

— Dar ne vom împotmoli, protestă Allison răsucind cheia în 
contact. 

— Nu avem nici o clipă de pierdut! Dă-i drumul! Fă așa cum 
ti-am spus. 

Allison cobori panta care ducea spre plajă și apăsă pe 
accelerator. Maşina ţâșni din loc, lăsând în urma ei două şleauri 
adânci. Ajunseră repede la Buttonhook Cove, unde îl găsiră pe 
Max, care se căznea să dea la o parte o stâncă uriașă. 

— Hoddy, mă auzi? Sunt Brett! strigă tânărul prin crăpătura pe 
care i-o arătă Max. 

Atunci, dinăuntru se auzi un glas subțire! și jalnic: 

— Da, Brett, sunt bine. 

— Te vom scoate de acolo, Hoddy. Ti-au venit în ajutor și 
Henry şi Jimmy. 

Allison se întoarse, uimită să-i vadă pe cei trei bărbaţi care 
soseau cu barca cu motor. În afară de fiul lui Bunker și biolog, 
venise și un membru al echipajului de exploatări. Ceva mai 
liniștită, începu să pășească, atentă la grămada de pietroaie din 
faţa ei. 

Ultima oară când se aflase chiar în acel loc, exista acolo un 
bazin de apă limpede și albastră sub cascadă. Acum nu mai era 
decât o baltă plină de nămol. În locul zidului de vegetaţie 
subtropicală, atânca golașă părea să o sfideze sub torentul 
cascadei. 

Pe măsură ce bărbaţii eliberau intrarea în peșteră, ea începea 
să creadă că poate cascada nu fusese creată numai pentru 
evidenţierea frumuseții locurilor. Era posibil să ascundă ceva ... 
Se zăreau deja niște grinzi sub stratul de pietre. Hoddy nu era 
inchis într-o peșteră, ci într-o ... pivniţă! 

— Atenţie! îi avertiză Brett. Lemnul e complet putrezit. Dacă se 
rupe, totul va cădea în capul lui Hoddy. 

Atunci auziră vocea înăbușită a băiatului: 

— Hei! Totul e în ordine? 

— Nu-ţi face griji, aproape am terminat. Poţi să-mi spui cam ce 
dimensiuni are locul acela în care te afli? 

După un moment de tăcere, Hoddy îi răspunse: 

— E ceva mai mare decât spălătoria de la conac, dar are tavanul 
mai înalt ... și sunt aici niște butoaie cu rom. 

— Cu rom? repetă Max abia abținându-se să nu râdă. 

— Vorbesc serios, Max, îl asigură fratele lui. Dacă mă scoţi de 
aici, îţi promit că o să împart prada cu tine. O să-ţi dau și ţie și lui 
Brett și tuturor celorlalţi! 

— Mulţumesc, Hoddy, spuse Brett, dar acum e cazul să nu mai 
pierdem timpul. Să ne punem pe treabă! Ascultă-mă cu atenţie, 
Hoddy. Voi începe să sap, dar mi-e teamă de o nouă surpare, de 

aceea aș vrea să te retragi cât mai mult posibil spre fundul grotei. 
Foloseşte-te de tot ce ai la îndemână, și de butoaie dacă poți, ca 
să te protejezi. Dar nu face nici o mișcare bruscă, ai înţeles? 

— Da, Brett, se auzi vocea dinăuntru. 

— Bine! Strigă-mă când ești gata. 

— Crezi că e periculos? îl întrebă Max. 

— E numai o măsură de precauţie. Astfel vom putea să-l 
scoatem cât mai repede, îi explică Brett. 

În timp ce ei așteptau în tăcere semnalul lui Hoddy, Allison își 
aduse aminte de Peg. Din fericire, ea era scutită să asiste la scena 
aceea tensionată. 

— Sunt gata! 

Hoddy abia se mai auzea, dar Brett începu imediat să 
îndepărteze scândurile putrede care se sfărâmau în degetele lui. 
Lucra cu mișcări rapide și precise, ca și cum ar fi umblat cu niște 
explozibil. Allison nu-l scăpa nici o clipă din ochi, urmărindu-l cu 
inima cât un purice. Își freca mâinile umede una de cealaltă, 
moartă de îngrijorare. În cele din urmă, Brett reuși să facă o 
gaură suficient de mare și se strecură înăuntru cu abilitatea unei 
feline. 

Toţi își ținură răsuflarea de emoție. Atunci când un cap 
murdar de praf se ivi din gaură, toţi scoaseră un suspin de 
ușurare. Hoddy se strâmbă, fiind orbit de lumină. Fratele lui 
izbucni într-un râs nervos. 

Le fusese îngrozitor de frică. 

Peste câteva minute, gemenii discutau veseli. 

— Ai văzut? Până la urmă n-a fost vorba despre peștera lui 
Barbă-Neagră, ci despre un banal traficant de rom, spuse Max cu 
un zâmbet ironic, dar și afectuos în același timp. 

— Recunosc că mi-a fost cam frică să stau singur acolo, spuse 
Hoddy ștergându-se pe faţă cu un şervet. 

— Data viitoare o să fiu şi eu acolo ... 

— Da, data viitoare. 

Toată lumea se uita la gemeni, în afară de Allison. Tânăra nu 
scăpa din ochi gaura din stâncă. Brett se afla încă înăuntru și 
dumnezeu știe ce pericol îl mai pândea! 

Atunci când tânărul reapăru, îi veni să se năpustească spre el, 
dar se abținu îngrozită. De când ieșise Hoddy, deschiderea se mai 
micșorase și acum greutatea stâncilor părea să-l ţină prizonier pe 
Brett. Allison întâlni privirea lui Brett și acesta înțelese că ea își 
dăduse seama în ce situaţie era. Se apropie de el ca să-l ajute să 
iasă, dar el îi strigă: 

— Nu te mișca din loc, Allison! 

Atunci, ea îl văzu cu groază luptându-se să-și scoată și restul 
corpului din deschizătură, în timp ce se părăvălea asupra lui un 
pietroi. Totul dură cât sclipirea unui fulger. 

Chiar în momentul în care piatra se desprindea din stâncă, 
Allison făcu un salt înainte, oprindu-i căderea. Bucata de stâncă 
o lovi în umărul stâng, făcând-o să se rostogolească în noroiul din 
bazin. Auzi în spatele ei zgomotul produs de o surpare, apoi 
leșină. Ultimul ei gând se îndreptă spre Brett și pericolul care-l 
păştea pe acesta ... 

KKK 


Allison își reveni în vacarmul confuz al unor voci. Nu 
recepționa decât frânturi de conversaţie, dar nu-i păsa. Nu voia 
să știe ce s-a întâmplat cu Brett, refuzând să afle vestea 
îngrozitoare. 

Înainte să-și piardă cunoștința, îl văzuse sprijinindu-se în 
mâini, cu corpul acoperit până la brâu de o tonă de pietre și 
trăsăturile feţei încremenite într-o expresie de groază. 

În cazul în care ar fi supravieţuit printr-o minune, era sigură 
că era rănit, poate chiar mutilat ... Un bărbat atât de activ și plin 
de energie! Allison nici nu voia să se gândească la acea 
eventualitate. 

Tânăra își recăpătă treptat cunoștința, dar nu se putea hotărî 
să deschidă ochii. Deodată, cineva îi rosti numele și ea făcu ochii 
mari. 

— Allison! Allison! 

Brett stătea aplecat deasupra ei, cu faţa la câţiva centimetri 
distanță de a ei. Nu-i venea să-și creadă ochilor! Ca pentru a 
vedea dacă era în viață, ea ridică mâna să-l mângâie pe obraz, dar 
o durere ascuţită în umărul stâng o opri brusc. 

— Ai reușit să ieși din grotă, șopti ea cu un zâmbet fericit pe 
buze. 

— Și tu, slavă Domnului! Ai fi putut să mori, observă cu 
asprime Brett. De ce ai făcut o asemenea prostie? 

Allison îl privi pret de câteva secunde cu un aer năuc, 
nereușind să înţeleagă sensul vorbelor lui. Apoi îi reveni totul în 
minte ... Pietroiul care cădea în capul lui Brett și gestul ei 
disperat. 

— Am fost nevoită, oftă ea. 

Atunci începu să tremure, deși în jurul ei era foarte cald. Când 
întoarse capul, își dădu seama îngrozită că pieptul și spatele lui 
Brett erau zgâriate, pe alocuri chiar foarte adânc. 

— Dar ești rănit! exclamă ea încercând să se ridice. 

Dar el o forță să rămână culcată. 

— Stai liniștită! Nu sunt decât niște zgârieturi. Tu însă trebuie 
să te tratezi serios. Piatra te-a lovit în umăr și te-ai prăbușit, 
lovindu-te de un colţ de stâncă. Ai un cucui enorm... 

Nu reuși să termine ce avea de spus, că Allison izbucni în 
lacrimi, din cauza emoţiilor prea mari. Brett era în viaţă, era 
salvat! 

— Poţi să plângi, o sfătui Brett pe un ton grav. Așa, te mai 
ușurezi puţin. 

Văzând că Brett îngenunchease lângă Allison, ceilalți stăteau 
ceva mai departe, lăsându-i singuri! Tânărul scoase o batistă din 
buzunar și șterse lacrimile lui Allison, apoi îi luă mâna cu 
tandrete. 

Tânăra își recăpăta încet-încet fortele ṣi când văzu cât de 
murdare erau hainele de pe ea, exclamă: 

— Ajută-mă să mă ridic. Trebuie să fac un duș. 

— Stai întinsă, Allison. Unde ai de gând să te duci? 

— Dar ... La cascadă, îngăimă ea uluită. 

— Cascada nu mai există. 

În ciuda durerii pe care o simțea în imăr, Allison se ridică 
destul de greu în capul oaselor. Într-adevăr, căderea de apă parcă 
intrase în pământ. Mirată, tânăra se uită cu atenţie la grămada de 
stânci și zări firicele subțiri de apă care se strecurau printre 
pietre, ca nişte mii de degete care își căutau o albie. Zgomotul 
uriaș pe care îl auzise înainte să leșine fusese produs de faleza 
artificială care se prăbușea. Acea catastrofă ar fi putut să-l coste 
viaţa pe Brett ... 

— Gemenii sunt distruși, continuă Brett, Au pierdut zece barili 
de rom! 

Allison nu se putu abtine să nu râdă, imaginându-și figurile 
abătute ale celor doi băieți. 

O jumătate de oră mai târziu, se așezase cu mare greutate în 
spatele jeepului pe o saltea pneumatică, adusă de doctorul 
McGinnis ca să ţină loc de brancardă. Fiecare hârtop de drum îi 
accentua durerea, astfel că era nevoită să-și muște buzele ca să nu 
strige. 

Totuși, Brett conducea cât putea de atent, evitând șleaurile, 
pietrele și bulgării de pământ ... 

După acea călătorie istovitoare, fu bucuroasă să audă frânele 
scrâșnind în fața bucătăriei. Biologul care stătuse pe bara de 
protecţie din spate pentru a ţine salteaua într-o poziţie ceva mai 

stabilă în timpul drumului , sări jos. În urma lor veneau gemenii, 
într-o mașină a conacului. 

Cei patru bărbaţi duceau brancarda improvizată pe care stătea 
întinsă Allison în oficiu și o puseră pe masa lungă din lemn. 

Probabil că Peg îi auzise, pentru că se năpusti asupra prietenei 
sale scoțând un strigăt. Dar băieţii ei și doctorul McGinnis o 
alungară imediat cu fermitate. 

— Nu sta aici, Peg, îi spuse biologul. Îţi voi povesti eu ce s-a 
întâmplat. Să mergem în salon ... 

Cei doi dispărură, lăsându-i pe Brett și pe Allison împreună cu 
Effie. Tânăra își înăbuși un suspin de ușurare. Nu se simţea în 
stare să dea piept cu Peg și întrebările ei. I se părea deja că-i aude 
vocea devenită și mai ascuţită din cauza spaimei ... În plus, nu 
mai avea nevoie de îngrijirile ei. Lângă ea se afla Brett ... 

Mâinile tânărului îi palpau ceafa. Era străbătută de niște fiori 
de voluptate care aproape o făceau să uite de junghiurile din 
umăr. Apoi îi pipăi ușor umărul rănit. Allison nu se putu 
împiedica să nu se strâmbe de durere. La colțurile ochilor îi 
apărură lacrimi mari. 

— Nu vom ajunge nicăieri în felul acesta, spuse el. Effie, n-ai 
cumva o pereche de foarfece? 

Bucătăreasa, care stătea lângă el, dispăru pentru câteva 
secunde, apoi îi întinse ceea ce ceruse. Allison își spuse fără 
veselie că Effie ar fi fost o infirmieră desăvârșită ... Brett îi luă 
foarfeca din mână şi începu să taie tricoul lui Allison, 
descoperindu-i sânii. 

Allison simţi cum se face roșie în obraji și aruncă o privire 
neliniștită spre Effie. 

Dar bucătăreasa afișa o expresie serioasă, privind fix la umărul 
tinerei. Când Brett o descoperi pe tânără cu un gest extrem de 
delicat, Effie schiță o mișcare de retragere, faţa ei devenind brusc 
la fel de albă ca șorţul său. Atunci, Allison întoarse încet capul 
spre rană și își tinu răsuflarea. Clavicula părea să i se fi umflat pe 
sub pielea palidă. Își înăbuși un strigăt de spaimă și ridică spre 
Brett o privire rugătoare. 

EI o sărută pe frunte și o linişti: 

— Nu, după părerea mea nu e fractură. Probabil că ţi s-a luxat 
umărul. Evident că umflătura e destul de mare. 

Apoi îi spuse lui Effie: 

— Bănuiesc că aveţi alceva în casă în afară de aspirină ... 

— Aşa este, recunoscu bucătăreasa. Mă duc să aduc, dacă 
doriţi. 

— Te voi duce la Atlanta, o anunţă Brett după plecarea lui 
Effie. 

De ce atât de departe și nu la Savannah? exclamă tânăra, 
uluită. 

— Atlanta nu e decât la distanţă de o oră cu avionul de aici. Am 
un prieten medic acolo. Îţi va vindeca foarte repede umărul, ai să 
vezi. 

Allison dădu să deschidă gura ca să se opună, dar era deja 
prea târziu. Effie se întorcea cu un pahar de apă şi două pastile. 

— Effie, poţi să faci o compresă cu gheaţă în timp ce eu mă duc 

să sun la Ambulanţa aeriană? Întreab-o pe Peg dacă poate să-i 
pregătească bagajul pentru seara asta. 

Peste o secundă, se făcuse deja nevăzut. Allison era uluită. De 
când îi păsa lui Brett de ceea ce se întâmpla cu ea? 


Kk 


Peste câteva ore, întinsă pe un pat de spital, Allison aştepta 
să-şi facă efectul calmantele și rememora gânditoare peripeţiile 
din ziua aceea. 

Oare îl va înțelege vreodată pe bărbatul acela care se purtase 
atât de frumos cu ea de la producerea accidentului? Ea se 
supusese cuminte și încrezătoare autorităţii lui afectuoase. Unde 
era acela care o atacase atât de dur în primele zile? În afară de 
cele câteva vorbe urâte de după discuţia cu Bob Birch, se purtase 
cu ea foarte atent, poate chiar excesiv de frumos. 

De când o scosese din mlaștina noroioasă care apăruse în 
locul cascadei nu se mai dezlipise de ea, ocupându-se de tot, de 
transportul ei cu avionul-ambulanţă, de transferul la spitalul din 
Atlanta, și apoi în secţia de ortopedie a doctorului Jack Frazier. 

Acesta din urmă chemase imediat să o consulte un medic de 
la urgenţă, ca să verifice dacă nu avea vreo fractură la cap. Apoi, 
liniștindu-se în această privinţă, îi făcuse o radiografie, dar, din 
fericire, nu avea nimic rupt. 

Oricât de ciudat ar putea să pară, Brett o așteptase în biroul 
doctorului Frazier și o însoţise până în rezerva ei. După ce 
infirmierele o instalară pe tânără în patul înalt și alb, Brett se 
așeză în fotoliul de la căpătâiul ei și scosese din buzunar o carte. 

Această scenă aparținea visului. În semiîntunericul din 
încăpere, i se părea că seamănă cu un centaur din bronz care 
veghează asupra ei. Deși era trează, Allison nu îndrăzni să spargă 
tăcerea. Nu era încă pregătită să-i spună că aflase chiar din gura 
avocatului adevărul despre Ransome's Cay, adică faptul că Brett 
era unicul proprietar al insulei. Ce le-ar mai fi rămas de zis după 
aceea? 

Pleoapele i se îngreunară de somn, atipi și apoi se trezi din 
nou ca să constate că Brett era tot lângă ea. Apoi intră o 
infirmieră și şopti ceva la urechea lui Brett, care se ridică imediat 
din fotoliu. Se aplecă asupra lui Allison, o sărută pe buze și ieși 
din cameră. 

Chiar înainte de a se cufunda din nou într-un somn adânc, 
retrăi scena îngrozitoare cu piatra care cădea, Brett care încerca 
să se elibereze ... Vreme de câteva secunde se gândi ce s-ar fi 
întâmplat cu ea dacă piatra ar fi lovit-o în cap ... 


Capitolul 11 


Un bărbat bronzat și gol până la brâu călărind pe un armăsar 
uriaș sări pe pământ și se apropie de cascadă. Devenind brusc 
conștientă de goliciunea ei şi de dorinţa care o mistuia, tânăra îl 
privea apropiindu-se de ea cu inima bătându-i puternic în piept. 

Peste o clipă, el se găsea lângă ea, sub dușul limpede. Îi prinse 
pentru câteva secunde sânii în căușul palmelor sale, apoi mâinile 
lui coborâră de-a lungul trupului ei. Gurile lor se împreunară 
senzual, cu lăcomie ... 

— Trezește-te, draga mea, trezește-te. 

Vocea autoritară a infirmierei răsună neplăcut în urechea lui 
Allison. 

Încercă disperată să se agaţe de visul ei. 

— Lasă-mă în pace, șopti ea pe jumătate adormită. 

— Haide, draga mea. Trebuie să mănânci ceva înainte de vizita 
medicului. 

Allison deschise cu greu pleoapele. Revenirea la realitate era 
destul de dificilă. Nu numai că umărul înţepenit o durea, dar va 
fi nevoită curând să recunoască faptul că Brett era singurul 
proprietar al lui Ransome!'s Cay! 

Era hotărâtă să-i facă acea mărturisire cu cât mai multă 
demnitate, fără să plângă și fără să acuze pe nimeni de nimic. 
Tyler nu mai era ... Deci nu putea să se mai apere ... În ciuda 
răului pe care i-l făcuse, lui Allison i se părea necinstit și indecent 
să-l acuze în public, mai ales în faţa vărului său, care era evident 
că îl dispreţuise toată viaţa. 

În clipa în care infirmiera ridică jaluzelele, un val de lumină 
inundă patul. Se simţi un pic mai înviorată și reuși să-i zâmbească 
slab femeii voinice cu faţa rotundă și îmbrăcată toată în alb, care 
se întorcea la ea. 

— Te voi ajuta să faci o baie, o anunţă aceasta din urmă pe un 
ton matern. 

Allison își dădu seama în clipa aceea că încă mai avea pe ea 
urme din noroiul de la Buttonhook Cove, aşa că acceptă imediat 
propunerea infirmierei. 

Peste o jumătate de oră, curată și sătulă, cu părul lung încă 
umed înconjurându-i fața ca o aură întunecată, îl întâmpina pe 
doctorul Frazier cu o figură îngrijorată. 

După ce o consultă, medicul îi spuse: 

— Te felicit. În câteva săptămâni, vei putea să joci chiar și tenis! 
În orice caz, nu există nici un motiv să mai rămâi aici. Trebuie 
doar să-ţi sprijini braţul într-o eșarfă. 

Allison scoase un suspin de ușurare. Între timp, doctorul 
Frazier se întoarse spre infirmieră. 

— Te rog s-o ajuţi să se imbrace. Domnul Ransome va veni s-o 
ia imediat. 

Apoi îi spuse bolnavei: 

— S-a dus să-ţi ia calmante de la farmacie. Trebuie însă să fii 
atentă și să nu faci imprudente. 

După plecare medicului, Allison își deschise geamantanul. 
Spre marea ei surpriză, descoperi în el, chiar deasupra, rochia ei 
de seară din mătase mov. Probabil că atunci când îi pregătise 
bagajul, Peg, zăpăcită de aventura fiului său, îi împăturise, fără 
să-şi dea seama, primul obiect care-i venise la mână din dulapul 
lui Allison. 

După ce aruncă o privire rapidă prin conţinutul 
geamantanului, găsi exact lucrul de care avea nevoie: rochia de 
bumbac imprimat, cea la care ţinea foarte mult, deoarece era 
foarte veselă, albă cu mici pescăruși roșii, cu mâneci largi, cu 
nasturi în faţă și o fustă amplă strânsă în talie cu o curea fină de 
culoare roșie. Oare prietena ei avusese un moment de inspiraţie? 
În orice caz, aceea era exact îmbrăcămintea care îi trebuia astăzi 
lui Allison. 

Ceva mai târziu, pe când stătea în fotoliu așteptându-l pe 
Brett, încercă să analizeze situaţia în care se afla. 

Accidentul nu făcuse altceva decât să amâne momentul fatal al 
mărturisirilor și al despărțirii lor. Chiar în clipa în care își dăduse 
seama că ținea la Brett mai mult decât la viaţa ei, riscând-o pe a 

ei fără ezitare pentru a-l salva, iată că trebuia să părăsească 
Ransome!'s Cay și să n-o mai revadă niciodată ... 

Își sprijini capul de spătar și oftă adânc, deoarece acum Brett 
nu mai trezea în ea numai dorinţa pătimașă. ci și ceva mai 
puternic, ca un fel de beţie care îi cuprindea și simţurile și 
sufletul. Avea totală încredere în el și-și dorea în plus și toată 
dragostea lui. 

Dar oare el o iubea cu adevărat? Atracția fizică pe care o 
exercita asupra lui era evidentă, dar era oare de-ajuns? Allison nu 
era prea sigură de asta. Se certaseră destul de tare înainte să facă 
dragoste în poieniță. Dispreţul pe care-l dovedise cu acea ocazie 
și lunga lui tăcere de după noaptea lor pasională dovedeau că nu 
putea avea pentru ea decât sentimente superficiale. Trebuia să 
recunoască însă că, începând de ieri, dăduse dovadă de un 
devotament demn de admiraţie, dar poate se simţea vinovat de 
producerea accidentului său. 

Oricum ar fi fost, trebuia să se resemneze cu ideea că îl va 
pierde. În câteva săptămâni, se va afla departe, probabil se va 
întoarce la New York împreună cu Peg și cu gemenii ei. Brett nu 
va mai fi decât un centaur din bronz care-i va tulbura visele. La 
gândul acesta, Allison se înfioră. Alungându-și din minte acea 
imagine de basm, se concentră asupra a ceea ce o aștepta la vilă. 

Se imagina deja punând-o pe Peg, la curent. Pe Peg pentru 
care Ransome's Cay devenise extrem de importantă, care făcuse 
atâtea eforturi împreună cu băieţii ei să repare casa și să 
organizeze viitoarea staţiune balneară ... 

Oare ce cuvinte să folosească pentru a-i anunţa catastrofa care 
se produsese? 

Allison nu se bucura nici de faptul că urma să se întoarcă la 
vechiul ei mod de viaţă. Datorită lui Bob Birch, care susținuse sus 
și tare că afacerea era ratată încă din start, va fi întâmpinată cu 
multe zâmbete ironice de prietenii ei. Din fericire, așa cum o 
asigurase din nou patronul ei, Edwin Barron, în ultima lui 
scrisoare, va fi întotdeauna primită cu braţele deschise la Carston 
şi Ames. Acest lucru o mai liniștea puţin. 

Cineva ciocăni în ușă şi tânăra tresări uşor. Precis era Brett! 
Inima începu să-i bată mai repede în piept. 

În ciuda spaimei pe care o simţea la gândul că trebuie să stea 
de vorbă cu el, simţi o imensă plăcere când îi văzu trăsăturile 
aspre și ochii verzi-cenușii cu o expresie enigmatică în ei. 

Brett se apropie de ea încet și deodată tinerei i se păru că are 
în faţa ei un necunoscut. Allison nu-l mai văzuse niciodată 
îmbrăcat în felul acela. Purtând un costum maro de o croială 
perfectă, o cămașă bej și o cravată tot maro, era imaginea 
întruchipată a bărbatului de afaceri elegant. Allison descoperea 
un nou aspect al personalităţii lui Brett Ransome. Până atunci 
nu-l cunoscuse decât pe exploratorul, marinarul, centaurul de la 
Buttonhook Cove ... 

Brett o privea cu tandrete și ea îi zâmbi radios. Da, îl iubea, 
asta era sigur. Era de-ajuns să întindă mâna ca să-l atingă. Se 
gândi chiar să-și strecoare degetele sub cămașă ca să-i mângâie 
pielea netedă, dar se abţinu. Era un moment foarte serios. 

Trebuia să treacă la mărturisiri complete. 

— Pentru cineva care a primit un pietroi în umăr, arăţi foarte 
bine! observă Brett zâmbind, în timp ce-i lua mâinile într-ale sale. 

— Bună ziua, Brett, spuse ea simplu. 

— Eşti superbă, adăugă el aproape în șoaptă. 

În ochii lui Allison apărură lacrimi de emotie, în timp ce inima 
i se făcuse cât un purice de neliniște. ÎI iubea atât de mult! Și 
când se gândea că în curând îl va pierde! 

După un lung sărut languros, el se desprinse ușor de ea. 
Allison se întoarse, ca el să nu vadă că plângea. Se ridică şi se 
duse să închidă geamantanul. 

— Doctorul Frazier vrea să te mai vadă și mâine, îi spuse Brett, 
ca să constate dacă totul e în regulă. După aceea ne vom întoarce 
la Ransome's Cay. 

— Doar n-o să mai stai aici încă douăzeci și patru de ore din 
cauza mea! protestă tânăra. 

— Se pare că ai uitat că mi-ai salvat viaţa ... și în plus, mai am 
niște probleme de rezolvat la Atlanta. Oricum, nu aveam intenţia 
să mă întorc astăzi, o asigură el. Am rezervat două camere la 
hotelul din centru. Dacă n-ai chef să te plimbi, poţi să rămâi în 
pat. Ultimele cuvinte fuseseră rostite pe un ton ușor ironic și 
Allison îi aruncă o privire amuzată, dar nu spuse nimic. 

Peste zece minute, stătea lângă Brett, în puternicul lui 
Mercedes. Acesta tocmai se pregătea să demareze, când ea îl opri. 

— Am ceva de vorbit cu tine, Brett, îl anunţă ea cu o voce 
lipsită de orice inflexiune. 

— Te ascult, Allison, șopti el ... 

Ea inspiră adânc aer în piept și continuă: 

— Atunci când Max a venit să mă caute la conac, tocmai 
avusesem o discuţie cu Herb Canby. De atunci s-au întâmplat 
însă atâtea evenimente, încât ... 

— Înseamnă că ai aflat, constată el pe un ton neutru. 

— Am bănuit că așa este ... mi-ai spus-o și tu, de altfel ... și 
te-am crezut, recunoscu ea. Dar nu reușeam să accept aşa ceva. 
Oh, Brett, te-am făcut mincinos și escroc! Sunt de neiertat! 

Peste faţa lui Brett trecu o umbră și trăsăturile i se crispară, 
semn că era furios. 

— Nu e prima oară când îl blestem pe vărul meu Tyler și mă 
îndoiesc că acum va fi și ultima dată, spuse el. 

— Nu fi prea aspru cu el, Brett. Atunci când a scris 
testamentul, chiar deţinea jumătate din insulă și de fapt avea 
dreptul să-și vândă partea. 

— Fără să te anunţe? exclamă tânărul, nervos. Tu știai de 
existenţa acelui document, nu-i așa? 

Allison nu-i răspunse imediat. Oare trebuia să-i povestească 
lui Brett că Tyler o ruinase și încercase s— o despăgubească 
dăruindu-i insula? Dar dacă formula asemenea acuzaţii la adresa 
soțului ei, Brett nu va trage concluzia că avea drept scop să 
primească despăgubiri de la el, contând pe simţul onoarei 
familiale? 

— Da, știam, mărturisi ea în cele din urmă. Încă din ziua în 
care m-am căsătorit. 

— În cazul acesta, era de datoria lui să te anunte că urmează 
s-o vândă. N-a avut nici măcar curajul să-i spună lui Herb Canby! 

— Lui Tyler nu-i plăcea deloc să se ocupe de afaceri, spuse 
Allison disperată de turnura pe care o lua discuţia. 

— De ce îi iei apărarea, deși știi foarte bine câte parale făcea 
vărul meu? ... 

— Refuz să-l acuz pe Tyler de ceva. Tot ce s-a întâmplat a fost 
din vina mea. Am acţionat pripit, fără să mă gândesc mai 
temeinic, fără să am nici o garanţie ... Dacă aș mai fi aşteptat 
putin, până aș fi descoperit totul. De altfel, încă de la început am 
avut impresia că totul seamănă cu un vis ... 

Cu un gest blând, Brett îi ridică o șuviţă rebelă care căzuse pe 
fruntea tinerei. 

— N-a fost vina ta, insistă el. Greșeala lui Herb Canby e de 
neiertat! De ce nu și-a îndeplinit sarcina profesională? 

— Nu mai are nici un rost acum să aruncăm pe umerii lui Herb 
Canby toată vina, spuse Allison ridicând capul spre el. Îmi asum 
întreaga responsabilitate asupra acestei tărășenii în care, din 
nefericire, am mai târât-o și pe Peg... 

Brett o mângâie ușor pe obraz. 

— Deocamdată nu te gândi la Peg. Totul va fi bine, ai să vezi. 
Uită de insulă până mâine. 

— Dar trebuie să mă întorc imediat, Brett, exclamă ea, 
devenind brusc conștientă de treaba pe care o lăsase neterminată 
înainte de plecare. 

— De ce atât de repede? 

— Ar fi necinstit din partea mea să nu-i anunţ cât mai repede 
posibil pe clienţii care au făcut deja rezervări. 

— Asta ar mai putea să aștepte. Nu are nimeni intenţia să te 
expedieze acasă. 

— Serios? spuse Allison aruncându-i o privire ironică. 

— Nimeni, spuse el cu gravitate în glas. 

— De când asta? se miră ea. 

După o pauză, Brett îi răspunse cu un zâmbet sarcastic. 

— De când te-am dus la conac călare pe Cherokee ... dacă vrei 
să Ştii ziua exactă. 

— Bine, oftă Allison, învinsă. Voi aştepta până mâine. 

— Perfect! 

— Aș putea s-o anunţ pe Peg prin telefon. 

— N-ar fi mai bine să-i povestești totul între patru ochi? îi 
sugeră Brett. 

— Ai perfectă dreptate, recunoscu ea. Mi-e teamă să nu mi-o ia 
în nume de rău. 

— Vreau să-ţi propun ceva, Allison, spuse Brett privind în 
depărtare. De ce să-i dezamăgești pe acești oameni? Ţine conacul 
deschis până la sfârșitul acestui sezon. După aceea, mai vedem. 

Tânăra îi aruncă o privire mirată şi exclamă: 

— Vorbești serios? Brett, îţi dai seama că asta ne-ar întârzia 
plecarea cu cel puţin două săptămâni? 

— Numai cu atât? se mulțumi să-i răspundă Brett 

Lui Allison i se păru că discerne în tonul lui o notă de regret, 
dar el deja pornise motorul mașinii. 

Pe parcursul scurtului drum dintre spital și hotel nu mai 
schimbară nici un cuvânt, dar Allison spiona cu coada ochiului 
profilul lui Brett. Trăsăturile lui încremeniseră într-o mască 
impenetrabilă. Totuși, nimic din discuţia lor nu fusese de natură 
să-l surprindă. Dimpotrivă, ar fi trebuit să fie bucuros la gândul 
Că își va recupera casa! 

Stătea încruntat și părea dominat de un puternic conflict 
interior. La un moment dat, atunci când se opriră la un stop, el 
se întoarse și o privi cu un aer profund tulburat. Ea ridică spre el 
o privire pătrunzătoare, nedumerită și ușor speriată de emoția 
evidentă a lui Brett. 

Tânărul făcu apoi o mișcare bruscă, îi prinse mâna, ca și cum 
ea ar fi încercat să fugă şi o sărută îndelung în căușul palmei. În 
timp ce o căldură plăcută îi toropea simțurile, în spatele lor se 
auzi un concert de claxoane. Semaforul trecuse la culoarea 
verde. 

— Oh, Brett, şopti ea. 

Peste cinci minute, un băiat de la hotel deschise ușa camerei 
pe care Brett i-o rezervase lui Allison. 

— Trebuie s-o sun pe Peg, spuse ea imediat ce rămaseră 
singuri. Nu trebuie să mai accepte noi clienți. 

— Credeam că am rezolvat această problemă, observă Brett pe 
un ton tăios. 

— Așa este, dar nu ne putea permite să amânăm la nesfârșit 
termenul, nu-i așa? O nouă rezervare poate însemna o întârziere 
de o săptămână, sau chiar mai mult. 

— Şi cine ar avea de suferit din cauza asta? îi răspunse Brett. 

— Am impresia că nu înţelegi nimic! exclamă Allison cu obrajii 
în flăcări. Eu și Peg nu vrem să continuăm să muncim degeaba! 
Vrem să construim ceva! Nu numai să ne ocupăm ... 

Peste faţa lui Brett trecu o umbră. 

— N-am putea să ajungem la un compromis? 

— Ce vrei să spui? 

Brett nu-i răspunse imediat. În trăsăturile crispate i se puteau 
desluși frământările sufletești. În cele din urmă, spuse încet: 

— Aș fi vrut să mai așteptăm puţin, ca să stau de vorbă cu tine. 

Allison îl privi intens, reținându-și aproape răsuflarea. Oare 
ce-i va propune? 

— Mă gândesc la o idee de foarte mult timp, continuă tânărul 
coborând tonul vocii. Așa cum poate știi, am intenţia să înființez 
la Ransome's Cay un centru de cercetări în domeniul acvaculturii. 
În acest scop, o fundaţie de luptă împotriva foametei în lume 
mi-a promis sprijinul financiar. 

— E minunat, Brett, dar nu văd cum ... 

— Așşteaptă puţin, ești prea nerăbdătoare, Allison. Așadar, vom 
primi aici savanţi din lumea întreagă. Va trebui nu numai să-i 
găzduim, dar să găsim și un mijloc de a-i atrage pe insulă, cred că 
înţelegi ce vreau să spun ... După părerea mea, ideal ar fi să-i 
invităm împreună cu familiile lor la conac și să le propunem niște 
vacante active, de studiu. E evident că nu mă pot ocupa de toate 
... conacul ... 

— Vrei să spui că eu ... că noi ... îngăimă tânăra, uluită. 

— Da, tu și Peg aţi putea să vă ocupați de partea de cazare a 
centrului, îi propuse foarte serios Brett. 

Propunerea lui Brett o lua total pe nepregătite, dar era foarte 
tentantă! Centrul le va asigura clienţii și rezolva în același timp 
problema publicităţii și a rezervărilor. În plus, oamenii de știință 
adunaţi la conac ar avea cel puţin un punct comun: centrul de 
cercetări! Ea şi Peg nu vor mai fi nevoite să-i distreze ... 

Dincolo de aceste consideraţii practice, mai exista și 
perspectiva de a-l vedea adesea, poate chiar în fiecare zi, pe Brett! 

Așadar, tentaţia era foarte mare, dar vocea raţiunii îi șoptea 
totuși că trebuia să accepte înainte de a afla adevăratele motive 
pentru care tânărul îi făcuse acea propunere. Dacă era să se ia 
după ezitările și aerul lui chinuit, se pare că nu ajunsese la 
această soluţie prea ușor. 

Considera oare că avea o datorie faţă de ea din cauza 
legăturilor ei cu Tyler? Se simţea vinovat după acel accident care 
era gata să o coste viaţa pe Allison? Și într-un caz, și în celălalt 
însă, se simţea obligată să-i refuze oferta. 

Brett, care se uita la ea pe furiș, spuse atunci, ca și cum îi citise 
gândurile cele mai ascunse: 

— Centrul de cercetări reprezintă visul meu de o viaţă, dar 
trebuie să pun la punct rapid un sistem de cazare a 
cercetătorilor, altfel banii asociaţiei care trebuie să mă finanţeze 
vor fi daţi altcuiva. De aceea te rog să rămâi ... 

După ce făcu o pauză, adăugă: 

— ... Cu toate astea, ești liberă să pleci, dacă dorești. 

Îţi voi înapoia integral banii pe lucrările pe care le-ai făcut. 
Trebuie să-ţi mărturisesc însă că în cazul acesta, nu voi mai avea 
fondurile necesare pentru înființarea centrului. Îţi sugerez deci 
să continui să te ocupi de vilă fără să-mi plătești chirie pe ea. Ar 
fi pe undeva o returnare a banilor pe termen lung ... 

Simplitatea explicaţiei și sinceritatea tonului lui Brett o 
liniștiră total pe Allison, care se lăsă treptat copleșită de emoție. 
Va păstra în sfârșit vila! Nu mai era forțată să se întoarcă la New 
York! Ridică privirea aburtă de lacrimi spre Brett și-i spuse 
roșind: 

— Accept! Peg va fi încântată ... 

Atunci, el se aplecă și o sărută pe ochi, pentru a-i sorbi 
lacrimile de pe gene. Tocmai voia s-o ia în braţe și s-o strângă la 
pieptul lui, când un junghi ascuţit îi smulse lui Allison un strigăt 
de durere. 

Fl îi dădu drumul imediat, și-i spuse bosumflat. 

— Sper că totul va fi bine. 

Apoi, fără să-i mai lase lui Allison răgazul să răspundă, se 
îndreptă cu pași mari spre ușă. Chiar înainte să iasă, îi spuse 
peste umăr: 

— Odihnește-te! Fu am o întâlnire. Mă întorc pe la ora 
unsprezece. 


Capitolul 12 


Această bruscă răsturnare de situaţie o aduse pe Allison într-o 
stare de euforie, făcând-o aproape să uite de durerea din umăr. 
Nici măcar proasta dispoziţie pe care o manifestase în mod ciudat 
Brett în momentul plecării nu reușise s-o afecteze. 

În ceea ce priveşte ordinul lui de a se odihni, acesta era inutil. 
Nu avea nici o intenţie să-și petreacă următoarele două ore 
intinsă în pat! Avea într-adevăr ceva mai bun de făcut. 

Allison se duse la măsuţa de toaletă și își privi imaginea din 
oglindă, suspinând satisfăcută. Pielea ei căpătase o ușoară tentă 
arămie şi părea strălucitoare, deși suferise un accident grav. Ochii 
îi sclipeau într-un mod special, dar cât se poate de natural! Se 
simțea extrem de fericită la ideea că rămânea la Ransame's Cay 
lângă Brett! După ce-și pieptănă părul lung și negru, își puse 
geanta pe umărul drept și ieşi din cameră. Peste un minut, 
traversă uriașul hol al hotelului, mocheta groasă și roșie 

atenuând zgomotul produs de pașii ei. Curând, se trezi afară, pe 
străzile Atlantei. 

Era o frumoasă zi de vară, o vreme ideală pentru a admira 
magazinele de pe strada Peachtree, unde buticurile cu 
îmbrăcăminte la modă se ţineau lanţ. Allison se plimbă mult 
timp, oprindu-se în faţa vitrinelor, uitându-se la obiecte și 
bucurându-se de plăcerea de a se afla în mijlocul unei mulțimi de 
bărbaţi și femei îmbrăcate elegant. 

Dar stângăcia unui trecător grăbit puse capăt plimbării ei. 
Când acesta a împins-o uşor, fu străbătută de un junghi ascuţit și 
își înăbuși cu greu un strigăt de durere. Uşor ameţită, se uită la 
ceas. 

Era aproape ora unsprezece. Brett urma să se întoarcă în 
curând! Nu mai avea nici o clipă de pierdut ... 

Allison merse atât de repede, încât atunci când ajunse la 
hotel, umărul o durea îngrozitor de tare. Urcă direct în camera 
ei, dar se hotărî să nu ia nici un calmant. Nu voia să moţăie în 
timp ce lua masa de prânz cu Brett! La gândul că se vor găsi din 
nou între patru ochi, inima îi bătu mai tare în piept. Relaţiile lor 
se aflau la o mare cotitură. Oare cum vor evolua ele? Putea 
îndrăzni să spere? 

Bătaia în ușă care se auzi păru un răspuns la întrebarea ei. 

— Cine e? întrebă ea îndreptându-se spre intrare. 

— Sunt eu, Brett. 

Trupul lui uriaș apăru în cadrul ușii și tânărul o privi cu o 
ușoară îngrijorare. 

— Constat că nu mi-ai urmat sfatul şi nu te-ai odihnit ... 
observă el uitându-se intens la ea. Arătai mai bine azi-dimineaţă 
la spital. Cum te mai simţi? 

— Am fost pe afară să mă plimb și m-a împins cineva, mărturisi 
ea cu un aer vinovat. Mă doare umărul iarăși. Noroc că e pansat! 

— Şi care e motivul pentru care ai coborât? o întrebă Brett 
încruntând din sprâncene. 

— Aă ... păi ... era atât de frumos afară, îngăimă Allison. Oh, 
Brett! Nici nu-ţi închipui cât de bucuroasă sunt la gândul că voi 
rămâne pe Ransome's Cay! Eram prea agitată ca să stau în pat! 

Brett clătină din cap cu o expresie mustrătoare pe faţă, dar o 
întrebă cu o voce mult mai blândă: 

— Ții enorm la Ransome's Cay, nu-i aşa? 

— Bineînţeles! exclamă Allison cu entuziasm. Altfel n-aș fi 
investit ce mi-a mai rămas din avere şi nici nu mi-aș fi sacrificat 
cariera! Toată lumea îmi spunea să vând, dar mie nu mi-a trecut 
nici o clipă prin cap așa ceva! Îşi aminti neîncrederea manifestată 
de Brett la primele lor discuţii și ca și cum el s-ar mai fi îndoit și 
acum de buna ei credință, adăugă: 

— M-am îndrăgostit de conacul de la Ransome's Cay de cum 
am pus piciorul pe insulă, în urmă cu mulţi ani, cu ocazia 
călătoriei mele de nuntă. M-am simţit imediat ca acasă ... 

— Nu mi-am dat seama de asta, ṣopti Brett privind-o intens în 
ochi. 

— Ar fi trebuit să bănuiești totuși, observă ea pe un ton de 
reproș. 

— De foarte multă vreme eu sunt singurul căruia îi pasă de 
Ransome's Cay, așa că presupun că sunt unic în felul meu, îi 
mărturisi el întinzând braţele spre ea. 

Dar Allison făcu un pas înapoi. Explicaţia lui Brett n-o 
mulțumea pe deplin, atâta timp cât părea să creadă că până acum 
o crezuse motivată numai de interesul financiar pe care îl 
reprezenta o staţiune balneară. 

— Nu, Brett, aş vrea să fie totul clar între noi. Spune-mi ce 
părere ai despre mine? 

Tânărul lăsă să-i cadă mâinile în jos, descurajat. Trăsăturile i 
se crispară și ochii căpătară o expresie impenetrabilă. Era evident 
că nu voia să insiste asupra acestui subiect. 

— M-am înșelat, Allison, te rog să mă ierti. Hai să nu mai 
vorbim despre asta, ce zici? 

Allison îi răspunse, nervoasă: 

— Poftim? Ba eu cred că trebuie să vorbim! 

Îşi muşcă imediat buzele, devenind conștientă de lipsa ei de 
tact, deoarece Brett o privea cu un aer încruntat. 

— Îmi permit să-ţi amintesc că n-am fost singurul care a făcut 
greșeli. De ce nu-mi spui mai întâi de toate ce motive ai avut să 
mă iei încă de la început drept mincinos și escroc? 

Allison nu-i răspunse, îndoielile din trecut revenindu-i în 
minte. Acum observa pentru prima oară că se purtaseră amândoi 
la fel. 

Se acuzaseră unul pe altul de minciună și refuzaseră să asculte 
argumentele celuilalt. 

În timp ce căuta o modalitate de a se explica, deveni 
conștientă de ridicolul situaţiei în care se aflau. Se certau din nou 
pentru un fleac. Ridică ochii spre el și văzu în ochii lui Brett o 
sclipire ironică. El nu făcea altceva decât s-o necăjească! Atunci, 
simțindu-se amândoi ușuraţi, se aruncară unul în braţele celuilalt 
izbucnind în râs. 

După ce le trecu râsul, Allison suspină și se lipi de trupul lui, 
cu capul pe umărul acestuia, inspirând cu desfătare mireasma de 
lămâie a parfumului său. 

Brett îi prinse lobul urechii cu buzele lui umede, provocând 
în ea o emotie plină de voluptate. Simţindu-se străbătută de un 
fior de plăcere, se lipi și mai tare de el. Tânărul îi mângâie apoi 
obrazul stârnindu-i şi mai tare dorinţa ... 

Apoi, spre dezamăgirea lui Allison, se ridică și-i spuse pe un 
ton aspru: 

— Acum, trebuie să mergem la masă. 

Mirată de schimbarea ciudată a purtării lui, ea se ridică. Ca și 
când ar fi vrut să se răzbune pe ea , umărul o durea cumplit și își 
înăbuși un geamăt. Poate că ar fi fost mai bine să ia un calmant, 
își spuse Allison în sinea ei. 

— Nu cred că te simţi suficient de bine ca să ieși în oraș, 
constată Brett. Iti propun să anulez rezervarea la restaurant și să 
cer să ne trimită masa de prânz în cameră. Ce părere ai ? 
Mâncarea e foarte bună aici. 

— Ai dreptate. Am făcut excese ceva mai devreme, îi mărturisi 
A llison. 

Deși nu-mi place deloc ideea să iau masa în cameră, oricât de 
elegantă ar fi ea ! 

După ce rosti aceste cuvinte, aruncă in jurul ei o privire 
admirativă. Incăperea era într-adevăr decorată cu un gust extrem 
de rafinat, îmbinând nuantele de culoarea piersicii cu cele de un 
gri foarte deschis, dar atmosfera nu prea era potrivită pentru a 
lua masa de prânz. 

— Cine a spus să rămânem închiși în cameră? Vom reuși să 
mâncăm în oraș, cu Atlanta la picioarele noastre! spuse el făcând 
un gest teatral îndreptându-se spre o ușă de la capătul celălalt al 
încăperii, pe care Allison o crezuse până atunci ca fiind a unui 
dulap. 

El o deschise larg și se înclină ușor, invitând-o s-o ia înaintea 
lui. Un culoar îngust, luminat ca ziua, ducea la o altă cameră în 
care exista un veritabil bar din lemn cu rame de crom strălucitor. 
În dreapta ei, Allison zări un salon dominat de gri și 
galben-deschis. 

— Ţi-ai luat calmantele prescrise de doctorul Frazier? o întrebă 
Brett pe neașteptate. Eşti foarte palidă ... 

— Le păstrez pentru atunci când îmi va fi cu adevărat rău, îi 
răspunse repede Allison, adresându-i un zâmbet. 

— De ce vrei să suferi inutil? observă Brett cu un zâmbet 
exasperat. Vin să te iau în clipa în care va fi totul pe masă. 

Apoi dispăru, lăsând-o pe Allison singură cu durerea ei. Căci 
aceasta devenise atât de intensă, încât îi acoperea orice altă 
senzaţie. 

Se gândi doar o clipă la faptul că era evident că Brett o 
instalase în apartamentul lui. 

Se duse în uriașa baie placată cu marmură, cu flaconul cu 
medicamente în mână. Imaginea pe care o văzu în oglindă era 
aceea a unei feţe palide, cu trăsături slăbite. Sub ochi avea 
cearcăne adânci. Allison înghiţi repede două pastile și se întoarse 
în cameră. 

Apoi își scoase sandalele, se vâri sub pătură și aşteptă să-și facă 
medicamentul efectul, întinsă pe spate și cu ochii închiși. 

Treptat, junghiul din umăr deveni mai puţin dureros, astfel 
că, atunci când, peste o jumătate de oră, Brett intră în vârful 
picioarelor în încăpere, ea îi zâmbi tandru și mult mai relaxat, 
întinzându-i mâna sănătoasă. El i-o prinse şi i-o sărută înainte s-o 
ajute să se ridice din pat. 

Peste câteva minute, stăteau la masă în faţa unor feluri de 
mâncare apetisante. Pentru început, le fusese servită în niște 
boluri de porțelan alb o supă rece de castraveți presărată cu 
pătrunjel tocat fin, care era urmată apoi de pui cu curry și cu o 
garnitură de legume în stil indian. Masa rotundă, acoperită de o 
față de masă lungă și albă, era așezată pe terasa apartamentului, 
dincolo de ușile salonului. 

Din nefericire, Allison nu se putea bucura de frumusețea 
priveliştii. Datorită tranchilizantelor, moțăia de-a binelea și avea 
nevoie de toată atenţia ei numai pentru a mânca ce avea în 
farfurie. Se simţea extrem de obosită și se lupta să ţină ochii 
deschiși. 

Și dat fiind că Brett nu părea deranjat de tăcerea ei prelungită, 
tânăra nu făcu nici un efort ca să vorbească. 

La sfârșitul mesei, în timp ce își turna o ceașcă de cafea, Brett 
îi spuse cu hotărâre: 

— Tu nu ai nevoie de cafea. E mai bine să fii un pic buimacă, 
decât să simţi durerea, nu-i așa? 

— Da, recunoscu Allison privindu-l cu un aer visător. 

— După-amiază voi fi ocupat, continuă el. Trebuie să particip 
la o conferinţă, dar mă voi întoarce pe la șase seara. Vom vedea 
cum te mai simţi atunci. Dacă vei avea curaj, vom merge să luăm 
cina într-un loc unde sunt sigur că-ţi va plăcea. 

În timp ce vorbea, trase ușor masa din faţa ei ca să se poată 
ridica și apoi o însoţi până în cameră. Allison se vâri apoi 
mulțumită în patul ei și-l urmări pe Brett, în timp ce acesta trăgea 
draperiile de la fereastră. După ce o sărută pe frunte, plecă. 
Peste câteva secunde, Allison se cufunda într-un somn adânc. 

Fu trezită peste câteva ore de soneria telefonului. Vocea cu 
timbru grav a lui Brett îi sună plăcut la ureche. Își dădu seama 
atunci că era foarte relaxată și că umărul nu o mai durea. După 
ce îi aduse la cunoștință lui Brett vestea cea bună, îl asigură că 
putea să ia cina în oraș. 

— Voi fi gata atunci când te vei întoarce la hotel, îi spuse ea. 

Siesta din după-amiaza aceea îi prinsese foarte bine. Nu o mai 
durea umărul, decât atunci când mișca braţul ... Deodată, mintea 
îi fu străbătută de un gând. Nu se putea duce la un restaurant 
elegant din Atlanta îmbrăcată în rochia șifonată în care dormise! 

Și oricum imprimeul roșu cu alb nu era destul de şic ... Ce să 
facă? Apoi își aminti de rochia din mătase mov pe care Peg i-o 
pusese în geamantan. Din fericire, se încheia cu nasturi în faţă! La 
urma urmei, prietena ei nu avusese o idee rea ... Putea să o 
îmbrace fără să-și miște prea tare umărul rănit. 

Dar Allison se dezumflă rapid. Medicul îi recomandase să nu 
se folosească de mâna stângă vreme de câteva zile și descoperi cu 
ciudă că avea mari dificultăţi să se încheie la nasturi, numai cu 
ajutorul mâinii drepte. 

Allison tocmai începuse să-și piardă deja răbdarea în 
momentul în care se auziră niște bătăi în ușă. Se întorsese Brett! 

Cu excepţia nasturilor, tânăra era gata de plecare. Înainte 
să-și pună rochia, se pieptănase și se fardase ușor, ca să-și 
ascundă paloarea feţei. 

După ce își pusese sandalele de seară pe care Peg, printr-o 
adevărată minune, se gândise să i le pună în geamantan, se 
aplecă înfrigurată să-și încheie nasturii de la rochie. 

Punctualitatea era un lucru sfânt pentru Allison și ideea că 
poate întârzia o făcu să fie nervoasă. 

— Ies într-un minut! strigă ea, sperând că reușise să-și ascundă 
nervozitatea. 

Îi scăpară din nou nasturii din butonieră! 

— E vreo problemă? o întrebă Brett de pe partea cealaltă a ușii. 

— Nu reușesc să-mi închei blestemaţii ăștia de nasturi! explodă 
Allison aflată de data asta în pragul unei crize de nervi. De o oră 
mă chinui cu ei! 

Ai încercat vreodată să închei nasturii unei rochii din mătase 
numai cu ajutorul mâinii drepte? 

După o pauză, vocea gravă a lui Brett se auzi din nou: 

— Nu, n-am fost niciodată confruntat cu o asemenea 
problemă! Vrei să te ajut? 

— Da, te rog! suspină Allison, dându-se bătută. Nu mai sunt 
decât două soluţii: ori mă ajuţi, ori voi fi nevoită să ies în oraș cu 
rochia în care am dormit după-amiază, sau într-o fustă și o bluză 
din bumbac ... dar şi astea au nasturi! 

— Nu mă mir că ai dificultăţi. Nasturii sunt cusuţi invers. Se 
încheie dreapta peste stânga! constată Brett după ce se uită la ei. 

— Așa se procedează la hainele de damă, dar să nu mă întrebi 
de ce! exclamă ea ridicând ochii în tavan. 

Brett adoptă un aer amuzat. 

— Ar fi trebuit să-ți scrântești umărul drept! observă el 
făcându-i ironic cu ochiul. 

Allison nu-i răspunse, tulburată de privirea fierbinte a 
tânărului. Se uita cu lăcomie la sânii ei descoperiţi și ea se făcu 
stacojie la faţă. Oare înţelesese că-l chemase s-o ajute pentru că 
dorea să facă dragoste cu el? se întrebă ea simțindu-se din ce în 
ce mai rău şi blestemându-se că fusese prea slabă și -l lăsase să 
intre. 

— Brett, eu ... șopti ea în timp ce el îi dezvelea umărul rănit, 
cu o vânătaie uriașă vizibilă sub pansament. 

Când o văzu, tânărul își înăbuși o exclamaţie de groază. Apoi se 
aplecă și o sărută tandru la baza gâtului, la marginea bandajului. 

— Eşti minunată ... generoasă ... frumoasă, și ai riscat atât de 
mult pentru mine ... îi șopti el la ureche cu o voce răgușită de 
emoție. Te asigur că nimic nu poate veni de hac unei teste atât de 
dure ca a mea. Capul meu e tare ca lemnul. 

Allison nu-și putu stăpâni râsul, dar se simţi mai ușurată când 
văzu că el îi acoperă umărul și termină de încheiat nasturii. Și 
totuși, în adâncul sufletului, regreta că tânărul se oprise din 
demersul lui. Se simţise invadată de o căldură plăcută atunci 
când îi desfăcuse rochia. 

Acum, erau în sfârșit gata de plecare. 

— Hai să mergem, spuse Brett deschizând ușa camerei. 

Peste o jumătate de oră, după ce traversară Atlanta de la un 
capăt la celălat, stăteau amândoi în fața unei mese la un 
restaurant care își avea sediul într-o clădire veche, construită în 
stil colonial. Allison își aminti că Brett îi spusese că vor lua cina 
într-un loc care cu siguranță îi va plăcea ... 

Proprietarul acestuia, Jean-Paul Lesneur, care era în același 
timp și bucătar-șef, plecă de lângă cratiţele lui ca să-l salute 
personal pe Brett. 

După ce schimbară câteva cuvinte, el îi sfătui să nu se uite în 
meniu și să aibă încredere în el. 

După plecarea bucătarului, Allison îl întrebă: 

— Am impresia că domnul Lesneur te apreciază foarte mult. 

— Din cauza tatălui meu, îi explică Brett serios. Atunci când 
Jean-Paul a venit din Franța, respectiv din Lyon, unde era 
ucenicul unui mare bucătar, tatăl meu i-a împrumutat bani ca să 

pornească o afacere și i-a trimis primii clienţi, ceea ce a 
reprezentat o investiţie foarte bună pentru tatăl meu, dar 
Jean-Paul îi este veşnic recunoscător. 

Allison nici n-ar fi putut să viseze o masă mai gustoasă. La 
început li se aduseră perişoare de homar, apoi cotlete de miel, pe 
care i le tăie Brett, salată de seminţe de pin și ca desert un sufleu 
extrem de pufos. Jean-Paul Lesneur asista la aducerea fiecărui fel 
cu atâta solemnitate, încât atunci când acesta o întrebă dacă vrea 
vin, ea nu îndrăzni să-l refuze, de teamă să nu se supere. Îi fu 
recunoscătoare lui Brett, care îi sări în ajutor. 

— Doamna Hill și-a luxat umărul ieri și e sub tratament, îi 
explică el. Medicul a sfătuit-o să nu bea alcool. 

Jean-Paul Lesneur se întoarse spre ea cu un aer atât de 
îndurerat, încât tânăra se grăbi să adauge: 

— Bănuiesc totuși că un păhărel n-o să-mi facă rău, Brett. În 
plus, am luat medicamentele cu multe ore în urmă! 

Figura patronului de restaurant se lumină de un zâmbet, în 
timp ce Brett o aprobă printr-un gest al capului. 

Vinul, ca toate celelalte feluri de mâncare servite de Jean-Paul, 
era extraordinar și peste câteva minute Allison se simţi bine 
dispusă. Se uită cu un aer visător la Brett care vorbea și deveni 
treptat conștientă de o ciudată stare de bine, chiar și în 
momentul în care durerea din umăr reapăru brusc. 

De la accident, Brett făcuse totul pentru ea, își spuse Allison. 
Şi ea avusese încredere oarbă în el. În fata lui, nu simţea nevoia 
să se dea mare. Fl putea să se ocupe de tot ce o privea, fără ca 

din cauza asta să se simtă în pericol. Pentru Allison, care era 
extrem de independentă de obicei, asta era o schimbare radicală. 
Suferinta fizică și oboseala din ultimele săptămâni îi epuizaseră 
toate forțele. În modul atent în care se purta cu ea și în discuţiile 
plăcute pe care le purta cu el exista ceva liniștitor și relaxant, 
după luptele lor pline de patimă. 

Întâlni ca prin ceaţă privirea lui și fu şocată. EI îi zâmbi și 
Allison înţelese că o dorea. Brett puse ușor mâna lui peste a ei. 

— Să mergem, îi spuse el. 

Ceva mai târziu, în timp ce deschidea ușa ca să urce în mașina 
lui Brett, călcă strâmb și se lovi cu umărul de caroserie. Durerea, 
care fusese suportabilă toată seara, deveni mai ascuţită ca 
niciodată. Allison își întoarse repede capul ca să-și ascundă 
lacrimile, dar gestul ei nu rămăsese neobservat de Brett. 

— Ar trebui să fii mai atentă, o certă el încruntând din 
sprâncene și luând-o în braţe cu tandrete. 

În timp ce el conducea mașina, ea rămase ghemuită la pieptul 
lui, cu obrajii încă umezi de lacrimi. 

Peste o jumătate de oră, traversau uriașul hol al hotelului. În 
apropierea liftului. Allison zări o siluetă cunoscută care se 
îndreptă spre ei. Era un bărbat foarte gras cu o freză de prost 
gust. 

Era îmbrăcat într-un costum în carouri de o culoare nedefinită 
și o cămașă descheiată aproape până la mijloc. Năucită de 
oboseală, tânăra nu făcu nici un efort să-l recunoască până în 
momentul în care simţi că Brett se încordează ușor. 

Observă cu coada ochiului că necunoscutul grăbea pasul cu 
scopul evident de a vorbi cu ei. Ea și Brett o luară la picior spre 
lift, dar necunoscutul fu mai rapid. Se proțăpi dinaintea lor și 
întinse mâna spre Brett, care nu-i luă în seamă gestul. Abia atunci 
Allison își aminti de el. Era Orrin Travis, agentul imobiliar din Los 
Angeles care dorise să cumpere Ransome's Cay! 

— Ce surpriză, Brett Ransome! exclamă el prefăcându-se 
mirat. N-aș fi crezut niciodată că vă voi mai întâlni înainte să plec 
în California. 

Când îşi aminti de ziua în care în care îl trimisese să discute 
cu Brett, Allison nu se putu abtine să nu râdă, dar când ridică 
ochii spre tânăr, zâmbetul îi îngheţă pe buze. Acesta părea 
extrem de nervos. 

— Nu mai am nimic de adăugat la ceea ce v-am spus data 
trecută, îi spuse Brett pe un ton glacial în clipa în care se 
deschidea ușa liftului. Acum, vă rog să mă scuzati, dar trebuie să 
plec. 

Brett o împinse pe Allison în lift și apăsă pe buton, dar Orrin 
Travis intră și el după ei. Brett încercă să se poarte de parcă 
individul n-ar fi fost acolo, dar pe trăsăturile feţei lui se citea 
furia. 

— Dar pe cine văd! Sunteţi doamna Hill, spuse Orrin Travis, ca 
și cum abia atunci îi observase prezența. Nu mă aşteptam deloc 
să vă găsesc în compania domnului Ransome! 

Vocea lui mieroasă se potrivea perfect cu vorbele slugarnice. 
Allison se întoarse îngrijorată spre Brett. Tânărul avea 

sprâncenele încruntate. Uşor speriată, ea îl luă de mână. Trebuia 
să evite cu orice preţ, cearta dintre ei! Nu știa până când Brett 
putea să-și mai stăpânească furia. 

Dar se dovedi încă o dată că îl subapreciase pe Brett. 

— La ce etaj mergeţi, domnule Travis? se interesă Brett, 
aruncându-i o privire plină de dispreț. 

— Același cu al dumneavoastră, îi răspunse agentul imobiliar. 
Nu faceţi figura asta mirată. Mai avem de discutat o mulțime de 
lucruri în legătură cu insula. S-ar putea să vă câștig de partea 
mea... 

Liftul se opri și se deschise ușa. După ce o lăsă pe Allison să 
treacă înaintea lui, Brett se întoarse brusc, tăindu-i calea lui Orrin 
Travis. Acesta din urmă se dădu imediat înapoi cu un pas. 

— Acum veţi cobori, articulă Brett printre dinţi. Şi dacă veți 
mai îndrăzni să daţi ochii cu mine, vă promit că voi chema 
detectivul hotelului. Dar înainte să plecaţi, aș vrea să ştiu și eu de 
unde aţi obţinut numărul apartamentului nostru. Să nu-mi 
spuneţi că e o pură coincidenţă că locuiti la același etaj cu noi! 

Orrin Travis fu descumpănit vreme de câteva clipe de atacul 
lui Brett, dar își reveni destul de repede și-i explică satisfăcut: 

— Sunt obişnuit cu genul acesta de situaţii ... Am sunat echipa 
dumneavoastră de cercetări și cei de acolo mi-au dat adresa din 
Atlanta, dragă domnule Ransome. Apoi am asigurat-o pe 
recepţioneră că suntem vechi prieteni şi am cerut o cameră lângă 
dumneavoastră. 

Mai simplu de atât nici că se poate! 

— V-aţi dat prea multă osteneală pentru nimic, domnule 
Travis, îi răspunse cu asprime Brett. 

— Sunt sigur că v-ar fi interesat ce voiam să vă spun. Aveam de 
gând să vă determin să vă răzgândiţi referitor la Ransome's Cay, 
dar acum nu mai are nici o importanță. Prezența doamnei Hill 
schimbă totul! încheie antipaticul personaj cu un zâmbet pe 
buze. 

Furios, Brett îl prinse de gulerul sacoului. În ciuda înălțimii 
lui — era cât Brett — Orrin Travis nu reuși să se elibereze. După 
ce îl privi câteva clipe intens în ochi, Brett îi dădu drumul, iar 
acesta se lipi împleticindu-se de peretele liftului. 

Agentul imobiliar nu mai avu timp să strige decât următoarele 
cuvinte înainte să se închidă ușa automată: 

— Veţi mai auzi de mine, domnule Ransome! Ransome's Cay 
va fi a mea! 

— Brett aşteptă ca acesta să dispară total din faţa ochilor lui, 
apoi o luă de braţ pe Allison și se îndreptară spre apartamentul 
lor. 

— Cred că și-a pierdut minţile! exclamă în cele din urmă 
Allison, speriată. 

— Din nefericire, mă cam îndoiesc că așa stau lucrurile, oftă 
Brett. E clar că și-a făcut un plan prin care să pună mâna pe 
Ransome!'s Cay, dar despre ce ar putea fi vorba? N-am nici cea mai 
vagă idee ... 

— Vrei să spui că încearcă să te fure? îl întrebă Allison 
rămânând pe loc. 

În loc de răspuns, Brett o obligă să meargă din nou. 

— Nu trebuie să rămânem în mijlocul coridorului! N-am nici 
un chef să-i mai văd mutra în cazul în care ar avea de gând să urce 
din nou! Cât despre eventualitatea vreunui furt, nu cred că ar fi 
posibil, nu ... mai degrabă am impresia că încearcă să mă sperie 
.. poate că are de gând să mă șantajeze! Nu știu cum 
intenţionează să procedeze ... 

— Sunt convinsă că nu e așa de grav, Brett, spuse Allison, care 
încerca să-l mai liniștească. Probabil că a inventat o minciună în 
ultima clipă, ca să te deruteze. Atunci când a sosit la Ransome's 
Cay, la început m-a luat drept proprietarul insulei. După aceea, 
când l-am trimis la tine a trebuit să încropească niște argumente, 
poate cu intenţia de a te ameninţa. Probabil că vestea conform 
căreia insula e numai a ta l-a luat pe nepregătite şi acum încearcă 
să se răzbune pe tine. În orice caz, nu mă mir de ce s-a întors atât 
de repede din golf în ziua aceea. 

— Dar nu m-a ameninţat deloc, o corectă Brett. I-am spus că 
n-am nici o intenţie să vând și, dat fiind că tipul mi s-a părut un 
șmecher, i-am cerut să părăsească insula imediat. 

Așa se și explică furia lui după ce s-a întors la vilă. 

— Dar m-a ameninţat mai târziu, la telefon, în urmă cu două 
zile, recunoscu Brett. M-a mirat agresivitatea tonului vocii sale 

— Ce te-a ameninţat? îl întrebă Allison îngrijorată. 

— N-a făcut nici o precizare, dar a avut tupeul să-mi comande 
să vin imediat să mă întâlnesc cu el la Atlanta. I-am trântit 
telefonul în nas! 


202 GEORGIA HARRIS 


Brett închise în urma lor ușa apartamentului și se aplecă spre 
Allison. 

— Îmi pare rău pentru acest incident. Pari foarte obosită. Ia-ti 
pastilele și culcă-te! Ai nevoie de un somn bun. 

Purtarea lui autoritară nu-i plăcu deloc lui Allison. Cu ce drept 
refuza el să continue discuţia trimiţând-o la culcare? Își ascunse 
însă supărarea şi se duse în camera ei. Umărul o durea foarte 
tare, influenţându-i starea de spirit care era și așa destul de 
proastă. 

Cine se credea Brett? Cum îndrăznea să-i rezolve problemele 
în locul ei? Decât să-i fi dat un ordin, mai bine ar fi sărutat-o cu 
tandrete ... Nu cerea nimic mai mult! Doar un sărut... 

— Vrei să te ajut? 

Vocea lui Brett se auzi de partea cealaltă a ușii. 

— Nu, mulţumesc, nu e nevoie, îi răspunse ea cu asprime. 

După aceea, îşi scoase sandalele și se duse în baie să-și ia 
calmantele și somniferele prescrise de medic. Peste câteva 
minute, se întoarse în camera ei și începu să se dezbrace cu 
ajutorul unei singure mâini, ceea ce se dovedi a fi mai uşor decât 
atunci când încercase să-și încheie nasturii. Îşi puse apoi 
pijamaua din mătase. Medicamentele își făcură repede efectul și 
deja umărul o durea mai puţin. În cele din urmă, recunoscu cam 
fără tragere de inimă că Brett avusese dreptate. 

Allison tocmai se pregătea să se vâre în pat, când o bătaie în 
ușă o ţintui locului. 

— Allison, pot să intru? 

Vocea lui Brett era atât de caldă și de gravă, încât îi răspunse 
imediat: 

— Bineînţeles, intră! 

Regretă imediat că își dăduse acordul atât de uşor. Oare nu-și 
trădase astfel dorința de a-l revedea, deși el o jignise ceva mai 
devreme? 

Dar imediat ce-l văzu apărând, tânăra hotări că de fapt asta nu 
avea nici o importanţă. Noile lor relaţii trebuia să se bazeze pe 
încredere reciprocă. Dorea ca el să se afle lângă ea, atunci de ce 
să-l respingă? 

Brett părea acum perfect relaxat. Probabil că uitase de Orrin 
Travis şi de amenințările lui. Îi zâmbea și se uita la ea cu tandrete 
și îngrijorare. 

— M-ai părăsit destul de repede adineauri, observă el. Nu 
credeam că mă vei mai primi. 

— Te rog să mă ierţi, dar mă durea umărul foarte tare ... 
durerea îmi afectează starea de spirit. Simţeam numai nevoia să 
fiu răsfăţată. 

Brett izbucni în râs și alergă s-o prindă în braţe. 

— Ai dreptate. Eram încă furios pe Travis. 

Brett îşi vârt mâna sub pijamaua tinerei, mângâindu-i spatele, 
apoi o strânse în brațele lui. Ea îi oferi buzele, tremurând de 
dorinţă. Brett o sărută cu lăcomie. 

Cuprinsă de un vârtej voluptuos, Allison avu ciudata impresie 
că primea fără să dăruiască. Prea epuizată ca să-i mai poată 

răspunde sărutului pasionat, se lăsă în voia simţurilor, ameţită de 

atingerea trupului său, de răsuflarea și de felul cum îi mângâia 
sfârcurile sânilor, aprinzând în ea focul unei dorinţe fierbinți. 
Dar când Brett îi atinse pansamentul, în ciuda extazului senzual 
care o cuprinsese, înţelese că în curând se va desprinde de ea și 
O va părăsi ... Pe de o parte, își dorea într-adevăr ca el să plece, 
pentru ca să poată continua în vis ce-i refuza în realitate, dar pe 
de altă parte voia tare mult ca el să rămână lângă ea ... 

Atunci când Brett își dezlipi gura de buzele ei, tânăra își dădu 
seama că și el ezita. Îşi puse capul pe umărul lui și tânărul îi 
mângâie cu obrazul părul lung și negru. 

ÎL auzi apoi oftând și văzu că o respinge cu blândețe. 

— Te-am răsfăţat destul în seara asta, spuse el cu o voce 
răgușită. După ce o sărută uşor pe frunte, stinse lumina și plecă 
din cameră. 

Allison se trezi a doua zi dimineaţă odihnită și bine dispusă, 
după ce dormise bine toată noaptea. Durerea care o chinuise 
permanent cu o zi în urmă nu mai era decât un vis urât. În afară 
de o stare de ușoară toropeală, nu mai simțea efectul 
calmantelor. 

După ce făcu o baie, având grijă să nu-și ude pansamentul, era 
aproape îmbrăcată când Brett bătu la ușa camerei sale. Și de data 
asta fu nevoită să-l lase să-i încheie nasturii de la bluza de culoare 
roz și fusta verde-inchis cu dungulițe roz. 

În timp ce el se concentra în tăcere la ceea ce avea de făcut, 
Allison se întreba din ce motiv devenise brusc atât de rezervat. 
Părea că o atinge aproape cu indiferenţă, ca și când n-ar fi fost 

decât o fetiţă, care era prea mică pentru a se putea îmbrăca 
singură! Aseară, totuși, nu se purtase cu ea precum cu un copil! 

După ce luară un mic dejun frugal, Brett o însoţi pe Allison la 
cabinetul doctorului Frazier. O lăsă în grija acestuia, promițând 
CĂ va veni s-o ia peste o oră. Avea o problemă de rezolvat la una 
din fabricile de cherestea. 

Umărul lui Allison fiind pe cale de vindecare, doctorul Frazier 
nu-i mai puse pansament deasupra. 

— E de-ajuns să-ţi sprijini brațul într-o eșarfă. Și nu cumva 
să-ţi asumi riscuri unutile, îi recomandă el cu seriozitate. 

Brett veni la ora fixată și se întoarseră împreună la hotel. Când 
acesta achită nota de plată la recepţie, ea fu mirată să-l audă 
punând întrebări recepţionerei referitoare la cel care-i deranjase 
cu o seară în urmă. 

— Orrin Travis? spuse recepționera aruncând o privire pe listă: 
Da, a sosit aseară, dar ... e foarte ciudat ... a plecat numai peste 
câteva ore ... 

După ce plecară de la recepție, Brett se uită la Allison cu o 
figură îngrijorată. 

Sper că s-a întors la Los Angeles, spuse ea. 

Brett clătină din cap cu un aer neîncrezător. 

— Trebuia să mă duc la el după ce te-am lăsat în camera ta, 
spuse încruntându-se. Era necesar să lămuresc o dată pentru 
totdeauna problema asta. Tare mi-e teamă că-l vom revedea 
curând pe prietenul nostru Orrin Travis! 

Atunci când sosiră la aeroport, micul avion al companiei 
Ransome îi aștepta deja pe pistă, dar pilotul nu se vedea nicăieri. 
După ce Brett o ajută să se instaleze în el, tânărul se așeză în fața 
manșei. Abia atunci înţelese că avusese loc o schimbare de 
program și că Brett avea intenţia să piloteze el însuși avionul 
până la Ransome!'s Cay. 

Fără să-i mai lase răgazul de a-i pune întrebări, Brett se 
cufundă în studierea unui plan de zbor atât de complicat, încât 
Allison nu mai îndrăzni să-l deranjeze. Aceasta era o altă faţă a lui 
Brett, pe care până acum Allison nu i-o cunoștea. Tânăra se uită 
la el din ce în ce mai fascinată, în timp ce era absorbit de 
controlul cadranelor nenumărate de pe tabelul de bord, după 
care verifică pneurile trenului de aterizare. Fiecare gest al lui 
dovedea că era extrem de priceput în ceea ce făcea, lucru care pe 
tânără o umplu de admiraţie. Brett era sigur pe el și acționa cu 

competenţă fie că s-ar fi aflat călare pe un cal, la bordul unui 
avion, în fruntea unei firme sau a unui centru de creștere a 
stridiilor sau ... în braţele unei femei ... 

Ca și cum i-ar fi citit gândurile, Brett ridică ochii pe jumătate 
închiși spre ea, fiind orbit de razele soarelui. O briză uşoară îi 
răvăşea părul blond, acoperindu-i fruntea cu şuvițe rebele. 

Ea îi înfruntă privirea și citi în ochii lui că parcă scăpase de o 
mare greutate de pe suflet ... În clipa următoare însă, fata lui 
serioasă se lumină de un zâmbet radios, care-i făcu inima să bată 
şi mai tare. 

Da, își spuse ea cu tristeţe, știa să provoace plăcere în trupul 
unei femei ... Totuși nu părea prea conștient de puterea lui de 
seducţie, lăsând lucrurile în voia lor, fără să încerce să le 
controleze sau să-i pese de urmările acestora. 

Dar deja expresia de pe figura lui Brett se schimbase, 
senzualitatea fiind înlocuită de o mutră poznașă. Îi făcu semn că 
totul era în regulă, apoi dădu ocol avionului și urcă pe locul 
pilotului. După ce încălzi motorul, avionul începu să ruleze pe 
pistă și în scurt timp decolă. 

— Nu știam că te pricepi să pilotezi un avion, observă Allison 
după ce survolă orașul Atlanta. 

Brett se întoarse spre ea zâmbind. 

— Mi-am luat brevetul de pilot în ziua în care am împlinit 
optsprezece ani. Eram foarte mândru de el. De atunci, nici nu 
mai ştiu câte ore de zbor am acumulat ... 

— Am văzut că ai verificat totul înainte de decolare. 

Faci operaţiunea asta de fiecare dată când zbori? se interesă 
Allison mirată. 

— Am toate motivele să fiu prudent. La început, nu verificam 
niciodată nimic și într-o bună zi un mecanic a făcut o greșeală și 
m-am prăbușit cu un avion al companiei. Am avut noroc că am 
scăpat teafăr. Am avut numai timpul necesar de a ieși din carlingă 
și a mă îndepărta înainte de explozie. Drept urmare, tatăl meu 
mi-a interzis să mai zbor vreme de șase luni. 

— Dar a fost nedrept! exclamă Allison, supărată. Te-a pedepsit 
pentru greșeala altuia! 

— Nu e chiar așa. A considerat că am dat dovadă de o mare 
neglijenţă nefăcând verificările eu însumi. Avea o teorie conform 
căreia pentru cel care rămâne la sol siguranța nu e la fel de 
importantă ca pentru pilot. 

Tot discutând despre una și despre alta, ajunseră repede la 
țărmul oceanului și începură să coboare spre sud, ca să treacă pe 
deasupra arhipelagului din care făcea parte și Ransome's Cay. 

— Poate că nu e cel mai scurt drum de întoarcere acasă, spuse 
Brett, dar aș vrea să admiri puţin insulele noastre. Vei vedea că 
peisajul este de o frumuseţe care îţi taie răsuflarea. 

Vreme de trei sute de ani multe din aceste insule și-au 
schimbat de patru ori naționalitatea, primii locuitori ai lor fiind 
bineînţeles indienii ... 

Brett avusese dreptate. Allison nu mai contenea cu 
exclamaţiile de încântare în timp ce sub ei se derula un lanţ de 
insule presărate în marea de culoare smaraldului. 

În timp ce se apropiau de Ransome's Cay, Brett îi arătă tinerei 
o insulă mică. 

— Se numește Razorback, spune el pe un ton ușor nostalgic, 
dar eu i-am spus Insula Comorii, care era cartea mea preferată în 
copilărie. Din când în când, veneam aici cu barca și cu ceva 
mâncarea pentru picnic. Mi s-a întâmplat să petrec aici câte o 
noapte sau două. ... 

— Mama ta nu era îngrijorată? îl întrebă Allison, mirată. 

După o pauză, Brett spune aproape în școală: 

— Asta era după moartea ei. Pe vremea aceea, tatăl meu nu 
prea se ocupa de mine. 

Timp de câteva secunde, observă că în spatele gravităţii 
bărbatului se ascundea toată tristeţea copilului de altădată. Ce 
mult ar fi dorit să-l consoleze! 

— E ceva care mă miră la tine, îi spune ea cu duioșie în glas. 
Uneori am impresia că știu totul despre tine și apoi, deodată, are 
loc ceva neprevăzut, ca acum de exemplu, și descopăr un alt 
aspect al personalităţii tale. Atunci îmi dau seama că de fapt nu 
ştiu nimic despre tine. 

În loc să-i răspundă, Brett se posomori la faţă. Ochii lui 
cenușii căpătară reflexe metalice. Allison îngăimă: 

— Brett ... am ... Iartă-mă, spuse ea fără să prea știe de ce își 
cerea scuze. Cred însă sincer că oamenii cu cât se cunosc mai 
bine, cu atât se şi înțeleg mai bine. 

— Mai există și excepții, îi răspunse Brett printre dinţi. 

Apoi, fără s-o mai lase să-i răspundă, continuă: 

— Verifică dacă ai centura de siguranţă bine prinsă ... începem 
să coborâm. Uite, acolo e Ransome's Cay! 

În următoarele minute Brett se concentră asupra asigurării 
unei aterizări line pe plaja lungă din golf, dar Allison, 
descumpănită de răspunsul lui ostil, nici măcar nu observă 
îndemânarea pilotului. Era hotărâtă să clarifice lucrurile. 

— Apropo de exceptiile la care te-ai referit, continuă ea când 
el se aplecă să-i desfacă centura de siguranță. 

— Ce vrei să spui? îi răspunse el oprindu-se brusc. 

Era evident că el nu voia să-și ducă gândul până la capăt, 
observă Allison. 

— După părerea ta, de ce anumite persoane ar trebui să nu se 
cunoască mai îndeaproape? 

Brett îi aruncă o privire obosită. 

— Mai întâi de toate, prefer să nu aflu nimic despre ... 
ataşamentul tău faţă de vărul meu, spuse el cu tristeţe în glas. 

— Îmi pare rău, Brett, dar nu știu ce ai auzit despre acest 
subiect. 

Tot ce pot să-ți spun, e că pe vremea aceea eram foarte tânără 
și m-am îndrăgostit nebunește de el. Eu zic să nu mai revenim la 
discuţia asta, care nu are nici o legătură cu noi doi. 

— Așa crezi? spuse el cu o voce glacială, în care lui Allison i se 
păru că sesizează o notă de disperare. 

După aceea, Brett îi ridică bărbia spre el și, cufundându-și 
privirea în ochii ei, spuse brusc, aproape cu violență: 

— Ştii că Tyler era un monstru, Allison? ... Spune-mi, știi? 

Văzând expresia chinuită a tânărului, Allison fu pe punctul nu 
să repete calificativul folosit de Brett, care nu i se părea potrivit 
pentru a-l caracteriza pe Tyler, ci să-i mărturisească: "E adevărat 
că m-a făcut să sufăr, Brett, dar atunci când a ucis în mine 
dragostea faţă de el, m-a și eliberat de puterea pe care o exercita 
asupra mea. Tot ceea ce simt pentru el în clipa de faţă e un fel de 
milă pentru acest om care distrugea tot ce atingea." 

Dar dacă stătea să se gândească mai bine, aceste cuvinte aveau 
în ele ceva umilitor. Ar fi avut aerul că-l acuză pe fostul ei soț, 
care nu mai putea să se apere, pentru a oferi în schimb despre ea 
o imagine nobilă și pură! 

— A murit, reuși ea să spună în cele din urmă. De ce să ne mai 
întoarcem în trecut? 

Atunci, Brett îi dădu drumul, exclamând furios: 

— Accidentul lui m-a făcut să sufăr mai mult decât mă credeam 
în stare. Reuşisem de bine de rău să dau totul uitării ... când ai 
apărut tu în viața mea ... 

— Dar asta nu schimbă nimic între nou, Brett! Tyler nu mai e! 
Ce aș putea să fac ca să uiţi de el? 

Urmă o tăcere apăsătoare. În cele din urmă, Brett îi răspunse 
pe un ton oarecum solemn: 

— Să spui că-l urăști! 

— Dar nu pot să spun așa ceva! Ar fi o minciună, oftă ea 
gândindu-se la cât timp îi trebuise să înveţe să nu-l urască! 

Brett îi prinse pe neașteptate faţa între mâini și o sărută 
îndelung pe buze. 

— Nu-ţi face griji, Allison, spuse el cu o voce mai blândă. In 
adâncul sufletului, cred că nici nu doream să te aud spunând 
acele cuvinte. 


KKK 


Peste câteva minute, Brett stătea în picioare lângă avion și se 
uita după Jeepul care se depărta într-un nor de praf, cu Hoddy la 
volan și Allison alături de el. 

Discuţia le fusese întreruptă de sosirea lui Hoddy, care venise 
s-o ia pe Allison și s-o ducă la conac. Dar poate că oricum nu 
şi-ar mai fi spus nimic nou unul altuia, deși el regreta acest lucru. 

Tânărul cu un aer gânditor o luă încet pe drumul care ducea 
la laborator, aflat în capătul celălalt al plajei, cu vaga speranţă că 
îl va găsi aici pe doctorul McGinnis, deși acesta nu ieșise în 
întâmpinarea lor. 

Cabana era într-adevăr goală și atunci sună pe iaht. I se spuse 
că biologul făcea scufundări în acel moment. Brett ceru ca acesta 
să fie anunţat că se întorsese, imediat ce va reveni la suprafaţă. 

După aceea, ieşi din căsuţă și se întinse pe jos, la umbra unui 
palmier, în aşteptarea lui Henry. Brett închise ochii. Înainte să se 
întoarcă la Atlanta, dorea să se informeze despre cursul 
evenimentelor care avuseseră loc în lipsa lui și să-l înștiințeze pe 
doctorul McGinnis despre noile aranjamente referitoare la vilă. 

— Asta e măcar o veste care ştiu că-i va plăcea, își spuse el. 

Dacă nutrise vreodată speranţa că propunerea pe care i-o 
făcuse lui Allison va rezolva toate problemele care existau între 
ei, acest zbor de întoarcere de la Atlanta o spulberase pentru 
totdeauna. Singurul motiv pentru care condusese el însuși 
avionul era acela că avea de gând să aibă o discuţie lungă și utilă 
cu Allison. Și într-adevăr, stătuseră la taifas pe tot parcursul 
drumului, mai ales despre arhipelag și despre istoria acestuia. Nu 
reuşise să-i pună singura întrebare care avea importanță pentru 
el. Și când abandonase acest subiect, rezultatul fusese un 
dezastru! 

Deși Allison nu formulase în mod explicit acest lucru, întregul 
ei comportament confirma părerea lui Effie în legătură cu 
atașamentul ei faţă de Tyler. 

În aceste condiţii, cum ar fi putut să lucreze în echipă? Cum va 
reuși să se limiteze la o relaţie între niște simpli asociaţi, din 
moment ce de fiecare dată când rămânea singur cu ea, nu se putea 
abtine să n-o ia în braţe? Cu atât mai mult cu cât ea răspundea cu 
pasiune dorinţei lui ... Bătălia era pierdută dinainte... 

În ciuda acestor impedimente însă, erau atrași unul de celălalt 
ca de un magnet. Cu o seară înainte, când Allison îl implorase din 
priviri în timp ce el o săruta, trăise un adevărat infern ... dar 
acesta fusese mai mic decât cel în care-l aruncase noaptea lor de 
dragoste din poieniță. După ce se întorsese la cabană, nereușind 
să doarmă, se întrebase tot timpul dacă nu cumva se prefăcuse, 
confundându-l cu Tyler. 

Asta chiar era culmea ironiei! își spuse el. Mai întâi Margo, și 
acum Allison. Cele două femei din viaţa lui se aflau sub vraja 
farmecului lui Tyler. 

Totuși, odată cu trecerea anilor, ajunsese să judece cazul lui 
Margo dintr-o perspectivă diferită. Într-adevăr, ea nu fusese 
demnă de iubirea disperată pe care o irosise pentru ea. Lecţia 
fusese foarte dură, dar în prezent era oarecum un bărbat liber. 

Dar până unde se întindea libertatea lui? Oare vărul lui îi va 
face rău şi după moarte? 

Alungând acea idee macabră din minte, Brett se ridică brusc 
în capul oaselor și se uită în zare. Barca pneumatică se apropia 
de iaht și deși era destul de departe să poată vedea cine era în ea, 
recunoscu imediat vechea pălărie mexicană a biologului. 

Stând cu picioarele încrucișate dinainte, Brett își puse fruntea 
pe genunchi, amintindu-și trăsăturile feţei lui Allison ... Allison ... 
frumoasă, inteligentă, pasionată ... Lista calităţilor ei era fără 
sfârșit. Iată o femeie pentru care merita să suferi din iubire! Ar fi 
fost în stare de orice ca să-i câștige încrederea și inima. În 
definitiv ce importanţă avea devotamentul ei față de Tyler? Nu 
făcea parte din acea categorie de femei care fac din statutul de 
văduvă rețiunea lor de a fi, așa cum crezuse el la primele lor 
întâlniri. Allison era o femeie sănătoasă şi plină de viaţă. Restul 
nu mai conta. 

Încercă pentru prima dată să analizeze violența reactiei lui 
atunci când surprinsese discuţia dintre Allison și prietenul ei din 
New York ... Bob Birch, și fu foarte mirat de ceea ce descoperi. 

Căsătoria lui cu Margo fusese un fiasco încă de la început. Își 
pierduse repede iluziile în ceea ce o privea. De fapt, fusese şocat 
nu atât de infidelitatea soţiei lui, ci de faptul că îl înșela cu Tyler. 
Devenea brusc conștient de faptul că dacă ar fi găsit-o împreună 
cu un alt bărbat n-ar fi simţit faţă de ea decât un adânc dispreț, ca 
și un sentiment de ușurare că acel incident punea capăt unui 
lung șir de minciuni. 

Adevărul e că fusese zguduit până în adâncul sufletului de 
faptul că fusese trădat de un membru al propriei lui familii, de 
acel văr pe care îl salvase de multe ori din necaz în numele 
onoarei familiei Ransome. 

Abia acum își dădea seama că Tyler fusese pe punctul de a-l 
distruge. În ceea ce o priveşte pe Margo, aceasta îl părăsise după 
aceea pentru Tyler. Își aminti cu tristeţe despre fotografia 
decupată dintr-un ziar din Reno, orașul căsătoriilor, dar și al 
divorțurilor, pe care i-o trimisese vărul lui. În ea apărea Margo, 
superbă în mantoul ei de vizon, cu două diamante mari în urechi 
şi la braţ cu un "rege al cazinourilor”. 

Acest gest era tipic pentru Tyler. Nu putea rezista tentatiei de 
a-şi afișa așa-zisul lui triumf, dar nu știa cât de tare îl jignea pe 
Brett. "El nu mai este, Brett. Ce trebuie să fac ca să-l uiti?" Auzea 
și acum vocea lui Allison și își imagină răspunsul pe care ar fi 
trebuit să i-l dea: "Să-l uiţi mai întâi tu!" Da, își spuse el cu 
sufletul brusc mai ușurat, trebuie să-l uite pe Tyler! 

Singurul lucru care îl interesa în acel moment era să câștige 
dragostea lui Allison. Amintirea lui Tyler Hill se va șterge de la 

sine. Dat fiind că doctorul McGinnis era încă departe și 
împrejurimile erau pustii, Brett se ridică în picioare și strigă: 

— Allison Hill, nici o femeie nu va fi iubită vreodată mai mult 
ca tine. Simţindu-se brusc plin de energie, făcu un salt și începu 
să alerge în întâmpinarea biologului. Brett prise marginea bărcii, 
o scoase din apă și prietenul lui sări pe nisip. 

— Îmi pare rău că te-am făcut să ieşi la suprafață, Henry, spuse 
Brett strângându-i mâna. Voiam numai să te văd înainte să mă 
întorc la Atlanta. 

După un schimb de informaţii și vești, Brett abordă subiectul 
pe care-l lăsaseră în suspensie cu câteva zile în urmă. 

— Apropo de centru, începu el. I-am adus la cunoștință lui 
Allison ideea ta și este de acord. ... 

Îi relată apoi pe scurt discuţia pe care o avusese cu o zi în 
urmă cu ea la hotel, sub privirile mirate ale lui McGinnis. 

— Şi eu care credeam că nici nu vrei să auzi despre aşa ceva! 
exclamă acesta. Ce minune s-a întâmplat de te-ai răzgândit? 

Brett zambi forţat. 

— Am revenit asupra unora din ideile mele, asta e tot, spuse el 
vesel. Vreau să mă opresc la Sapelo la întoarcerea de la Atlanta. 
Acolo mă voi întâlni cu prietenii noștri de la Institutul 
Oceanografic, pentru a le da semnalul de plecare pentru centru. 

— Dar abia te-ai întors de la Atlanta! De ce te-ai grăbit să te 
întorci atât de repede? 

— Pentru că vreau cu orice preţ să dau de un oarecare domn 
Orrin Travis ... 

Brett îi povesti pe scurt prietenului său despre întâlnirea din 
lift. 

— ... N-a rezervat camera decât pentru câteva ore, de unde 
concluzia că trăsese la acel hotel numai ca să stea de vorbă cu 
mine. Trebuie să aflu unde este și ce planuri are în cap. Probabil 
că treaba asta îmi va lua câteva zile. 

— Eşti convins că vrea să-ţi facă rău? 

— M-a ameninţat la telefon săptămâna trecută. Bănuiesc că 
este vorba despre un șantaj sau o escrocherie. Atunci nu-l luasem 
în serios și aproape uitasem incidentul, când și-a făcut apariţia pe 
nepusă masă aseară la hotel. 

— Şantaj! Escrocherie! Despre ce este vorba? Ai măcar idee? 

— Bănuiesc numai că totul are legătură cu vărul meu, 
deoarece nu văd nimic din trecutul meu de care să-mi fie rușine 
atât de tare încât să cedez Ransome's Cay în schimbul tăcerii 
şantajistului! 

— Vărul tău nu mai are nevoie de protecţia ta, Brett, spuse 
serios biologul. 

— Nu e vorba despre mine, așadar, trebuie să fie ceva referitor 
la Tyler, repetă Brett cu încăpățânare. N-ar fi prima oară când 
plătesc oalele sparte de el! 

După ce făcu o pauză, adăugă, izbucnind totuși în râs: 

— Dar de data asta situaţia nu mai e aceeași ... Bietul Travis! 
Nu știa că am încetat să-l mai apăr pe vărul meu. Ducă-se la toţi 
dracii! Voi găsi eu un mijloc să salvez onoarea familiei fără să-i 
cedez Ransome's Cay! 

— Intervenţia lui n-ar putea avea vreo legătură cu Allison? 
sugeră biologul pe un ton lipsit de orice inflexiune. 

Brett tresări, uluit. 

— Cum de nu m-am gândit la asta? Bineînţeles! La Allison se 
referea! Sunt convins că din acest motiv părea atât de mulțumit 
să o vadă împreună cu mine! Poate încearcă să mă lovească prin 
intermediul ei! 

— Oare ar putea? îl întrebă calm doctorul McGinnis. 

După o secundă de ezitare, Brett spuse: 

— Da, e posibil. 

Apoi puse mâna pe umărul prietenului său, și-i mărturisi: 

— Trebuie să-l găsesc cu orice preţ înainte să fie prea târziu, 
dar nu-i sufla nici o vorbă lui Allison. Spune-i numai că sunt la 
Sapolo. 

La o jumătate de oră după ce avu loc această discuţie, Brett își 
luă zborul spre Atlanta. 


KKK 


Allison și Peg stăteau pe terasă, beau ceai cu gheaţă și vorbeau 
despre ultimele evenimente, dar când auzi huruitul avionului lui 
Brett, Allison tăcu. Nu știa că acesta avea intenţia să ducă avionul 
la Atlanta atât de curând. Uluită, trase concluzia că se va întoarce 
repede, cu pilotul companiei. De altfel se întrebă de ce acesta nu 

venise cu ei, chiar ca pasager, scutindu-l astfel, pe Brett de acel 
du-te-vino inutil. 

— Ce spuneai? o întrebă Peg, fixând-o pe prietena ei cu o 
privire dojenitoare. Allison clipi des din pleoape și reveni la 
realitate. 

— Scuză-mă, am ... îngăimă ea. Îmi pare rău, nu mai știu ce-ţi 
spuneam. 

— Ce se întâmplă, Allison? o întrebă Peg, enervându-se brusc. 
Mai întâi mă anunţi că Brett este unicul proprietar al insulei 
Ransome!'s Cay și apoi te oprești în mijlocul povestirii, ca și cum 
toate astea nu ar avea nici o importanţă. Sper că n-ai luat prea 
multe pastile! 

— Doamne păzeşte, nici vorbă de așa ceva, răspunse Allison 
râzând. N-am mai luat nici un medicament de aseară. 

— În cazul ăsta, nu mai înțeleg nimic! Avocatul acela ... ah, 
dacă ar intra în mâna mea ticălosul acela! Trebuie să-l dai în 
judecată. 

Să ne plătească daunele pe care ni le-a produs! 

— Linișteşte-te, Peg! o sfătui Allison. Îţi va plăcea să auzi ce 
urmează ... 

O informă apoi în câteva cuvinte despre planurile lui Brett de 
a transforma conacul în centru de cercetări în acvacultură. 
Prietena ei o ascultă cu atenţie, dar pe faţa ei se citea îndoiala. 
Totuși, atunci când Allison făcu precizarea că ele se vor ocupa de 
cazarea savanților și a familiilor acestora, iar nota de plată va fi 
achitată de către o fundaţie, Peg păru mai ușurată. 

— Nu trebuie să ne mai obosim să căutăm clienţi, avem rulajul 
asigurat ... Ce poţi să-ți dorești mai mult de atât? șopti ea. Am 
putea să ne ocupăm numai de primirea ... 

Peg lăsă fraza neterminată și adăugă, cu o expresie abătută pe 
faţă: 

— Scuză-mă, Allison. Am uitat că ai pierdut casa. Sunt o 
egoistă! Ah, avocatul ăla, dacă aș avea o putere ... păcat! 

— Nu-ţi face griji, o linişti Allison. Ransome's Cay e în mâini 
bune. Brett iubea insula asta încă de pe vremea când eu nu știam 
nimic de existenţa ei! Centrul lui de creștere a stridiilor va 
relansa economia insulei și tinerii se vor întoarce aici. Vor fi 
locuri de muncă pentru ei și centrul va reprezenta o piaţă pentru 
produsele agricole ale insulei. Datorită lui Brett, locul ăsta va 
prinde din nou viaţă! 

— Consider totuși că ar fi trebuit să păstrezi conacul. În felul 
acest, ti-ar fi fost înapoiată măcar parţial averea pe care ţi-a 
tocat-o Tyler. Apropo de asta, ce are de gând să facă Brett ca să 
te despăgubească? 

— Nimic. Nici măcar nu știe că Tyler m-a ruinat și n-am intenţia 
să-i spun. Asta e o problemă care nu-l privește pe el. 

— Dacă aș fi în locul tău, eu i-aș povesti totul. Poate că se va 
simți răspunzător, în calitatea lui de ultim reprezentant al familiei 
Ransome ... 

— De asta mă și tem, și de aceea prefer să nu știe nimic, spuse 
Allison cu calm, dar pe un ton care nu admitea nici o replică. 

Totuși, Peg nu se dădu bătută. 

— După părerea mea, faci o mare greșeală, bombăni ea. 

Dar Allison era hotărâtă să schimbe subiectul discuţiei. 

— De fapt, cred că, în ciuda nenorocirii care a dat peste noi, 
am avut totuși și un dram de noroc. Dacă vila ar fi fost a mea, 
acum ne-am fi blestemat zilele. Cum am fi făcut rost de clienţi și 
de unde ne-ar fi venit banii? ... 

— E adevărat că atunci când afacerile merg prost, orice anulare 
a unei rezervări reprezintă o catastrofă ... 

Cele două femei erau atât de preocupate, încât nu auziră 
sosirea mașinii. De aceea, când doctorul McGinnis apăru pe 
terasă cu un pachet în mână, ridicară mirate ochii spre el. 

După ce o întrebă pe Allison ce-i mai face umărul, biologul se 
întoarse spre Peg și o anunţă: 

— Le voi da lui Max și lui Hoddy prima lecţie de scufundări 
submarine. 

Allison îi aruncă o privire mirată prietenei sale, iar aceasta 
dădu ușor din umeri. 

— Până la urmă au reușit să mă convingă, oftă ea. După 
aventura de la Buttonhook Cove, mi-am spus că poate ar fi mai 
bine să stea cu doctorul McGinnis ... 

— Vino să-i vezi, Peg, îi propuse biologul. După aceea te vei 
teme mai puţin pentru soarta lor. Așa că du-te și ia-ti costumul de 
baie. Peg se înroși la faţă și dădu din cap în sens negativ. 

— N-am costum. 

— Mi-am închipuit, îi răspunse el întinzându-i lui Peg pachetul 
pe care-l ţinea în mână. Cred că nu e prea modern, dar asta e tot 

ce am găsit în buticul de pe țărm. Sper că n-am greșit măsura. De 
ce nu-l probezi? Peg scoase din pungă un costum întreg de baie, 
de un albastru strălucitor. 

— Dar n-am nevoie de costum ca să mă uit cum se scufundă 
băieţii mei! protestă ea uluită. 

— După ce vom termina lecţia, te voi învăţa să înoţi, preciză el. 

Ochii lui Peg se măriră de groază. 

— Urăsc apa, gemu ea, știi foarte bine acest lucru! 

— Da, dar e atât de păcat ... Ai încredere în mine și vei vedea 
că îţi vei învinge repede spaima de apă. 

După câteva clipe de ezitare, Peg îi zâmbi uşor, dar acesta îi 
dispăru rapid de pe buze în momentul în care întâlni privirea 
aprobatoare a lui Allison. Apoi urcă în camera ei ca să se schimbe. 

După plecarea lui Peg, doctorul McGinnis îi aduse la 
cunoștință lui Allison mesajul lui Brett. Tânărul plecase pentru 
câteva zile la Sapelo și nu știe când se va întoarce. 

— Deci acolo se ducea ... spuse Allison. Am auzit adineauri 
decolând avionul. Mă întreb de ce nu mi-a spus și mie nimic 
despre călătoria asta. 

Allison nu era nici îngrijorată, nici supărată, dar căzuse pe 
gânduri. Și ea era acum împlicată în problemele centrului, și i se 
părea că avea dreptul să cunoască planurile referitoare la acesta. 

În clipa aceea apăru Peg, purtând pe deasupra costumului de 
baie o rochie lungă de plajă în tonuri pastel, albastru cu verde. 

Văzând-o pe prietena ei plecând și discutând vesel cu 
doctorul McGinnis, nu se putu abţine să n-o invidieze puţin. 


Capitolul 14 


Ziua trecu fără să aibă nici o veste de la Brett, așa că Allison 
începu să ciulească urechea la cel mai mic zgomot de motor, în 
speranţa că va auzi avionul companiei Ransome. Nu reușea deloc 
să se concentreze, lucru total neobișnuit la ea. 

Clienţii veneau și plecau și deși Allison se purta cu aceeași 
amabilitate ca de obicei, nici nu-și dădea seama că vorbea cu ei. 
O mulțime de gânduri i se învălmășeau în cap, capturându-i toată 
atenţia. Căci deși era sigură de profunzimea iubirii sale pentru 
Brett, nu știa nimic despre ce simţea el faţă de ea. Pe un anumit 
plan, se înțelegeau atât de bine, încât cuvintele păreau de prisos. 
Li se întâmpla uneori să aibă aceeași idee în același timp! În plus, 
mai exista între ei și dorinţa aceea tulburătoare care era evidentă 
în toate gesturile lor... 

Și totuși, în ciuda tuturor acestor lucruri care îi apropiau, o 
parte mai întunecată și mai misterioasă a personalităţii lui Brett îi 

rămânea necunoscută. Avea bănuiala că la originea atitudinii lui 
rezervate stătea căsătoria ei cu vărul lui. 

Dar altceva era ceea ce o preocupa acum. Brett părea foarte 
trist atunci când vorbea despre Tyler. Încercă să-și amintească 
ce-i răspunsese Effie atunci când, în timpul lunii ei de miere, o 
întrebase dacă vărul lui Tyler venea des la Ransome's Cay. "Nu 
l-am văzut de aproape un an de zile", îi răspunsese bătrâna pe un 
ton cam aspru. Convinsă că vila îi aparţinea lui Tyler, care nu-l 
vorbea decât de rău pe vărul lui, Allison nu încercase să afle 
cauza lipsei acestuia. 

Dar acum își spunea că, dacă se gândea mai bine, Effie și Tyler 
probabil îi ascunseseră un secret. Oare așa s-ar explica ostilitatea 
lui Brett faţă de Tyler? Habar n-avea, și bucătăreasa, pe care o 
trăsese de limbă în mod discret, nu vru să-i spună nimic, așa că 
Allison nu mai insistă. 

În ciuda lipsei de concentrare a lui Allison, viaţa la conac își 
urma cursul obișnuit. Hoddy și Max îi duceau pe clienţi să facă 
turul insulei, cu oprire obligatorie la Buttonhook Cove. Gemenii 
îl denumiseră "Golful Contrabandiștilor”, în amintirea butoaielor 
de rom îngropate sub dărâmături. 

Peg reușea din când în când să-i convingă să meșterească prin 
casă câte ceva. În rest, cei doi băieţi își petreceau cea mai mare 
parte a timpului împreună cu doctorul McGinnis, care strecura în 
cuprinsul lecţiilor de scufundări marine din fiecare zi și noțiuni 
de ecologie. În mod curios, Peg nu se mai opunea acestei 
activități ca până acum, mergând până acolo încât angajă pe unul 

din tinerii de pe insulă să tundă pajiştea uriașă din faţa casei, 
pentru ca băieţii ei să poată rămâne cât mai mult timp pe șalupă. 
Era evident că aceștia erau pasionaţi de viața din adâncul 
oceanului și doctorul McGinnis o asigurase că aveau înclinații de 
oameni de știință. 

— E pentru prima oară când sunt interesaţi de ceea ce vor face 
mai târziu, îi mărturisi mama lor într-o zi lui Allison, de-a dreptul 
încântată. Până acum, singura lor ambiţie era aceea de a deveni 
regii bricolajului! Acum însă au de gând să se înscrie la facultate 
și chiar să se angajeze pe vasul comandantului Cousteau! 

Și Peg lua în fiecare seară lecţii de înot cu Henry McGinnis, 
dar nimeni nu avea voie să vină s-o vadă. 

— Poate că Peg nu va reuși să traverseze Canalul Mânecii înot 
și nici măcar golful de aici, dar își va învinge frica și dacă va cădea 
vreodată în apă, va putea să se întoarcă singură pe iaht, îi explică 
biologul lui Allison. Și pot să mai adaug că atunci când își dă jos 
rochia aceea largă sub care se ascunde, arată extraordinar! 

Astfel trecu o săptămână. Allison îl aștepta pe Brett cu o 
nerăbdare din ce în ce mai mare. 

— Ar fi putut ca, înainte să plece, să discute mai amănunțit cu 
mine despre planurile lui referitoare la conac, îi spuse ea lui Peg 
în a cincea zi de absenţă a acestuia. De ce se grăbeşte să găsească 
clienți înainte de a fi sigur că vom fi la înălțimea așteptărilor 
acestora? 

— Dar vom fi, ştii foarte bine asta, îi răspunse prietena ei. În 
plus, nu putem să facem nimic înainte de plecarea ultimilor 

noștri clienţi. Sper că n-ai rezerve din pricină că ai fost 
dezamăgită de vărul lui ... Nu crezi că a venit vremea să ai mai 
multă încredere în Brett? Doctorul jură că tânărul își respectă 
întotdeauna cuvântul dat și că este omul cel mai sincer și mai 
cinstit pe care l-a cunoscut vreodată ... 

— Te înșeli, îi răspunse tânăra cu o expresie indignată pe faţă. 
Dimpotrivă, am totală încredere în el. Numai că ... 

Restul propoziției rămase nerostit. Abia se abţinu să nu strige: 
"Mi-e dor de el!". 


Era o atmosferă caldă și umedă în seara aceea și în depărtare 
se auzeau zgomotele specifice dezlănţuirii unei furtuni, dar 
Allison, ocupată cu inventarul camerelor, nici nu observase 
schimbarea vremii. 

Se așteptase să găsească stocul de săpunuri și de produse 
cosmetice puternic afectat, dar nu și pe acela de prosoape și 
scrumiere! Ca să nu mai vorbim despre pături, care fuseseră 
depozitate peste vară pe raftul de sus al dulapurilor ... 

Oare clienţii luaseră cu ei aceste obiecte ca o compensație 
pentru lipsa terenurilor de tenis și a piscinei de pe Ransome's 
Cay? se întrebă ea cu un cinism care nu o caracteriza de obicei. 
Ştia că nu era drept să generalizeze. Majoritatea oaspeţilor 

fuseseră de treabă și foarte simpatici. Prosoapele și scrumierele 
probabil fuseseră luate fie din neatentie, fie de către colecționari 
care consideraseră că aceste amintiri fuseseră incluse în nota de 
plată. Cât despre pături, își aduse brusc aminte de figurile ursuze 
a doi clienţi ... Totuși, nu avea dreptul să formuleze asemenea 
acuzaţii, deoarece cinci perechi ocupaseră pe rând acea cameră. 
Trăgea adesea concluzii pripite. Din cauza acestui defect, fusese 
gata-gata să-l piardă pe Brett. 

Pe la sfârșitul după-amiezii, după ce termină ce avea de făcut, 
îi veni brusc chef să respire aer curat, ca și cum și-ar fi petrecut 
ziua închisă în întuneric. Ardea de nerăbdare să scape de 
răcoarea produsă de aerul condiţionat din casă, pentru a galopa 
în valurile oceanului pe spatele Godivei. Dar respinse repede 
acea idee, deoarece era prea riscant pentru umărul ei. 

Începu atunci să se gândească la Buttonhook Cove. Hoddy și 
Max credeau că surparea care dusese la distrugerea frumoasei 
cascade nu afectase priveliștea, care rămăsese la fel de pitorească. 

Trezindu-i-se brusc curiozitatea, simţi nevoia să vadă dacă apa 
frumosului golf mai era la fel de limpede și de albastră ca pe 
vremea când se scălda în ea, în timpul tristei sale luni de miere. 
Putea să înoate foarte bine, fără să facă exces de efort fizic. 

După ce o căută în zadar pe Peg în toată casa, o anunţă pe 
Effie: 

— Spune-i lui Peg că am luat una din mașini și m-am dus la 
Buttonhook Cove. 

Nu mă așteptați la cină ... 

Când coborî din camera ei îmbrăcată în costum de baie și cu 
prosopul pe umăr, Effie o aștepta în faţa unui coș de picnic. 

— Ti-am pus cina în el, îi spuse ea urmând-o pe Allison pe 
verandă. După ce vei ieşi din apă îţi va fi foarte foame. 

Apoi, în timp ce tunetul bubuia din nou în depărtare, ridică 
ochii spre cer încruntând din sprâncene. 

— Nu cred că e o idee bună să pleci, Allison. Se apropie 
furtuna. 

— Dacă va începe, mă întorc imediat, nu-ţi face griji din cauza 
mea, o asigură ea zâmbind. Nu-mi plac tunetele și fulgerele! 

După aceea, plecă în fugă spre hambar, unde erau ţinute 
maşinile. 

Peste câteva minute, pe când cobora pe drumul care ducea în 
golf, lui Allison i se păru că aude un zgomot de avion. Opri 
motorul ca să audă mai bine și oftă. Se înșelase din nou. Numai 
furtuna producea tunete în depărtare, acolo unde se 
îngrămădeau la orizont nori negri și groși. 

După un minut de ezitare, se hotărî să-şi continue drumul, în 
ciuda vremii proaste. Era o atmosferă apăsătoare, aerul era 
sufocant, dar deasupra ei soarele strălucea pe cerul de culoare 
albastru-închis. Poate că totuși furtuna va ocoli Ransome's Cay, și 
oricum avea destul timp la dispoziţie ca să se scalde. 

Allison parcă mașina electrică la umbra magnoliei. Fără să 
vrea, se gândi din nou la floarea pe care Brett o aruncase la 
picioarele ei ... 

Asta se întâmpla în urmă cu foarte multă vreme ... 

Rămase câteva secunde în picioare, admirând cu tristeţe ceea 
ce altădată fusese o cascadă superbă și din care acum nu mai 
rămăseseră decât o mulţime de pâraie subţiri care curgeau 
printre pietre și pe sub vegetaţie ca să-și piardă apoi urma în 
nisipul auriu. 

Dar fără să vrea, căderea de apă așa cum era în dimineaţa 
aceea de neuitat, îi reveni în minte. Se revedea pe ea, stând cu 
picioarele în bazinul cu apă limpede, întoarsă spre bărbatul 
călare pe cal care ieşise din ocean într-o jerbă de spumă. Allison 
fu străbătută de un fior plin de voluptate. Apoi se trezi în faţa 
grămezii de pietre, întrebându-se când urma să-l mai vadă ... 

După ce își puse costumul de baie maro care părea că are 
aceeași nuanţă cu pielea ei bronzată, își lăsă hainele în mașină și 
alergă în picioarele goale pe nisip până la ocean. Deși apa era 
încălzită de curentul Golfstrom, era totuşi rece în comparaţie cu 
temperatura aerului și când se aruncă în valuri, simţi că i se taie 
respiraţia. După ce se obişnui cu apa însă, începu să înoate în 
largul oceanului și, ca să nu-și forțeze umărul, înotă mai mult cu 
o singură mână. Mișcările ei lente și chinuite însă o obosiră foarte 
repede. 

leși din apă să se odihnească și se întinse pe nisip. După 
câteva minute se ridică și tocmai se pregătea să se întoarcă în apă 
când o imagine o făcu să rămână ţintuită locului. Un bărbat călare 
pe cal se apropia în galop pe lângă iaht, de partea cealaltă a 
golfului. 

— Brett! strigă ea. 


230 GEORGIA HARRIS 


O clipă mai târziu, traversa înot micul golf, uitând de orice 
durere. Ajunse la malul celălalt chiar în momentul în care Brett îl 
opri pe Cherokee. Parcă vrăjită, ieși din apă și alergă spre el în 
timp ce acesta sărea jos de pe cal. 

Se imbrăţișară cu patimă și tânăra se ghemui la pieptul lui, în 
timp ce tânărul o strângea în braţe gata-gata s-o sufoce. Ea își 
afundă faţa în umărul lui inspirându-i parfumul și frecându-și 
obrazul de pielea lui netedă. 

Brett îi acoperi fața cu sărutări și o mușcă de lobul urechii, 
făcând-o să se înfioare de plăcere. Ridică spre el o privire în care 
se citea toată dragostea ei și întredeschise buzele, făcându-i astfel 
o invitaţie mută. El o sărută mai întâi cu blândețe și apoi din ce 
în ce mai pasionat. 

Treptat, dorinţa pe care o stârni în trupul ei deveni atât de 
arzătoare, încât lăsă să-i scape un geamăt. 

Atunci el își desprinse încet buzele de ale ei înăbușindu-și un 
suspin și, ridicându-i bărbia spre el, o forţă să-l privească. În ochii 
lui verzi mocnea un foc atât de sălbatic, încât Allison fu cuprinsă 
de ameţeală. Ca şi cm ar fi încercat să-și revină, el scutură din 
coama lui de păr blond, îi dădu drumul din braţe şi făcu un pas 
înapoi. 

Ochii lui erau tot plini de iubire, dar acum își recăpătase 
stăpânirea de sine. 

Allison îl privi nemișcată în timp ce își scotea blugii cu o mână 
sigură, după care îi aruncă în nisip. Purta un slip de baie de 
culoare albastră. 

Apoi, cu un gest plin de veselie, o luă de mână și o conduse 
alergând spre valurile oceanului. Dar tânăra era furioasă. În 
momentul în care ea i se oferea, el o respingea! 

Nici un cuvânt nu fusese rostit între ei, dar Allison nu dorea 
să rupă tăcerea. Se depărtă puţin de el și începu să înoate pe o 
parte, fiind adusă curând cu picioarele pe pământ de către un 
junghi puternic în umăr. După ce se întoarse lângă magnolie, se 
întinse pe un trunchi de copac uriaș care fusese adus pe plajă de 
valurile oceanului. Inima îi bătea puternic în piept, nu atât din 
cauza înotului, cât din pricina furiei care o cuprinsese pentru că 
se simţea jignită de refuzul lui. 

Bucuria revederii fusese de scurtă durată. Peste un minut, 
stând întinsă în continuare pe burtă, se uită de jur-imprejurul ei 
cu coada ochiului și constată că Brett nu era nici în apă și nici pe 
plajă. Doar nu plecase! își spuse ea scandalizată de acea idee, în 
timp ce se ridică brusc în picioare. 

Dar de fapt Brett se găsea de partea cealaltă a golfului, în iarba 
de pe taluz. Îl vedea din spate, deoarece se îndrepta spre uriașul 
armăsar cu coamă argintie. La un moment dat, în timp ce Brett se 
apropia de el, calul se scutură atât de brusc, încât Allison crezu 
că urma să se ridice în două picioare, dar în cele din urmă 
rămase pe loc. 

Spre uimirea lui Allison, în loc să sară pe crupa lui Cherokee, 
el îl duse lângă un tufiș de la marginea pădurii și-l legă de un 
copac. După aceea, alergă înapoi în apă și începu să înoate spre 
tânără. 

Dat fiind că nu voia s-o surprindă urmărindu-l din curiozitate, 
Allison se întinse din nou pe trunchiul de copac, îmbufnată și 
supărată din cauza purtării lui jignitoare. 

Nu schiţă nici un gest când auzi că se apropie de ea și-i spuse, 
fără să se uite la el: 

— De ce ai procedat aşa? 

— Ca să nu fie tentat să fugă. 

Allison ridică ochii miraţi spre el. 

— Atunci când are căpăstru, știe că nu trebuie să plece, adăugă 
Brett cu o figură şireată. Dar e mai prudent să fie legat de ceva. 

Allison îl privi intens în ochi, apoi spuse: 

— Nu mă refeream la cal! 

Brett se ghemui lângă ea cu un aer serios. 

— Ştiu, dar încercam să mai trag de timp. 

Te rog să mă ierti. 

Dat fiind că ea nu catadicsea să-i răspundă, el continuă: 

— Relaţia noastră a început de pe baze greșite. Nu trebuie s-o 
luăm de la capăt. Acum sunt în joc multe lucruri. 

Deci ea îşi exprimase toată dragostea pe care o simţea și el o 
respingea din niște motive atât de jalnice? își spuse ea cu un nod 
în gât. 

— Nu-ţi face griji. Așa ceva nu se va mai repeta, îi spuse ea pe 
sleau. 

— Nu sunt chiar atât de sigur, îi răspunse el cu un zâmbet 
poznaș pe buze. Ca să fiu sincer, Allison, dacă nu mă abțineam, 
te-aș fi avut acolo, pe loc ... Știi bine că încă din prima clipă în 

care ne-am văzut am fost conştienţi amândoi de faptul că suntem 
atrași unul de celălalt. De fiecare dată când sunt în preajma ta, 
ard de nerăbdare să fac dragoste cu tine. 

După o pauză, el îi șopti: 

— Și am motive întemeiate să cred că și tu simţi la fel ca mine. 

Allison simţi că devine roșie ca racul la faţă și exclamă, indig- 
nată: 

— Drept cine mă iei, mă rog? 

— Te iau drept o femeie sensibilă şi senzuală ... Altfel n-aş fi 
nevoit să-mi stăpânesc atât de greu sentimentele, te asigur ... Tu 
nu ești ca celelalte femei, Allison ... În ultimele zile pur și simplu 
am fost obsedat de tine. 

EI făcu o pauză cu un aer gânditor, ca și cum și-ar fi căutat 
cuvintele îndelung pentru a exprima ceea ce gândește. 

— Oh, Allison, oftă el în cele din urmă, aș prefera să nu ne 
lăsăm dominați amândoi de dorinţă. 

Există multe alte lucruri în relaţia noastră care merită să fie 
cultivate și îmbogăţite ... Să nu ne lăsăm duși de valul atracției 
fizice sa, 

Allison își puse din nou capul pe braţele încrucișate. Cuprinsă 
de emoţii contradictorii, abia auzi bubuitul tunetului care se 
apropiase de ei. 

Dacă Brett considera că un patron nu trebuie să aibă o 
aventură cu una din angajatele lui, avea cu siguranţă dreptate, își 
spuse ea. Totuși, în sinea ei ştia că vorbele tânărului făceau aluzie 
la ceva mult mai profund. Totuși, atunci când vorbea de o 

îmbogăţire, se referea oare la asocierea lor în legătură cu centrul, 
sau la relaţiile lor personale? 

Oricum ar fi stat lucrurile, el îi explicase purtarea lui, nu 
putea să nege, chiar dacă felul cum o făcuse o întristase. Se 
sprijini într-un cot şi se sili să-i zâmbească. 

— Nu pot să spun că sunt total de acord cu tine, dar presupun 
că e logic, spuse ea cu asprime în glas. Dacă tu crezi că trebuie să 
păstrăm distanţa între noi ca să putem astfel garanta 
rentabilitatea centrului, foarte bine, n-am de gând să mă opun. 

— Stai puţin! protestă Brett. Ai înțeles greșit. 

Dar Allison se ridicase deja în picioare și alerga pe nisip, până 
când se aruncă în apa oceanului cu capul înainte. Se duse și el 
după ea și o ajunse din urmă destul de repede. 

Mai întâi o sărută cu tandrete și ea îi simţi cu plăcere gustul 
sărat al buzelor. Apoi, la fel de grațios ca și creaturile marine, se 
scufundă și apăru rând pe rând la suprafaţa apei limpezi. Atunci 
când se întâmpla să se atingă, se depărtau puţin unul de celălalt, 
accentuând și mai mult în felul acesta senzualitatea mângâierilor 
lor. 

Înotară astfel mult timp unul lângă altul, până când în cele 
din urmă, epuizată, Allison se îndreptă spre zona plajei unde se 
afla magnolia. Când ajunseră acolo, se şterseră pe îndelete cu 
prosopul lui Allison, apoi tânăra deschise coșul de picnic. 

— Mi-e o foame de lup, mărturisi ea. Dar s-ar părea că Effie a 
pregătit o cină pentru două persoane. Vrei să împarți cu mine 
modesta mea mâncare? 

El aruncă o privire în coș peste umărul lui Allison și spuse: 

— Pentru două persoane care n-au mâncat nimic de trei zile! 
Effie a rămas aceeași persoană ca întotdeauna! 

Apoi o prinse de mijloc şi o răsuci pe loc în faţa lui, dar în 
mod cu totul neașteptat, o respinse deodată cu o exclamaţie de 
furie. 

— Nu ne va fi ușor deloc! Nu poți să pui pe tine ceva mai 
acceptabil? Tentaţia e prea mare! Când te văd îmbrăcată în 
costumul ăsta de baie maro, am impresia că ești goală! 

— Îmi pare rău! răspunse Allison trăgându-și tricoul pe cap și 
netezindu-l pe șoldurile încă ude. 

— E mai bine așa? îl întrebă ea pe un ton șiret. 

Apoi, fără să-l lase să-i răspundă, continuă: 

— De fapt cum se face că ești în costum de baie? 

— Atunci când am sosit, Peg era împreună cu doctorul 
McGinnis. Ea mi-a spus că ai anunţat-o pe Effie că ai de gând să 
vii să faci baie aici. Nimic mai simplu! Și eu am dorit să vin după 
tine ... 

În timp ce savurau delicioasele sandvișuri pregătite de 
bucătăreasă, începură să discute despre centrul de creștere a 
stridiilor. Allison află cu mirare că în timpul în care a lipsit Brett 
nu luase legătura numai cu Institutul Oceanografic din Sapelo. 
Insistă asupra foarte bunei primiri pe care i-o făcuseră la fiecare 
din vizitele lui. 

Ca să consulte anumiţi biologi, economiști, specialiști în 
acvacultură, Brett se dusese până în California și chiar până la 

New York! Deja mulţi dintre ei începuseră să întocmească liste de 
eventuali candidaţi pentru centru, care ar putea veni aici imediat 
ce acesta ar fi gata să-i primească. 

— Şi eu care credeam că te afli la o depărtare de numai vreo 
sută de kilometri! exclamă Allison. Ard de nerăbdare să pun la 
punct împreună cu tine partea de proiect care mă priveşte pe 
mine! De ce mi-ai ascuns faptul că vei pleca? Începusem să-mi 
pierd răbdarea! Henry ar fi putut totuși să ne spună și nouă că 
aveai de gând să te duci atât de departe ... 

— Ca să-ți spun drept, el habar n-avea, îi explică Brett, 
deoarece nici măcar eu nu prevăzusem să fac o călătorie așa de 
lungă. 

Trăsăturile tânărului încremeniră într-o mască de nepătruns și 
el continuă pe un ton nepăsător: 

— Mai aveam și alte probleme de rezolvat ... Din cauza asta am 
ajuns mai departe decât mi-aș fi dorit, dar dat fiind că trebuia să 
mă duc în California și la New York, am profitat de ocazie și 
m-am ocupat de centru ... 

Allison observă că se încordase brusc și se întrebă care putea 
să fie motivul. 

— ... Vom întocmi contractul pentru vilă mâine, continuă el 
schimbând subiectul. Căci bănuiesc că vrei să participe și Peg la 
el, nu-i așa? După aceea, vei avea timp suficient să-l înmânezi 
avocatului tău? 

— Te referi cumva la Herb Canby? se interesă ea râzând ironic, 
uitând dintr-o dată de temerile ei. 

În loc de răspuns, Brett îi adresă un zâmbet complice. În felul 
acesta restabilindu-se pacea, flecăriră mai departe despre centru, 
sorbind din citronada pe care Effie o turnase într-un termos. 

Discuţia le fu întreruptă de furtună, care izbucni exact în 
momentul în care terminau de mâncat ultimele firimituri din 
tortul de ciocolată. Un tunet bubui în apropierea lor şi Allison își 
astupă urechile, strâmbându-se. Se făcuse deodată întuneric ca 
noaptea. 

— Uitasem complet de vremea urâtă, se scuză ea ridicându-se 
să-și strângă lucrurile. 

Dar Brett nu se speriase deloc. 

— A fost impresionant, recunoscu el, dar furtuna nu e încă 
deasupra noastră. Numai atunci când încep trăsnetele trebuie s- 
o luăm la goană! 

Dar Allison se grăbea în continuare, în timp ce Brett punea la 
loc în coș termosul și farfuriile din plastic. Era evident că n-avea 
nici o intenţie să se ridice de jos, deși bubuitul tunetelor se 
apropia din ce în ce mai mult de ei. 

— Nu-mi place furtuna, Brett, gemu Allison. Te rog, hai să 
mergem! 

Un fulger brăzdă în acel moment cerul, fiind urmat peste 
câteva secunde de un bubuit asurzitor de tunet. Allison își astupă 
urechile în timp ce Brett o luă în braţe. 

Chiar în toiul acelei simfonii grandioase, se auzi deodată 
nechezatul speriat al unui cal. 

— Dumnezeule mare! exclamă Brett. Cherokee! 

Nu trebuie să stea legat! Allison se smulse cam fără tragere de 
inimă din îmbrățișarea lui și-i strigă: 

— Du-te la el! Nu-mi mai purta mie de grijă. Du-te și 
eliberează-l pe bietul animal. 

Peste o secundă, un tunet păru să zguduie întreg pământul, 
dar Allison se strădui să-și ţină braţele lipite de trup. Dat fiind 
că-l văzu pe Brett ezitând, îl impinse cu brutalitate: 

— Du-te odată! urlă ea. 

— N-o să-ţi fie frică? 

— Sigur că nu! îi răspunse, supărată. 

Ceva mai liniștit, Bret se depărtă în goană spre tufișul lângă 
care îl lăsase pe Cherokee, apoi Allison îl pierdu din vedere. 
Intrase în pădure. În tot acest timp, încerca să-și păstreze calmul. 
Ca să-și învingă frica, luă coșul și se duse cu el la mașină. Atunci 
când se va întoarce Brett, vor trebui să plece imediat. 

Furtuna se abătu din nou asupra pădurii. Auzi foarte clar 
trosnetul înspăimântătător produs de un palmier fulgerat. 
Tunetul păru să explodeze în capul ei. 

— Brett! strigă ea. 

Dacă se aflase din întâmplare la rădăcina copacului trăsnit de 
fulger? 

Uitând de spaimă și de furtuna dezlănţuită, începu să alerge 
spre pădure, dar când se afla la jumătatea drumului văzu silueta 
înaltă a lui Brett ieşind din vegetaţia luxuriantă. 

Se năpustiră unul spre celălalt și Allison se aruncă la pieptul 
lui plângând. Chiar în clipa aceea un fulger lumină împrejurările. 

Brett o forță să se trântească la pământ și rămaseră imbrăţișaţi în 
timp ce nu tunet bubui atât de tare, încât crezură că le va cădea 
cerul pe cap. 

Allison îi şopti la ureche tânărului care stătea întins lângă ea: 

— Oh, Brett, mi-a fost atât de teamă pentru tine ... 

Fl se ridică în capul oaselor, îi prinse faţa în mâini și o sărută 
cu patimă pe buze. 

După aceea, ea îi spuse suspinând ușor. 

— E mai bine să rămânem aici, nu-i așa? 

— Da. Dacă am sta în picioare, am risca să fim trăsniţi. 

Allison se lipi de pieptul lui, astupându-și o ureche cu mâna. 
Brett i-o acoperi cu tandrete pe cealaltă cu mâna lui. 

La un moment dat, profitând de o perioadă de acalmie, ea se 
mișcă ușor și-l întrebă: 

— Nu ţi-e frică? 

— Acum nu, dar am fost îngrozit ceva mai devreme, când l-am 
dezlegat pe Cherokee, recunoscu el cu o voce calmă. Copacul 
lovit de trăsnet se afla numai la câțiva metri de noi și armăsarul 
parcă înnebunise. 

— Ce a păţit? spuse Allison brusc încruntându-se. 

— Nimic, din fericire. 

Am reușit să-l dezleg. Probabil s-a dus la prietenii lui, în 
poiana cea mare. 

— Eşti sigur că suntem în siguranţă aici? 

— Sunt absolut sigur, spuse el, adăugând vesel: și trebuie să-ţi 
mărturisesc că situaţia în care ne aflăm nu-mi displace deloc. 

Încearcă să nu iei înseamnă fulgerele și vei vedea că e foarte 
agreabil. 

Dar Allison nu reușea să facă abstracţie de mediul 
înconjurător. Înnebunită de spaimă, se lipea de trupul lui Brett 
tremurând din toate mădularele, nu numai din cauza emoţiei 
resimtite, dar și pentru că era teribil de speriată de dezlănţuirea 
elementelor naturii. Sfârșitul lumii nu i se păruse niciodată mai 
aproape! 

Cât de lașă pot să fiu! își spuse ea ghemuindu-se la pieptul lui 
Brett. 

Dar curând furtuna se domoli, norii negri și groși se divizară 
și începu să cadă o ploaie torențială, care-i spălă de sarea ocean- 
ului. 

Allison ridică ochii spre cerul care între timp se luminase, să 
primească stropii de apă călduță pe obraji, gură și ochi și 
simțindu-și inima mai ușoară, izbucni într-un râs vesel pe care 
Brett îl opri cu un sărut pasionat. 

Ea întredeschise buzele cu senzualitate, dar rămase inertă în 
braţele lui. 

Nu avea de gând nici să-l rețină și nici să-l provoace. El era cel 
care a vrut să stabilească niște limite, nu ea. De fapt, Allison 
aştepta să vadă dacă Brett era atât de viteaz pe cum pretindea că 
este! 

Dar Brett începu să-i scoată tricoul fără ajutorul ei, apoi 
deveni nerăbdător încercând să-i desfacă nodurile slipului, după 
care se dezbrăcă și el de haine. 

După ce rămase gol, stătu îndelung deasupra ei, cu mâinile 
sprijinindu-se în nisip de o parte și de cealaltă a trupului lui 
Allison. Îi privi intens trăsăturile feţei, gâtul și umerii ... 

Trupul lui forma deasupra ei un zid de apărare de care se 
spărgeau picăturile de ploaie care acum formau un adevărat 
torent. Șuvoaie de apă se scurgeau din părul lui pe gâtul tinerei, 
pentru ca apoi să ajungă unde i se îmbinau sânii. 

În timp ce îl privea intens pe Brett, Allison simţi trezindu-se în 
ea dorinţa arzătoare. Atunci, își dădu braţele în lături și îl 
îndemnă să se lase cu toată greutatea pe trupul ei, după care 
simţi pe buze gustul sărat al pielii tânărului. 

Apoi, brusc, buzele lui se lipiră apăsat de ale ei. Un fior de 
fericire o străbătu din cap până-n picioare. Preţ de o secundă, se 
întrebă cum de se putuse îndoi de iubirea ei pentru Brett. Acesta 
reprezenta de fapt întruchiparea viselor ei cele mai îndrăzneţe ... 

Gurile lor umflate de forța pasiunii sărutului se dezlipiră încet 
în timp ce își șopteau unul altuia cuvinte de iubire. Apoi, Brett 
începu să sărute cu lăcomie pielea delicată de pe gâtul tinerei, 
găsind punctele cele mai sensibile, apoi cobori spre sâni, care se 
întăriră la atingerea lui, smulgându-i un suspin lung lui Allison. 

În aceeași clipă, mâna lui Brett urcă de-a lungul pulpei până 
ajunse la șold, pe care îl mângâie cu blândeţe. Cuprinsă de 
vârtejul voluptății, Allison își înăbuși un strigăt de plăcere. 

— Oh, iubirea mea, șopti încet Brett, în timp ce mâinile lui 
mângâiau trupul lui Allison, care nu mai încercă să-și reţină 
exclamaţiile de plăcere. 

Atunci când tortura rafinată pe care i-o aplica Brett deveni de 
nesuportat, îl trase spre ea și își lipi coapsele de el. Vreme de 
câteva secunde înainte să o pătrundă, i se păruse că redevenea 
centaurul bronzat de la Buttonhook Cove, care o ducea într-o 
jerbă de spumă spre largul mării. 

Merseră astfel multă vreme în derivă, zguduiţi de valuri de 
extaz în timp ce a doua răpăială arunca asupra trupurilor lor 
înlănțuite picături mari și calde de ploaie. 

Nu-și dădură seama nici că, ceva mai târziu, ploaia încetase. 
Ameţiţi de valul nou de fericire, erau total indiferenți la ce se 
petrecea în jurul lor, până când o rază de soare străpunse stratul 
gros de nori, care în curând se risipiră. Căldura îi făcu să revină 
treptat la realitate. 

După ce se mai liniștiră, ca și elementele naturii, orbiţi de 
lumină, se simţiră ușor dezorientaţi. Peste câteva secunde, astrul 
zilei dispărea în spatele pădurii, pe fundalul unui cer de culoarea 
cenușii. 

— Ia te uită! S-a oprit ploaia, observă Allison. 

Stând întinși pe nisip și cuprinși de toropeală, continuară să 
se mângâie și să se sărute unul pe celălalt, după care se ridicară 
în picioare și începură să se îmbrace. 

Peste câteva minute, tânăra urca panta spre mașină, ţinându-l 
de braţ pe Brett. Trupurile lor se atigeau ușor și din blugii lui, uzi 
leoarcă, se scurgeau picături de apă pe nisip. 

Erau gata să se urce în mașină pentru a se întoarce la conac, 
când Brett o luă din nou în braţe cufundându-și privirea în ochii 

ei. Apoi se aplecă și o sărută cu gravitate. Deși era ușor 
dezamăgită de lipsa lui de pasiune, citi totuși în ochii lui vrzi un 
fel de promisiune a ceea ce va urma. 

Nesimţindu-se însă în stare să-i descifreze sensul exact, avu o 
vagă senzaţie de indispoziţie. 


titi 


Se făcuse aproape întuneric când Allison și Brett, asemenea 
unor naufragiaţi, se apropiau de conac. Gemenii, care porniseră 
în căutarea lor, se întâlniseră cu ei în mijlocul drumului presărat 
cu cochilii de stridii. 

— Mama și Effie au fost foarte speriate! le spuseră ei. Am 
crezut că probabil v-aţi adăpostit undeva în timpul furtunii, dar 
când am văzut că nu vă întoarceţi, ne-am temut să nu fi păţit 
vreun accident. 

— Nu aveati nici un motiv de îngrijorare, le răspunse Brett pe 
un ton aspru. 

După cum vedeţi suntem teferi și nevătămaţi! 

După ce se întoarseră acasă, Allison îl lăsă pe Brett să dea 
explicaţii în legătură cu aventura prin care trecuseră, Acesta le 
povesti incidentul în amănunţime, descriindu-le fulgerele și 
tunetele, spaima lui Chrokee, copacul trăsnit, aşteptarea lor 
îngrozită în timp ce stăteau întinși pe nisipul plajei ... omiţând 

evident să le dezvăluie ce făcuseră între momentul în care 
începuse să plouă și acela în care se întâlniseră cu gemenii pe 
drum. 

De fapt, Peg aștepta să plece Brett și cei doi băieţi ca să-i pună 
această întrebare prietenei sale. 

— De ce nu te-ai întors acasă după ce s-a terminat furtuna? se 
interesă ea încruntând din sprâncene. Am fost foarte îngrijoraţi ... 

Allison clătină din cap cu un aer obosit. 

— Oh, Peg! Ştii foarte bine cât de mult mă sperie tunetele! 

Deși era destul de neconvingător, acest răspuns păru s-o 
mulțumească pe Peg, care trecu imediat la alt subiect. 

— Îţi amintești de personajul acela antipatic, Orrin Travis? 
Acela care vroia cu orice preţ să cumpere Ransome's Cay? 

Simţindu-se mai ușurată de faptul că Peg nu mai insista, 
Allison îi răspunse uşor neatentă: 

— Bineînţeles, de ce? 

— Brett nu ţi-a spus nimic? 

— În legătură cu Travis, nu! De ce mă întrebi? repetă Allison 
ușor mirată. 

După câteva secunde de ezitare, Peg îi mărturisi fără prea 
multă tragere de inimă: 

— Am impresia că Brett ar fi dorit să-mi ţin gura, dar nu înțeleg 
din ce cauză. Dat fiind însă că Henry nu mi-a interzis să-ţi vorbesc 
despre acest subiect ... 

De data asta, Peg reușise să provoace curiozitatea lui Allison, 
care aștepta, sorbindu-i vorbele de pe buze. 

— Nu ştiu prea bine ce se întâmplă, dar bănuiesc că e ceva 
necurat la mijloc, îi mărturisi Peg. I-au scăpat lui Henry câteva 
fraze. Brett nu s-a ocupat de centru cât timp a lipsit de pe insulă. 
Din câte se pare, l-a urmărit pe Travis peste tot pe unde a umblat 
acesta. 

Tulburată, Allison se uită fix la prietena ei, cu un aer năuc. 

— Ce motive ar avea să facă așa ceva? Sunt convinsă că 
doctorul McGinnis se înșală. Brett a lucrat în interesul centrului. 
Mi-a spus că are acum o listă de candidaţi și ... 

Allison tăcu. 

Îşi amintise brusc că Brett mai pomenise și despre "alte 
afaceri”... 

— Sper că nu-ţi închipui că are de gând să vândă insula, nu-i 
așa? o întrebă Peg îngrijorată. Mi-ai spus că Brett nu e decât un 
copil răsfăţat care într-o bună zi se va sătura de noua lui jucărie. 
Poate chiar aveai dreptate ... 

— M-am înșelat, îi răspunse Allison răspicat. 

Apoi, dându-și seama că fusese nepoliticoasă, adăugă cu o 
voce mai blândă: 

— Brett ţine prea mult la Ransome's Cay, Peg. În cazul în care 
i-a luat urma lui Travis, sunt convinsă că a făcut-o din cu totul alte 
motive. 

Allison îi povesti prietenei sale despre întâlnirea cu acesta din 
liftul hotelului. 

— ... E evident că individul are intenţii rele, dar care ar putea 
să fie acestea? Nici Brett nu știa dar acest subiect nu părea să-l 

preocupe prea mult atunci când eram la Atlanta, încheie ea 
gânditoare. 

Abia acum își dădea însă seama că asta se întâmpla din cauză 
că probabil tânărul își ascundea frămâtările sufletești. Își aminti 
că făcuse aluzie la șantaj ... Oare ce exista în trecutul lui Brett care 
să fie atât de rușinos încât acesta să-l urmărească de la o coastă la 
cealaltă a ţării pe omul care amenință să-i dezvăluie secretul? 
Isula și conacul erau oare în pericol? În cazul acesta, de ce nu-i 
spunea Brett nimic? În definitiv, și ea era la fel de preocupată ca 
el de viitorul lui Ransome's Cay ... 


Capitolul 15 


A doua zi dimineaţă, Allison îşi sorbea cea de a doua ceașcă de 
cafea pe terasa salonașului atunci când sosi Brett călare pe 
Cherokee. Zgomotul specific produs de copitele armăsarului pe 
amestecul de nisip şi cochilii zdrobite de pe potecă o făcu să 
ridice capul şi să-și înăbușe un strigăt de bucurie. Nu putea nici 
acum să-l vadă în şaua acelui cal fără să se gândească imediat la 
un centaur care ieşea din valurile oceanului. 

Astăzi era îmbrăcat cu niște blugi decoloraţi, o cămașă veche 
din bumbac alb și avea în picioare niște splendide cizme de 
călărie din piele naturală. Prin crăpătura largă a cămășii i se 
vedea pieptul bronzat. 

Cu ochii fixaţi asupra lui Brett, Allison nu observase că iapa 
Godiva îi urma îndeaproape, ținută de frâu de către tânăr. 

Cuprinsă de un ciudat puseu de timiditate, Allison ezită să 
pună la încercare pactul lor tăcut încheiat în ziua anterioară, un 

pact care avusese drept martor furtuna și care prinsese viață 
dintr-o iubire purificată de către ploaie. Dezvăluirile ulterioare 
ale lui Peg despre adevăratul scop al peregrinărilor lui Brett prin 
Statele Unite o făcuseră să nu-și găsească somnul în noaptea 
aceea, deoarece se întreba ce alte secrete mai avea Brett faţă de 
ea. Oare acel pact nu fusese în cele din urmă decât o iluzie a 
minţii ei naive? 

De fapt ce voia Brett? Allison fusese atât de absorbită în ultima 
vreme de conștientizarea iubirii ei faţă de el, încât nici măcar nu 
încercase să sondeze sentimentele tânărului. I se dăruise cu o 
ardoare şi o pasiune de care nu se crezuse niciodată în stare. Dar 
oare doar își imaginase ce citise în ochii, pe faţa și în cel mai mic 
gest al lui? ... Adică o iubire care depășise simpla dorință fizică ... 

Simţindu-se încă dominată de aceste temeri, Allison nu se 
grăbi să iasă în întâmpinarea lui Brett. Se uită de departe la el 
cum leagă caii lângă grădina de legume și apoi în timp ce se 
apropia de ea cu pași mari. Atunci, uitând brusc de orice reținere, 
Allison alergă în întâmpinarea lui. 

Cu un zâmbet radios pe buze, Brett nu-și ascunse deloc 
bucuria revederii O luă în braţe și o sărută cu tandrete, după care 
îi dădu drumul. Deși îmbrăţişarea lor nu durase decât câteva 
secunde, Allison aruncă o privire spre conac, temându-se să nu fi 
fost văzuţi de cineva. 

— E atât de frumos afară, încât n-am putut rezista tentaţiei de 
a-ți propune o plimbare călare, îi spuse el cu o sclipire fericită în 
ochii lui verzi. Ne vom apuca de lucru după aceea. 

— De acord, nu trebuie decât să-mi pun cizmele și sunt la 
dispoziţia ta, îi spuse ea vesel, după care dispăru în interiorul 
vilei. 

Totul strălucea în dimineaţa aceea. Atmosfera se limpezise de 
la furtună. Pe frunzele copacilor, sclipeau încă picături de apă. 

Un păienjeniș de poteci, majoritatea făcute de animalele 
sălbatice, făcea o reţea răspândită pe tot cuprinsul insulei. Allison 
și Brett părăsiră repede drumul pavat cu cochilii de stridii și se 
pierdură printre copacii uriași împodobiţi cu plete lungi de 
mușchi. Din cauza îngustimii drumului, uneori erau siliți să 
meargă în șir indian, dar cel mai adesea călăreau unul lângă altul 
prin misteriosul și întunecatul arboret, destul de rar călcat de 
oameni. 

Între ei exista o intimitate care nu mai avea nevoie de cuvinte. 
De altfel, vorbeau destul de puţin și păreau să găsească tăcerea 
lor foarte naturală. Dar Allison începuse să se gândească deja la 
secretul tenebros cunoscut numai de Orrin Travis, și care-i ţinea 
despărțiți. În plus, îşi spunea că de fiecare dată când făcuseră 
dragoste, la început Brett o respinsese. Atunci, își aminti ce se 
petrecuse între ei cu o zi în urmă, pe plajă. 

Ce voise să spună prin cuvintele: "există multe alte lucruri în 
relația noastră care merită să fie cultivate și îmbogăţite ... Să nu 
ne lăsăm duși de valul dorinţei fizice ..."? Va mai face vreo aluzie 
la acest subiect, sau va lăsa lucrurile să-şi urmeze cursul normal? 

Simţind un val de neliniște în gât, își dădu seama că iubirea ei 
pentru Brett era în mod iremediabil legată de viitorul centrului. 

În cazul acesta, se impunea într-adevăr un alt tip de relaţii între 
ei. Oare Brett avea intenţia să lungească de azi pe mâine o 
legătură sentimentală și episodică în spatele unei aparente relaţii 
de afaceri? 

Dacă așa stăteau lucrurile, era evident că Allison se vedea silită 
să-l părăsească și pe el și Ransome's Cay. 

Ce vrei de la mine, Brett? îi venea să strige. O reţinea numai 
teama ca nu cumva răspunsul lui să fie exact cel pe care nu voia 
să-l audă! 

Deodată, Godiva se opri în faţa unui mic animal cu blană care 
traversa poteca, distrăgând-o pe Allison din gândurile ei. Apoi, 
după vreo sută de metri, dintre tufișuri își făcu apariţia un pui de 
căprioară, care se uită la ei tremurând ușor pe picioarele lui 
firave, în timp ce se apropiau de el. Brett îşi opri calul și luă frâul 
din mâinile lui Allison, forțând-o pe Godiva să stea pe loc. 

— Crezi că am putea să-l mângâiem? Pare aproape îmblânzit, 
șopti Allison pregătindu-se să coboare de pe cal. 

Dar Brett o opri. 

— Nu e o idee prea bună, îi spuse el tot în şoaptă. Rămâi aici. 
Probabil că mama lui se află prin apropiere. Dacă te atingi de 
puiul ei, poate să devină foarte agresivă și loviturile ei de copite 
pot fi mortale! 

Într-adevăr, peste câteva secunde, din lăstăriș ieşea o 
căprioară fixându-i cu intensitate, cu nările fremătând. Dat fiind 
că cei doi călăreţi nu aveau aerul că vor să avanseze spre ea, îl 
amușină câteva clipe pe puiul ei, după care începu să-l lingă. Dar 

când acesta vru să sugă, îl împinse cu violență și fugi în pădure, 
urmată îndeaproape de puiul ei. 

Allison și Brett ajunseră la Buttonhook Cove, în apropierea 
locului în care odinioară râul se năpustise spre mare prin 
intermediul unei cascade artificiale. Se opriră pentru a-și lăsa caii 
să se adape. Brett îi comandă lui Cherokee să execute o mișcare 
de răsucire, în așa fel încât cei doi tineri se treziră faţă în faţă. El 
se aplecă spre Allison și o sărută la început ușor, apoi din ce în 
ce mai pasionat. Tremurând din tot trupul, ea răspunse 
sărutărilor lui și în curând stătea înlănţuiţi, în timp ce sub ei, cele 
două animale sorbeau cu înghițituri lacome apa limpede și rece 
a râului. 

Apoi, deodată, Cherokee se depărtă puţin și o mușcă de 
coapsă pe iapă, forțându-i să se despartă. Surprinsă, Allison fu cât 
pe-aci să-și piardă echilibrul și se prinse de coama Godivei. Ceva 
mai departe, Brett trăgea încruntat de frâul lui Cherokee, furios 
pe armăsar. 

— Ai păţit ceva? se interesă el cu o voce îngrijorată. Puteai să 
te rănești foarte grav. Galopul de aseară prin furtună probabil că 
i-a trezit instinctele sălbatice, deși azi-dimineaţă era foarte calm. 

Ameţită de ardoarea îmbrăţișării lor, Allison uită că fusese gata 
să cadă din șa și-i spuse aproape în şoaptă: 

— N-ar fi mai bine să ne întoarcem la conac? Probabil că Peg 
mă caută deja peste tot. Se grăbeşte foarte tare să pună la punct 
vila. Şi Allison ardea de nerăbdare să contribuie la demararea 
proiectului, dar avea totuşi unele reţineri. Ce vrei de la mine, 

Brett? Întrebarea o obseda zi și noapte și-i strica bucuria din 
dimineaţa aceea. În două rânduri fusese pe punctul de a-i pune 
întrebarea pe neașteptate, dar de fiecare dată se abținuse. 

Nici peregrinările lui Brett prin Statele Unite pentru a da de 
urma lui Orrin Travis nu o liniștiseră prea mult, cu atât mai mult 
cu cât nu înţelegea de ce nu-i vorbise despre intenţiile lui cu o 
seară în urmă. Dat fiind însă că el ceruse doctorului McGinnis să 
nu spună nimănui nimic, nu voia ca Brett să-l acuze apoi pe 
biolog de indiscreţie. În plus, se temea ca nu cumva acesta să o 
interpreteze drept un semn de neîncredere față de el, tocmai 
acum când începuseră să se înțeleagă atât de bine. 

În definitiv ce o privea pe ea trecutul lui Brett? ÎI iubea fără 
nici o reţinere așa cum era. Oricât de dureros ar fi secretul lui, 
acesta nu i-ar schimba cu nimic sentimentele faţă de el. 

Trebuia să se convingă pe ea însăşi că orice s-ar întâmpla, 
Brett asigura viitorul insulei Ransome's Cay. 

Cufundată în gânduri, lui Allison i se păru drumul de 
întoarcere acasă mult prea scurt şi curând ajunseră în faţa clădirii 
maiestuoase. 

Allison, Brett şi Peg își petrecură restul după-amiezii studiind 
clauzele unui contract prin care se transforma conacul într-un 
centru de cazare pentru oamenii de știință specializaţi în 
cercetare oceanografică. Totul părea atât de clar, încât Allison se 
pregătea să-l semneze pe loc, dar Brett insistă ca ea să-l roage pe 
fostul ei patron din New York să-i recomande un avocat care să 
se ocupe de document, pentru a-i apăra interesele. 

Căzură apoi cu toţii de acord asupra faptului că, odată cu 
plecarea ultimilor clienți care urma să aibă loc săptămâna 
viitoare, vila să rămână închisă până la inaugurarea centrului. 

— Trebuie să sărbătorim acest eveniment! spuse Brett la 
sfârșitul discuţiei, în momentul în care era pe punctul de a pleca. 
Eu şi doctorul McGinnis am fi extrem de onoraţi dacă aţi fi 
prezente în seara asta la masa noastră. Cu această ocazie veți 
putea vizita și iahtul Ulysse. Vă voi trimite "limuzina" noastră pe 
la ... să zicem ora opt? Adică după ce veţi servi cina clienţilor 
voştri. 

— O limuzină! Ce mai lux! exclamă Peg către Allison, după 
plecarea lui Brett. Crezi că ar trebui să ne punem rochiile de 
seară? 

Lăsându-se o clipă furată de imaginea unei luni pline în timp 
ce stătea ghemuită la pieptul lui Brett pe punte, Allison se uită la 
prietena ei cu un aer absent și o anunţă visătoare: 

— Mă voi îmbrăca diseară cu cele mai frumoase haine pe care 
le am. 

Apoi, revenind brusc la realitate, îi spuse vesel lui Peg: 

— Sper că-ţi vei lăsa rochia aceea oribilă în dulap! 

Prietena ei îi aruncă atunci o privire nedumerită, ca şi cum ar 
fi înțeles abia în acel moment motivul purtării ciudate a lui 
Allison ... 


KKK 

"Limuzina", care nu era decât mașinuţa cu trei roți a echipei 
de exploatare, sosi la ora stabilită. Şoferul, adică doctorul 
McGinnis, purta o jachetă demodată de culoare bleumarin. Le 
salută pe cele două femei cu un zâmbet vesel, apoi se uită cu 
admiraţie la Peg, îmbrăcată într-o rochie mulată pe trup de 
culoarea caisei, de existența căreia nici măcar Allison nu avea 
habar. Rochia aceea îi scotea în evidenţă formele feminine ale 
trupului. 

Bucuroasă s-o vadă pe prietena ei îmbrăcată mult mai îngrijit 
decât de obicei, Allison nu se supără deloc de indiferența 
biologului faţă de felul cum arăta ținuta ei. 

Ceva mai târziu, ajungeau la Ulysse, care era ancorat în largul 
lagunei. Brett le aştepta, aplecat peste bord. 

Aspectul lui contrasta puternic cu obișnuita lipsă de eleganță 
a biologului. Pantalonii albi, jacheta neagră croită perfect și eșarfa 
din mătase roșie înnodată în jurul gâtului îl făceau să arate 
superb. 

De altfel, Allison nu-și ascunse deloc bucuria că îl revedea. 
Încercând să uite de îndoielile care o bântuiseră toată ziua, se 
apropie de el și fu mirată când îi luă mâna, o duse la buze și i-o 
sărută. Tocmai avea de gând să-i ironizeze galanteria desuetă, 
când el își lipi senzual gura de căușul palmei ei. Atunci, fu 
străbătută de un fior de voluptate, umplând-o de o fericire de 
nedescris. 

Îşi cufundă apoi ochii lui limpezi și misterioși precum oceanul 
în ochii ei. 

— Ar trebui să-i cer mai des lui Henry să organizeze acest gen 
de expediţie, îi șopti el la ureche, pentru a nu fi auzit decât de ea. 
Nu mă aşteptam să aducă la bord o sirenă la fel de frumoasă ca 
aceea întâlnită la Buttonhook Cove într-o anumită dimineaţă ... 

Allison îi adresă un zâmbet radios, sorbindu-i de pe buze 
fiecare cuvânt. Era bucuroasă că rochia de un verde pal, cu fusta 
largă care-i flutura în jurul picioarelor la fiecare pas, evoca 
această imagine în mintea lui Brett. 

Peste câteva minute, stăteau cu toţii pe puntea lui Ulysse, în 
lumina aurie a asfinţitului. Stăteau veseli de vorbă, având în mână 
cupe pline cu șampanie. 

Când se lăsă înserarea, Brett îi invită să ia loc în jurul unei 
mese acoperite cu o bucată de damasc de un albastru-deschis, 
care scotea în evidenţă lumina clară a lumânărilor din uriașele 
candelabre din alamă. În centrul acesteia, o uriașă floare de 
magnolie își etala petalele într-un bol din argint. 

În afară de friptura de vită, toate celelalte componente ale 
delicioasei mese proveneau din pământul insulei Ransome's Cay 
sau din ocean. Vocea lui Brett tremura de emotie atunci când 
anunţă că stridiile fuseseră culese din noua crescătorie. 
Spanacul, roşiile cu busuioc și cartofii mici care însoțeau felul 
principal de mâncare crescuseră în grădinile de zarzavat ale 
insulei, ca și salata verde. La desert se desfătară cu o varietate de 
căpşuni culese de la marginea pădurii de către gemeni, peste 
care puseseră niște frișcă. 

— Aveţi noroc că o avem pe Effie la conac! 

Altfel aș veni mâine-dimineaţă să-l răpesc pe bucătarul tău, 
spuse Peg punându-și încă o portie de frişcă. 

— Oricum, n-ai reuși să-l ademenești la conac, îi răspunse 
Brett izbucnind în râs. Nu se ocupă decât de mesele foarte 
speciale și nu lucrează niciodată mai mult de patru ore. 

— Eu cred că nu ti-ar conveni să-ţi fie multă vreme bucătar, 
Peg, interveni doctorul McGinnis cu o sclipire şireată în ochi. 
Foloseşte cel puţin zece cratiţe ca să facă jumări de ouă și nu 
spală niciodată vasele. Ar trebui să vezi în ce hal arată bucătăria 
acum! Dacă i-ar reveni lui Brett sarcina de a curăța totul, ar învăţa 
probabil să facă orice mâncare într-o singură tigaie, așa cum fac 
eu! 

Brett își roti privirea în jurul mesei cu o figură ironică, dar nu 
adăugă nimic atunci când Allison, neincrezătoare, exclamă pe un 
ton afectuos: 

— Văd că ne rezervi multe surprize în seara asta, Brett 
Ransome! 

Era o noapte de vis. Ceva mai târziu, sprijiniți cu coatele de 
balustradă, admirau luna care își reflacta lumina argintie în apele 
calme ale lagunei. 

— Aveam de gând să te duc să vizitezi iahtul, dar cred că va 
rămâne pentru altă dată, spuse Brett, urându-i noapte bună lui 
Allison. 

De exemplu, mâine. Date fiind însă criticile aspre făcute de 
doctorul McGinnis ceva mai devreme, prefer să frec puţin tigăile 
înainte de a-ţi arăta splendorile lui Ulyse. 

Seara aceea marcă o schimbare în relaţiile dintre Allison și 
Brett, care deveniră în același timp mai profunde, dar mai dificile, 
mai frustrante, dar și mai fericite. 

A doua zi spre seară, așa cum promisese, Brett o conduse să 
facă o vizită pe barca lui, care era mai sărac echipată decât 
Calypso, a comandantului Cousteau. Lui Allison însă i se păru că 
tânărul este prea modest. 

Cu toate astea, deși fusese foarte impresionată de instalaţiile 
moderne montate pe un iaht de plăcere, Allison se întorcea acasă 
copleșită de un sentiment de tristeţe. Era adevărat că Brett se 
purtase cu ea foarte afectuos, ba chiar tandru, pierzându-și mult 
timp cu ea trecând dintr-o încăpere în alta și explicându-i în 
detaliu cu ce se ocupa fiecare. Echipajul se afla pe șalupă dar 
chiar dacă s-ar fi aflat singuri la bordul vasului, tot n-ar fi schiţat 
vreun gest ca s-o ia în braţe. 

Ce vrei de la mine, Brett? Această întrebare, rămasă și acum 
fără răspuns, îi venea din ce în ce mai insistent în minte. 

În timpul vizitei, privirile lor nu se întâlniseră decât o singură 
dată. În clipa următoare se sărutau cu patimă, dar vocea 
biologului care se auzi la celălalt capăt al vasului prin care-i 
anunța că se duce să-i dea o lecţie de înot lui Peg, îi întrerupsese. 

În zilele următoare, Brett veni la conac s-o ia pentru a face 
plimbări lungi călare. Îi dezvălui tot felul de locuri despre a căror 
existenţă habar n-avea. De exemplu, o mlaștină unde în tinereţea 
lui asmuţise un aligator și prinsese o dată un pui de mistreţ pe 
spatele căruia făcuse rodeo! Îi arătă apoi poiana în care-l aducea 
tatăl său odinioară în unele nopţi cu cerul plin de stele, cu scopul 
de a-l învăţa primele noţiuni de astronomie. Mai târziu revenise 
cu prietenul său din copilărie, Essau, și cu o lunetă, ca să ca să se 
uite la sateliți. 

Uneori, avea impresia că Brett ar fi vrut să-i arate ce fel de om 
fusese, ca să-l poată înţelege mai bine pe bărbatul de acum. 

De fapt, în mintea tinerei cele două imagini se suprapuneau 
adesea și această impresie fu și mai puternică atunci când o duse 
să viziteze șalupa. 

Acolo, făcu cunoștință cu cei care fuseseră tovarășii lui de 
joacă și colegii lui la școala micuță de pe Ransome's Cay, care 
duminica era folosită drept biserică. 

Bineînţeles că Allison se salutase cu ei în timpul petrecerii de 
pe patru iulie, dar fusese atât de ocupată în seara aceea, încât nu 
avusese timp să stea de vorbă cu ei. Și ei la rândul lor fuseseră 
atât de fericiţi la ideea de a rămâne pe draga lor insulă, încât nici 
nu observaseră acest lucru, dar acum fiecare din ei voia să-i arate 
cât de bucuroși erau că se întorseseră acasă. 

— Dacă Brett nu m-ar fi chemat înapoi, aș fi cules și acuma ... 
începu să spună unul din ei. 

— Taci din gură, Brick! i-o reteză Brett serios. 

N-aș fi reuşit niciodată fără voi, care v-aţi asumat aceleași 
riscuri ca şi mine. V-aţi sacrificat locurile de muncă sigure pe 
care le aveaţi pentru o activitate căreia deocamdată nimic nu-i 
poate garanta succesul! 

Brick și prietenii lui confecționau un fel de plută lungă pe 
puntea uriașă a șalupei. Trei alcătuiri asemănătoare pluteau deja 
lângă flancurile bărcii. Uitându-se mai atent la ele, Allison 
observă că acestea erau acoperite de un grilaj de care stăteau 
agățaţi un fel de mușchi de pădure, dar care erau de fapt 
ciorchini de larve. Acolo creșteau stridiile, i se explică. 

— Deocamdată nu câștig prea mulți bani, spuse Ollie Fritter, 
un bărbat de vreo treizeci și cinci de ani cu o barbă blondă, dar 
pe Ransome's Cay se poate trăi cu puţin și în plus, sunt propriul 
meu patron. Nici în vis n-am sperat să am așa ceva! 

— Dar nu lucrezi pentru Brett? se interesă Allison fără să-și 
ascundă mirarea. 

— Într-un anumit sens, da, îi răspunse tânărul zâmbind cu 
şiretenie. 

— Nu prea înţeleg, șopti Allison nedumerită. 

— Recunosc că nici eu, îi mărturisi Ollie izbucnind în râs. E o 
chestie de participare ... Brett a aranjat totul și eu am totală 
încredere în el 

Essau, cel mai vechi prieten al lui Brett, pe care doctorul 
McGinnis îl iniţia în studiul fundului oceanului, îi veni atunci în 
ajutor. Înalt și suplu, avea pe faţă o expresie extrem de 
inteligentă. 

Urcase de curând la suprafaţă și avea încă pe el costumul de 
scufundător. 

— Formăm cu toţii o companie, aceea a crescătorilor de stridii, 
un fel de cooperativă la care posedăm patruzeci și nouă la sută 
din acţiuni. Restul îi aparţine lui Brett. Până când vom obţine 
profit din vânzări, primim salariu. Drept urmare, am putea să 
răscumpărăm acțiunile lui Brett. 

Lui Allison ideea i se păru frumoasă și generoasă, dar când 
încercă să-l laude pe Brett, acesta se întoarse zâmbind, în timp ce 
conducea bărcuţa pneumatică. 

— Văd că Essau, Brick şi Ollie nu şi-au putut ţine gura, observă 
el pe un ton în care se amesteca ironia cu afecțiunea. Parcă i-aș fi 
angajat să se ocupe de imaginea mea! Da fapt, să fim serioși, e un 
aranjament cât se poate de corect. E adevărat că le-am cerut să-și 
asume un risc, dar măcar să n-o facă fără să aibă nici un câștig din 
asta! 

— Dar de ce ai fost atât de generos? 

— Compania crescătorilor de stridii se va ocupa de un centru 
de cultură în paralel cu un centru de cercetări de acvacultură, 
înţelegi? Eventual primul îl va susține pe cel de-al doilea. În 
plus... 

Dat fiind că Brett lăsă fraza neterminată, Allison insistă: 

— Care este celălalt motiv? 

— Ei bine, probabil că asta este una din cele mai rentabile 
afaceri ale mele! În câţiva ani, compania va cumpăra și părțile 
mele și va deveni independentă. 

Vor plăti un fel de chirie insulei care va merge direct în 
casieria centrului de cercetări. 

Astfel, încet-încet, prin intermediul prietenilor lui din 
copilărie, a lui Bunker, Effie și doctorului McGinnis, Allison afla 
în fiecare zi lucruri în plus despre tânăr. Și fiecare nouă 
informaţie pe care o primea făcea ca iubirea ei faţă de el să 
crească din ce în ce mai mult. 

Asculta cu atenţie tot ce spuneau ceilalți despre el, 
emoţionată până în adâncul sufletului de generozitatea și 
modestia lui. Într-un anumit sens,  presimţea acum că 
sentimentele lui Brett erau la fel de adevărate și de sincere ca și 
ale ei. 

Și totuși, dintr-un motiv necunoscut, el nu era pregătit încă să 
se implice în niște relaţii altfel decât episodice și întâmplătoare. 
Uneori chiar i se întâmpla să devină foarte posac. În acele 
momente, Allison se întreba dacă îl cunoștea cu adevărat. 

Ce vrei de la mine, Brett? Această întrebare îi revenea 
permanent în minte, stricându-i și cele mai mari bucurii. 

Dacă o iubea, de ce nu-i spunea? Pe de altă parte, dacă Allison 
credea că Brett nu era decât un capriciu, de ce își dădea atâta 
silință să-l cunoască mai bine? 

Dar şi într-un caz şi în celălalt, reținerea de care dădea dovadă 
fată de ea de fiecare dată când rămâneau singuri era de neînțeles. 
În fiecare seară, după ce se despărțeau, devenea nervoasă. 
Într-o zi, pe când Peg o tachina în legătură cu "cavalerul ei 
galant”. Allison îi întoarse spatele fără să spună nimic. Îi era prea 

teamă să nu-și trădeze sentimentele puternice pe care le avea 
pentru el în faţa prietenei sale. 

Plimbarea zilnică pe cal împreună cu Brett devenise un fel de 
ritual. Venea s-o ia chiar înainte de apusul soarelui, călare pe 
Cherokee și cu Godina tropăind în spatele lui. Apoi plecau să 
galopeze prin insulă, ameţiţi de viteză și de parfumul rafinat al 
florilor de pe Ransome's Cay. Nu se opreau din galop până nu se 
făcea întuneric. 

Într-o seară, după ce se urmăriseră în joacă prin valurile de pe 
țărm, fură surprinși de bezna nopții. Lăsând cele două animale să 
se ducă în poiană la semenii lor, se întoarseră la vilă pe jos, 
strâns îmbrățișaţi, oprindu-se din când în când sub copaci pentru 
a se săruta, stârnindu-și dorinţa, fără să și-o domolească însă, 
deoarece Brett o respingea mereu în ultimul moment, 
tremurând și răsuflând greu. 

— Brett! explodă Allison, care considera că situaţia devenise 
de nesuportat, dar și ridicolă. Nu mai putem continua așa! Unde 
vrei să ajungi? Nu crezi că am și eu dreptul să știu? 

Brett oftă şi o luă din nou în braţele lui. O strânse îndelung 
apoi, vârându-și faţa în părul ei bogat, îi șopti cu o voce răgușită 
de emoție: 

— Iubirea mea ... oh, Allison ... dacă nu mi-ar fi teamă că mă 
înșel ... 

— Oh, Brett ... 

Dar tânărul o făcu să tacă, punându-i un deget pe buze. 

— Te implor, dragostea mea, mai ai puţină răbdare, insistă el. 

N-a sosit încă momentul potrivit. Atâta vreme cât umbra lui 
Tyler mai plutește deasupra ta ... Nu voiam să-ţi impun iubirea 
mea înainte să fiu sigur că te-ai eliberat de amintirea lui. Acum 
ţi-am mărturisit totul. 

"Dragostea mea!" Acest cuvânt rostit cu tonul grav al lui Brett 
o făcu să tresară până în adâncul sufletului. 

Nici nu-i venea să-și creadă urechilor! Trebuia să-i mai spună 
O dată. 

— Te iubesc din tot sufletul, Allison, îi spuse el cu calm. Acesta 
este singurul lucru care contează, nu-i așa? 

În timp ce era cuprinsă de o fericire nemaipomenită, el o 
sărută uşor, apoi dispăru în pădure, lăsând-o singură în faţa 
conacului. 

Ea îl strigă, dar el nu se mai întoarse. 

Primul ei gând a fost acela de a o lua pe urmele lui, dar după 
câteva clipe de reflecţie se abţinu, ştiind că nu-l va ajunge 
niciodată din urmă, mai ales că se lăsase întunericul. 

Brett plecase, dar oare se va mai întoarce și a doua zi 
dimineaţă? Dacă nu va veni, se va duce ea după el, deoarece 
acum nu se mai îndoia de profunzimea sentimentelor lui. ÎL va 
anunţa că se înșela în privinţa lui Tyler și îi va mărturisi și ea că-l 
iubește. Vor sta de vorbă până când totul va fi clar între ei. Apoi 
se vor săruta ... 

— Oh, Brett, oftă ea. 

Deodată, se simţi mult mai ușurată. Fu cuprinsă de un val de 
bucurie care o făcu să izbucnească în râs ... 

În timpul săptămânii de dinaintea închiderii stațiunii 
balneare, bacul care veni de pe continent nu făcu decât o singură 
cursă pe zi şi atunci numai pentru un singur pasager care vroia 
să meargă la Ransome's Cay. Peste jumătate din camerele vilei 
erau goale din cauza încetării rezervărilor, așa că Peg și Allison îi 
primeau numai pe turiștii ocazionali care coborau de pe bac. 

A doua zi după mărturisirile lui Brett, în timp ce cele două 
prietene mâncau niște sandvișuri în loc de masă de prânz pe 
verandă, văzură nava acostând. 

— Oh, nu! gemu Peg. Credeam că vom avea liniște astăzi! Sper 
să nu fie zece turiști. Tare-mi vine să le spun că avem toate 
locurile ocupate ... Nu vom reuși să terminăm la timp pregătirile 
pentru inaugurarea centrului dacă vom accepta să cazăm în 
continuare pe toată lumea. 

— Am impresia că e una singură, observă Allison zărind o 
femeie blondă îmbrăcată în alb. 

Dar când văzu câte valize îngrămădea un marinar lângă 
necunoscută, Allison adăugă: 

— Ori are foarte multe bagaje, ori ceilalți nouă sunt încă în 
cabine! 

— Uite, se duce Max după ea! exclamă Peg. 

Îl voi trimite pe Hoddy cu cealaltă mașină, ca să ia toate 
bagajele. 

După aceea se duse să-l sune pe fiul ei. care se găsea, ca 
întotdeauna, în hambar. Allison mai rămase pe terasă, uitându-se 
la femeia înaltă şi suplă care stătea pe ponton. 

Hoddy îl urmă îndeaproape pe Max și începu să-l ajute pe 
fratele lui. 

Allison observă de pe verandă mișcările nervoase ale femeii în 
timp ce le dădea ordine gemenilor. Iată prototipul clientei 
nesuferite, își spuse Allison enervată. 

Deși văzuse de departe că avea o siluetă elegantă, Allison nu 
se așteptase ca ea să fie atât de frumoasă de aproape. Frumuseţea 
ei era uluitoare ... dar era compromisă de aerul ei înțepat și 
posac. Trăsăturile feţei, pielea, gura, totul era perfect. Ochii ei 
întunecați aveau o strălucire dură în timp ce cobora din mașină 
cu mlădierea unei feline. Taiorul ei din bumbac alb-albăstrui se 
asorta foarte bine cu albastrul-închis al bluzei foarte decoltate. 
De altfel, lui Allison i se păru vreme de câteva clipe că avea de-a 
face cu un manechin celebru. 

— Hei, voi de-acolo! strigă ea spre gemeni. Aveţi mai multă 
grijă cu geamantanele mele! 

Allison o aștepta fără nici o bucurie. Din fericire, Peg reveni 
chiar în momentul în care vizitatoarea urca scările spre verandă, 
permițându-i să stea mai retrasă. 

— Bine aţi venit la Ransome's Cay! spuse Peg întinzând mâna 
spre clienta ei. Daţi-mi voie să mă prezint, sunt Peg Crewea ... Fiţi 


266 GEORGIA HARRIS 


amabilă și veniţi cu mine la recepție, în timp ce băieții vă vor 
duce bagajele. 

— Uite ce e, eu sunt Margo Ransome, așa că nu-mi cere să 
completez o fișă! îi aruncă necunoscuta cu un aer înfumurat 
neluând în seamă mâna pe care i-o întindea Peg. 

Peg nu se supără, dar pe faţa ei se putu citi o mare uimire. 

— Vă rog să mă scuzati, aţi spus cumva Margo ... 

— Ransome, da, i-o reteză vizitatoarea. Locul ăsta este al meu, 
e clar? Acum, te rog să pui pe cineva să-mi urce bagajele în 
camera lui Brett și să-l anunţi pe soțul meu că am sosit ... 
Informează-l că-l aşteaptă soția lui ... 

Allison se dădu înapoi și se sprijini cu ambele mâini de 
spătarul unui fotoliu din răchită, zguduită de şoc. Preţ de o clipă, 
i se păru chiar că scosese un strigăt, dar, dat fiind că nu se 
întoarse nimeni spre ea, înțelese că se înșelase. Cuprinsă de 
ameţeală, se clătină pe picioare. Vocile ajungeau la ea ca prin 
ceaţă. 

— Domnul Ransome nu locuiește aici, o anunţă Peg. Mă miră 
că soţia lui nu ştie acest lucru. 

— Nu pot să cred că Brett poate să locuiască în altă parte decât 
la conac. De altfel, pe insula asta, aici e singurul loc cât de cât 
confortabil ... 

— Cred totuși că ar trebui să ştiţi unde locuieşte domnul 
Ransome ... insistă Peg cu o voce glacială. 

— Uite ce este, cucoană! îi răspunse Margo. Eu sunt soția lui și 
ai face bine să nu uiţi acest lucru! Nu ne-am văzut o vreme, dar 


INSULA CENTAURULUI 267 


după cum vezi, suntem din nou împreună. Și acum, ocupă-te de 
geamantanele mele, te rog. Şi trimite pe cineva după Brett! 

— Vă repet că nu e aici, îi replică Peg cu asprime. Și vă sfătuiesc 
să vă întoarceţi de unde aţi venit. Păcat că bacul a plecat înapoi, 
dar unuia din fii mei îi va face o deosebită plăcere să vă ducă pe 
continent. 

— Peg! îi şopti Allison, uluită. 

Lipsa de politeţe a prietenei ei într-adevăr o șocase puternic. 
Probabil că Peg își pierduse minţile. Nu-i stătea deloc în caracter 
să se înfurie pe cineva! 

Simţindu-se din nou stăpână pe ea, Allison se apropie de cele 
două femei. 

— ÎI veţi găsi pe soțul dumneavoastră la capătul celălalt al 
insulei, în golf, rosti ea cu o voce calmă. Locuiește într-o cabană 
situată pe plajă. Dar ... dumneavoastră cunoaşteţi golful? 

— Ba bine că nu! exclamă Margo, făcând un gest nervos. Am 
trăit destul de multă vreme pe insula asta! În schimb, nu știu de 
existenţa vreunei ... cabane. 

— Face parte din centrul de cultură a stridiilor, o informă pe 
scurt Allison. 

— Cultură a stridiilor? Să nu-mi spui că dragul de Brett are în 
sfârșit crescătoria lui de scoici! exclamă Margo izbucnind într-un 
râs ironic. Am venit la tanc! Foarte bine, în cazul ăsta, rugaţi-l pe 
unul din băieţii dumneavoastră, doamnă Crewes, să mă conducă 
la el. Puneţi-mi bagajele în apartamentul de deasupra salonașului 
... Mă leagă de el foarte multe amintiri ... și rezervă-ne o masă ... 

— Îmi pare rău, doamnă Ransome, dar aceste camere sunt 
ocupate, i-o reteză Allison. 

Simţind că ajunsese la capătul răbdării, tânăra se întoarse spre 
Peg 

— Roagă-i pe Hoddy și pe Max să se ocupe de doamna 
Ransome. 

După ce rosti aceste cuvinte, îi întoarse spatele cu un nod în 
gât. Adunându-și tot curajul de care se simţea în stare, reuși să 
intre cu un aer demn în vilă, fără să-și trădeze tulburarea. 

După ce închise ușa în urma ei, o luă la fugă spre 
apartamentul ei şi se aruncă pe pat, izbucnind în plâns. 


Capitolul 16 


Brett își petrecuse ziua la bordul șalupei, transferând 
ciorchinii de larve în niște bazine cu o temperatură mai ridicată 
decât cea a mâinii. Săptămâna trecută eclozaseră milioane de 
ouă, dând naștere la prima generaţie de stridii de la Ransome's 
Cay. În apele liniștite și căldute ale golfului, moluștele urmau să 
se reproducă mai ușor decât în cele din micile golfuri din jurul 
insulei, care erai mai reci. 

În timp ce se urca în barca pneumatică pentru a se întoarce 
pe uscat, gândurile i se întoarseră către Allison și inima începu 
deodată să-i bată mai tare. În curând, vor călări unul lângă altul 
pe potecile din pădure. Și acum nu mai trebuia să-și ascundă 
sentimentele. 

Într-adevăr, plimbarea zilnică împreună cu Allison era pentru 
Brett perioada ce a mai fericită a zilei, dar și cea mai neplăcută, 
deoarece atunci simţea bucurie amestecată cu o mare neliniște. 

Din ziua în care avusese loc furtuna, nutrea speranţa că ea va 
începe să-l iubească ... să simtă pentru el ceva mai profund decât 
o atracţie fizică. Și cu toate astea, nu îndrăznise să pună la 
încercare ceea ce de fapt nu era decât o bănuială, încercând mai 
ales s-o facă să-l uite pe Tyler înainte de a-i face o declaraţie de 
dragoste, de teamă că, grăbind prea mult lucrurile, nu cumva s-o 
piardă pentru totdeauna. În plus, cu o seară în urmă, fără voia 
lui, îi mărturisise totul tremurând, fără să mai aibă curajul de a 
aştepta să vadă cum va reacționa tânăra. 

Din fericire, odată cu apariţia razelor orbitoare ale soarelui, 
reuși să-și clarifice gândurile. Venise vremea să-și trăiască 
dragostea la lumina zilei, chiar dacă Allison încă nu era hotărâtă. 
Acum când ea știa că o iubește, trebuia să-i câștige inima prin 
orice mijloc. În seara aceea, îi va cere lui Effie să-i pregătească 
mâncare pentru un picnic și va scoate sticla de şampanie pe care 
o pregătise deja. Vor merge să înoate la Buttonhook Cove și-i va 
arunca o floare de magnolie la picioare ... 

Tocmai se pregătea să intre în cabană, când zgomotul 
Jeepului îl făcu să întoarcă repede capul. Peste o secundă, 
privirea lui o întâlnea pe cea rece și calculată a femeii pe care 
n-o mai văzuse de zece ani. 

Tânărul se dădu uluit cu un pas înapoi, sprijinindu-se de 
parcă ar fi fost gata să cadă, și se uită la figura neschimbată a 
fostei sale soţii cu un aer năuc. 

Cum de se lăsase cucerit de o femeie atât de insensibilă și de 
interesată? se întrebă el. 

— Brett, dragul meu, spuse Margo în timp ce se apropia de el. 
Văd că ești și acum la fel de frumos ... 

Îi făcu semn lui Hoddy care o privea cu o expresie de furie pe 
faţă. 

— Poţi să te întorci la vilă, nu mai am nevoie de tine, decretă 
ea. Soţul meu mă va aduce înapoi în curând. 

Hoddy apăsă pe accelerator fără să scoată nici un cuvânt, 
întoarse mașina și dispăru în adâncul pădurii. 

— Iubirea mea! şopti Margo, care acum se afla foarte aproape 
de Brett. Nu mă săruţi? 

Dar Brett, revenindu-și din starea de năuceală, își recăpătase 
graiul. 

— Ce cauţi aici? se interesă el pe un ton glacial. 

— Așa o întâmpini pe soţia ta adorată? răspunse Margo cu 
zâmbetul ei cel mai fermecător. 

— Nu mă impresionezi, Margo. Nu mai ești soţia mea. Chiar tu 
ai intentat divorţ. 

— Eşti sigur? Ei bine, dragul meu, află că te înșeli amarnic. 
N-am avut niciodată intenţia să te las să-mi scapi din mână. 

Pentru a doua oară de când sosise Jeepul, tânărului i se păru 
că gâtul îi era strâns într-o menghină. Se simţea prins în capcană. 
Nu se îndoia nici o clipă că Margo spunea adevărul. Brett fusese 
atât de jignit și scârbit de scena surprinsă la conac, încât nici nu 
încercase să legalizeze despărțirea lor. După ce închisese conacul 
familiei Ransome din Atlanta, în care locuise cu Margo, își luase 
un apartament și se ocupase de afacerea familiei, angajându-se 


272 GEORGIA HARRIS 


ca simplu muncitor într-una din fabricile de cherestea, numai ca 
să poată seara să se prăbușească epuizat în pat și să se cufunde 
într-un somn fără vise, deoarece dorea mai mult decât orice pe 
lume să-i uite pe Margo și pe vărul lui, Tyler. De fapt, nici nu se 
mai gândise la acea întâmplare nefericită până în ziua în care 
Tyler a venit să-i propună să cumpere partea lui din Ransome's 
Cay. Dar pe vremea aceea, vărul lui îl anunţase că Margo urma să 
se mărite în curând. 

La puţin timp după aceea, Brett părăsea Statele Unite și se 
îmbarca pe Ulysse. Nu se gândise nici o clipă să ceară actele de 
divorţ şi bănuise că Margo, după ce obținuse despărțirea oficială 
în lipsa lui, se căsătorise cu bogatul ei "rege al cazinourilor”. 

Şi cu toate astea, în mod instinctiv, era convins de 
veridicitatea fiecărui cuvânt rostit de Margo în timp ce stătea în 
fața lui, după atâta amar de ani ... ceea ce era cu atât mai 
caraghios cu cât el își făcuse un principiu din a nu-l crede 
niciodată pe Tyler. Atunci de ce, tocmai atunci când era vorba 
despre un lucru atât de important, avusese încredere în el? Ar fi 
fost raţional să intenteze divorț chiar a doua zi după ce 
descoperise că Margo și Tyler erau amanti. 

Din vina lui, se afla în prezent într-o situaţie extrem de 
neplăcută. 

— Ce vrei de la mine, Margo? o întrebă el cu asprime în glas. 

Margo se uită la el cu o candoare jignită. 

— Dragul meu, am hotărât să dau uitării trecutul. M-ai părăsit, 
dar te iert. Nu crezi că a venit vremea să ne împăcăm? 

Privirea lui Brett deveni aproape opacă în clipa în care îi 
răspundea tăios: 

— Începând chiar de mâine, avocatul meu va pregăti actele de 
divorţ. 

— Nu te grăbi așa, dragule. S-ar părea că ai uitat că n-ai motiv 
pentru așa ceva. 

— Poftim? explodă Brett, ieşindu-și brusc din sărite. Ai uitat că 
te-am prins în braţele lui Tyler? 

Tyler e mort, așa că nu mai ai nici un martor. Va fi cuvântul 
tău împotriva cuvântului meu, spuse Margo cu un zâmbet amuzat 
pe buze. Cred că aș putea să-l conving cu ușurință pe judecător 
că sunt o biată soţie abandonată şi am cel mai bun avocat din 
lume pentru genul acesta de proces. Bănuiesc că-l cunoşti pe 
Stoney Mansfield! Presa vorbește foarte mult despre el! 

Da, Brett îl cunoștea din auzite. Acest avocat era specializat în 
procesele de scandal și reușise să stoarcă sume fabuloase de la 
niște milionari, sume din care probabil jumătate mergeau în 
propriul buzunar și cealaltă jumătate în cele ale fostei iubite sau 
soții a magnatului respectiv. 

— Am înţeles, Margo, continuă Brett. Știu foarte bine că n-ai 
nici un chef să ne reluăm viaţa în comun, care de altfel n-a fost 
niciodată altceva decât o mascaradă. Ce vrei de la mine? 

— Insula asta, se mulţumi să-i răspundă Margo cu o voce 
neutră. 

Uluit, Brett o fixă câteva clipe fără să spună nimic, apoi 
articulă rar: 


274 GEORGIA HARRIS 


— Nu te cred. Tu ai urât întotdeauna Ransome's Cay. 

— Mărturisesc că nu e locul meu preferat, recunoscu ea cu o 
mutră ironică, dar cunosc un agent imobiliar californian care ar 
fi gata s-o cumpere pentru o mică avere. Ia imaginează-ţi, 
dragule, insula ta mult iubită transformată în stațiune turistică 
pentru miliardari! 

— Întâmplător acest domn se numeşte Orrin Travis? o întrebă 
Brett încruntând din sprâncene. 

— Cum ai ghicit? spuse Margo aruncându-i o privire prefăcut 
surpeinsă. Deci, totul este aranjat. Tu treci insula pe numele meu 
și eu semnez actele de divorţ. Astfel, toată lumea va fi mulțumită. 

— Ti-ai pierdut complet minţile? exclamă Brett, dând în sfârșit 
frâu liber furiei. 

— Nu mă obliga să apelez la serviciile lui Stoney Mansfield, 
Brett. Te avertizez că s-ar putea să te lase fără jumătate din averea 
familiei Ransome, inclusiv fabricile de cherestea! 

— M-aș mira foarte tare să reușească o asemenea performanţă, 
dar deocamdată n-ai ce căuta aici. 

— Ai să te răzgândești rapid atunci când vei sta puţin de vorbă 
cu avocatul meu. Mai gândește-te! Mă găsești la conac în 
următoarele zile. 

Brett ar fi dorit foarte tare ca Allison nici măcar să nu ştie de 
existenţa unei doamne Brett Ransome! Acum, imediat după ce va 
scăpa de Margo, trebuia să-i povestească totul. Firește, avusese de 
gând să-i vorbească despre acest subiect zilele astea, dar regreta 
că n-o făcuse mai devreme. 

Nici nu îndrăznea să se gândească la tot răul pe care putea 
Margo să-l facă lui Allison înainte să plece, deoarece era prea 
târziu s-o mai trimită astăzi înapoi pe continent și nu putea s-o 
închidă în camera ei până a doua zi dimineaţă! 

— Foarte bine, Margo, spuse el în cele din urmă. Dacă insiști, 
mă voi gândi la propunerea ta, dar cu o condiţie. Aș vrea să-ţi 
petreci noaptea aici, în cabană. Vei vedea că e confortabilă și are 
şi aer condiţionat. 

Surprinsă de propunerea lui neașteptată, Margo îi răspunse 
cu o voce mieroasă: 

— Cu cea mai mare plăcere, dragule. Văd că nu te-ai schimbat 
deloc. Ai rămas același bărbat galant. 

Brett se dădu la o parte ca s-o lase să intre, și ea îl atinse în 
mod provocator când trecu pragul cabanei. 

— Brett Ransome, șopti ea cu intonaţii suave. Încep deja să te 
regret. 

După ce o instală pe Margo într-o cameră foarte mică, o părăsi 
pentru a merge să-i ceară lui Bunker să-i aducă bagajele. Dar 
după aceea, nu se mai întoarse în golf. În definitiv frigiderul era 
plin și dacă se plictisea, putea să se uite la televizor. 

Din fericire, doctorul McGinnis plecase la un seminar de 
specialitate, ceea ce evita multe probleme. 

Era trecut de ora douăsprezece noaptea când, sătul să se tot 
plimbe pe puntea lui Ulysse, Brett se întinse pe podeaua 
acestuia, începând să privească stelele, pentru a-și calma 
tulburarea sufletească. Sosirea lui Margo ameninţa să distrugă 

lucrul la care ţinea cel mai mult pe lume. Căci Margo, oricât de 
incredibil putea să pară, era încă soţia lui. 

A doua zi dimineață, după ce petrecu o noapte albă, se grăbi 
s-o trezească pe Margo, care se plânse imediat că o doare capul. 

— Ameninţările tale nu servesc la nimic, Margo, spuse el 
privind-o cu asprime. Nimeni nu va crede că te-am părăsit fără 
nici un motiv și tu ești perfect conștientă de asta. Am cerut să vină 
avionul companiei să te ia. Trebuie să sosească. Îmbracă-te 
repede. Merg și eu cu tine. 

Fără să pară afectată de discursul, Margo se întinse și căscă 
îndelung. 

— Dar soarele abia a răsărit, gemu ea. 

Atunci, Brett zări în căsuță niște haine de femeie împrăștiate 
pe fotolii. Sticla de şampanie pe care o pusese deoparte pentru 
picnicul cu Allison zăcea goală pe masă. Brett se întrebă cu o 
ușoară ironie dacă nu cumva Margo își petrecuse noaptea 
probându-și îmbrăcămintea din geamantane 

— Ce vom face la Atlanta? îl întrebă ea cu o voce indispusă. 

— Îmi voi consulta avocatul și voi cere divortul, o informă el. 
Iar pe tine te duc la aeroport și te urc în primul avion care pleacă 
spre ... chiar, pe unde locuiești acum? 

Brett, foarte stăpân pe el, părea calm. Furioasă, Margo îi trâti 
ușa în nas. Totuși, atunci când avionul companiei ateriză pe 
plajă, era gata de plecare și, spre mirarea lui, nu proferă nici o 
ameninţare și-l urmă fără să protesteze. 

Nepăsarea ei era numai aparentă. 

Nu lăsă să-i cadă masca decât când ajunseră la Atlanta, în timp 
ce Brett se pregătea s-o îmbarce în avionul de Los Angeles. Ea se 
uită mai întâi îndelung la el cu un aer dur, după care îi spuse: 

— Nu-ţi vei reveni niciodată de pe urma a ceea ce ţi se va 
întâmpla, Brett Ransome. N-ai făcut nimic ca să aranjezi lucrurile 
şi m-ai lăsat singură în cabana aceea mizerabilă, aseară. De ce 
n-ai încercat să mă îmbunezi? Atunci când Stoney Mansfield va 
termina cu tine, voi fi o femeie bogată! 

Se uită apoi fix la avionul pe care urma să-l ia și se întoarse 
brusc spre Brett, cu o expresie de ură pe faţă. 

— De fapt, să nu-ţi închipui că nu știu că ai avut o legătură în 
timp ce încă eram căsătoriţi! 

Brett se uită la ea cu un aer neîncrezător, întrebându-se ce 
voia de fapt să spună. 

— Am un martor care va spune sub jurământ că v-a văzut pe 
amândoi aici, în Atlanta! Ce zici de asta, dragule? 

După ce rosti aceste cuvinte, îi întoarse spatele și o luă pe 
culoarul care ducea spre avionul ei. 

Orrin Travis! își spuse Brett. Allison! Margo și agentul 
imobiliar vor încerca să-l acuze de adulter? 

Sângele îi îngheţă brusc în vene și se gândi la Allison. Oare 
cum reacționase la sosirea lui Margo? Totuși, nu îndrăznea să se 
ducă s-o încurajeze. Era vinovat, cel puţin până când va înainta 
cererea de divorț. 

Se acuză încă o dată de neglijenţă. De ce nu făcuse diligenţele 
necesare în urmă cu zece ani? Cunoștea însă răspunsul: se temea 

ca numele lui să nu fie târât în noroi de către presă! Fusese mai 
ușor să nu facă nici o mișcare, să tragă de timp și să-i achite lui 
Margo suma exorbitantă pe care o ceruse la începutul căsătoriei 
lor. Avea vaga speranţă că într-o bună zi va întâlni un bărbat 
suficient de bogat care s-o ia de nevastă și s-o facă să nu-i mai 
pese de avantajele oferite de acestă situaţie. 

Ar fi trebuit să acorde mai multă atenţie faptului că nu primise 
nici un act din care să reiasă că fusese intentat divortul. Aceea era 
cea mai mare greșeală. După ce văzuse fotografia lui Margo la 
brațul "regelui cazinourilor”, nu-i mai dăduse nici un ban, 
presupunând că totul se terminase între ei și n-o va mai vedea 
niciodată. Cât de mult se înșelase! 

Totuși, era un lucru care-l intriga: dacă erau în continuare soț 
și soție, de ce Margo, în momentul în care nu-i mai trimisese 
cecul lunar, nu protestase în vreun fel? Așa ceva nu-i era 
caracteristic. 

Timp de câteva clipe, fu însufleţit de o rază de speranţă. Ce 
grozav ar fi s-o poată lua în braţe pe Allison și s-o asigure că era 
un om liber! 

Când ajunse ceva mai târziu la biroul lui, începu să facă 
cercetări. 

— Îmi pare rău domnule, dar n-am nici o informaţie în 
legătură cu un divorţ pe numele Ransome, îi răspunse cu o voce 
politicoasă funcționara de la primăria din Reno. 

După ce-i mulţumi interlocutoarei lui pentru ajutor, Brett 
închise telefonul cu teama în suflet. Până la urmă, Margo nu 

minţise! De data asta spusese adevărul, și avea intenţia fermă de 
a-l târî în fața judecătorului și să păteze numele familiei Ransome! 
Brett era disperat. Îi purta pică mai ales vărului său Tyler, 
care-l adusese într-o asemenea situaţie umilitoare și nu încercase 
să repare răul pe care i-l cauzase ... Și acum era în joc nu numai 
viitorul lui, dar și al lui Ransome's Cay și al lui Allison. ... 

Avocatul lui Brett, Justin Collins, păru optimist referitor la 
rezultatul divorțului până în momentul în care Brett îi dezvălui 
numele avocatului ales de Margo. 

— Asta nu mai e bine deloc,bombăni el încruntându-se brusc. 
Dacă Mansfield acceptă s-o reprezinte, înseamnă că are mari 
şanse să câștige. Individul ăsta nu acţionează la întâmplare ... Nu 
l-am văzut niciodată luând apărarea celor slabi! 

Peste patru zile, în timp ce Brett se pregătea să se întoarcă pe 
Ransome!'s Cay, Brett se felicită că rezistase tentaţiei de a o suna 
pe Allison ca să-i explice ce se petrecea. Trebuia să-i anunţe 
catastrofa prin viu grai! Căci nu putea să-i ascundă acum absolut 
nimic. Trebuia să fie informată despre tot și să aibă încredere în 
ea... 

Brett așteptase ca Justin Collins să termine demersurile 
necesare intentării divortului înainte să se întoarcă lângă femeia 

pe care o iubea, căci nu voia să apară în faţa ei ca un bărbat 
căsătorit. 

Dar oare îl va crede? Cum va putea s-o convingă că în timp ce 
făceau dragoste nu ştia că existau niște legături legale între el și 
Margo? Viitoarea lui fericire depindea în întregime de reacţia 
tinerei. La acest gând, hotărârea lui devenea și mai puternică. 
Dar, acum era sigur că o va convinge! 

Și ardea de nerăbdare s-o strângă în braţele lui! Să-i șoptească 
la ureche vorbe de iubire, să-i jure că-i va lua locul lui Tyler în 
inima ei! 

După ce micul avion îl lăsă în golf, îi ură pilotului drum bun 
la întoarcerea pe continent și se îndreptă cu pași mari spre 
cabană, ca să-și lase acolo geamantanul. Aștepta cu nerăbdare 
s-o vadă pe Allison și se simțea mai ușurat la ideea că doctorul 
McGinnis, al cărui seminar se prelungea, era plecat, deoarece, 
deși i-ar fi plăcut să stea de vorbă cu prietenul lui, care-i dădea 
mereu sfaturi înțelepte, prefera deocamdată să păstreze secretul 
între el și Allison. 

În clipa în care cobora cele câteva trepte ale laboratorului 
pentru a se duce la conac cu mașinuţa cu trei roți, rămase 
încremenit când văzu o barcă cu motor care se apropia de țărm. 
Mijindu-și ochii, recunoscu silueta greoaie a lui Orrin Travis. 

Furios la culme, strânse din pumni și, trântind ușa în urma 
lui, alergă spre nou-venit pentru a-l împiedica să debarce, dar era 
prea târziu. 

Agentul imobiliar pusese deja piciorul pe plajă. 


INSULA CENTAURULUI 281 


— Cară-te! îi ordonă pe un ton aspru Brett, fixându-l pe 
musafirul nepoftit cu un aer amenințător. 

Dar era evident că Orrin Travis n-avea nici o intenţie să-i 
execute ordinul. 

— Ai un caracter foarte urât, domnule Ransome, dar cred că de 
data asta vei fi interesat de propunerea mea. Am venit să te scot 
din încurcătură. Bănuiesc că dorești să scapi de soţia dumitale. 

Deși agentul îi facea silă, Brett se simţi tentat să-l asculte. 

— Mai degrabă am impresia că aţi pus la cale toată afacerea 
asta împreună, dar poţi să-mi spui ce ai pe suflet. 

— Te înșeli, nu mai sunt asociat cu Margo. Ştii ce fel de om 
este ... Imediat ce m-am întors cu spatele, a încercat să mă tragă 
pe sfoară. 

Brett așteptă urmarea cu braţele încrucișate la piept. După ce 
făcu o pauză, Orrin Travis continuă: 

— Are cel mai bun avocat din Statele Unite pentru genul acesta 
de afaceri, domnule Ransome. Nu poţi să câştigi. Margo va 
dobândi insula și jumătate din averea dumitale, te asigur că așa 
se va întâmpla. Dar pot să spun că ai noroc, deoarece ei contează 
pe depoziția mea ca să pună mâna pe toate astea! 

Brett se uită la el câteva clipe cu un aer glacial, întrebându-se 
dacă nu cumva Orrin Travis avea de gând să-i facă din nou 
propunerea de a cumpăra Ransome's Cay. 

— Să înţeleg că, în cazul în care ţi-aș vinde insula, nu vei 
depune mărturie? De fapt și asta e o formă de şantaj. 

Travis aprobă făcând un semn din cap. 

— Nu văd ce avantaj ai avea din asta, adăugă Brett. Dacă Margo 
va reuși să-mi ia insula, ţi-o va vinde imediat dumitale. 

— Tocmai aici e problema, oftă agentul imobiliar. Acum Margo 
vrea să dea Ransome's Cay celui care oferă mai mult, ceea ce pe 
mine mă scoate din joc, pentru că insula ar deveni prea scumpă 
pentru posibilităţile mele. 

— Dar, de fapt, în ce ar consta mărturia dumitale? se interesă 
Brett, încruntându-se. 

După ce se uită la țărm, omul de afaceri aruncă o privire în 
spatele lui, ca pentru a se asigura că avea posibilitatea să se 
retragă rapid spre barcă. 

— Nu trebuie să-mi dai răspunsul pe loc, îi sugeră el repede. 
Sună la cabinetul Carlos, din Los Angeles. Fi știu întotdeauna 
cum să dea de mine. 

— Încă nu mi-ai spus ce aveai de gând să declari în faţa 
judecătorului, insistă Brett. 

— Păi ... trebuia să jur că dumneata și doamna Hill aţi petrecut 
noaptea împreună la Atlanta. Dat fiind că v-am surprins în 
flagrant delict, m-ai ameninţat. Ceea ce este adevărat, nu-i așa? 
spuse agentul făcând un pas înapoi în timp ce Brett se apropia de 
el. Avându-l pe Mansfield drept avocat, probabil că presa va fi 
foarte interesată de afacere. Dar poate că nu-ti pasă de asta, poate 
că nu te temi de scandal ... 

După ce rosti aceste cuvinte, Orrin Travis se grăbi să se 
întoarcă la relativa siguranţă a bărcii sale. Brett era atât de scârbit 
de toată discuţia, încât nici nu mai catadicsi să se ducă după el. 

— Allison a plecat? Ce vrei să spui? o întreebă pe Peg Crewes 
ceva mai târziu, privind atent figura dojenitoare a acesteia. 

Stăteau amândoi în picioare în mijlocul uriașului hol de la 
intrarea în conac și Peg afișa o atitudine de-a dreptul glacială. 

— De ce nu i-ai spus că ești insurat? se interesă ea cu asprime. 

Brett clătină din cap, ca și când ar fi vrut să se trezească 
dintr-un vis urât. 

— Nici prin cap nu mi-a trecut că aș mai fi căsătorit, îi mărturisi 
el pe șleau. Sunt cincer, Peg. Toată povestea asta n-are însă nici 
o legătură cu noi! 

Peg, neîncrezătoare, nu-și putu reţine o exclamaţie: 

— Şi când mă gândesc că trebuia să fii Ransome cel bun! spuse 
ea cu ironie. 

Vărul tău i-a lăsat moștenire jumătate din această insulă, ceea 
ce reprezintă foarte puţin în comparaţie cu sumele fabuloase pe 
care le-a stors de la ea, apoi ţi-o vinde ţie fără să-i spună nimic. Și 
acum, întâmplarea face ca tu ... 

— Stai puţin! i-o reteză imediat Brett. Cum adică a stors bani 
de la ea? Nu mi-a spus nimeni nimic despre povestea asta! Dar 
sunt gata s-o cred, fiind vorba despre Tyler. Nu înţeleg însă de 
ce-l mai apără Allison și acum. 

— Eu sunt singura care știe exact ce s-a petrecut între vărul 
dumitale și Allison. Eram de faţă atunci când a descoperit ce 
greșeală făcuse deschizând un cont comun cu Tyler. Individul , 
pur și simplu a ruinat-o! Din fericire și-a dat seama de asta puţin 
mai înainte și a reușit să mai salveze o parte din averea lăsată de 
părinţii ei! 

— Înseamnă că atunci când a avut loc accidentul, nu mai erau 
împreună? o întrebă Brett uluit. 

— Deși trata cu cea mai mare seriozitate căsnicia, Allison n-a 
mai putut rezista. Atunci când a aflat că o mai și înșela, l-a părăsit. 
Asta s-a întâmplat în urmă cu mulţi ani, dar oricum, își pierduse 
orice iluzie în privinţa lui. Nu-l mai iubea. 

— Poftim?! exclamă Brett revenindu-i brusc speranța. 
Dimpotrivă, eram convins că e îndrăgostită și acum de el ... Așa 
mi-a zis Effie zilele trecute ... şi am surprins și o discuţie între ea și 
prietenul ei din New York ... Cum se numește ... Ah, da, Bob Birch. 
Eram convins că Allison a rămas poate atașată de amintirea lui. 

— Ai dedus asta pentru că refuză să-l vorbească de rău pe 
Tyler, nu-i așa? Allison nu-și va permite niciodată să facă așa ceva. 
Ea consideră că a luat-o pe un drum greșit și atâta tot. De ce să 
se mai întoarcă în trecut? E încă foarte tânără şi are tot viitorul 
înainte ... 

Atunci, Brett strânse cu căldură mâinile lui Peg în ale lui. 

— Îţi mulțumesc, Peg. Îţi sunt profund recunoscător pentru 
explicaţiile pe care mi le-ai dat. Acum, spune-mi unde este. 

Peg îi aruncă o privire glacială. 

— Nici nu mă gândesc! îl asigură ea hotărâtă. 

— Te rog, Peg! Fii înțelegătoare ... Spune-mi măcar cam pe 
unde poate fi ... 

— Odată cu capul! exclamă Peg, supărată. Îmi place foarte 
mult de tine, Brett, dar faptul că i-ai ascuns lui Allison că ești 
însurat e o minciună de neiertat, demnă numai de Tyler! Poţi să 
fii sigur că nu te voi ajuta să-i distrugi viaţa. Sunt totuși prietena 
ei 

Resemnat, Brett se duse la bucătărie în speranța că va afla 
câteva informaţii în plus, dar Effie nu știa decât că Allison plecase 
la New York, fără să lase nici o adresă. 

Pe drumul de întoarcere spre golf, deși era extrem de necăjit, 
Brett n-o condamna deloc pe Peg. Deși refuzase cu încăpățânare 
să-l ajute, ea reușise să-i spulbere îndoielile care-i apăsau pe 
conștiință de când își dăduse seama cât de mult ţinea la Allison. 
În plus, era convins că până la urmă va afla unde este tânăra, dar 
probabil va mai dura ceva timp până o va găsi. 

Atunci când Peg îi spusese că Allison nu-l mai iubea pe Tyler 
de ani de zile, avusese impresia că i se luase de pe inimă o mare 
greutare. Acum nimic nu mai stătea în calea apropierii lor. În 
comparaţie cu acesată veste neașteptată, problemele cărora 
trebuia să le facă faţă, și care-l copleşiseră în ultimele zile păreau 
neînsemnate. 

Şi cu toate astea, tânărul nu se duse la New York ca s-o caute 
pe tânără decât peste patru zile. Lipsa lui și cea a doctorului 
McGinnis îngreunase activitatea celor care lucrau pe șalupă și 

trebuia să supravegheze operaţiunile dacă nu voia să piardă 
prima generaţie de stridii de la Ransome's Cay. Dar la un moment 
dat, nu mai rezistă și se pregăti de plecare. 

Primul lucru pe care-l făcu după ce se instală în camera de 
hotel fusese acela de a suna la toţi cei cu numele de Bob Birch 
din cartea de telefon. Atunci când, în a doua dimineaţă de când 
venise la New York, dădu de prietenul lui Allison, acesta se arătă 
și mai necooperant decât Peg, dar și foarte nesuferit. 

— Uite ce e, domnule Ransome, îi spuse Bob Birch, nu știu 
exact ce s-a petrecut la Ransome's Cay, dar sunt sigur că Allison 
nu mai vrea să audă de dumneavoastră. Dacă ar fi dorit s-o sunaţi 
sunt convins că v-ar fi lăsat adresa la care o puteţi găsi. 

După ce închise telefonul, Brett se prinse cu mâinile de cap. 
Trebuia să încerce toate posibilităţile înainte să angajeze un 
detectiv particular. 

Putea bineînţeles să încerce să dea de Herb Canby, pe care-l 
întâlnise adesea la petreceri mondene, dar, dată fiind purtarea lui 
în afacerea cu testamentul lui Tyler, ar fi fost de mirare să fi fost 
contactat de tânără. 

Încercă totuși, nefăcându-și nici un fel de iluzii. De aceea, fu 
extrem de surprins că avocatul era la curent cu ce se întâmplase 

și că, mai mult, era gata să-i ofere informaţii. Herb îi povesti că o 
întâlnise cu totul întâmplător într-un restaurant în care lua 
prânzul împreună cu Bob Birch, cu câteva zile în urmă. Allison îi 
spusese că revenise în fostul ei apartament. 

— Dacă ai puţină răbdare, mă duc să-mi iau carnetul cu adrese. 

După ce-i dădu informaţia de care avea nevoie, Herb Canby își 
ceru mii de scuze în legătură cu incompetenţa din trecut, apoi îi 
spuse pe nepusă masă: 

— De fapt, Brett, eu știu câteva mici detalii despre Margo care 
ar putea să te intereseze foarte mult. 

— Despre Margo? repetă Brett, surprins. Ce-ai aflat? E ceva 
referitor la insulă? 

— S-ar putea. În orice caz, soția ta și agentul imobiliar 
californian cu care e în legătură au încercat să mă şantajeze în 
urmă cu ceva vreme. 

Atunci am făcut și eu, evident, niște cercetări ... și după 
părerea mea, indivizii ăștia au de gând să-ţi ia Ransome's Cay și 
pentru asta nu se vor da în lături de la nimic! 

— Nu mă miră deloc, oftă Brett. Îţi mulțumesc, Herb, pentru 
informaţie. 

Surprins probabil de nepăsarea tânărului, Herb adăugă: 

— Da, uitasem că tie ti-e indiferent. În definitiv Margo, n-a fost 
niciodată soţia ta în mod legal ... 

Brett încasă lovitura, încercând să înțeleagă cuvintele pe care 
le auzise. 

— Ce-ai spus? îngăimă el în cele din urmă. 

— Margo era deja măritată atunci când s-a căsătorit cu tine. 
Credeam că știi. Divorțul n-a fost pronunţat niciodată. Era prea 
grăbită să pună mâna pe tine ... și bietul ei soţ speră și în ziua de 
astăzi că până la urmă se va întoarce la el! Nu te îndoi de vorbele 
mele, Brett, îţi jur că îți spun adevărul. Am verificat totul și 
situaţia e clară. Margo n-a fost niciodată soţia ta. 

Atunci, Brett lăsă să-i scape un fluierat lung. Așadar, 
ameninţarea cu Stoney Mansfield nu era decât un mod de a-l 
intimida! Margo nici măcar nu se dusese să-l cunoască! Bănuia că 
va reuși să-l sperie suficient de tare pentru a-i ceda Ransome's 
Cay fără luptă! De aceea nu protestase atunci când nu-i mai 
dăduse pensie alimentară! Acum totul părea logic. Se temea ca 
nu cumva el să verifice dacă avea cu adevărat dreptul la ea! 

Într-adevăr, conform legii, Margo era vinovată de bigamie, așa 
că n-avea dreptul la absolut nimic! Cufundat în gânduri, Brett 
abia dacă mai auzea regretele pe care le exprima avocatul 
referitor la testament. 

— Hai să uităm afacerea asta nefericită, Herb, îi spuse în cele 
din urmă Brett, cu o voce mai îmblânzită. Mi-ai facut un serviciu 
enorm! 


Capitolul 17 


După plecare lui Margo Ransome din golf, Allison avusese o 
după amiază de coșmar. Imaginea pe care o vedea în oglinda din 
baie părea aceea a unei necunoscute. Un glas îi șoptea mereu: "e 
căsătorit ... e căsătorit ... e căsătorit ... şi avea o permanentă 
senzaţie de gol uriaș în suflet ... 

Dar tânăra prefera să nu analizeze mai îndeaproape acea 
senzaţie penibilă. 

Ştia din instinct că va trebui să se obișnuiască în timp cu ea, 
altfel va cădea într-o depresie puternică ... 

Petrecu mai bine de jumătate de oră fardându-se cu grijă 
pentru a-și ascunde paloarea feţei, deoarece voia cu orice preţ să 
nu i se vadă durerea imensă care-i chinuia sufletul. 

După ce aruncă o ultimă privire în oglindă, cobori și, evitând 
privirea compătimitoare a lui Peg, începu să facă ordine în 
contabilitate. 

— Cred că am putea s-o lăsăm pe altădată, îi sugeră Peg vârând 
câteva foi de hârtie în dosar. 

Dar Allison nici măcar nu ridică ochii din coloanele de cifre. 

— Dacă nu te deranjează, Peg, aș vrea să terminăm astăzi, ca să 
putem închide. 

Ziua se scurse fără să aducă alte vești despre Brett sau soţia 
lui. Atunci când Bunker, cu o figură posomorâtă, veni să ia 
bagajele lui Margo cu mașinuţa, Peg fu aceea care-i arătă grămada 
de geamantane albe care zăceau într-un colţ al holului. 

În timpul acesta, Allison încerca să nu se lase deranjată de la 
socotelile ei, fiind perfect conștientă că dacă s-ar lăsa fie și o 
singură dată întreruptă, ar fi izbucnit din nou în plâns. 

Dar, în timp ce lucra la calculator, nu se putea împiedica să 
nu se întrebe: 

"De ce, Brett, de ce nu mi-ai spus?" Căci era convinsă că el știa 
că soţia lui va veni să-l vadă ... 

Nu reușea să înțeleagă cum putuse să-i facă declaraţii de 
dragoste și să-i ascundă faptul că era deja căsătorit! 

De fiecare dată când aceste întrebări îi apăreau în minte, le 
respingea însă din toate puterile. "Nu acum, mă voi gândi mai 
târziu la asta", își spunea atunci. 

Dar degeaba se lupta cu ea însăși. După ce termină de verificat 
socotelile și-i ură noapte bună lui Peg, durerea și deznădejdea 
puseră în cele din urmă stăpânire pe ea. 

Întinsă sub pătură în întuneric, trebui să admită cruda 
realitate: Brett era mai rău decât Tyler! 

Chiar și atunci când era îndrăgostită până peste cap de Tyler, 
Allison era conștientă permanent de lipsa lui de onestitate, deși 
multă vreme nu voi să recunoască nici faţă de ea însăși acest 
lucru. În ciuda neînțelegerilor de la început însă, văzuse la Brett 
semnele unei veritabile nobleţi de caracter. Reuşise să-i învingă 
orice reţinere. 

Crezuse în el şi-l iubise. În urmă cu o seară, când îi spusese 
că o iubește, Allison se gândise pentru prima oară că poate era 
bărbatul alături de care își va petrece restul vieţii sale. Nu-și 
închipuise nici o clipă că avea deja o soţie! 

Dezamăgită, rușinată și profund rănită, recunoștea că-i lipsise 
şi de data asta rațiunea. Pasiunea pentru Tyler fusese o greșeală 
a tinereţii, dar aceea pentru Brett ... Acum nu mai era o tânără 
nevinovată ... 

Dacă i-ar fi spus de la început că era însurat, nu i s-ar fi dăruit 
niciodată! Ar fi fost o abatere foarte gravă de la morala ei 
personală. Atât din spirit de conservare și respect pentru soția 
lui, cât şi din dispreţ faţă de genul acela de aventură, ar fi refuzat 
să aibă de-a face cu el! 

De ce păstrase Brett tăcerea? Oare cucerirea unei femei nu era 
decât un joc pentru el? Sau visul lui referitor la viitorul centrului 
şi al lui Ransome!'s Cay era atât de puternic încât vedea în ea doar 
un pion pe tabla lui de şah ... În definitiv nu-i propusese chiar el 
să administreze vila fără să mai plătească chirie? Intenţiona să-i 
returneze în mod indirect banii cheltuiţi de ea cu renovarea vilei 
fără să-i achite o sumă care ar fi pus în primejdie proiectul 

centrului de cercetare a stridiilor. Acest aranjament i-ar fi permis 
să-și consacre toată atenţia muncii de cercetare. 

Bineînţeles, toate astea nu explicau de ce îi făcuse acea 
declaraţie de dragoste, dar această problemă i se părea mai puțin 
importantă lui Allison, pe care n-o interesa decât faptul că făcuse 
dragoste cu ea în timp ce era căsătorit. 

Cu putin înainte de ivirea zorilor, după ce petrecu o noapte 
albă, Allison aprinse veioza și-și scoase geamantanul din dulap. 
Era hotărâtă să părăsească tot și să plece la New York. 


KKK 


— Dacă pleci, te vom urma și noi, spuse cu însufleţire Peg 
după aproape trei ore, când cele două prietene își beau cafeaua 
în salonaș. 

— Te rog, Peg, nu reacţiona atât de impulsiv, o imploră 
Allison. Am reflectat îndelung și vreau să rămâi aici, la conac, 
evident, numai dacă n-ai alte planuri ... 

— Ştii foarte bine că suntem foarte fericiţi la Ransome's Cay ... 
Dacă femeia aceea ... 

— Te rog, Peg! exclamă Allison. 

Era pentru prima oară când cele două prietene făceau aluzie 
la soţia lui Brett de când aceasta plecase să se întâlnească în golf 
cu soţul său. 

După o pauză, Allison continuă, neluând în seamă apropoul 
lui Peg. 

— Așa cum bine știi, am investit tot ce aveam în conac. Îţi 
amintești că am semnat un contract prin care ne angajăm să 
administrăm hotelul centrului. În schimb, proprietarul ... 

— Adică Brett Ransome, i-o reteză Peg. 

— Asta nu are importanță, observă cu asprime Allison. Îţi 
propun să-mi achiţi în fiecare lună un fel de chirie. Astfel voi fi 
despăgubită pentru investiţiile făcute și tu vei păstra restul 
profitului. Ce părere ai? 

— Nu știu ce să zic, șopti Peg. Nu mă cred în stare să mă 
descurc fără tine. 

— Ce idee! protestă Allison. Va fi exact ca un motel, doar că nu 
vei mai avea proplema găsirii clienţilor! N-ai decât să angajezi o 
secretară care să te ajute. Nu-l neglija prea mult pe doctorul 
McGinnis. 

Peg se încruntă, cu un aer nehotărât. 

— Nu ştiu ce să mai cred și despre Henry. Cred că ar fi trebuit 
să ne avertizeze că ... 

Allison o prise pe Peg de umeri și se uită drept în ochii ei. 

— Opreşte-te! îi ordonă ea. Henry e un om minunat. N-are nici 
o legătură cu toată povestea asta. Nu era de datoria lui să ne 
vorbească despre un lucru pe care Brett voia să-l ţină secret. Dacă 
tii la el, nici măcar nu-i pomeni despre acest subiect. 

— Ca să-ţi spun sincer, Allison, recunoscu Peg oftând, nu-mi 
doresc decât să rămân aici, dar după părerea mea, faci o mare 

greşeală. În locul tău, eu i-aș intenta un proces! Trebuie să-ţi 
plătească daunele pe care ţi le-a provocat ... și asta cât mai 
urgent. Nu mai sta nici o clipă pe gânduri! 

Allison se duse la fereastră și se uită o vreme la pajiştea verde 
care cobora până la plajă dincolo de care oceanul strălucea în 
lumina dimineţii. Peste câteva clipe, se întoarse spre prietena ei 
şi spune cu o voce lipsită de orice inflexiune: 

— Nu pot să fac așa ceva. Centrul n-ar mai putea să 
funcţioneze. Își foloseşte banii într-un mod extraordinar. Nu pot 
suporta ideea că toți oamenii aceia vor rămâne din nou fără un 
loc de muncă... 

Peste câteva minute, Allison își lua rămas-bun de la Effie, în 
bucătărie. În mod cu totul întâmplător, Bunker se găsea lângă ea. 
Se arătară surprinși și întristaţi de plecarea neașteptată a lui 
Allison și încercaseră s-o convingă să rămână. 

— Avem nevoie de tine, insistă Effie ștergându-se la ochi cu 
marginea șorțului. Domnul Brett pune bază pe tine pentru 
centrul lui. 

— Ascultaţi-o, doamnă, adăugă și Bunker. Fiţi tare, și noi vă 
vom ajuta din tot sufletul nostru. Sunt sigur că Margo nu va 
rămâne multă vreme pe insulă. 

Era evident că Bunker nu înţelesese că pleca nu din cauza 
caracterului insuportabil al soţiei lui Brett, ci pentru că ea era 
încă soţia lui! 

— De ce nu mi-ai spus niciodată că e căsătorit, Effie? o întrebă 
Allison, întorcându-se spre bucătăreasă. 

După câteva clipe de ezitare, Effie îi explică: 

— Nici nu m-am gândit la asta. Eram atât de bucuroasă să-l 
revăd, încât am uitat. Era o chestie de domeniul trecutului. 

Ceva mai târziu, Max o conduse pe Allison până la ponton, 
urmaţi de Peg și de Hoddy în cealaltă mașină. Cei doi soți Bunker 
îi priveau de pe verandă cu feţele vizibil îndurerate. După ce ură 
noroc familiei Crewes, Allison îi îmbrățișă emoţionată pe 
membrii acesteia. 

Chiar în momentul în care vasul se desprindea de ponton, 
auzi zgomotul produs de un avion de partea cealaltă a golfului. 
Ridică imediat capul ca să vadă micul avion cu două motoare al 
companiei Ransome și în același timp se întrebă unde se ducea 
Brett împreună cu fermecătoarea lui soţie, spre ce locuri 
încântătoare ... 

Văzu cu strângere de inimă cum dispare în zare conacul, în 
timp ce vasul se depărta de Ransome's Cay. Își părăsea prietena, 
casa, iubirea ... locul care-i adusese cea mai mare bucurie, dar și 
cea mai cumplită suferinţă ... 

— Vei vedea că nu vei rămâne prea multă vreme la New York, 
îi spusese Effie în timp ce-și luau rămas-bun. Margo nu va sta 
mult pe insulă. 

Și Peg, care totuși ar fi putut fi mai diplomată, îi sugerase: 

— Ai putea să vii în vizită atunci când ei nu vor fi aici. 

— Vom vedea, îi răspunse Allison evaziv, zâmbindu-i cu 
tristeţe. 

Dar în sinea ei știa că nu va reveni niciodată pe insulă. 

Numai faptul că ar fi revăzut acele locuri i-ar fi răsucit cuțitul 
în rană. Căci cum ar fi putut să se uite la covorul de mușchi din 
poiană fără să plângă până la ultima lacrimă a ei? 

În timp ce șalupa înconjura coasta, tânăra pierdu din vedere 
conacul, dar continuă să urmărească Ransome's Cay, acel petic 
de pământ care reprezenta atât de mult pentru ea. 

Pe plaja acesteia galopaseră amândoi unul lângă altul, prin 
valurile oceanului și într-o seară, sub un stejar uriaș, se sărutaseră 
cu privirea plină de făgăduinţe, care de fapt nu însemnau nimic... 

Sfâșiată de suferință, Allison nu se putea abtine să nu 
rememoreze sute și mii de amintiri, deși acestea erau acum 
dureroase. Buttonhook Cove nu se mai vedea de partea cealaltă 
a insulei, și cu toate astea, aspectul ei îi revenea în minte cu forța 
unui simbol, acela al iubirii ei pentru Brett — o cascadă frumoasă 
dar fragilă, o minune menită să fie distrusă ... 

Vreme de câteva secunde, Allison o revăzu așa cum era ea în 
dimineaţa în care se întâlnise cu Brett, apa limpede care ţâșnea 
dintr-un perete de verdeață. Simţea şi acum mireasma 
caprifoiului și își imagina frunzele lucioase ale magnoliei 
legănându-se în briza dimineții. 

Se regăsea acolo ca în prima zi, înmuindu-și cu teamă 
degetele piciorului în bazinul rece înconjurat de ferigi înainte de 
a se arunca cu curaj sub dușul rece, lăsând să-i șiroiască apa 
de-a lungul trupului gol. 

Exact în acel moment îl văzuse, cu capul lui perfect și trupul 
bronzat gol până la brâu. Ieșea din valuri într-o trombă de spumă 

și calul se cabra, lovind aerul cu picioarele lui lungi. O floare de 
magnolie căzuse la picioarele ei ... 

Allison lăsă să-i scape un oftat, apoi se frecă la ochi, de parcă 
în felul acesta ar fi reușit să-și alunge din minte acele imagini. Cu 
ochii închiși, se gândi la Buttonhook Cove așa cum era ultima 
oară — o mulțime de pârâiașe care coborau panta printre stânci, 
până la plaja pe care, într-o noapte cu furtună ... 

Îşi stăpâni lacrimile și își mușcă buzele. Nu trebuia să se lase 
doborâtă. Venise vremea să renunţe la ceea ce se dovedise a nu 
fi altceva decât un vis frumos. Ruptura trebuia să fie totală ... 

Îşi întoarse hotărâtă ochii de la Ransome's Cay şi, cu privirea 
pierdută în depărtare, își jură să uite cu desăvârșire trecutul. 


KK 


Ajunse la NewYork pe la prânz și luă un taxi de la aeroportul 
Kennedy până la un hotel din centru. După ce se instală în 
cameră, o sună pe prietena ei Karen, căreia îi subînchiriase 
apartamentul. 

Îi spuse că se întorsese la viața de dinainte de a pleca pe 
insulă și Karen exclamă: 

— Nu pot să cred! Chiar voiam să te sun în seara asta. Voiam 
să te anunţ că plec și să te întreb dacă pot să aduc aici pe una din 
cunoștințele mele. Am găsit ceva mai mare, în aceeași clădire. 

— Într-adevăr, ce coincidenţă și ce noroc pe mine! Când pot să 
mă mut? 

— Chiar mâine, dacă vrei. Proprietăreasa poate să-mi dea 
cheile imediat. 

A doua persoană cu care Allison luă legătura fu fostul ei șef, 
Edwin Barron. Își programă la secretară o întâlnire cu el la ora 
patru după-amiază. Voia să înceapă cât mai repede să muncească, 
spunându-și că dacă reușea să-și ocupe fiecare minut din viaţă, 
poate nu se va mai gândi la Brett... 

La ora stabilită, luă liftul din clădirea în care se găsea Carston 
& Ames și urcă la etajul douăzeci. 

Când se găsi în fața vechiului său prieten, Edwin Barron, îi 
spuse de ce venise. Acesta avu delicatețea de a nu-i pune prea 
multe întrebări. 

— Suntem bucuroși că te-ai întors în mijlocul nostru, Allison, 
îi spuse el. Nu știu dacă îţi vei recăpăta vechiul post, dar vei 
ocupa unul echivalent. Mai ai intenţia de a-ţi lua diploma de 
expert contabil? 

Allison încă nu-și făcuse planuri pentru viitor, dar se gândi 
imediat că o muncă suplimentară va fi binevenită pentru a umple 
golul pe care-l simţea în suflet după plecarea de la Ransome's 
Cay. Se va dedica de acum încolo în întregime carierei sale. 

— Bineînţeles! Chiar mâine-dimineaţă voi cere informaţii la 
universitate, ca să pot începe cursurile cât mai curând posibil. 

— Perfect! o aprobă prietenul ei. Te rog să mă crezi că nu-ţi va 
părea rău. 

După ce vei avea diploma în buzunar, vom putea să-ţi 
încredințăm responsabilități mai mari ... 

— Îţi rămân recunoscătoare, Edwin, şopti ea cu un zâmbet pe 
care l-ar fi vrut mai entuziast. 

Totuși, se simţea mult mai ușurată acum. Dacă tot nu putea 
lucra la Ransome's Cay, măcar să continue pe drumul pe care 
pornise după despărțirea de Tyler. 

— Când vrei să începi? o întrebă șeful ei. 

— Mâine mă mut în fosta mea locuinţă. Să zicem poimâine? 

Nu trebuia sub nici o formă să-și acorde vreun minut de răgaz! 
În clipa în care se pregătea să plece, Edwin Barron îi spuse cu un 
aer vesel: 

— Mâine mă întâlnesc cu Bob Birch. Pot să-l anunţ că te-ai 
întors? 

Întrebarea lui o luă pe nepregătite. Nu se gândise nici o clipă 
la Bob! Edwin Barron era cel care le făcuse cunoștință și ea ţinea 
foarte mult la Bob, considerându-l unul dintre cei mai buni 
prieteni ai ei. În ciuda ultimei lor întâlniri cam furtunoase de la 
Ransome!'s Cay, nu vedea de ce s-ar lipsi de prietenia lui. 

— Bineînţeles, și îmbrăţișaţi-l din partea mea! spuse ea înainte 
să iasă pe ușă. De aceea, nu se miră deloc atunci când primi, în 
ziua în care începu serviciul, un telefon de la Bob Birch, care o 
invită să ia prânzul împreună. Nu fu surprinsă nici atunci când 
văzu că părea cam prost dispus. 

— Ai fi putut totuși să mă anunti și pe mine că ai sosit la New 
York! 

— Oh, Bob, oftă Allison. Totul s-a petrecut atât de repede, 
încât n-am mai avut timp ... 

Nefiind la fel de discret ca Edwin Barron, Bob o supuse unui 
adevărat interogatoriu de care Allison scăpă dându-i răspunsuri 
evazive. Conform spuselor ei, își dăduse brusc seama cât de mult 
îi lipsea cariera ei din New York şi se hotărâse s-o lase pe Peg să 
se ocupe singură de conac. 

Bob Birch o pisă atâta cu întrebările, încât la sfârșitul mesei, 
Allison, exasperată, se simţi de-a dreptul ușurată în momentul în 
care-l văzu sosind pe Herb Canby. 

La fel de elegant ca întotdeauna, acesta o salută însă cu un aer 
forțat. Allison se strădui să evite potopul de scuze cu care o 
întâmpină și menţinu cât fu posibil un ton vesel. 

— Cât de mult mă bucur că te văd! ... Chiar voiam ... începu 
Herb. 

— Nu înţeleg de ce! i-o reteză ea repede. 

— Trebuie să știi, Allison ... 

Dar tânăra îl opri din nou: 

— Şi eu mă bucur că m-am întors, Herb ... 

Continuă să flecărească astfel, neobservând privirea 
bănuitoare a lui Bob Birch. Dar deși era un avocat jalnic, Herb 
Canby nu era deloc prost, așa că ghici repede că Allison dorea să 
treacă sub tăcere povestea nefericită a testamentului prietenului 
său. 

Schimbându-și brusc comportamentul, se interesă politicos: 

— Cât timp ai de gând să rămâi la New York? 

— Allison îi aduse la cunoștință faptul că își reluase vechile 
obiceiuri. 

— Aş vrea să stau de vorbă cu tine, Allison, îi spuse el serios. 
Trebuie să-ţi înmânez un inel. 

După ce rosti aceste cuvinte, îi salută pe cei doi prieteni cu un 
semn din cap și plecă. 

Surprinsă de bruscheţea purtării lui și vorbele lui misterioase, 
Allison simţi că i se pune un nod în gât de spaimă. Nu se putea 
abtine să nu-i poarte pică pentru tot ceea ce se petrecuse. Dacă 
n-ar fi fost el, situaţia ei n-ar fi fost atât de disperată! Totuși, nu 
putea să-i reproșeze că-i ascunsese faptul că Brett era căsătorit ... 

Lui Allison îi plăcuse întotdeauna New Yorkul, chiar și în 
timpul căsniciei cu Tyler. 

Atunci de ce acum viaţa ei i se părea plictisitoare şi monotonă, 
iar orașul rece și neospitalier? 

Peste vreo două săptămâni, spre seară, ieşea din 
supermarchetul de la colţul străzii, purtând în braţe o pungă 
uriașă din hârtie, plină de alimente. Era obosită și tristă. Nu era 
atentă la vacarmul produs de circulaţia infernală de pe 
Broodway și se simţea singură în mulțimea densă care se 
îmbulzea în jurul ei. 

Lumina reflectată de asfalt era rece, ostilă, și atât de diferită de 
limpezimea în care se scălda Ransome's Cay ... 

În timp ce traversa o străduță, inhală cu plăcere briza care 
urca de pe râul Hudson, în timp ce lăsa în urma ei traficul intens 
de pe artera principală și ajungea pe West End Avenue. 

Cea de-a douăsprezecea ei zi de lucru de când se întorsese la 
New York se terminase și nu se schimbase nimic de atunci. 
Bineînţeles că, la sfatul șefului ei, se înscrisese la universitate 
pentru a urma cursurile serale de contabilitate. Din nefericire, 
şcoala nu începea decât săptămâna următoare, astfel că era 
nevoită să treacă prin toate chinurile iadului pentru a-și ocupa 
timpul în serile lungi petrecute acasă. 

Edwin Barron îi dăduse de înţeles că dorea ca înaintea 
pensionării lui s-o vadă printre cadrele de conducere ale 
companiei, într-o poziţie care să-i permită să-i ia locul. 

— Nu văd pe nimeni în firmă care să aibă un potenţial ca al tău, 
Allison, spuse el. Dacă obţii această diplomă, voi susţine 
candidatura ta în faţa consiliului de administraţie. Poţi să urci 
foarte sus, puștoaico ... dacă o să vrei, evident ... 

Această ultimă observaţie fusese rostită cu un zâmbet șiret pe 
buze, care nu-i scăpă tinerei. Allison știa că avea dreptate și 
totuși în ce măsură cariera ei avea prioritate faţă de orice altceva? 
Nici ea nu știa. Oare ar fi fericită în rolul de vicepreşedinte al 
firmei Carston et Ames? Allison respinse această întrebare cu 
groază. Nu trebuia să mai nutrească asemenea gânduri negative! 
Totul era în regulă. Avusese un noroc chior, totul se organizase 
fără nici un eveniment neprevăzut: mutarea, locul de muncă, 
întâlnirea cu Bob Birch ... 

Dar dacă soarta ei fusese atât de bună cu ea, de ce nu simţea 
nici o satisfacţie, nici o bucurie? se întrebă ea, strângând și mai 
tare punga uriașă la piept. 

Ura faptul că urma să se întoarcă într-un apartament gol. 

După câteva clipe de ezitare, schimbă direcţia și traversă 
Riverside Drive ca să se ducă în parc, care se întindea ca o 
panglică lungă de verdeață de-a lungul râului Hudson, între 
strada 77 și Harlem. 

Se așeză pe iarba de pe mal și puse punga lângă ea, rătăcind 
cu privirea dincolo de râu, spre New Jersey. Abia dacă observa 
forfota care domnea în jurul ei: copiii, câinii sau cei care făceau 
jogging ... 

Se gândea la cu totul altceva ... La Ransome's Cay. Îşi aminti 
convorbirea telefonică pe care o avusese cu Peg cu o seară în 
urmă. 

Prietena ei o sunase și încă de la primele cuvinte înţelesese că 
avea să-i dea niște vești bune. Inima începuse să-i bată mai tare în 
timp ce o speranță nebunească îi apăru brusc în suflet. 
După-amiaza aceea de coșmar de la Ransome's Cay nu fusese 
decât o greșeală, o glumă proastă ... 

— Oh, Allison, n-o să-ţi vină să crezi! exclamă Peg de la capătul 
celălalt al firului. 

— Oh, Peg, spune-mi repede! șopti Allison, plină de 
nerăbdare. 

— Mă voi căsători cu Henry! 

O lespede de plumb se abătu asupra umerilor lui Allison! Ce 
sperase, o minune? își spuse ea cu asprime, înainte să revină la 
realitate. 

— E nemaipomenit, Peg! exclamă ea în cele din urmă. 

Povestește-mi totul. 

Peg îi explică mai mult ca o adolescentă și nu ca o mamă de 
familie, printre chicoteli de râs, cum biologul, după ce se 
întorsese la Ransome!'s Cay, se dusese într-un suflet la conac și-i 
ceruse mâna. Cât timp lipsise, își dăduse seama cât de 
indispensabilă îi devenise persoana ei. 

— Şi cum au reacţionat gemenii? 

Peg izbucni în râs și-i răspunse: 

— Cred că m-ar fi forțat ei să-l iau de bărbat, chiar dacă l-aș fi 
refuzat. S-au schimbat foarte mult de când l-au cunoscut pe 
Henry! Scufundările marine îi pasionează atât de mult, încât s-au 
înscris la Universitatea Georgia în septembrie. Vor studia biologia 
marină. 

— Păcat, îi răspunse Allison în glumă, globul pământesc va 
pierde astfel doi regi ai braconajului. Mi-ar plăcea să se uite puţin 
și la ţevile de la apartamentul meu! 

În cele din urmă, Peg abordă subiectul care o interesa cel mai 
mult pe Allison ... 

— Poate că n-ar trebui să-ţi spun, dar cred că ai dreptul să știi. 
După câteva zile de la plecarea ta te-a căutat Brett. Nu i-am dat 
adresa ta. 

După o pauză, Peg continuă, pe un ton ezitant: 

— Sper că am făcut bine. 

— Da, mulțumesc, Peg, îi răspunse Allison cu o voce obosită. 
Ai făcut bine. Nu mai avem nimic să ne spunem. Pentru tot ce are 
vreo legătură cu centrul, putem să comunicăm prin tine, nu-i aşa? 

— Dacă nu mă concediază. M-am purtat cam urât cu el. În 
orice caz, am impresia că n-o să-ți mai facă necazuri. Eu sunt 
singura care ştie unde ești și, dacă-mi ceri, nu-i voi spune nici 
măcar lui Henry. 

La aceste cuvinte, Allison se înfioră. Părea atât de definitiv! Fu 
cuprinsă deodată de un sentiment îngrozitor de singurătate când 
își dădu seama că Brett urma să dispară pentru totdeauna din 
viața ei datorită zelului de care dădea dovadă Peg. 

— Am încredere în tine, articulă în cele din urmă Allison. Și 
apropo de Henry ... el ce crede de toată povestea asta? Ai discutat 
cu el în acest sens? 

— Bineînţeles. Nu prea ştie multe faţă de noi. Ştia că Brett 
fusese însurat, dar credea că e divorțat de mult. Margo face parte 
dintr-o familie scăpătată, dar de viță nobilă ... au fost proprietari 
de plantaţii de bumbac ... ca în "Pe aripile vântului”. În orice caz, 
asta e părerea lui Henry, căci Brett nu i-a vorbit niciodată despre 
ea. 

— Lui cum i se pare? 

— FI nu s-a întâlnit cu ea. Când a sosit Henry pe insulă, Brett 
și soția lui plecaseră deja cu avionul. 

— Pentru totdeauna? exclamă Allison, simțind că i se pune un 
nod în gât. 

— Henry spune că Brett se va întoarce. I-a lăsat un bilet în care 
scria că se va întoarce curând, dar n-a precizat când anume. 

Aşadar totul se terminase, își spuse Allison oftând. Brett trăia 
o iubire perfectă alături de soția lui. 

Îi văzuse doar cu ochii ei părăsind insula împreună, ca o 
pereche fericită că se împăcaseră. 

Probabil că Brett nu avusese curajul s-o avertizeze pe Peg că 
acelea erau ultimele zile pe care le mai petrecea la conac. Dacă 
Margo se va hotărî să redevină "castelana" de la Ransome's Cay, 
cu siguranță Peg va fi dată afară! Împins de sotia lui, Brett ar fi 
putut vinde insula unuia din acei agenţi imobiliari care-i ofereau 
o avere pe ea! 

De partea cealaltă a râului, vălul transparent de ceaţă se 
coloră în timp ce soarele cobora la orizont. Allison își luă punga 
de jos și se întoarse acasă. 

Locuia într-un bloc mic de cinci etaje, un fost conac boieresc, 
împărțit în apartamente. Al ei era foarte drăguţ, deși avea 
bucătăria și baia foarte mici, n-avea portar și nici lift. Bineînţeles, 
ușa de la intrare era mereu încuiată și vizitatorii trebuia să se 
anunţe la interfon, deoare într-adevăr cartierul nu era unul 
dintre cele mai sigure. 

Allison se sprijini câteva clipe de coloana de la baza scărilor 
înainte să înceapă urcușul până la etajul cinci cu aproape zece 
kilograme în braţe. 

Mai făcu o pauză și la etajul trei, ca să-și tragă răsuflarea. Nu-i 
era ușor să se obișnuiască din nou să urce atâtea etaje ... 

Înainte să reînceapă să urce, aruncă o privire în sus, pe scări. 
Deodată, simţi cum îi îngheaţă sângele în vene. În faţa ușii ei era 
un bărbat! 

Îi zări piciarele prin grilajul balustradei ... Aştepta ... 

Luptându-se cât putea de tare cu sentimentul de panică ce o 
cuprinsese, coborî încet scările, cu inima bătându-i ca o tobă în 
piept. Apoi, când ajunse la etajul al doilea, privi din nou în sus. 

— Cine e acolo? strigă ea prudentă, fiind gata s-o ia la goană 
pe scări la cea mai mică mișcare suspectă. 

Atunci văzu un păr blond și niște ochi verzi care străluceau pe 
o faţă surâzătoare. Fu cuprinsă de o bucurie imensă. 

Nu era nevoie să-i spună nimeni că necunoscutul în costum 
gri era totuna cu centaurul de la Buttonhook Cove. 


Capitolul 18 


Allison simţi cum pământul se năruie sub picioarele ei. Punga 
cu alimente îi scăpă din mâini, conţinutul acesteia 
împrăștiindu-se pe scări ... 

Apoi brusc, în inima lui Allison bucuriei îi luă locul o furie 
cumplită. 

— Ce cauţi aici? se interesă ea cu asprime în glas. 

— Vreau să stau de vorbă cu tine, îi răspunse Brett pe un ton 
hotărât înainte să facă un semn cu capul către ușa ei: de ce nu mă 
inviti să intru în casă? 

— Pleacă! Lasă-mă în pace! Întoarce-te la soţia ta. 

— Chiar despre ea voiam să avem o mică discuţie, insistă 
tânărul. Dar aş prefera s-o facem într-un cadru mai intim, nu 
într-o scară de bloc ... N-am putea să ... 

Când văzu că se apropie de ea, Allison crezu că face o criză de 
nervi. 

— Stai pe loc! i-o reteză ea supărată. Dacă îndrăznești să te 
apropii, am să ... 

Cuvintele i se stinseră pe buze. Ce putea să facă? EI îi bloca 
trecerea. Dacă va asculta de ordinul ei, când va trece prin dreptul 
ei o va atinge și probabil o va lua în braţe și rana se va deschide 
din nou, mai dureroasă ca niciodată. 

Se întoarse cu spatele la el ca să vadă câte trepte îi mai 
rămâneau de coborât. Oare ar avea timp să scape de el? Allison se 
îndoia. Probabil o va ajunge din urmă pe palierul următor. Când 
se întoarse din nou spre el, fu surprinsă să constate că Brett se 
afla aproape de ea. Stătea nemișcat, dar în privirea verde-cenușie 
mocnea o asemenea încordare, încât avu impresia că o strânge 
brusc în braţe cu pasiune. 

"De ce nu mă lasă odată în pace?", își spuse în sinea ei. 

Apoi rosti foarte hotărâtă, cu voce tare: 

— Dă-mi voie să trec. 

— Deci, mă inviti înăuntru? insistă Brett, fără să facă nici o 
mișcare. 

— Nici nu mă gândesc! Știi foarte bine că nu ești binevenit aici. 

— Trebuie să-ți vorbesc, Allison, repetă Brett cu calm. Nu 
încerc să-ţi fortez ușa apartamentului. Am putea să discutăm în 
altă parte, dar nu pe scara unui bloc, te rog! 

În timp ce el stătea pe a doua treaptă a scării, o domina de la 
înălțimea aceea și ea deveni brusc conștientă de apropierea lui. I 
se părea că simte mirosul atât de cunoscut al apei lui de toaletă. 
Hotărârea îi mai slăbi puţin, apoi își aminti glasul ascuţit al lui 

Margo Ransome: "Sunt soţia lui Brett, să nu îndrăzneşti să uiti 
acest lucru!" Sufletul i se umplu din nou de durere. Nimeni nu 
va putea să-i vindece vreodată acea rană! 

Nu-și dădea seama că era prea târziu pentru vorbe? Nimeni nu 
supravieţuise catastrofei! De ce nu-i spusese că e încă însurat, cât 
încă nu era prea târziu? 

— Din ce motiv ţi-a venit, aşa deodată, să ai o discuţie cu mine? 
îl întrebă ea încruntând din sprâncene. Mi se pare că nu te-ai 
prea grăbit să-mi spui că ești căsătorit ... 

— Nici n-am mai crezut că sunt. Tu m-ai făcut să uit de toate... 

Şocată de superficialitatea acelei explicaţii, Allison se uită la el 
cu un aer neîncrezător. Când își recăpătă în sfârșit graiul, îi spuse 
cu dispreţ: 

— Dacă te-aş crede, ceea ce e imposibil, purtarea ta mi s-ar 
părea de neiertat. Un bărbat dotat cu un minim de simţ al 
onoarei, nu uită genul acesta de detalii, chiar dacă soţia lui 
lipsește. 

— Cearta asta nu duce la nimic bun, Allison, îi răspunse Brett 
cu umor. Te rog, să urcăm la tine în apartament. 

În tonul lui hotărât era o notă rugătoare care o emoţionă 
profund pe tânără, dar cu toate astea îi opuse mai departe 
rezistenţă. 

— Nu vreau să te las să intri în casă la mine, spuse ea cu o 
bruscheţe care îi trăda conflictul interior. 

— Am înţeles ... Atunci, să mergem în altă parte. Nu-ţi cer decât 
să mă asculti. După aceea, dacă așa vei dori, îţi promit că ... 


INSULA CENTAURULUI 311 


— Ce anume? i-o reteză Allison. Că vei dispărea din viaţa mea 
pentru totdeauna? 

— Ah, asta nu pot să-ţi promit, îi mărturisi el cu un zâmbet atât 
de dezarmant, încât Allison simţi cum i se înroșesc obrajii de 
emotie. În momentul acela, fură întrerupți de un zgomot de pași 
care se auzeau din holul de la intrare şi de niște voci care veneau 
de la etajul unu. Cum însă Allison stătea țintuită locului, tânărul 
își pierdu răbdarea. 

— Te implor, Allison, nu mă forţa să fac cea mai importantă 
declaraţie din viaţa mea pe o scară de bloc! Dacă ţi-e teamă să mă 
lași să intru la tine în casă, atunci voi închiria un apartament la 
hotelul Plaza! 

Duritatea comportamentului său o luase pe Allison pe 
nepregătite, lăsând-o fără apărare. Controlul asupra situaţiei și a 
emoțiilor îi slăbea treptat. Făcând un ultim efort, încercă să-și 
revină. 

— Deci ce-ai hotărât? La tine în apartament sau la Plaza? o 
întrebă el cu asprime în glas. 

Allison inspiră adânc aer în piept și-i răspunse hotărâtă: 

— Nu la mine acasă! 

Brett cobori ultimele trepte, o luă de braţ şi o conduse spre 
ieşirea blocului. 

— Bine, dacă insiști atât, să urcăm pe terasă, îi propuse Allison, 
considerând că acolo ar fi mai în siguranță decât în salonașul ei. 

Smulgându-și braţul din încleștarea mâinii lui, o luă înaintea 
tânărului, până la o scară care ducea pe acoperiș. Aici, găsiră 

niște șezlonguri aranjate în semicerc în spatele unui spalier cu 
plante agățătoare. Allison trase două dintre ele într-o zonă mai 
retrasă, apoi se întoarse cu faţa la el. 

Silueta înaltă și zveltă a lui Brett se profila cu claritate în ultimele 
raze ale soarelui care asfinţea dincolo de râul Hadson, în New 
Jersey. Briza îi răvăși câteva şuviţe aurii de păr, în timp ce se apropia 
de ea cu un aer plin de hotărâre. Allison își reținu răsuflarea. 
Începea să fie vrăjită de aceeași emoție cunoscută. Doamne, cât era 
de frumos! Fie că-l vedea în costum de oraș, în blugi sau gol până 
la brâu, i se părea că are perfecțiunea unei statui antice. Își înăbuși 
un suspin plin de disperare. Cum de uitase fie și o singură clipă tot 
răul pe care i-l făcuse acest om? își spuse ea neliniștită. 

— Mai întâi de toate, vreau ca un lucru să fie clar, spuse Brett 
așezându-se în șezlongul din faţa ei. N— am soţie, nu sunt 
căsătorit. De fapt, n-am fost niciodată, deși până astăzi așa 
credeam. Sunt liber, Allison! 

O umbră de speranță apăru în ochii întunecaţi ai lui Allison. 
Ar fi vrut atât de mult să-l creadă! ... dar nu îndrăznea s-o facă. 

— S-ar părea că ai uitat că am primit vizita doamnei Brett 
Ransome în carne și oase la conac, îi răspunse ea cu vocea 
tremurând. În cazul în care ti-ai pierdut memoria, îţi amintesc eu: 
se numește Margo. 

— Ah, Margo! repetă Brett. Da, e măritată, dar nu cu mine, ci 
cu nu știu care nefericit ... Un lucru însă e sigur: atunci când 
m-am căsătorit cu ea, purta deja numele altuia. Pur și simplu a 
neglijat să oficializeze despărţirea. 

Allison îl asculta uluită, o clipă simțindu-se în culmea 
bucuriei. În clipa următoare însă, ea se întristă din nou. Dacă 
Brett se considera însurat cu Margo, de ce nu-i spusese de fapt? 
Era la fel de vinovat ca și în cazul în care Margo ar fi fost 
într-adevăr soţia lui! Asta nu schimbă cu nimic lucrurile, protesă 
ea cu o voce obosită. Brett își trase brusc șezlongul, 
apropiindu-se și mai mult de ea. 

Genunchii aproape li se atingeau. El începu să vorbească, 
luându-i mâinile în mâinile lui: 

Pe de o parte, ai dreptate, dar pe de alta nu, draga mea. Am 
descoperit de curând că de fapt căsătoria mea cu Margo era nulă, 
dar până zilele trecute am fost convins că suntem divorțaţi de 
multă vreme. Pentru mine, Margo nu mai exista. Când mi-am dat 
seama cât de mult ţin la tine, nu m-am gândit nici măcar o 
singură dată la ea. Margo n-a fost decât o greșeală a tinereţii mele. 
Nu am mai văzut-o de zece ani, până în ziua în care a apărut pe 
insulă. 

Atunci, Allison ridică mâna și mângâie obrazul aspru al 
tânărului, cu sufletul plin de recunoștință. 

— Ar fi trebuit să-mi închipui că așa stau lucrurile, șopti ea cu 
tristeţe. M-am înșelat de multe ori în ceea ce te privește, Brett. 

— Şi eu am procedat la fel în privința ta, dragostea mea, îi 
răspunse Brett cu calm. 

Îi acoperi cu patimă mâinile cu sărutări, apoi o trase spre el, 
dar, deși dorea cu disperare să se arunce la pieptul lui, Allison 
rezistă tentatiei. Prea multe neînţelegeri îi despărţiseră în trecut. 

Existau multe zone necunoscute de ea din viaţa lui Brett. Era 
necesar să clarifice totul înainte de a avea încredere totală unul 
în celălalt. 

— Stai puţin, Brett, şopti ea. Între tine şi Tyler s-a întâmplat 
ceva şi trebuie neapărat să aflu despre ce a fost vorba. Am 
impresia că acesta este principalul obstacol dintre noi. 

După o îndelungă reflecţie, Brett spuse: 

— S-a petrecut în urmă cu mulţi ani ... M-am lăsat afectat de un 
eveniment care n-avea nici o importanţă. Prefer să uit de acest 
subiect. Şi, în orice caz, n-avea nici o legătură cu tine. 

— Atunci, de ce ai încercat să mă faci să spun că-l urăsc pe 
Tyler? insistă ea, destul de nemulțumită de răspunsul lui. 

Când auzi vorbele ei, spre marea surpriză a lui Allison, Brett 
izbucni într-un râs vesel, îi cuprinse faţa în palme și, o sărută 
apăsat pe gură. Și de data asta, Allison simţi că-i slăbește 
rezistenţa în faţa lui. 

Se lăsă mângâiată de el, în timp ce tânărul o luă pe genunchi 
și o strângea la pieptul lui. 

— De ce, Brett? continuă ea aproape în şoaptă. După ce l-am 
urât pe Tyler, am reușit să-mi depășesc amărăciunea care-mi 
cuprinsese sufletul Acum nu mai simt pentru el decât un soi de 
milă amestecată cu dispreţ. 

— Ca și mine, recunoscu Brett gânditor. Dar chiar și atunci 
când te îndemnam să te lepezi de Tyler, nu mă gândeam nici o 
clipă la ceea ce se produsese între el și mine. Încercam numai să 
aflu dacă încă îl mai iubești. 

— Oh, Brett! Câte greșeli de înțelegere ne-au despărțit! șopti 
Allison. Căsnicia mea cu Tyler a fost un eşec total și dacă tu crezi 
că te vei simţi mai liniștit după aceea, îţi voi oferi toate detaliile 
necesare ... 

Brett o făcu să tacă punându-i un deget pe buze. 

— Peg mi-a spus destule lucruri. 

— N-ai de pus nici o întrebare? 

— Nici una, iubirea mea, răspunse el privind-o în ochi, ca și 
cum ar fi încercat să-i citească gândurile cele mai secrete. Dar tu 
ai, nu-i aşa? 

Apoi o strânse în braţe și ea se lipi de trupul lui. Își ridică apoi 
ochii spre figura tânărului și-i admiră profilul frumos. Crisparea 
de pe trăsăturile fetei lui trăda o puternică luptă interioară. În 
cele din urmă, el schiță un zâmbet ironic: 

— Ceea ce-ţi voi povesti acum nu se referă numai la Tyler și la 
mine, dar și la Margo, începu el pe un ton lipsit de orice inflexiune. 
N-am mai spus până acum nimănui acest lucru, dar poate că a sosit 
vremea s-o fac ... în definitiv, poate ar fi mai bine să știi ce s-a 
întâmplat. Ar fi bine dacă am reuși să uităm amândoi ... 

Continuă cu cearta care izbucnise atunci când îi surprinsese 
pe Margo și pe Tyler în dormitorul lui de la conac. Folosea 
cuvinte simple, încercând să evite dramatismul situaţiei, ca și 
cum acum, după zece ani de zile, acea scenă i se părea ușor 
ridicolă. 

Dar Allison nu avea aceeași impresie. Dimpotrivă, dezgustul și 
disprețul faţă de Tyler crescuse și mai mult! Răul pe care i-l 

produsese ei nu era nimic faţă de ceea ce avusese de îndurat 
Brett. Luând în mod ipocrit apărarea soțului ei și mergând până 
la a-l acuza pe Brett că încercase să-i fure partea ei din Ransome's 
Cay, apărase un nemernic și se dovedise nedreaptă faţă de 
bărbatul pe care-l iubea. 

— Brett, suspină ea, dacă aș fi știut ... 

— Asta s-a întâmplat de mult, pe atunci eram alt om. Problema 
asta nu ne mai privește acum, Allison. Apoi o sărută cu atâta 
tandrete, încât tânăra scoase o exclamaţie de fericire. 

— Alte întrebări? îi şopti el cu o voce răgușită de emoție. 

— Nu mai am nici una. 

Apoi, când credea că își spuseseră deja totul, el îi spune: 

— Te iubesc, Allison. Vrei să fii soția mea? 

— Da, se mulţumi ea să-i răspundă. 

— Te iubesc atât ce mult, zâna mea ...Îţi voi împleti o cunună 
de flori de magnolie și te voi întinde pe un covor de mușchi... 

În ritmul melodios al vorbelor lui, Allison zbură spre o lume 
vrăjită. Devenind brusc conștientă de dorinţa care creștea în 
trupul ei, tânăra gemu încet. Deodată, îi reveni în minte o 
imagine minunată și exclamă: 

— Centaurul meu! 

— Ce-ai spus dragostea mea? spuse Brett, ridicându-se uşor. 

— Nimic, nimic, e doar modul meu special de a-ţi șopti că te 
ador. Oh, Brett, te iubesc atât de mult! 

În timp ce se răsucea ca să se lipească de trupul lui, șezlongul 
se prăbuși sub greutatea lor. Atunci izbucniră amândoi în râs. 

Încet-încet, străbătută de fiori de voluptate, Allison căzu pradă 
unei dorinţe arzătoare. Închise ochii și se lipi și mai tare de 
trupul lui, ameţită de apropierea lui tulburătoare. 

Brett îi descheie cu mișcări febrile bluza, șoptindu-i vorbe fără 
șir, apoi rămase brusc nemișcat, devenind conștient de locul 
unde se găseau. Atunci, îi acoperi pieptul și îngenunche în faţa 
ei. 

— Brett, iubirea mea, să mergem la noi acasă, îi propuse ea cu 
un zâmbet radios întinzând braţele spre el. 

— Dacă te referi la vilă, nu vom ajunge acolo decât mâine, zâna 
mea iubită, îi răspunse el cu un aer amuzat. Dar dacă este vorba 
despre apartamentul tău, accept cu plăcere invitaţia ... 

Se ridicară în picioare şi se sărutară îndelung și pasionat. 
Apoi, strâns îmbrăţișaţi, traversară veseli terasa. 

Erau prea neatenţi ca să mai observe alimentele împrăștiate 
pe scară ... Închiseră ușa în urma lor și lăsară pachetele în grija 
aceluia care se va obosi să le adune ... 


Sfârşit 


